
DO  M'MHÀTHAIR. 


An  dàii  no  dhà  so,  tha  niise  'fàgail 
Gil  riar  mo  chàirdean,  le  gràs  na  Ceòlraidh, 
S  ma  gheibh  iad  fàbhar  's  deadh-ghean  mo  mhàthar, 
Sin  duals  a's  àirde  th'  aig  bàrdachd  dhòmhsa. 

A  Leughadair  Shuairce, — 

Tha  mise  'cur  a  mach  an 
leabhair  so,  cha  'n  ann  a  chionn  gu  'm  bheil  moran  iarraidh 
aig  an  t-saoghal  air,  ach  a  chionn  gur  e  mo  thoil  fhein  sin  a 
dheanamh.  Tha  mi  'creidsinn  gu  'n  eireadh  's  gu  'n  laidheadh 
a'  ghrian  mar  a  rinn  i  bho  'n  is  cuimhne  leam,  's  nach 
sguireadh  am  curachd  agus  foghar  a  thigh  'n  mu  'n 
cuairt  ged  a  ghleidhinn-sa  mo  leabhar  dhomh  fhein ;  's  gu 
dearbh,  na'n  gabhainn  comhairle  mo  chàirdean — ni  nach 
gabh  duine  'sam  bith  aig  am  bheil  toinisg — 's  e  'ghleidheadh 
dhomh  fhein  a  dheanainn.  Mo  bhean,  aig  nach  'eil  facal 
Gàidhlig,  an  deigh  dhi  aon  de  na  duilleagan  a  sgriidadh  gu 
poncail,  's  an  ceann  cearr  rithe,  thuirt  i  nach  deanadh  e 
feum ;  gu  'm  b'  f  hearr  dhomh  mo  phiob  a  lasadh  le  'm 
leabhar  na  daoine  bhi  a'  gàireachdaidh  mhagaidh  orm. 
Thuirt  mi  rithe  na  'm  pàigheadh  iad  air  son  mo  leabhair,  gu  'n 
robh  mi  coma  co  dhiii  'ghàireadh  no  'chaoineadh  iad.  "  Ma 
tha,"  arsa  mise,  "duin'  ann  a 's  lugha  mo  chiataich  dheth  na 
gach  duin'  eile,  's  e  am  fear  sin  do  nach  urrainn  gàire  cridheil 
a  dheanamh ;  agus  'na  dheigh-san,  am  fear  sin,  ma 's  fhior  e 
fhein,  nach  teid  aig'  air  breug  innseadh.     Fhaic  thu,  thig  an 

dà  nì  sin,  an  gàire  's  a'bhreug,  cho  nàdurra  do  dhuine  ri 
tarruing  analach,  's  ciod  a  th'  ann  da,  ach  a  bhi  breabadh  an 
aghaidh  nan  dealg  's  a'  buaireadh  an  f hreasdail  a  bhi  cur  an 
aghaidh  nàduir. 

'S  e  mar  a  tha  nach  'eil  tuillidh  's  a'  choir  de  leabhraichean 
'sa  Ghàidhlig,  's  tha  iadsan  a  tha  deònach  agas  comasach 
air  cur  ris  a'  bheagan  a  th'  ann,  air  am  bacadh  o  sin  a 
dheanamh  leis  cho  beag  iarraidh  's  a  th'aig  Gàidheil  air 
leabhraichean  'nan  càhain  fhèin.  Ach  iarraidh  ann  no  as, 
tha'n  leabhar  so  a'  dol  a  mach  a  dh'  aindeoin  co  theireadh  e. 
Tha  mi,  mar  gu  'm  b'  eadh,  a'  tilgeadh  m'  arain  air  aghaidh  nan 
uisgeachan,  an  diiil  ri  e  thilleadh  air  ais  'na  cheapairean  romais 
an  deigh  dhòmhsa  dol  thar  an  aiseig ;  no  am  briathran,  math 
a  dh'  fhaoidt',  is  freagarraiche  do  'n  chilis ;  tha  mi  tilgeadh 
na  spitheig  so  mu  thuaiream  cam  ar  litreachais;  ma  dh' 
amaiseas  i  air,  's  math,  's  mur  an  amais,  nach  beag  an  dolaidh. 

A  nis,  a  leughadair,  ma  tha  amharus  agad  nach  faigh  thu 
uidhir  gliocais  ann  am  leabhar  's  a  gheibh  thu  'n  '  Leabhar 
nan  Gnàth-fhocal,'  cha  'n  'eil  mi  'g  ràdh  nach  f haod  thu  bhi 
ceart,  ach  cuimhnich  nach  robh  am  freasdal  cho  fàbharrach 
dhòmhsa  's  a  bha  e  do  Sholamh.  Na  'm  bithinn-sa  air  mo 
sgeadachadh  an  lin-eudach  grinn,  's  crun  òir  air  mo  chnuaichd, 
CO  is  urrainn  a  ràdh  nach  f  haodainn  a  bhi  na  bu  ghlice  na 
tha  mi — CO  dhiii.  an  sùilean  dhaoine;  ach  '-'air  ghaol  sith' 
's  air  eagal  conais,"  na  bi  talach  air  mo  ghUocas ; 

'*  Cha 'n 'eil  air,  ma  tha  e  gaiin, 
Ach  na  bheil  ann  a  thoirt  as." 

Cha  'n  e  nach  'eil  gu  leòir  de  ghliocas  agam  de  'n  t-seòrsa 
th'  ann  -,  gliocas  air  nach  'eil  mi  f  hein  a  'cur  a  bheag  'sam  bith 

a  dh'fheum,  's  a  dh'fhaodainn  a  sheachnadh  do  neach  'sam 
bith  aig  am  bheil  iarraidh  air;  ach  tha  amharus  agam 
nach'eil  an  gliocas  a  gheibh  duine  'n  coingheall  a  chum 
moran  feum  dha.  Is  eiginn  do  gach  aon  againn  a  chùrsa  fein 
a  stiiiradh  leis  an  tomhas  ghliocais  a  chaidh  a  bhuileachadh 
air,  gann  no  pailt  'gam  bi  e.  Ach  ma  rannsaicheas  tusa  mo 
leabhar  gu  dichiollach,  co  aig'  a  tha  fhios,  nach  fhaod  thu 
tigh'n  trasd  air  driothlunn  ceille  an  sud  's  an  so  'nuair  is 
lugha  t'  fhiughair  ris,  's  ma  thachaireas  tu  air  dad)  eadar  an 
tugha  's  an  raineach,  is  fhiach  dhuit  a  chnuasachd,  's  ma  tha 
an  ni  sin  a  chum  do  bhuannachd,  gabh  ris,  ach  mur  am 
bheil,  guait  e.  Cha  'n  urrainn  domhs'  an  gnothach  a 
dheanamh  na  's  cothromaiche  na  sin.     Slàn  leat 

Do  Charaid  dileas, 

Fhir  a  tha  leughadh  mo  rannan, 

No  'g  eisdeachd  tamull  ri  m'  dhuain, 
Mu'n  toir  thu  dhomh  beum  thoir  t'aire 

Gur  leir  dhuit  earrann  de'  n  smuain  ; 
Seadh,  cronaich  gu  geur  ma 's  math  leat, 

Ach  eisd  ri  m'  chagar  a'  d'  chluais ; 
Cha  mhise  tha  'm  feum  do  bheannachd, 

'S  tu-fein  a  mhealas  an  duals 
Ma  gheibh  thu  'sa  cheudamh  earrann 

Na  ghleusas  t'  aigne  gu  smuain, 
No  'chuireas  do  speis  air  t'  anam, 

Na  dh'  eisdeas  caithream  nan  duan  :— 
Neo-thorach  gach  duil,  is  falamh, 

Mu  'n  d'  dhùisg  annt'  anail  a'  bhàird, 
A  chruthaich  as  ùr  an  talamh, 

Do  'n  t-siiil  a  sheallas  an  àird  ; 
Thoir  thusa  deadh  speis  d  'a  ealain, 

Le  seisd  a  rannan  a'  d'  chluais ; 
Ma 's  airidh  an  sgeul  air  aithris, 

'S  tu-fein  a  mhealas  an  duals  : — 
A'  ghailllonn  'tha  seideadh  tharainn, 

'S  a'  reubadh  barra  nan  stuadh, 

Ged  's  soilleir  a  ceum  'sa  bharrach, 

Cha  leir  dhuit  fathast  a  snuadh ; 
An  saoil  thu,  na  suilean  dalla 

Tha  dùint'  do  shealladh  a 's  àird, 
Mur  faic  iad  na  dùilean  tharainn, 

An  sgrùd  iad  anam  a'  bhàird  ? 
An  t-anam  sin  fein  a  sheallas 

O  neamh  gu  aigeal  a'  chuain, 
'S  a  chunnaic  'sa  cheum  fo  d'  chasan, 

An  seud  a  shnasaich  a  dhuain  ; 
A  chruthaich  dhuit  neamh  nam  flaitheas^ 

A  neulaibh  tana  na  smuain, 
'S  a  shuidhich  air  leus  's  air  faileas, 

Bonn-steidh  na  dh'  aidich  thu  buan  ; 
Biodh  agadsa  speis  d'  a  ealain, 

Le  seisd  a  rannan  a'  d'  chluais ; 
Ma 's  airidh  an  sgeul  air  aithris, 

'S  tu-fein  a  mhealas  an  duais. 

Feasgar  latha  fuar  is  frasach, 
Fhuair  mi  fasgadh  'an  tigh-òsd 

Mo  dheagh  charaid^  Art  MacAsgail, 
Aig  Port-Aiseig  Chaolas-Bhòsd. 

Chaisg  mi  m'  iota  's  dhiol  mi  m'  acras, 
'S  chuir  mi  'phiob  thombac  air  seol, 

'S  leig  mi  dhiom  mo  sgios  is  m'  airsneal, 
'Togail  chaisteal  anns  na  neòil. 

Obair  thaitneach  ach  mi-tharbhach; 

'S  stèidh  neoearbsach  a'  ghaoth  tuath;- 
Casad  faiteach  air  mo  chulaobh, 

'S  thuit  mo  liichairt  anns  an  luath. 

Thionndaidh  mi  dh'  ftieuch  co  a  bh'  agam, 

Duine  fada,  tana,  crom; 
Gun  mhor  choltas  feòl'  no  saille, 

Fo  'n  t-seann  f halluinn  'bha  mu  chom. 

Bha  mi  taingeil  air  son  cuideachd, 
Bho  'n  bha  'n  t-sid  a  muigh  cho  trom; 

Thug  mi  fàilte  dha  le  furan, 
Ged  'bha  'luideagan  car  lom. 

Dheanadh  cobhair  air  gun  mhoille, 
Leis  na  goireasan  a  bh'  ann ; 

Thairg  mi  deur  de  dh'  uisge  goileach, 
Agus-rud-eigin  'na  cheann. 

Thuig  mo  charaid  de  'bha  math  dha; 

Cha  'n  e'n  t-amadan  a  bh'  ann; 
Deas  'na  chòmhradh,  tuigseach,  eòlach 

Ged  bha  'chuid  de  'n  stòras  gann. 

Thuirt  e,  "  'nuair  tha  'n  spiorad  sàraicht', 
Is  air  aghaidh  nàduir  gruaim; 

'N  cridhe  fann  'an  imfhis  t'  fhàgail, 
'S  rabhadh  gàbhaidh  anns  gach  fuaim. 

"  Tha  na 's  miosa  na  'n  deoch  làidir, 

Dh'  aiseag  pairt  de  'n  chàil  tha  uainn ; 
'S  air  an  f  heitheid  'tha  'n  ar  nàdur, 
A  chur  càileigin  de  chluain. 

"  Ach  ged  tha  mor  bhuaidh  'sa  chopan. 
'Bhrosnachadh  ar  càil  's  ar  smuain; 
Tha  e  cheart  cho  deas  g'  ar  dochann, 
'S  a  thoirt  taic  an  trosdain  uainn. 

"  Math  is  olc,  mar  sin,  gu  minic, 
Air  am  fiUeadh  'an  aon  dual; 

Dlùth  r'a  chèiF  tha  searbh  is  milis, — 
Nithe  diombuan  agus  buan. 

^"S  'an  aon  lus,  tha  bàs  is  iocshlaint; 
Spiorad  firinn  anns  a'  bhreig; 
Coir  is  èucoir  gun  gheur  chriochan; 
Àrd  is  iosal;  freumh  is  geug. 

"  Eisd  a'  ghaillionn  'seinn  Hosana, 
Ri  seisd  fharumach  nan  stuadh! 
Druid  a'  chòmhladh,bruid  a'  bheòlach, 
'S  cluinn  cho  ceolar  's  'tha  ghaoth-tuath. 

"  Cluinn  mar  tha  gach  torman  gleiste, 

'N  comh-sheirm  eibhinn,  fann  is  cruaidh; 
Builg  na  gaillinn  suas  a'  seideadh, 

Garbh  cheòl-mèarsaidh  na  gaoith-tuath. 

**  Creid  nach  aimhreit  'tha  'sna  dùilean, 
Ach  an  t-iirlar  air  an  gluais, 
Gach  ruith  shiiibhlach,  seirm  is  crunluath, 
'Theid  a  dhùsgadh  fonn  'an  cluas. 

'"S  ionann  brigh  do  'n  anam  cheòlmhor, 
Ceileir  eòin,  is  toirm  na  tuinn*; 
Còisir  chiùil  'an  lùchairt  mòrachd, 
'S  feadan  còmhlaich  'chois  an  tuim. 

*'  Cha  'n  e  fiodhall,  's  cha  'n  e  clàrsach, 
'Bheir  do  'n  cheòl  a's  airde  'bhuaidh; 
Cronan  màthar  thar  a  pàisde, 
Ceòl  is  àille  'n  taobh-so  'n  uaigh. 

"  Ma  tha  'n  t-inneal-ciùil  so  'n  òrdugh, 

'S  nach  do  chaill  mo  mheoir-sa  'n  lìigh'; 
C  uim'  nach  tairgeamaid  ar  feòirlinn, 
Mar-ri  còisir  àrd  nan  dùl?" 

Shocraich  mi  mi-fein  'am  chathair, 
'S  lion  mi  'phiob  g'a  blad  a  suas; 

Dh'  eisd  mi  greis  n  ceol  mo  charaid, 
A  bha  annasach  do  'm  chluais. 

Co  dhiii  'thuit  orm  diiiseal  cadail, 
No,  an  cruitear  tana,  cruaidh, 

A  chuir  seun  a  chiùil  mu  m'  shealladh, 
Ach  chaidh  m'  aithne  car  air  chuairt. 

Chluinninn  fhathast  toirm  na  gaillinn, 

Ach  air  atharrachadh  fuinn; 
Nualan  mara  'sguabadh  tharuinn 

Ach  ri  caiseamachd  na  tuinn'. 

Dh'  eirich  mi  thar  cuan  is  mòr-thìr, 
Beinne  's  comhnaird,  suas  's  a  nuas; 

Gun  chairt-iùil  no  stiiiir  'g  am  sheòladh, 
Ach  an  ceol  a  bh'  ann  am  chluais. 

Fad  air  falbh,  bha  onfhadh  fuaimneach; 

Tuinn  a'  bualadh  trom  air  tràigh; 
Machair  uaine  'n  cois  nam  fuar-bheann, 

'S  bothan  uaigneach  fo  an  sgàth. 

Leum  mi  air  mo  bhonn  gu  h-aotrom, 
Mhothaich  mi  am  fraoch  f  o  m'  shàil ; 

Canach  geal  'cur  snas  air  raointean, 
'S  a'  chearc  fhraoich  a'  gairm  a  h-àil. 

B'  aithne  dhomh  gach  creag  is  sgàrnach; 

Creachan  àrd  is  lagan  rèidh; 
Mhothaich  mi  'am  ghlaic  an  spainnteach, 

'S  air  mo  làmhan,  calg  an  fheidh. 

Lùghar,  làidir,  mar  a  b'àbhaist; 

Smior  is  càil  'an  cnaimh  's  am  feith; 
Beatha  tharbhach!  Beatha  shealbhach! 

'S  culaidh  fharmaid  sealgair  feidh. 

'S  bochd  nach  buan  dhuinn  seilbh  cho  luachmhor; 

C  uime  'n  d'  luathaich  i  a  ceum? 
O,  ciod  an  duais  a  bheirinn  suas^ 

Airson  aon  uair  dhith  'n  diugh  'am  fheum! 

Cha  'n  'eil  fhios  domh  ciamar  thachair, 

Fhuair  mi  'nis  mo  chas  air  sràid, 
Measg  luchd-fuadain,  's  gach  ni  fuaraidh, 

'S  cùram  fuaighte  rium  's  gach  ait. 

Foill  is  foirneart  thar  na  còrach; 

Dìchioll  brònach  'an  glas-làmh; 
Is  fuil  is  feoil,  mar  iobairt  bheo, 

Do  dhia  'n  òir  'dol  suas  gun  tàmh. 

Co  dhiu  a  chain  an  cruitear  truagh, 
Air  inneal  buaidh,  no  mheòir  an  cli, 

Cha  'n  fhios  domh;  ach  bha  'cheòl  'am  chluais, 
A  nis  gun  bhuaidh,  mar  fhuaim  gun  bhrigh. 

Plathadh  seallaidh  nis  's  a  rithist, — 

Boillsgeadh  diombuan  air  bheag  suim, — 

Nithe  'ghluais  aon  uair  an  cridhe, 
Ach  a  leig  e  tur  a  cuimhn'. 

Ach  mu  dheireadh,  bhuail  mo  chlàrsair, 
Teud  'chuir  guin  troimh  m'  chàil  gu  leir; 

Bhuail  e  'charraig  anns  an  fhàsach, 

'S  bhriichd  aisd'  uisge  'n  àmhghair  ghèir, 

Dh'  èirich  grian  air  maduinn  àraidh, 

'S  theich  roimh  'làithreachd  sgàil  na  h-oidhch , 
Ach  an  sgàil  os  cionn  ar  fàrdaich, 

Nach  tog  grian  no  la  a  choidhch. 

Sgàil  's  nach  goir  a'  chuach  no  'n  smeòrach, 
'S  anns  an  seachd  am  feòirnean  suas; 

Sgàil  's  an  d'  shearg  mo  fhliiran  bòidheach, 
'S  anns  nach  ruig  mo  cheòl  a  cluas. 

Chàraich  sinn  an  leaba  'bhròin  i; 

A  cruth  boidheach  anns  an  iiir; 
Sgaoil  sinn  thairte  brat  de  neòinein, 

'S  dh'  uisgich  sinn  le  'r  deòir  na  fliiir. 

'S  dachaidh  fhàs  dhuinn  gun  mo  fhlùran; 

Cuimhne  thiirsach  anns  gach  ni; 
Cais'eart  bheag  air  leith  'an  ciiileig, 

'S  miadhaile  na  crùn  an  righ. 

Chiar  an  la  gu  oidhche  dhobhaidh; 
Oidhch'  nach  teid  a  cuimhn'  ni  's  mo : 

O,  na  druid  an  nochd  a'  chòmhladh ! 
'S  gun  m'  uan  boidheach  anns  a'  chrò. 

Leum,  mu  dheireadh,  mi  a  m'  chathair, 
'S  thuirt  mi,  "  'Chruitear  thana,  chruaidh ; 

Ma 's  tu-fein  tha  teumadh  m'  anam. 
'S  miosa  t'  ealain  na  ghaoth  tuath." 

Thug  e  suil  orm  fo  a  mhala, 

Mar  gu  'm  b'  aithne  dha  mo  smuain ; — 
"C  ait  a  nis  am  bheil  a'  ghaillionn? 
Anns  an  anam  no  air  chuan? 

"  Creid  mi,  cha  tig  stoirm  no  gaillionn 
As  an  athar,  deas  no  tuath. 
Mar  a  dh'  èireas  anns  an  anam, 
'Nuair  a  sheideas  carraid  chruaidh. 

"  Annad  fein  tha  'n  ceòl  a  ghluais  thu, 
Air  a  luasgadh  leis  an  teud; 
Gleus  gu  tuireadh,  's  gleus  gu  luathghair, 
Fuaighte  riut  's  gach  ait  an  teid. 

"  Ceòl  o'n  d'  fhuair  thu  gach  ni  luachmhor, 
'S  ris  am  bheil  gach  buaidh  an  sàs; 
Ceòl  a'  d'  chridhe,— Ceòl  a'  d'  chluasan. 
Fad  do  chuairt  o  d'  bhreith  gu  d'  bhàs. 

*  An  ceòl  a's  binne  's  eòl  do  'n  f  hiUdh, 

Cha  tog  piob  no  fiodhall  suas; 
An  ceòl  'thig  uairean  anns  a'  chridhe, 
'S  nach  gabh  liobhairt  anns  a'  chluais. 

"Chaidh  an  ni  so  thar  do  thuigse! 
'Bheil  thu  tuigsinn  ni  fo'n  ghrèin? 
Ciod  an  stèidh  air  an  do  chluich  mi? 
Chluich  air  t'  fhaireachdainnean  fein. 

"  Ach  cha  tusa  'mhàin  tha  umhal; 
Nàdur  uile,  ann  an  seòl, 
Bho  cheud  bhunait  gu  'chlach  mhullaich, 
A  cheum  siubhail  'dol  ri  ceol. 

'S  'nuair  a  ruitheas  e  a  chiirsa, 

Togaidh  guth  na  dùdaich  chruaidh, 

Ceol  a  leaghas  sios  na  dùilean ; 
Ceòl  a  dhùisgeas  tu  'san  uaigh!" 


Thug  e  taing  is  oidhche  mhath  dhomh, 
'S  thruis  e  fhalluinn  thais  mu  chrèj 

Didean  faoin  ri  aodann  gaillinn, 
Ach  'na  anam, — Anail  De. 

'S  diomhaireachd  nach  beag  an  duine, 
Dia  a'  tuineachadh  'na  chom; 

TeampuU  faoin,  's  e  air  dhroch  uidheam, 
'S  gun  an  tugha  air  ach  lorn. 

GUTH    A'    CHUAIN. 


Fanaibhs',  a  chlann,  air  a'  chomhnard, 
A'  buain  neòinean  feadh  nan  torn; 

No  ma 's  fearr  a'  chulaidh  chleas  e, 
Ruithibh  greis  'am  beul  nan  tonn. 

Diridh  mise  'n  àird  am  bruthach, 
Far  am  faic  mi  thugam  's  uam; 

'S  bho  'n  a  tha  mi  gann  de  chuideachd, 
Eisdidh  mi  ri  guth  a'  chuain. 

Tha  'n  cuan  dhòmhsa  mar  fhear-eolais, 
'Tigh'n  'am  chòmhail  air  an  tràigh; 

Fiamh  a  ghàir'  air  aodann  preasach, 
'S  a  thuinn  bheaga  'cur  orm  fàilt'. 

'S  trie  'sna  làithean  a  chaidh  seachad, 
'Bheachdaich  mi  air  cruth  nan  stuadh, 

'Tigh  'n  chum  teachdaireachd  na  mara 
'Liobhairt  air  a'  chladach  chruaidh. 

A  bhi  beachdachadh  orr'  daonnan, 
Le  'n  ceòl  caochlaideach  'am  chluais ; 

Dh'  fhàg  air  m'  inntinn  samhladh  mòrachd, 
Nach  dean  briathra  beoil  a  luaidh. 

'S  ged  bha  'n  tea':;hdaireachd  do-leughadh, 
Gheuraich  i,  ar  leam^  mo  smuain, 

Gu  'bhi  rannsachadh  na  duibhre, 
'Tha  'gar  cuibhreachadh  mu  'n  cuairt. 

Tha  mar  chùirteinibh  na  pàiUinn, 
'Cùirneachadh  na  h-àirc  mu  'n  cuairt; 

'S  am  meall  neòil  a  tha  'ga  còmhdach, 
Mar  chirb  glòire  rìgh  nan  sluagh. 

Ann  an  teampull  mor  na  cruinne, 
Tha  ar  cuid  againn  's  a'  chiiirt; 

'S  roinn-bhrat  tribilf  air  ar  n-inntinn, 
A'  cleith  diomhaireachd  na  cùis'. 

Ciod,  ma  tà,  is  ciall  do  'n  t-sealladh 
'Chaidh  a  cheadachadh  do  'n  t-sùil; 

Neamh  is  talamh  mar  fhaoin  fhaileas, 
Air  nach  d'  f  huair  sinn  fathast  iiiil. 

Na  speuran  sgaoilt'  os  cionn  ar  cinn; 

An  talamh  fillte  fo  ar  ceum; 
Is  freumh  ar  nàduir  toinnte  dliith, 

Mu  gach  diiil  's  a'  chruinne  che. 

'S  gach  ni  a  ghluaiseas  siiil  no  cluas, 
A'  dusgadh  annainn  smuain  d'a  rèir; 

Corda  finealta  ar  nàduir, 

'Cumail  càil  a  ghnàth  air  ghleus. 

A'  mhaoth  ghaoth  cheit  am  measg  nan  geug, 
A'  luasgadh  teuda  gleist  'nan  crann; 

Air  sgiathaibh  mine  'giùlan  sìos, 
Laoidhean  binn  nan  iomadh  rann. 

Bho  chiùin  mhorbhan  braoin  air  duille, 
Gu  àrd  ghuth  na  gaillinn  ghairg; 

'Chreag  a'  freagairt  fuaim  na  tuinne, 
'S  gun  aon  ni  's  a'  chruinne  balbh. 

Aom  do  chluas  is  èisd  an  luathghair 

'Tha  'dol  suas  o  mhuir  's  o  thir, 
'S  ged  nach  tuig  smuain  na  chluinneas  cluas, 

Creid  nach  'eil  an  fhuaim  gun  bhrigh. 

Ciod  ma  tha  gach  bith  's  an  domhan, 

A  toirt  molaidh  'reir  a  ghne? 
Haleluia !  ioma-ghuthach, 

Do  'n  TÌ  'chruthaich  talamh  's  neamh. 

Cuir  do  bhrògan  bhàrr  do  chasan, 

So,  da-rireadh,  tulaich  Dhe! 
A  naomh-reachd  sgrìobht'  air  clàr  gach  cloich 

Is  anns  gach  preas  a  làithreachd  fein. 


Tha  mi  'cluinntinn  guth  na  cloinne, 
'Glaodhaich,  "  Athair,  thig  a  nuas:" 

Glaodh  cho  sean  ri  tùs  na  cruinne; 
"Tha  mi  tighinn;"  "Thig  gu  luath." 

AM     BÀRD. 


Chunnaic  mi  'm  bard  air  tràigh  na  mara, 

Is  ran  na  gaillinn  'na  chluais, 
'Coimhead  gu  geur  nan  steud-each  geala 

'Bha  leum  ri  cladach  a  suas, 
Le  stàirn  cho  cruaidh  's  gu  'n  d'  ghluais  mactalla 

Le  fuaths'  a  dh'  aithris  na  fuaim, 
Is  toirm  nan  speur  ag  eirigh  thairis, 

'Cur  seisd  ri  farum  nan  stuadh. 

Torman  nan  dùl,  air  chùl  na  gaillinn, 

A'  dusgadh  aigne  a  'n  suain; 
Inntinn  air  ghleus  is  eud  air  anam, 

'Thoirt  beul  do  earrann  d'a  smuain; 
Ach  cainnt  g'an  luaidh  cha  d'  fhuaradh  fathast, 

No  bard  g'an  aithris  'an  duan; 
Cha  d'  thig  o'n  bheul  ach  sgeul  na  h-amaid, 

A  dh'  fheuchas  caithream  a  chuain. 

Chunnaic  mi  'm  bard  air  àiridh  'ghleannain, 

Is  nàdur  fathast  'na  shuain ; 
Le  ciùine  thlàth  a'  snàmh  mu  thalamh, 

Is  sàmhchair  cadail  air  chuan; 
Mu  'n  d'  thog  na  flùir  an  siiil  ri  latha, 

Is  driichd  'gan  camadh  a  nuas; 
'Lubadh  an  glùin  'an  ùmhlachd  mhaidinn, 

'S  mar  thùis  an  anail  dol  suas. 

Dh'  eirich,  air  ball,  air  crann  's  a  choille, 

Binn-ghuth  loinneil  an  loin; 
'S  fhreagair  le  fonn  gach  torn  is  doire, 

'Nuair  dhùisg  le  coirioll  na  h-eoin; 
'Thoirt  fàilt'  do  'n  ghrein,  bha  ceudan  feadan, 

'An  coisir  leadarr'  air  seòl; 
'S  uiseag  bheag  chiar  air  sgiath  na  maidne, 

'Cur  trian  de  'n  athar  'na  cheòl. 

Clàrsach  na  coill  'an  laoidh  na  cruinne, 

A  teudan  cuimir  air  seòl; 
Oiteag  a'  cheit,  measg  gheug  is  dhuille, 

'Cur  seisd  ri  luinneig  an  loin ; 
Aingeal  a'  chiiiil,  'na  dliiths  a  fuireach, 

A  deachdadh  uidhir  de  'n  cheòl, 
'S  is  airidh  air  fein  's  air  steidh  nan  uile, 

Nach  leir  do  dhuine  'san  fheòil. 

Na  bean-sa  do  'n  aire  le  làmh  neo-airidh, 

Tha  làithreachd  tharad  'san  uair, 
Nach  fuiling  a'  d'  dhàn  na  b'  àill  leat  aithris  ; 

Do  chàil  is  t'  ealain  gun  bhuaidh; 
Ach  sin  mar  a  tha,  mar  bha,  's  mar  bhitheas, 

Tha  cainnt  a'  chridhe  gun  luaidh; 
Is  binne  a'  phàirt  nach  d'  fhàg  na  bilean, 

Na  'n  dan  a's  grinne  thig  uath. 

Tha  'm  bard  leis  fein  air  feill  's  air  faidhir, 

Gun  speis  do  mhalairt  an  t-sluaigh; 
Anam  cha  shleuchd  air  beulaobh  Mhamoin, 

Cha  ghèill  e  ealain  air  luach , 

Tha  cheum  leis  fein  air  beinn  Pharnassus, 
'An  teampull  farsuinn  na  smuain; — 

Teampull  nan  De, — gun  bheum  a'  chlachair,— 
A  dh'  èirigh  snasmhor  is  buan. 

Buinibh  gu  reidh  ris  's  eisdibh  tamuU, 

R'a  sgeul  is  canaibh  a  dhuain; 
Seallaibh  le  speis  air  fein  '$  air  ealain, 

Is  seudan  barraicht'  a  smuain; 
Treigidh  sibh  fein  'ur  feill  's  'ur  malairt, 

Is  theid  sibh  thairis  g'ur  duais, 
Cian  mu  'n  leigear  gu  beud  aon  earrann, 

Do  'n  t-seisd  a  chan  e  'nur  cluais. 

'Nuair  bha  sibh  shios  an  tir  'ur  n-aineoil, 

Bu  phriseil  rannan  a'  bhàird, 
A  bha  d'  ur  cridh'  mar  iocshlaint  cheanalt', 

D'  an  striochd  an  gearan  a's  àird; 
Òrain  'ur  dìithch'  mar  dhrùchd  nam  flaitheas; 

Ag  ùrach  anam  nan  sàr; 
'Toirt  tir  'ur  ruin,  as  ur,  'nur  sealladh, 

Gach  stùc,  is  bealach,  is  earn. 

Buinibh  gu  reidh  ris  's  eisdibh  tamuU, 

R'a  sgeul  ged  chan  e  ach  pàirt; 
'S  ged  tha  fo  'n  ghrein  nach  leir  dha  aithris, 

'S  nach  geill  do  'n  ealain  a's  àird  j 
'S  e  buaidh  a  chiùil  an  tus  a  mhosgail, 

A  chliù  a  choisinn  na  sàir; 
C  ait  an  robh  Fionn,  is  Goll,  is  Oscar, 

As  eugmhais  Oisean  am  bard? 

COMHRADH    EADAR    AM    BÀRD    AGUS 
AN    CÌOBAIR. 


Am   Bard. 
Ciod,  a  chiobair,  f àth  do  chabhaig ! 

Tha  an  rathad  so  car  cas; 
'Nuair  a  ghèilleas  na  builg-sheididh, 

Creid  mi,  cha  bhi  'n  ceum  cho  bras : 
Tha  mo  cheum-sa  'dol  am  moille, 

A  bha  aon-uair  beothail,  luath, 
'Nuair  a  b'  eideadh  dhomh  am  feileadh, 

'Sealg  an  fheidh  's  a  choilich  ruaidh. 
Tha  'latha  fein  aig  gach  madadh, 

'S  thig  an  la  a's  faid'  gu  crich; 
Cha  shligh'  bhuan  ach  astar  suarach 

Tha  eadar  an  uaigh  's  a  chioch: 
'Slàinte  's  òige,  seilbh  ro-ghlòirmhor, 

'S  fearr  na  or  a'  chruinne-che, 
Bi  taingeil  f  had  's  a  tha  iad  agad, 

Oir  cha  mhair  iad  ach  car  re, 
01c  air  mhath  leinn,  thig  sinn  uile, 

G'  ur  ceann-uidhe,  luath  no  mall, 
'S  garbh  no  reidh  g'  am  bi  an  turus, 

Cha  bhi  bith  's  a  chruinn'  air  chall. 
Suidh,  ma  tà,  is  tarruing  t'  anail, 

Aig  a'  charragh  chloich  ud  shuas; 
Air  chùl  gaoith,  's  air  aodann  greine, 

Thoir  dhomh  sgeul  na  tim  a  ghluais. 

An   Ciobair. 

Tha  thu  'fanaid  orm,  a  charaid, 

C  ait  am  faighinn-sa  mo  sgeul, 
'Tha  leam  fein  a'  siubhal  garbhlaich, 

Moch  is  anmoch  is  là-fèill? 
'S  gun  aon  neach  a  ni  rium  comhradh, 

No  bheir  eòlas  dhomh  air  seud; 
Co  a  gheibhinn-sa  mo  sgeòil  uaith, 

Mur  am  foghluim  mi  o'n  treud? 

Am   Bard. 

'S  faoin  do  ghloir,  a  chiobair  ghòraich ; 

C  ait  an  d'  fhòghluim  thu  do  chreud? 
Am  bheil  dòigh  air  faotainn  eòlais, 

Ach  'bhi  'chòmhnaidh  measg  nan  ceud? 
Nach  'eil  leabhar  mòr  an  domhain 

Fosgailte  fa  d'  chomhair  fein, 
Leugh  na  chi  thu  's  gheibh  thu  'n  f  hirinn 

Sgriobht'  ann  mar  le  gath  na  grèin'. 

An   Ciobair. 

Tha  sin  glè-mhath  do  luchd  foghluim, 

Tha  e  dhòmhs'  air  bheagan  brigh; 
Glaist'  tha  dhòmhsa  stòr  an  eòlais, 

Fhad  's  'tha  'n  iuchair  òir  'am  dhith: 
Co  a  mhinicheas  domh  'n  sgriobhadh, 

Mur  am  faigh  mi  'bhrigh  dhomh  fein 
Cha  'n  'eil  fàidhean  anns  an  f hàsach, 

Mar  a  b'  àbhaist  daibh  o  chein. 

Am   Bard. 

Cha  'n  'eil  feum  agad  air  fàidhean, 

Chaidh  an  làithean-san  air  chùl, 
Ach  cha  d'  chaochail  tuigse-nàdur', 

Is  cha  d'  fhàilnich  sealladh  siil 
Beachdaich  air  na  chluinn'  's  na  chi  thu, 

'S  thig  am  mineachadh  'na  am ; 
'S  creid  mi,  cha  'n  'eil  ni  gun  bhrigh  ann, 

Biodh  e  direach  dhuit  no  cam. 

An   Ciobair. 

Ged  a  dh'  fhaodas  beagan  firinn, 

'Bhi  's  an  ni  a  tha  thu  'g  ràdh ; 
'S  eagal  leam  nach  tuig  gu  dilinn, 

Mise  ni  dheth  ach  mar  tha : 
Tha  mi  siubhal  o  thus  m'  òige, 

Beinne  's  còmhnaird  gach  aon  la, 
Ach  an  diugh,  cha  'n  'eil  sud  dhomhs', 

Ach  beinn  is  còmhnard  mar  a  bha; 
'N  carragh  ris  am  bheil  mo  thaice, 

'S  trie  thug  fasgadh  dhomh  o'n  t-sion; 
Ciod  a  th'  agams'  ann  ri  fhaicinn, 

Ged  a  bheachdaichinn  gu  sior? 

Am   Bard. 

Na'm  bu  leir  dhuit,  tha  'sa  charragh, 

Sgeul  nach  fhaigheadh  tu  air  fèill; 
Is  nam  b'  aithne  dhomhs'  a  h-aithris, 

Chuirinn  earrann  di  an  cèill. 

An   Ciobair. 

Tha  e  soirbh  gu  leòir  dhuit  sgeula, 
'Chur  an  ceill  air  ni  fo  'n  ghrein ; 

Ach  ma 's  breug  is  bunait  sgeòil  duit, 
Glèidh  an  seòrsa  sin  dhuit  fein. 

Am   Bard. 

'S  leir  dhuit  fein,  a  chiobair  thàireil; 

Nach  do  dh'  f  has  e'n  sin  leis  fein ; 
'S  nach  do  chuireadh  riamh  an  àird  e, 

Ach  le  làmhan  dhaoine  treun': 
'S  leir  dhuit  nach  eil  creag  d'a  sheorsa, 

Anns  na  corsan  so  gu  leir; 
'S  mar  a  thainig  e  air  astar, 

Tha  air  sgriobht'  'an  claisean  geur. 
Tha  e  leis  a  sin  'na  onrachd, 

Is  na  fhògrach  'an  tir  chein, 
'S  mur  an  leòir  a'  bhunait  sgeòii  sin, 

Fàgaidh  mi  an  còrr  dhuit  fein. 

An    Ciobair. 

Cha  'n  fhàg!  Cha  'n  fhàg!  Gabh  air  t'  aghairt, 

Mur  'eil  coire  anns  a'  chorr; 
Ach  ma 's  droch-sgeul  'tha  's  a'  charragh, 

Ni  mi  phrannadh  leis  an  òrd. 

Am   Bard. 

Cum  do  bhilean  saor  o  thoibheum, 
'S  air  an  loineis  sin  cuir  srian; 

'S  na  dean  tarcuis  air  an  altair, 

A  thog  t'  athraichean  d'  an  dia. 
Anns  a'  ghlacaig  bhoidhich,  ghlais  so, 

Ann  an  achlais  chais  an  t-slèibh; 
Dh'  èirich  aon-uair  badan  coille, 

Is  troimh  mheadhon,  sruthan  reidh : 
Àite  fasgach  ri  am  dùbhlachd; 

Àite  dùbhraidh  ri  am  grèin'j 
Thog  do  shinnsear  'an  sin  carragh, 

'S  dh'  iobair  iad  d'  am  faileas  fein : 
Daoine  borba,  daoine  fuilteach, 

Gidheadh,  purpail  agus  treun; 
Dh'  iobair  iad  a  reir  an  tuigse, 

Do  dhia  fuilteach  mar  iad  fein; 
Dh'  iobair  iad  a  reir  am  pailteis, 

Fas  na  machrach  's  toradh  spreidh; 
Dh'  iobair  iad  a  reir  an  doille, 

Eadhain  fuil  an  cloinne  fein: 
Tha  e  sgriobhte  anns  an  fhirinn, 

Rinneadh  duine  'n  iomhaigh  Dhe, 
Ach  fhad  's  a  dh'  fhoghluim  mise  riamh, 

Rinn  duine  'dhia  'na  iomhaigh  fein. 
Tha  e  soilleir  air  a  charragh, 

Gu  'n  robh  'n  aidmheil  salach,  breun, 
Ach  mu  'n  tog  thu  air  do  gheannair, 
Thoir  an  t-sail  a  d'  shealladh  fein. 

An   Ciobair. 
Ma 's  e  droch  sgeul  'tha  r'a  eisdeachd, 
Mu  chor  deisinneach  an  t-sluaigh; 

Saoilidh  mi,  an  creideamh  breun  sin, 
Nach  'eil  feum  a  bhi  'ga  luaidh. 


Am   Bard. 

Tha  thu  ceart,  cha  'n  'eil  mor  eifeachd 

Dhuitsa,  eisdeachd  ris  a'  chòrr; 
Ach  's  ceann-teagaisg  dhuit  na  leugh  mi, 

'Ghabhas  leudachadh  gu  leòir. 
Na  bi  thusa  deas  a  dhiteadh, 

'H-uile  ni  nach  tuig  thu  fein; 
Cha  do  rinneadh  breitheamh  dhiot-sa, 

Air  gach  diomhaireachd  f  o  'n  ghrein : 
Seall  mu  'n  cuairt  ort  air  an  lanntair, 

'S  cuir  's  a  chainnt  is  math  leat  fein, 
Maise  shonraicht'  beinne  's  còmhnaird, 

Oraichte  le  glòir  na  grein' : 
As  an  ait  am  bheil  thu  'coimhead, 

Sgaoilt'  fa  d'  chomhair,  dhuit  is  leir, 
Uile  rioghachdan  an  domhain, — 

Muir  is  monadh,  's  neamh  nan  speur. 
Cha  do  thaghadh  riamh  a'  chlach  so, 

Air  son  altair,  ach  le  sùil 
A  bha  leis  an  spiorad  deachdte, 

'S  anam  beachdail  air  a  cùl; 
Anam  a  bha  'stri  ri  eirigh, 

Thun  an  De  a  dhealbh  e'n  tus; 
Anam  nach  deach  riamh  a  thasgadh, 

Leis  an  anart  anns  an  uir. 

An   Ciobair. 

S  e  mo  bheachd  nach  'eil  mòr  eucail, 

Air  builg-shèididh  dhaoine  coir; 
Mur  an  d'  fhuair  sinn  'bheag  de  'n  sgeula, 

Fhuair  sinn  seidirich  gu  leòir ; 
Ma  tha  grèim  tombac  a'  d'  spliùcan, 

Cuir  dhomh  smiidan  ris  a'  phiob; 
Bidh  do  ribheid  fein  air  tuchadh; 

Leis  na  rùisg  a  chuir  thu  dhiot. 
An  am  bheachds'  tha  moran  diùbhsan, 

A  tha  cùinneadh  nan  droch  sgeul, 
Nach  bu  mhiste  beagan  tùchaidh, 

A  chur  dùnadh  air  am  beul. 

Am   Bard. 

Cha  bu  mhisd'  thu  fein  do  thachdadh! 

Tha  do  theanga  sgaiteach,  geur; 
Shaoil  mi  gu  'n  robh  thu  cho  faiteach, 

Ris  a'  ghart-eun  anns  an  fheur: 
Ma  's  e  talach  air  na  fhuair  thu, 

Nach  do  dhiol  thu  duais  d'a  reir; 
'S  mur  an  creid  thu  uam  na  chual  thu, 

'S  gnothach  suarach  sin  gu  leir : 
Ach  mur  'eil  thu  tuillidh  's  gealtach, 

Thig  is  faic  le  d'  shuilean  fein; 
Thig  an  so  ri  oidhche  ghealaich, 

'S  gheibh  thu  sealladh  air  an  Fheinn. 
Cha  'n  fhear-ciùil,  is  cha  'n  fhear-sgeòil  mi, 

'S  cha  'n  'eil  teanga  sheolt'  'am  bheul, 

A  chur  snas  air  duan  no  òraid, 

No  'chur  crith  air  feoil  le  'm  sgeul ; 
Bheirinn  bhàrr  mo  dhroma  'n  còta, 

'Gheall  's  gu  'm  b'  eol  dhomh  'chur  an  cèiU, 
NÌ  a  thachair  air  fear  eòlais, 

Oidhche  cheòthar  tigh'n  o'n  fheill: 
Ach  ged  'tha  an  spiorad  deònach, 

Suim  an  sgeoil  a  chur  an  ceill; 
Cha  leig  cuibhrichean  na  feola 

Leis  dol  òirleach  bhàrr  na  h-èiU  : 
Tha  e,  mar  sin,  doirbh,  a  chiobair, 

Nithe  diomhair  annta  fein, 
A  dhealbh  soilleir  air  an  inntinn, 

'S  an  cur  diongmhalta  r'a  cheil ; 
Ach  feuchaidh  mi  nis,  ma  's  deòin  leat, 

Seòrsa  beachd  'thoirt  dhuit  mu  'n  sgeul; 
Ach  gabh  suim,  bha  'n  oidhche  ceothar, 

'S  bha  m'  fhear-eòlais  air  an  fheill. 


Oidhch'  cho  sàmhach  ris  an  uaigh; 
Gun  ghuth,  gun  ghluasad  aig  ni  beò; 
Shaoileadh  tu  gu  'n  d'  chaochail  fuaim, 
'S  gu  'n  d'  thug  mac-talla  suas  an  deo ; 
Currachd  oidhch'  mu  cheann  na  cruaich'; 
A  guaillean  suainte  'm  brat  de  'n  cheòj 
Ciùine  shìtheil  thar  na  tir' 
A  chan  an  fhirinn,  'tir  nam  beò': 
B'  oidhche  so  nach  togadh  crìdh', 
'S  nach  cuireadh  cli  'an  anam  seoid; 

Oidhch'  's  am  biodh  na  daoine  sìth', 
A'  ruith  mu  'n  t-sithean  le  an  leois. 

Thog  m'  fhear-eolais  mach  ri  Cruaidh-ghleann ; 

Ghlac  e  chuaille  teann  'na  dhorn; 
Sgrog  e  bhoineid  ghorm  m'a  chluasan; 

Sgob  e  suas  na  bha  'sa  chòrn : 
Ach  bha  'n  t-athar  trom  mu  ghuaillean, 

Is  'na  uallaich  air  an  fheòil; 
Leig  e  thaice  ris  a'  bhruaich  so, 

Stad!  An  cual  e  guth  's  na  neòil? 
Anns  na  neòil  bha  monmhor  còmhraidh, 

'S  tuireadh  bròin  's  an  oiteig  shèimh, 
Is  binn-cheòl  caol  air  feadh  an  fhraoich, 

Mar  oran-gaoil  a  nuas  o  neamh. 
Bha'n  t-am  'bhi  'gluasad,  ach,  mo  thruaighe! 

Tunna  luaidhe  ris  gach  bonnj 
Dh'  fheuch  e  falach  anns  an  luachair, 

Ach  'na  chluais,  bha  ceòl  gun  fhonn. 
Sùil  g'  an  d'  thug  e  air  a  chùlaobh, 

Doire  udlaidh  suas  air  fas; 
'N  carragh  laiste  suas  mar  fhùirneis, 

'S  air  a  chriin  bha  manadh  bàis; 
Tannaisg  fhaoin  'nan  sgaoth  mu  'n  cuairt  air, 

'SÌ0S  's  a  suas,  o  thaobh  gu  taobh; 
Nunn  's  a  nail,  le  siubhal  fuadain. 

Mar  gu  'n  luaisgt'  iad  leis  a'  ghaoith. 
Ach  ghrad  stad  a  nis  an  luasgan. 
Mar  gu  'm  biodh  gach  cluas  ri  làr 

Sàmhchair  shuaineil,  's  gun  ni  'gluasad, 

Air  a'  chruaich  o  'bonn  gu  'barr: 
Fad  air  falbh,  ar  leis  gu  'n  cual  e, 

Fuaim  mar  bhualadh  thonn  air  tràigh; 
'Tigh  'n  na  b'  fhaisge,  's  na  bu  chruaidhe;- 

lolach  buaidhe !  's  nuallan  cràidh ! 
Faic  a'  tearnadh  leis  an  leacainn, 

Sluagh,  mar  fheachd  'an  uidheam  blàir, 
A'  tigh  'n  direach  air  a'  ghlaic  so, — 

Tartaireachd  's  buaidh  chaithream  àrd! 
Rainig  iad  an  carragh  teinnteach, 

'S  chaidh  iad  deiseal  air  mu  'n  cuairt; 
Tharruing  iad  a  suas  fa  chomhair, 

'S  dh'  f  hosgail  iad  an  sreathan  suas : 
Buidhean  chiomach,  nis  a'  tighinn, 
Air  an  iomain  mar  bhad  spreidhj 
Os  an  cionn,  an  fheitheid  ghionach, 

'S  an  t-sleagh  bhiorach  as  an  deigh; 
Rompa  'n  altair,  cheana  laiste, — 

An  ceann-astair  tuillidh  's  luath, — 
'S  eiginn  fulann,  ach  ciod  uime? 

Reachd  na  cruinne, — bàs  no  buaidh. 
Thuig  mo  charaid  ciod  'bha  tighinn, 

'S  chuir  sud  criothnachadh  'na  fheòil; 
Sparr  e  'cheann  a  sios  'san  luachair; 

Stop  e  chluasan  le  a  mheòirj 
Ach  cha  b'  f  hada  gus  an  cual  e 

Sgread,  nach  cual  e  'leithid  riamh, 
Ghlaodh  e  'mach  le  uile  chomas, — 
"Mort!  Dean  cobhair  orm,  a  Dhia! 

Teine  dealain  nuas  o  nèamh, 

A  sgrios  an  doire,  freumh  is  geug, 
Torrunn  oilteil  anns  na  neòil, 

Mar  gheannair  Thòir  a'  prannadh  sleibh' : 
Dubh  neul  duaichnidh  'g  èirigh  suas, 

A  bha  air  uachdar  fuinn  mar  phlàigh, 
'M  feachd  gu  leir  mar  thannaisg  bhreun 

'Gam  falach  fein  bho  shiiil  an  la. 

An  Ciobair. 
Dia  g'  ar  dion,  is  leig  à  so  mi ! 

Chaidh  an  donas  ort  gu  leir! 
Cha  tiginn-sa,  air  son  oighreachd, 

Anns  an  oidhch'  an  so  leam  fein. 

Am  Bard. 
Thusa,  ciocrach  air  son  eòlais ! 

Thusa  's  t'  iuchair  òir  a'  d'  dhith ! 
Tha  i  'bhurraidh  ann  ad  phòca, 

Cuir  do  chròg  ann  's  gheibh  thu  i! 
Thoir  a  nis  do  shròn  ri  baile, 

Is  thoir  t'  fhaileachd  as  a  chiob; 
Cuir  tri  uairean  cuairt  mu  'n  charragh, 

'S  cuir  do  sgallais  ann  ad  phiob. 

SEACHARAN    SEILG. 


Chaith  mi  'n  latha  'n  deigh  na  faghaid, 
Air  feadh  bheann  is  ghleann  is  dhoire, 
Gus  an  d'  chaill  mi  anns  a'  choille, 

Toirm  nan  gadhar  's  lorg  an  fheidh; 
'S  o'n  bha  'n  oidhche  air  tigh  'n  frasach, 
Sheall  mi  air  son  àite  fasgaich, 
Far  am  faighinn  leaba  'nasgaidh, 

Am  measg  chàrna  glasa  'n  t-sleibh. 

Fhuair  mi  sud  aig  bun  a'  bhruthaich, 
Bothan-àiridh  air  dhroch  thughadh, 
Toll  'na  mhullach  air  son  luidheir, 

Sgroth  'san  uinneig,  taobh  na  gaoith: 
Sgathach  bheithe  air  son  còmhlaidh, 
Nach  ceileadh  a'  bheag  de  'n  dòlas, 
'S  a  chur  eagal  air  na  bocain, 

Rinn  mi  dòigh  air  teine  fhraoich. 

Bha  isean  feannaig  ann  am  phòca, 
Air  nach  d'  amais  moran  clòimhtich, 
Chuir  mi  car  dheth  anns  a'  bheòlaich, 

'S  bha  e  ròist'  agam  gu  m'  riar  : 
Choisrig  mi  an  creutair  neò-ghlan, 
Le  deur  beag  de  shiigh  an  eòrna, 
'S  ged  nach  robh  a'  chuirm  ro-shòghmhor, 

'S  mairg  bhiodh  tòrmasach  mu  'n  bhiadh. 

Mar  is  gnàth  learn  an  dèigh  fèisde, 
Rinn  mi  'phlob  thombaca  'ghleusadh, 
Thug  mi  'n  taod  à  ceann  mo  reusain, 

'S  leig  mi  fad  na  srèin  le  'm  smuain; 
Ghabhail  iolla  ris  na  dealbhan, 
A  bha  'g  èirigh  suas  'sa  ghealbhan, 
Samhladh  faoin  air  nithe  talmhaidh, 

Faileis  anfhann  anns  an  luath. 

Anns  a'  cheo  'bha  snamh  mu  'n  cuairt  orm, 
Cruthan  caochlaideach  a'  gluasad, 
A'  cur  m'  inntinn  ann  am  buaireas, 

Nach  'eil  soirbh  a  luaidh  'an  cainnt: 
Cha  robh  buidseachd  a'  cur  sgleò  orm, 
'S  cha  robh  geilt  orm  roimh  bhòcain, 
Ach  bha  cruth  air  bràigh  na  còmhladh, 

A  chuir  m'  fheòil  air  chrith  's  gach  reang. 

Da  shùil  lasrach  'an  clar  aodainn, 
Nach  robh  'choimeas  farasd  fhaotainn, 
Sròn  cho  fada  ris  an  taobhan, 

'S  paidhir  adhaircean  air  a  cheann : 
Dh'  eirich  mi  gu  grad  air  m'  uilinn, 
'S  thug  mi  ionnsaidh  air  a'  ghunna, 
Ach  cha  d'  thug  e  suim  no  umhail, 

Mar  gu  'm  b'  iomhaigh  umha  'bh'  ann. 

Spion  mi  'bhoineid  bharr  mo  bhathais, 
Dh'  aithris  mi  mo  chreud  's  mo  phaidir; 
Ghearr  e  leum  is  rinn  e  sraitheadh, 

Mar  fhuaim  canain  ann  am  chluais: 

'Cheart  cho  fior  's  'tha  sròn  air  m'  aodann, 
Chuala  mi  gu  soilleir  gleadhraich, 
Mar  gu  'm  bithead  tu  a'  slaodadh, 

Slabhraidh  dhaors*  thar  chlachan  cruaidh. 

'Righ  gabh  agam !  Sin  e  rithist ! 
Thog  mi  'n  gunna  's  leig  mi  ris  i; 
Dh'  eirich  e  mar  eun  air  ite, 

'S  teine  drilsneach  as  a  dheigh: 
Le  stoth  pronnaisg  's  toit  an  fhùdair, 
Thuit  mi  seachad  air  an  ùrlar, 
'S  'nuair  a  dh'  fhosgail  mi  mo  shùilean, 

Cha  robh  dùil  leam  ach  mi-fhein. 

Dh'  fhàs  a  nis  an  oidhch'  ro  shalach, 
Bhruchd  na  tuiltean  troimh  na  gleannaibh, 
Fhreagair  creag  is  beinn  le  farum, 

Fuaim  na  gaillinn  air  an  raon; 
Las  an  iarmailt  suas  mar  fhiiirneis, 
Le  tein'-athair  ghathach,  lùbach, 
'Na  dearg  still  mu  chinn  nan  stucan^ 

'Leum  na  spùt  o  thaobh  gu  taobh. 

Ach,  mu  dheireadh,  bhrist  an  latha, 
'S  thionndaidh  mi  mo  cheum  gu  baile; 
Thug  mi  siiil  air  ciil  an  tighe, 

Dh'  fheuch  am  faighinn  lorg  an  laoich; 
Ach  an  kite  crodhain  Shàtain, 
'Bhi  r'am  faicinn  anns  a'  chlàbar, 
'S  ann  a  fhuair  mi  each  a  Ghàidseir, 

Toll  'na  mhàileid  's  fhuil  mu  'n  fhraoch. 

FIONNAGHAL    NIC    DHÒMHNUILL. 


"Tha'n  sruthan  'na  dheann  le  bruthach, 
'Cur  torman  dubhach  a  suas; 
Tha  osann  na  gaoith  'san  duilleach, 
Is  gaoir  na  tuinne  'am  chluais: 

'*  Anamoch  an  dè  is  gaillionn, 
A'  reubadh  barra  nan  stuadh; 
'S  a'  sgathadh  barr  gheug  is  fhaillean, 
Le  geiread  anail  gaoth-tuath. 

"  Fo  chuirtean  na  diibhlachd  tharum, 
Bha  dùbhradh  fhaileas  'san  ruaig, 
Is  cruth  air  an  ciil,  cho  allaidh, 
'S  nach  dùraichd  m'  anam  a  luaidh : 

"'Mhàthair,  mur  'eil  thu  a'  d'  chadal, 
O,  aom  ri  d'  chailinn  do  chluas, 
'S  an  guidhe  nach  fhaod  mi  aithris, 
Cuiream  'an  cagar  a  suas. 

"O!  Righ  nan  diil  bi  mar-ris, 
Is  daingnich  daingeann  a  choir; 
Is  aisig  dha  'chrùn  's  a  chathair, 
'S  biodh  dhuitse,  Athair,  a'  ghloir." 

"Fhionnaghal!  Fhionnaghal!  caidil! 
Chaidh  t'  iarrtas  fada  gu  leoir; 
Nach  esan  'tha  riaghladh  tharuinn, 
An  Dia  d'  an  aithne  a'  choir. 

"  Tha  ceartas  na  cuise  tallaicht', 

Bho  shuile  dalla  an  t-sluaigh; 
Ach  Esan  'rinn  neamh  is  talamh, 
Bheir  e  mar  's  math  leis  a'  bhuaidh." 


Am  feadh  's  a  bha  màthair  is  nigh  'n, 
Mar  so  a'  liobhairt  an  riiin; 
Ciod  a  bu  chor  d'  an  cinneadh, 

'S  do  dh'  òighre  dligheach  a'  chrùin? 
'S  an  àraich  cuid  dhiii  'nan  laidhe, 
Gun  suim  co  aige  'bha  bhuaidh, 
Is  cuid  anns  an  ruaig  air  sgaradh, 
'S  an  t-oighr'  air  allaban  truagh. 

Chuireadh  is  chailleadh  an  latha, 
Leòsan  a  b'  airidh  air  buaidh; 
Is  dh'  fhàgadh  Righ  Seumas  fathast, 
Gun  seilbh  air  talamh  a  shluaigh. 

An  eithear  tha  stiùradh  thallad, 
Gun  siiiil,  gun  sparran  r'a  crann; 
'Ga  h-iomain  le  sgitirsadh  mara, 
Is  dubhradh  gaiUinn  os  ceann : 

A'  giiilan  'an  cùirt  a  daraich, 
An  fhiiirain  fhlathail  gun  dith; 
An  diugh,  'na  fhear-ciiirn  'ga  fhalach, 
Do  'n  diith  'bhi  'n  cathair  an  righ. 

'S  an  eithear  ghuanaich  air  faontra, 
Gun  neach  d'a  dhaoin'  air  a  chiil; 
Is  luingeis  Dheòrs'  anns  gach  caolas, 
Is  armailt  sgaoilt'  anns  gach  ciiil. 

Ars'  baintearn  uasal  Chloinn  Dòmhnuill, 
Le  acaid  dhòruinn  'na  cridh'j 
"  O,  ciamar  dh'  fhaodar  a  chòmhnadh, 
Is  feachd  Righ  Deòrs'  air  a  thi? 

"Tha'n  tòir  gu  dian  air  a  casadh, 
'S  gun  àite  fasgaidh  no  dìon'; 
'S  gun  chomas  fhaotainn  thar  aisig, 
Mu  'n  teid  a  ghlacadh  's  an  lion. 

"  Fhionnaghal,  eirich,  cuir  umad ! 
Cha  'n  fhaic  mi  'n  curaidh  'san  smiir! 
'S  leis  fein  mo  chaisteal  o  bhunait, 
Gu  cirean  muUaich  an  tùir: 

"  Is  ciod  ma  's  eigin  duinn  fulang, 
Air  son  ar  cuid  anns  an  stri; 
Cha  'n  fhios  domh  aobhar  cho  cubhaidh, 
Ri  aobhar  duine  'na  dhith." 

'Am  bothan  ùdlaidh  gun  tugha, 
Fo  chur  's  fo  shruthadh  nan  sion; 
Fhuair  iad  Tearlach  gun  chuideachd; 
Gun  bhiadh,  gun  uidheam,  gun  dion. 

Am  fear  'tha  cruaidh-ghleachd  an  còmhnaidh, 
'S  'an  aghaidh  foirneirt  a'  stri; 
A  neart  'ga  threigsinn  'sa  chomhstri, 
'S  e  'call  a  dhòchas  's  gach  ni; 

Thig  uairean  freasdal  g'  a  chòmhnadh, 
'Nuair  's  lugha  'dhòchas  's  a  chli; 
Thoirt  misneach  nuadh  agus  treoir  dha, 
'An  cùis  na  corach  a'  strl. 

Is  ionann  sin  's  mar  a  dh'  eirich, 
Do  mhac  Righ  Seumas  an  tràths'; 
Thug  aingil  thruacant'  fo  'n  sgèith  e, 
'S  e'n  rib  na  h-eigin  an  sàs; 

Ach  ciod  'na  leithid  de  chruaidh-chàs, 
'Ni  da  bhean-uasal  leò-fein, 
Is  armailt  rioghachd  mu  'n  cuairt  daibh, 
'S  gach  ni  'dol  tuathal  fo  'n  ghrein. 

Thug  oidhche  dhoilleir  is  ghàbhaidh, 
Caol-gheola  bhàn  fo  a  sgeithj 
A  CÙ1  ri  Uist  nan  cràdh-ghèadh, 
'S  blàth-ghuidhe  chàirdean  'na  dèigh; 

A  cùrsa  fhad  is  a  b'  eòl  dhaibh, 
Air  Eilean  ceòthar  nan  sgifrr; 
Le  sgioba  cruadalach  eolach, 
'S  Fionnaghal  òg  air  an  stiiiir: 

Le  onfhadh  mara  'nan  aodann; 
Garbh-thonna  'taomadh  m'a  clàr, 
Cha  b'  uilear  sgil  agus  tèomachd, 
A  chumail  aodaich  ri  spàrr: 

Fhionnaghal,  taisbean  do  dhùrachd, 
Is  cleachd  mor  cliùram  a  ghnàth; 
Tha  oighre  'chrùin  air  a  h-ùrlar, 
Ag  earbs'  a  stiiiradh  do  làmh. 

"  Fortan  am  fàbhar  a'  churant','' 
Ars'  aon  a  bha  tur  as  a  bheachd; 
Na'n  d'  thuirt  e'n  cealgair  no  'm  burraidh, 
Chreidinn  gu  buileach  a  reachd: 

Ach  biodh  e  tuigseach  no  gòrach, 
Cha  'n  'eil  ann  domhs'  ach  am  beachd, 
A  thuit  'bhi  'm  fàbhar  na  h-oighe 
Bha  stri  'na  h-ònar  ri  feachd; 

'S  a  rèir  na  cùise  mar  thachair, 
Tha  gnè  chùl-taic  aig  an  smuain ; 
Theich  cabhlach  Dheòrsa  gu  fasgadh, 
'S  fhuair  Flori  farsuinneachd  cuain, 

A  chur  a  geola  gu  saoilhreach, 
An  aghaidh  gaoth  agus  sion; 
Ach  neart  na  gaillinn  'nan  aodann, 
Bho  ainneart  dhaoine  'gan  dion. 

A  nis  bha  glas-neul  na  maidne 
Cur  leus-ghath  tana  troimh  'n  ghruaim; 
'S  ag  èirigh  thar  eubh  na  gaillinn, 
Bha  beuc  a'  chladaich  am  fuaim  ; 

Air  ball,  bha  'n  cala  'san  t-sealladh, 
'S  iad  taingeil  tarruing  gu  'choir, 
'Nuair  fhuair  iad  sanas  o'n  chladach 
A  thuig  iad  ealamh  gu  leòir: 

Garbh  f  hrasan  pheileir  mu  'n  cluasan, 
Bho  na  sàr  uaipirean  claon, 
Bha  'gabhail  fàth  orr'  'sna  bruachan, 
Mar  shealgair  ruadh-bhuic  air  raon; 

Ach  dh'  aindeòin  luaidhe  is  fùdair, 
'S  cuilbheartan  cùilteach  nan  Gall, 
Fhuair  iad  gu  cala  gun  diùbhail, 
Is  fàilte  chùirteil  gun  fheall. 

A  nis  bha  rèiseadh  is  ruagadh, 
Nach  f hac'  's  nach  cualadh  o  chian ; 
Muir  agus  tir  air  an  sguabadh, 
Le  feachd  de  ruagairean  dian. 

Gu  steud,  a'  Fhlòri,  gu  h-ealamh ! 
Tha  'n  toir  a'  teannadh ;  hi  treun ; 
Fag  tarruing  is  sgòd  air  cladach, 
'S  dean  sgòd  is  tarruing  de  'n  t-srein. 

Faic  i  a  nis  air  a'  phillean, 
'S  am  prionns'  mar  ghille  'na  deigh, 
A'  reiseadh  thar  riasg  is  innis, 
Le  luaths  is  grinneas  an  fheidh: 

Thar  fireach,  is  raon,  is  aisir, 
Thar  caochan,  casach  is  fèith; 
Le  binnein  is  maol  is  machair, 
Dol  seach'  mar  lach  air  an  sgèith : 

Cha  'n  fheitheadh  ri  àth  no  beallach; 
Cha  bhacadh  balla  no  ni; 
'S  mu  chiaradh  an  fheasgair  tharruing 
lad  srian,  'am  baile  Phort-Righ. 

Mar  sin,  thug  Fionnaghal  sàbhailt, 
Troimh  chunnart  nàmhaid  is  cuain, 
Mac  an  righ  sin  a  b'  àill  leinn, 
Ged  bha  e'n  dan  dha  dol  uainn. 

Ach  fhad  's  a  bhios  beus  is  cleachduinn. 
Is  euchdan  deacair  r'  an  luaidh; 
Bidh  cuimhne  do  threuntais  deachdte 
Air  sgeul  's  air  eachdraidh  do  shluaigh. 

Bu  mhaslach  an  ni  's  bu  nàrach, 
Do  mhaithean  àrda  an  righ, 
Gu  'm  faigheadh  cailinn  cho  màlda, 
A  chuid  a  b'  fhearr  dhiù  'san  stri: 

Ach  sin  mar  'bha  'chùis  ge  b'  oil  leò, 
'S  gur  beag  an  dolaidh  learn  fein; 
Ged  fhuair  iad  buaidh  aig  Cuil-Fhodair, 
Cha  b'  ann  le  cothrom  na  Feinn. 

AN     SRUTHAN. 


Chunnaic  mi  'n  sruthan, 
Ag  èirigh  's  a  mhunadh, 
'S  a'  triall  air  a  thurus, 

Feadh  ghlumag  a'  chair; 
A'  fiaradh  a'  mhullaich, 
'S  a'  siaradh  na  tulaich, 
Ag  iarraidh  le  bruthach, 

'S  a  thurus  gu  tràigh. 

A  shruthain  air  t'  athais, 
Nach  dean  thu  rium  mailis, 
De  aobhar  do  chabhaig? 

Fan  tamull  mar  'tha; 
Na  cluanagan  uaine, 
An  achlais  nam  fuar-bheann, 
*Cur  cagar  a'  d'  chluasan, 

Thu  'ghluasad  gu  fail. 

Chunnaic  mi  'n  sruthan, 
A'  tearnadh  a'  bhruthaich, 
Gu  mear  a'  cur  chuir  dheth, 

'S  na  buinneachan  blàth; 
A'  ruith  mu  na  stacain, 
A'  leum  bhàrr  nam  bacan, 
Is  eòin  bheag'  na  h-ealtainn 

Ri  caiseamachd  dha. 

A  shrulhain,  a  shruthain, 
Nach  dean  thu  rium  fuireach, 
'S  gur  goirid  an  turus, 

O  mhunadh  gu  tràigh; 
'Nuair  ruigeas  tu  'n  rèidhlean, 
Cha  bhi  thu  cho  eibhinn, 
Theid  moille  'sa  cheum  sin 

Tha  eutrom  an  dràsd. 

Chunnaic  mi  'n  sruthan, 

Gu  cianail  a'  siubhal, 

A'  chuing  air  a  mhuineal, 

'S  e  umhal  air  fas; 
A'  gluasad  gu  dubhach, 
An  amar  dubh  giubhais, 
A  thionndadh  na  cuidheall, 

Aig  muileann  a'  ghràin. 

A  shruthain,  a  shruthan, 
Gur  mise  'tha  duilich, 
A'  sealltainn  na  buile, 

Gu  'n  d'  chuireadh  thu  'n  dràsd ; 
Do  bhùrn  air  a  thruailleadh, 
Do  shruth  air  a  bhuaireadh, 
Is  barrag  na  druaipe 

Mu  d'  bhruachan  a'  snàmh. 

Chunnaic  mi  'n  sruthan, 
Seach  baile  nan  turaid, 
A'  giulan  nan  luingeas, 
Bu  truime  gu  sail'; 

Air  caochladh  cho  buileach, 
An  aogasg  's  an  cruitheachd, 
Bho  'n  chaochan  a  chunnaic 

Mi  'sruthadh  troimh  'n  char. 

A  shruthain,  a  shruthain, 

Mo  bheannachd  a'  d'  chuideachd, 

Cha  'n  fhada  ceann-uidhe 

Nan  uile  bho  d'  chàs: 
Tha  fuaim  a'  chuain  bhith-bhuain 
A'  d'  chluasan  a'  dinneadh, 
Gur  suarach  an  t-slighe, 

'S  i  'n  giorrad  a'  fas. 

Tha  feasgar  an  latha, 
A*  tarruing  am  fagus, 
An  cala  'san  t-sealladh, 

'S  an  gabh  thu  gu  tàmh; 
Ach  faicear  thu  fhathast, 
Air  sgiathan  na  maidne, 
Gun  smùr  no  gun  smal  ort, 

Mar  chanach  a'  chair. 

AM     FÒGARACH. 


Ghoid  mi  a  mach  as  a'  bhaile, 

Gun  chead,  gun  bheannachd  na  clèir; 

Is  dh'  fhàg  mi  'am  dhèigh  an  Abaid, 
A'  chreud,  's  a'  phaidir,  's  gu  leir. 

Tha  Dia  na  's  faisge  do  'n  dùthaich 

Na  tha  e  do  lùchairt  an  righ ; 
Tha  làithreachd  a  ghnàth  'sna  dùilean, 

Gu  soilleir  do  'n  t-sùil  a  chi. 

'Am  beairt  na  cruinne  gu  siubhlach, 
Tha  'n  dlùth  's  an  t-inneach  'gan  sniomh, 

'S  am  meur  'tha  'n  eige  a'  dliithadh, 
A'  deachdadh  cùmhnant  nan  gniomh. 

•  Snàthainn  ar  beatha  'ga  tharruing, 
Na  thoinntein  tana  troimh  'n  chir  j 

'S  'ga  fhigheadh  'an  gniomh  an  latha, 
Mar  ni  a  mhaireas  gu  sior. 

Thuirt  am  fear  rathaid  'bha  dlùth  dhomh, 
*'  'S  ann  agads'  'tha  'n  t-siiil  'tha  geur ; 

An  ni  'tha  'd'  shealladh  'sna  dùilean, 
Taisbean  do  'n  t-siiil  do  nach  leir." 

Ciamar  a  nochdar  e  dhuitse, 

Mur  'eil  do  thuigse  d'a  rèir; 
Cha  'n  fhaic  an  t-sùil  anns  a'  chuspair, 

Ach  ni  do  'n  tuigse  is  leir. 

'Eisd  ris  na  cluig  sin,  a  dhuine! 

Cluinn  neamh  a'  cuireadh  an  t-sluaigh 
Gu  teampull  an  Dè  a  bhuilich 
Orr'  reusan,  cumhachd,  is  buaidh. 

'  Mar  naomh-cheòl  binn  o  na  flaitheas, 

A'  sioladh  tharuinn  a  nuas, 
'S  teachdaireachd  sithe  do  'n  talamh, 
A'  lionadh  anma  troimh  'n  chluais. 

*  Tha  ceòl  anns  na  dùilean  tharuinn, 

Nach  d'  fhòghluim  fathast  luchd  ciùil; 
Tha  nithean  air  neamh  's  air  thalamh, 
Nach  'eil  an  sealladh  gach  sùil. 

"  Tha  thus',"  ars'  esan,  **  a'  labhairt, 
Mu  ni  nach  aithne  dhuit  fein; 
Bheirinn  duit  brigh  as  an  glagail, 
Nach  d'  fhuair  thu  fathunn  mu  dheigh  'nn. 

"  Mar  thoibheum  an  cluais  an  latha, 
Tha  'n  nuallan  sgrathail  gun  cheòl; 
Gu  'n  saoil  mi,  air  uair,  gu  'n  sgar  iad 
Le  'm  buaireas,  m'  anam  o  m'  fheoil. 

"  An  sàsaich  an  ceòl  so  'n  t-ainnis, 
Tha  fhàrdach  falamh  is  lom"? 
Teachdaireachd  sithe  do  'n  talamh, 
An  Hon  le  aran  a  chom? 

"  An  riaraich,  faghar  is  gleadhar, 
Gleadhar  is  faghar,  a  dhith? 

Do  'n  cheann  'tha  tinn  air  an  adhart, 
Gur  beag  na'n  gleadhar  do  'n  t-sith. 

"  'S  ann  dhàsan,  a  mhàin,  'tha  'n  cuireadh, 
'Tha  'thiodhlac  ullamh  'na  ghlaic; 
Ach  esan  gun  ni,  gun  urras, 

'S  e  b'  fhearr  leò  'chumail  a  mach. 

"Ach  thusa  le  miann  'bhi  labhairt, 

Nochd  dhomh  ma 's  aithne  do  d'  chreud; 
C  uime  'tha  'n  caoilt'  air  a  sgaradh, 
Bho  chaoraich  reamhair  an  treud? 

"An  d'  rinneadh  e'n  tùs  gu  easonair? 
No  CO  a  chronaich  a  chrèadh? 
Ach  rinneadh  mar  rinneadh  ge  b'  oil  leis, 
Ma 's  math  no  dona  a  ghne. 

"  Thusa  le  t'  eige  'san  athar, 

'S  nithean  nach  aithne  dhuit  f ein ! 
Dh'  fheuchainn  duit  calanas  fathast, 

Nach  d'  fhuair  thu  fathunn  mu  dheigh  'nn. 

"  Gun  chuigeal,  gun  chir,  gun  fhearsaid, 
A  shniomh  no  chasadh  an  t- snath, 
A's  grinne  na  lion  an  damhain, 
A  chit'  'san  athar  a'  snàmh. 

*'  De  'n  lin  a  chinneas  mar  t'fhaileas, 
Gun  stri,  gun  aire  bhuait  fein, 
'S  a  leanas  do  cheum  'gad  mhagadh, 
Cho  fhad  's  a  sheallas  tu  'n  grein. 

*'  An  calanas  sith  a  lean  as 

Gu  'crich  gach  beatha  a  dh'  fhàs, 
'G  a  fhigheadh  'an  lion  na  h-eangaich 
'Tha  sint'  aig  aingeal  a'  bhàis." 

'Co  thus',  ars'  mise,  "tha  bruidhinn 
'Am  briathra  frionasach,  fiar? 
'N  ann  a'  cur  coir'  air  a'  chruithear, 
Nach  d'  rinn  e'n  cruinne  gu  d'  riar? 

'  Nach  d'  thug  e  dhuit  tuigse  's  aithne, 
'S  do  chuid  'am  fearann  na  saors'? 
Nach  d'  rinn  e  le  luach  do  cheannach, 
'S  tu  fuaight'  'am  bannaibh  na  daors'? 

*  Nach  f ritheil  dhuit  grian  is  gealach  ? 
Nach  seilbh  dhuit  talamh  is  cuan? 
Ma  chuireas  tu  siol  'san  earrach, 
Nach  dioghlum  latha  na  buan'?" 

"Thig  leam,"  ars'  esan,  "do'n  bhaile, 
Gu  caol-shraid  shalaich  na  druaip, 
Is  chi  thu  'n  t-saorsa  a  th'  agam ; 
Dheanainn  ri  madadh  a  suaip. 

"  An  saorsa  le  càin  a  cheannach 

A  chùil  's  nach  faileadh  a'  bheist? 
Le  sruthadh  gach  drùise  tharam 
'S  a'  siighadh  anail  gach  brèin. 

"  Gun  neach  de  shiol  Adhaimh  g'  am  thathaich, 
Ach  cis-mhaor  tana  mar  lann; 

'S  mur  diolainn  a'  chis  gu  h-ealamh, 
Dheanadh  e  m'  fheannadh  mar  mheann. 

"Aon  uanan  truagh, — na  bha  agam; 
'Ga  chuallach  sgar  mi  o'n  ghràisgj 
Ach  thainig  mu  'n  cuairt  an  latha, 
Do  m'  uansa, — latha  na  càisg. 

"Cho  nimheil  's  cho  fuar  an  t-athar; 
Cho  cruaidh  an  talamh  ri  pràis; 
Cho  dubh  ris  an  uaigh  mo  gharadh, 
Is  m'  uan  fo  shaighead  a'  bhàis. 

"  C  arson  a  chaidh  m'  uansa  'ghabhail, 
Gun  luaidh  air  gainnead  mo  threud? 
Is  earras  is  buar  aig  maithean, 
Is  uain  gun  ghalar,  gun  bheud. 

"  Do  'n  bhochd,  cha  'n  'eil  Dia  no  caraid; 
Thig  iarrtas  falamh  mar  dh'  fhalbh; 
Theid  athchuinge  fiar  'san  rathad; 
Tha  neamh  is  talamh  dha  balbh. 

"  Creid  mi  cha  ghabhar  do  sgeulsa, 
Cho  fhad  's  a  tha  leus  'an  grein, 
Is  cainnt  ar  bilean  do  reir  sin, 
A  dh'  aithris  na  's  leir  dhuinn  fein. 

"  Thuirt  thu,  ar  leam,  'an  sgallais, 

Gur  seilbh  dhomh  talamh  g'a  cheann; 
Nach  fhios  dhuit  gur  dia  a'  Mhamoin, 
Tha  'riaghladh  talaimh  's  na  th'  ann, 

"Bho  eirigh  greine  g'a  laidhe, 

Aon  eubh  o'n  talamh  'dol  suas; 
O!  sàsaich  mo  dhèigh  air  earras! 
Is  sleuchdam  m'  anam  mar  dhuais. 

"  Cha  'n  f hiach  thu,  gun  or,  do  shalann ; 
Cha  Ion  duit  mana  no  feòil; 
'S  mur  toir  thu  a'  ghlòir  do  Mhamon, 
Cha  choir  dhuit  anail  do  bheòil. 

"Gun  or  cha  ghabh  thu  do  chasan; 
A  chleir  cha  bhaist  thu  gun  or; 
'S  cha  dean  iad  fo  'n  f hod  do  thasgadh 
Gun  or  a  chasgadh  an  deòir. 

"Gun  or  cha  bhuannaich  thu  flaitheas, 
No  bruan  de  'n  talamh  mar  choir; 
Tha  sràidean  an  nuadh- Valhalla, 
'Nan  cruaidh  Mhacadam  de  'n  or. 

"  Is  iadsan  a  fhuair  de  'm  pailteas, 
O'n  t-sluagh  'ga  thasgadh  nan  stòir, 
'S  a'  saltairt  le  uaill  fo  'n  casan, 
Na  luaidheas  ceartas  no  coir. 

"  'S  le  ainneart  a'  sgapadh  dhaoine, 

O'n  dachaidh  le  'n  teaghlaich  thlàth, 
'Shireadh  air  aghaidh  an  t  saoghail, 
An  ionaid  'sam  faod  iad  tàmh. 

"  'Sna  làthraichean  briste  thallad, 
Bha  aon-uair  ceatharna  threun; 

Ach  c'  ait  'an  diugh  'bheil  an  talk? 
Farraid  am  fearanna  cèin. 

C  ait  an  robh  ceartas  a'  fuireach? 

No  'n  d'  fhàg  e'n  cruinne  na  dhèigh? 
'Nuair  thugadh  bho  dhaoin'  an'  cumail^ 

'Chur  saill  is  culaidh  air  fèidh. 

"  An  docha  le  Dia,  'sa  chuis  so, 
Na  brùidean  a'  cnàmh  an  dr, 
No  'cheatharna  làidir  fhiùghail, 
A  sheasadh  le  cliii  an  tir? 

"  Creid  mi,  tha  sgriobht'  air  gach  balla, 
Do  'n  t-suil  a  sheallas  's  a  chi, 
Na  chrathas  righ  air  a  chathair, 

'S  cha  theachdaireachd  fhalamh  na  sith." 

Bhuail  e  'làmh  air  a  bhroilleach; 

A  shùil  mar  sholus  air  lann; 
Is  druchd  air  a  ghniiis  o'n  tolluinn, 

Bha  mùcht'  'an  collunn  's  an  ceann. 

*Sith,'  arsa  mise,  'do  t'anam, 

Tha  dith  is  carraid  le  cheil', 
Air  steidh  na  h-inntinn  a  chrathadh, 
'S  ag  inntrinn  mearaichinn  cèill. 

Tha  thusa  fulang  a*  d'  cholluinn, 

Na  guin  'tha  'n  toibheum  do  bheòil; 
Chuir  ainneart  is  dith  is  dollaidh, 

'N  durag  sin  domhain  'a  t'  fheoil. 

*  Cha  d'  dhealbhadh  aon  n\  air  thalamh, 

G'a  thilgeadh  falamh  air  chùl ; 
An  long,  thig  cinnteach  gu  cala, 
Is  anail  na  flaitheas  'na  siùil. 

*  Cnuasaich  na  nithe  sin  thairis, 

Is  gabh  mo  bheannachd  'san  am; 
Theagamh  gu  'n  tachair  sinn  fathast, 
Ged  'tha  an  rathad  cho  cam.' 

AM     FLURAN. 


Nach  tog  thu  do  cheann,  a  f hlùrain ; 

Nach  siab  thu  o  d'  shùil  an  deur ; 
Ciod  uime  'm  bheil  thu  cho  tùrsach, 

Is  aingeal  a'  chiùil  'san  speur  ? 

Tha  'n  talamh,  ar  learn,  air  diisgadh, 
'S  a'  crathadh  an  drùchd  a  chiabh ; 

Tha  'n  carragh  'g  amharc  na  's  dliiithe, 
Is  faileas  a'  chiiirn  'dol  siar. 

Tha  gluasad  neo-fhuaimneach  tharuinn, 
Chaidh  ruaig  air  gealach  's  air  reul ; 

Sith-chagar  mu  'n  cuairt  'san  athar, 
Mar  smuain  nach  aithris  am  beul. 

Tha  rugha  an  gruaidh  nam  baideal, 
'Tha  gluasad  tharuinn  gu  seimh, 

Is  aghaidh  a'  chuain  a'  gabhail 
A  shnuaidh  o  fhaileas  nan  neamh. 

Bha  ròs-lì  tana,  'sa  ghlòmain, 

Mu  cheannaibh  nam  mòr-bheann  liath ; 
A  nis  gach  bearra  is  sgòrr  dhiù, 

Mar  lannair  an  òir  a  'm  fiamh, 

'S  e  iighdar  do  bhith,  a  fhlùrain, 
Tha  'g  èirigh  thar  ciil  an  t-steibh 

Le  dias  an  toraidh  'ga  chriinadh, 
Is  beatha  nan  diil  fo  sgèith. 

A  !     Dhùisg  thu  'nis  as  do  chadal, 
Le  driichd  na  meala  mu  d'  ghruaidh  ; 

'Ga  tharruing  le  sùil  an  latha, 
'Na  thùis-cheò  tana  a'  d'  chuaich. 

Innis  dhomh,  co  'chuir  a'  d'  chàil-se, 
Mar  their  sinn,  an  cràbhadh  baoth, 

'Toirt  urram  do  bhith  nach  àirde 
Na  'chlach  anns  a'  chàrn  ri  d'  thaobh. 

A'  cromadh  a  sios  gu  cianail, 

'Nuair  chiaras  dubhar  mu  d'  cheann  ; 

'S  ag  eirigh  a  ris  'nuair  dh'  iadhas, 
A'  ghrian  mu  mhullach  nam  beann. 

Gun  aithne  air  lagh  no  àithne, 
'Tha  diomoladh  cràbhadh  brèun ; 

Tha  thusa,  gidheadh,  mar  bhlàthan, 
A  chinneadh  am  Pàrras  fein. 

Cha  'n  ionann  sin  is  mo  chàs-sa, 

Gun  ghrinneas,  gun  àill'  fo  'n  ghrein, 

'S  a'  stri  ri  coimhead  na  h-àithne, 
Sior-chogadh  ri  m'  nàdur  fein. 

AN     COMUNN. 


'Bhean-an-tighe,  far  an  clobha, 

'S  faigh  dhuinn  connadh  as  a'  chruaich ; 
Cuir  a  nail  am  botul  bodaich, 

'S  cuir  dhuinn  cobhar  air  a'  chuaich. 

So  mo  charaid  caomh,  an  gobha, 
'S  grinne  obair  ann  an  cruaidh ; 

Ceann  cho  glic  's  a  chaidh  am  boineid, 
'S  foghlum  Ollaimh  fo  a  ghruaig. 

So  an  clachair,  fear  d'an  urrainn 
Teampull  cruinne  'chur  a  suas, 

Air  an  steidh  a  leag  an  Cruithear ; 
Air  na  bunaitean  nach  gluais. 

'S  so  mi  fein  a  bhios  ri  ciiiran, 

Le  m'  chruit-chiiiil  an  cois  na  bruaich ; 
Ceòl  o'n  teich  gach  aon  ni  tiirail, 

'S  nach  leig  dùrd  a  gob  na  cuaich. 

'Nis  o'n  dh'fheuch  mi  dhuit  an  còmhlan, 
Cuir  gu  h-òrdail  deoch  a  nuas, 

De  shùgh-cridhe  glan  an  eòrna, 

'S  gheibh  thu  m'  òran-sa  mar  dhuais. 

Guait  am  mart  a  chaidh  troimh  'n  abhainn, 

Bidh  a  bainne  tana,  glas ; 
Leig  dhomh  'n  te  a  dh'  òl  de'n  bhrailis,  - 

Gus  nach  gleidheadh  i  a  cas. 


D 

So  sinn,  'illean  !  Biomaid  subhach ; 

Cha'n'eil  beatha  'n  duin'  ach  geàrr ; 
Ciod  an  stàth  dhuinn  a  bhi  dubhach, 

Cha  dean  mulad  stuth  na's  feàrr. 

So  do'n  ghobha,  's  gu'm  a  fada 

'Tigh'n  o  'theallaich  lannair  bhlàis  ; 

'S  anns  an  anam  fhuar  a'  fadadh 
Buaidh  nan  sradan  nach  teid  bàs. 

Tha  do  theallach-sa  mar  altair 

O'n  teid  iobairt  thaitneach  uainn  . 

Of  rail  ghlan  an  gniomh  's  am  facal ; 
Dearbht'  'san  lasair,  achd  is  smuain. 

So  do'n  chlachair  's  gu'm  a  fad  e 
'Cur  nan  linn  am  baideal  suas ; 

Daingneach  nach  cuir  trompaid  sagairt, 
Aon  d'a  ballachan  a  nuas. 

So  do  eucorach  na  clàrsaich, 
'Tha  ri  ràcail  anns  a'  bhruaich ; 

S  mo  a  chron  na  'mhath  le  'ràbhart, 
A'  cur  sgànraidh  'sna  h-eòin-ruadh. 

Bàrdachd  f halamh  's  gnothach  faoin  i 
'Dh'fhuadaichear  le  gaoth  mar  mholl ; 

'S  am  bard  aigneach,  gheibh  an  t-aog  e 
'M  beul-fo-fhraoch  no'n  talamh-toll. 

Feuch,  a  bhuaidh  a  th'aig  an  t-slige 
Air  a'  chridhe  chlachach,  chruaidh ; 

A'  cur  chuislean  fann  air  mhire, 
'S  dreach  na  siris  anns  a'  ghruaidh. 

Chi  mi  ioma-chuairt  an  domhain, 
Ann  an  solus  glan  na  cuaich ; 

Agus  diomhaireachd  a'  ghnothaich 
A  bha  roimhe  folaicht'  uam. 

Ach  ma's  droch  ni  'tha  'sa  chopan, 
Coisrig  e  an  ainm  gach  buaidh ; 

Na  toir  as  na  ni  do  dhochunn ; 
Math  is  olc  mar  theid  an  luaidh, 

'Bhean-an-tighe !  Oidhche  mhath  leat ; 

Agus  cagar  ann  ad  chluais ; 
Cha  robh  'n  t-eòrna  sin  ro  abuich, 

No  bha  'bhrailis  air  bheag  smuais. 

AN     T-SITH 


Ciod  is  ciall  do  thoirm  na  breislich 
Th'air  an  f  heasgar  so  am  chluais  ? 
Sluagh  a'  dol  mar  chrodh  air  theasach ; 
Othail  dheifir  shios  is  shuas. 

Teachdaireachd  a  ghluais  an  domhan  ! 
Sgeul  nach  oil  leinn  bhi  r'a  luaidh  ; 
Crioch,  mu  dheireadh,  air  a'  chogadh ! 
Sith  le  onair  agus  buaidh  ! 

Buaidh  le  Breatunn  mar  is  gnàth  leath' 
Anns  gach  blàr  's  am  buail  i  beum ; 
Buaidh  'tha  cliùiteach  do  na  h-àrmuinn 
'Sheas  cho  dàicheil  sinn  'nar  feum. 

Cuiribhse  ceud  fàilt  is  furan 
Air  gach  curaidh  'thig  thar  chuan ; 
Ach,  mo  chreach,  cha  till  iad  uile, 
Cha  till  thugainn  na  chaidh  uainn. 

Ged  a  dh'fhàgadh  leinn  buaidh-làraich, 
'S  goirt  a  phàigheas  sinn  'na  dèigh, 
A'  caoidh  caraid,  mic,  is  bràthar, 
Nach  do  shlànaich  sgil  an  leigh. 

Na  leigibhs'  a  h-aon  i  cuimhne, 

De  na  suinn  a  bh'air  ar  crann ; 

Ach  'nuair  thilleas  each  g'ar  n-ionnsaidh, 

Cha  bhi  m'  ionndrainns'  air  an  ceann. 

'S  e  ar  guidhe  dhian,  gu'n  greasadh 
Dia  'na  fhreasdal  fein  an  t-àm 
A  dh'òrdaich  e  'n  tùs,  's  a  dheasaich, 
A  thoirt  eascairdeas  gu  ceann. 

Dhàsan  a  thug  buaidh  'sa  choir  dhuinn, 
Moladh  agus  glòir  gu  sior ; 
Is  d'ar  n-armailt,  taing  gun  soradh, 
^S  gu'  m  a  fada  beò  an  righ ! 

IMPIREACHD  BHREATUINN. 

Am   Bard. 

A  ghrian  tha  'g  eirigh  thar  mhonadh, 
A'  sealltainn  romhad  's  a'  d'  dheigh, 

'S  a'  gluasad  mu'n  cuairt  an  domhain, 
Le  freumh  an  toraidh  f o  d'  sgeith, 

Thoir  dhòmhsa  sgeula  do  thuruis, 

O'n  thog  thu  umad  an  de ; 
Na  chunnaic  's  na  chual  thu  'd'  shiubhal, 

Air  uachdar  a  chruinne  che. 

'Bheil  Breatunn  a'  gleidheadh  a  h-àite 
Measg  rioghachdan  làidir,  treun, 

No  bheil  a  treise  'ga  fàgail, 

Mar  thachair  do  Bhàb'lon  fein  ? 

A  Ghrian. 

Air  chuan  tha  luingeis  gun  aireamh, 
'S  a'  mhuir  dhaibh  mar  fhàsaich  luim ; 

'Triall  air  an  turus  cho  sàbhailt, 

'S  ged  bhiodh  iad  air  àird  an  fhuinn. 

Cabhlaichean  Bhreatuinn  's  gach  àite 
'S  am  faighear  sail'  air  son  luing ; 

A  bratach  's  na  croinn  a's  àirde, 
Air  faiche  's  air  bhàrr  na  tuinn. 

Air  faidead  mo  chuairt  'am  mhòr-chrios, 

Am  shealladh  tha  'n  leòghann  garg ; 
'S  gun  eilean  'an  cuan,  no  mòr-thir, 

'S  nach  fhaic  mi  an  còta  dearg, 

A  h-uachdranachd  thar  nan  Innsean^ 

Bho  Indus  gu  Mandalay  j 
A  cumhachd  a  dh'  fhàs  troimh  linntean, 

Cha  lugha  e  'n  diugh  na  'n  de. 

Moch-thrath  'n  diugh  anns  a'  cheàrn  sin, 

Do  mhuillionaibh  sàraicht'  sluaigh, 
Thug  Breatunn  an  aran  làthail, 

Mu'n  d'  mhosgail  thu,  bhàird,  a'  d'  shuain. 

Measg  ghinealach  lag,  's  e  h-àbhaist 

Bhi  'togail  an  àird  an  t-sluaigh, 
'S  a'  tagairt  an  ciiis  's  gach  àite, 

'S  gu  minic  an  cànain  chruaidh. 

Gun  chearn,  gun  earran  de  'n  t-saoghal, 

No  eilean  a  dh'  fhaoidte  'luaidh, 
'S  nach  'eil  a  teachdairean  saoithreach, 

A'  teagasg  gu  saor  an  t-sluaigh. 

Sheall  mi  air  fearann  nam  Pharaoh, 

Do  lacob,  fearann  na  daors' ; 
Tha  Breatunn,  an  diugh,  'ga  àiteach, 

'S  aig  ciomach  is  tràill  tha  'n  saors'. 

Ach  chreachadh  na  h-àitean  àrda ; 
Tha  Memphis  na  sgàrnach  gharbh ; 

Tha  Luxor,  is  Thebes,  is  Kàrnak, 
Mar  thannasg  nan  la  a  dh'  fhalbh. 

Theich  Isis,  Amon,  's  Aniibis  ; 

Tha  'n  teampuill  gun  chùirt,  gun  dealbh  ; 
Tha  Memnon-labharr'  gun  dùrd  ann, 

'Na  laidhe  'na  thurais  bhalbh. 

Ged  theich  na  Dee  is  nach  d'  fhàg  iad 
Ach  aingeal  a  bhàis  'san  fhonn, 

Tha  spiorad  a'  chòta  sgàrlaid 

'Cur  smior  anns  na  cnàmhan  lorn. 

Bho  Chairo  gu  Ceap-an-Dòchais, 
Tha  rathad  an  leòghainn  rèidh  ; 

'S  a  dh'  aindeoin  farran  luchd-còmhstri, 
Tha  'lorg  anns  gach  rod  'na  deigh. 

'Nuair  thugadh  do  Bhreatunn  diilan, 
Le  buidheann  de  Dhuitsich  bhreun  ; 

Ghrad  thionail  a  clann  's  gach  duthaich, 
Is  sheas  iad  r'a  cul  gu  treun. 

Bho  Labrador  gu  Alaska ; 

Thar  fad  is  farsuinneachd  fuinn  ; 
'Nan  uidheam — an  t-each  's  am  marcaich',- 

Gu'n  d'  eirich  gu  bras  na  suinn. 

Mar  sin  's  Astralia  chòmhnard, 
Cho  pailt  ann  an  or  's  an  ni ; 

Chuir  i,  gun  sireadh,  an  còmhlan 
A  sheasamh  a'  choir  'san  stri. 

New  Zealand,  cha  'n  i  bu  tàire, 

Le  bannal  de  dh*  àrmuinn  chruaidh ; 

Nach  biodh  air  dheireadh  'san  àraich, 
'S  nach  tilleadh  o  'n  bhlàr  gun  bhuaidh. 

Gbabh  Breatunn,  mar  sin,  is  dh'  àitich 

Na  h-ionada  fas  gun  duais  ; 
Ach  thig  iad  a  nis  le  'n  àlach, 

A  chumail  a  gàirdean  suas. 

Mar  sin  a  shuidhich  i  'n  steidh  sin, 
O'n  d'  eirich  cumhachd  a's  àird, 

Na  bha  aig  Persach  no  Greugach, 
Aig  Caesar,  Sultan,  no  Tzar. 

Chunnaic  mi  so  air  mo  thurus, 
Mar  chi  gach  duine  d'  an  leir ; 

Ach  thug  mi  fainear  a'  bhunait 
O'n  d'  eirich  cumhachd  d  'a  rèir. 

Creid  mi  tha  cumhachd  a's  àirde, 
Na  bhuineas  do  'n  àraich  bhrèin  ; 

An  cridhe  glan  agus  bàigheil, 
Na  's  treise  na  'n  gàirdean  treun. 

Aon  run  a'  ruith  troimh  na  linntean  ; 

Aon  inntinn  anail  gach  re ; 
Mar  bha,  's  e  bhitheas,  's  bi  cinnteach, 

Nach  cinn  an  togail  gun  steidh. 

Ach  's  mithich  dhomhs'  a  bhi  'g  aomadh, 
Cha  'n  ann  air  an  taobh  so  'mhàin, 

'Tha  impireachd  Bhreatuinn  sgaoilte, 
Tha  'n  talamh  d'  a  saothair  Ian. 

Am   Bard. 

Mo  bheaniiachd,  a  ghrian,  a'  d'  chuideachd, 
Le  beatha  cruinne  fo  d'  sgeith ; 

Is  tusa  gu  fialaidh  'chuireas 
Anail  an  cuinnean  gach  ere. 

A  choimhead  do  ghlòir,  na  flùrain, 
A'  tionndadh  an  siil  a'  d'  dhèigh, 

'S  a'  cromadh  an  ceann  gu  tiirsach, 
'Nuair  chaillear  thu  cùl  an  t-sleibh. 

'Nuair  theid  thu  'san  iar  fo  dhubhar, 
'S  a  chiaras  uinneag  nan  speur, 

Bidh  talamh  is  iarmailt  dubhach, 
Gu  tiamhaidh  'sruthadh  nan  dèur. 

Do  'n  bhurraidh  a  mhàin,  a  lòchrain, 
Tha  teagasg  do  sgeòil  gun  bhrigh, 

Ach,  eadhoin  an  ciiis  na  còrach, 
Cha  toigh  leam  an  dòrn  gun  chli. 

PEADAR   'S   AM   BÀRD. 


Thuit  mi  'm  shuain  aig  an  abhainn, 
'Tha  'gluasad  thairis  gu  sèimh, 
Eadar  sinn  's  Nuadh- Valhalla, 
A  luaidh  ar  n-athraichean,  neamh. 

Chunnaic  mi  'm  shuain,  'an  sealladh, 
Gu  'n  d'  fhuair  mi  thairis  leam  fein, 
'S  gu  'm  fac  mi  uam  am  baile, 
'S  mu  'n  cuairt  air  balla  de  'n  ghrèin. 

Rainig  mi  'n  geata  's  bhreab  mi, 
'S  air  m'  fhacal  eadaruinn  fein, — 
Chunnaic  mi  dluth,  air  seideig, 
Piob-chiùil  is  feadan  na  Feinn. 

Thog  sud  mo  mhisneach  's  fhreagair 
Mi  ceistean  Pheadair  gun  fhiamh  ; 
"  Cia  as  a  thug  thu  'm  breabadh  "  ? 
"  A  Diiira  chreagach  nam  fiadh." 

"  Ciamar  a  chaith  thu  'n  latha  "  ? 
"  An  dèigh  dhamh  cabrach  'an  ceo; 
'S  greis  a'cur  taoid  ri  bradan, 
'S  a'  briodal  chaileag  gun  gho." 

"  Dad  eile  'bu  mhiann  leat  aithris  ?  " 
"  O,  rinn  mi  rannan  nach  b'  fhiù  " ; 

•'  An  robh  iad  air  steidh  a  b'  airidh?" 
"  Tè  dhiù  air  ablach  Fear-ciùil." 

"  Ri  bochd  an  d'roinn  thu  t'  aran  ?  " 
"  Cha  robh  bheag  agam  dhomh  fein  ; 
Ach  fhad  's  a  mhair  na  bh'  agam, 
Cha  'n  fhac  mi  'n  t-ainnis  gun  ghreim." 

"  An  d'  labhair  thu  sith  ri  anam 

Na  dhith,  gun  aire,  gun  treoir  ?  " 

"  Athair,  cha  b'  urrainn  domh  labhairt ; 

Thug  mi  na  bh'  agam, — mo  dheoir," 

"  Gabh  suas,  cha  tuar  thu  fathast, 
Air  duais  nam  flaitheas  a's  àird' ; 
Tha  'n  cridhe  truacant'  airidh, 
'S  tha  suaip  'a  t'anam  de  'n  bhàrd." 


GRAIN. 


AN  COGADH  AN  AFRICA-MU-DHEAS. 


I. 

An  Gaidheal  a'  fagail  a  dhuthcha  'dhol  thun 
a'  chogaidh. 

A'  toirt  m'aghaidh  ris  na  blàraibh, 
Is  mo  chill  ri  duthaich  m'àraich ; 
Soraidh  leis  na  bheil  mi  fagail, 
Gus  an  tig  mi  slàn  a  ris. 

Slàn  le  òg-bhean  a'  chiiildualaich, 
'S  na  biodh  ortsa  bròn  no  bruaillean 
Bithidh  mi  air  m'  ais  gu  h-uallach, 
Mu'm  bi  guth  na  cuaich  'san  tir. 

Creid  nach  aobhar  broin  no  tiirsa, 
A  blii  seasamh  coir  na's  fiu  leinn ; 
'Nuair  bhios  bagairt  air  ar  duthaich 
Co  a  dhiultadh  dol  'san  stri. 


62  AM     FEAR-CIUIL. 

Ma  bhios  Gaidheil  mar  bu  diith  dhaibh, 
Is  fir  àbalta  'g  an  stiiiradh ; 
Paighidh  sinn  air  ais  Majiiba, 
Anns  a'  chuinneadh  a  tha  dhith. 

Misneach  mhath,  biodh  aig  mo  mhiiirneig, 
Thig  mi  ris,  na  biodh  ort  ciiram ; 
'S  ged  an  robh  an  t-astar  diibailt, 
Cha  chum  muir  no  Dùitsich  mi. 


II. 


CHOLTAS   AIR   AN    LATHA   DOL   'nA   AGHAIDH. 

'Faic  sibh  a'  tighinn  iad  ? 
'Faic  sibh  a'  tighinn  iad  ? 
'Faic  sibh  a'  tighinn  iad  ? 
Gillean  an  fheilidh. 

'Faic  sibh  'san  t-sealladh  iad  ? 
'Faic  sibh  'san  t-sealladh  iad  ? 
Greasaibh  'am  charaibh  iad, 
Agams'  tha  feum  orr'. 

'Faic  sibh  a'  tighinn  iad  ?  &c. 

An  luaidhe  'na  frasan, 
A'  sguabadh  na  faiche  ; 

An  t-each  is  am  marcaich, 
'Nan  laidhe  gun  èirigh. 

'Faic  sibh  a'  tighinn  iad  ?  &c. 

Le  Fuaim-shligean  sgrathail, 
Mu'r  cluasan  a'  spraigheadh, 
Is  cruaidh  pheileir  chanan, 
A'  barradh  an  reidhlean. 

'Faic  sibh  a'  tighinn  iad  ?  &c. 

Feall-fhalach  'sna  ciiiltean, 
An  ealain  nach  b'  f  hiii  leinn ; 
Geur  lannan  'gan  riisgadh, 

Bu  dùth  dhuinn  'san  streupaid. 
'Faic  sibh  a'  tighinn  iad  ? 
'Faic  sibh  a'  tighinn  iad  ? 
Greasaibh  na  gillean  geal', 
'S  mis'  ann  am  èiginn  ! 


III. 

'Fhir-Chuideachaidh  ris  a  Cheannard  's  iad  a' 

FAICINN   NAN   GaIDHEAL   A'   TIGHINN. 

Faicear  a'  tighinn  iad ! 
Faicear  a.'  tighinn  iad  ! 
Faicear  a'  tighinn  iad  ! 
Gillean  an  fheilidh. 

Faicear  na  lasgairean; 
Cluinnear  an  caiseamachd ; 
Pioban  is  brataichean 
Ghaisgeach  an  fhèilidh. 

Faicear  a'  tighinn  iad  !  &c. 

Earraghaidhlich  ghramail, 
'S  na  Gordonaich  ealamh, 
'S  an  còrr  de  na  Clannaibh, 
Tha  caitheadh  an  fhèilidh. 

Faicear  a'  tighinn  iad  !  &c. 

Na  h-àrmuinn  tha  sgairteil, 
Gun  mhàirneal,  gun  airsneal ; 
Tha  blàth-chridhe  gaisgeil, 
Fo  bhreacan  an  fheilidh, 

Faicear  a'  tighinn  iad  !  &c. 

Suas  leis  na  brataichean ; 
Nuas  leis  na  gealtairean  ! 
Sguabaibh  na  machraichean 
Glan  de  na  reubail. 

Faicear  a'  tighinn  !  &c. 

Faicibh  air  mhire  iad  j 
Co  nis  a  thilleadh  iad, 
Dùitsich  air  iomain, 
Aig  gillean  an  fheilidh. 

Faicear  a'  tighinn  iad  !  &c. 

Mar  b'àbhaist  's  e  'thachair, 
'Am  blàra  na  h-Aifric ; 
Buaidh-làraich  's  gach  faiche, 
'S  am  faicear  am  fèileadh, 

Faicear  a'  tighinn  iad  !  &c. 


IV. 

An  Gaidheal  a'  tilleadh  dhachaidh  o'n  Chogadh. 

Ged  tha  mi  gun  chrodh  air  buaile, 
No  gun  spreidh  am  feum  an  cuallach, 
Tha  mo  cheum  a  cheart  cho  uallach 
'S  ged  bu  duais  domh  buar  an  righ. 

Breacan  feilidh  air  mo  ghualainn, 
Is  mo  chlaidheamh  air  mo  chruachan ; 
Ann  am  bhoineid  ghorm  an  cluaran, 
'S  ann  am  chluasan  fuaim  nam  piob. 

Tha  mo  bharantas  'am  phòca, 
'S  crois  na  banrigh  ann  am  chòta ; 
'S  ged  a  bha  an  iomairt  dòbhaidh, 
Sheas  sinn  còraichean  ar  tir. 

'S  e  dh'fhàg  mise  'n  diugh  cho  surdail, 
M'  aghaidh  'bhi  ri  tir  mo  dhùthchais ; 
'Fàgail  Olaindich  fo  ùbhladh, 
Agus  Dùitsich  'bhi  fo  chls. 

Sèideadh  gaoth  a  nis  mar  b'àill  leinn, 
Car  cur  sgiobalta  thar  sàile ; 
'S  e  mo  dhiiil  am  beagan  làithean, 
'Bhi  cur  fàilt  air  Maol-Chinntìr'. 

Cuir  fios-dealain  thun  mo  mhùirneig, 
Mi  bhi  tilleadh  mar  bu  dvith  dhomh ; 
'S  seachduin  leam  gach  uair  a  dh'ùine, 
Gus  am  faic  mi  run  mo  chrìdh'. 

CHUNNAIC   MI   NA   GRUAGAICHEAN. 
FoNN— "  The  Flowers  of  the  Forest:' 


Chunnaic  mi  na  gruagaichean, 
Le'n  cumain  is  le'm  buaraichean, 
A'  bleoghann  a'  chruidh  ghuailfhinn, 

Air  uabhar  an  t-slèibh ; 
Le  'n  ceileirean  's  le  'n  òrain, 
A'  tional  a'  ctiruidh  còmhla, 
Bu  bhinne  learn  a'  chòisir 

Na  smeorach  air  ghèig ; 
Ach  'nis  cha  'n  fhaic  mi  gruagaich 
A'  bleoghann  cruidh  air  buaile; 
No  idir  na  buachaillean 

A'  cuallach  an  treud ; 
Cha  'n  f  haicear  crodh  air  àiridh, 
Cha  'n  f  haicear  spreidh  le  'n  àl  ann ; 
'S  ann  tha  na  glinn  a  's  àille, 

Na  'm  fasaich  f o  f  heidh. 

Na  srathan  a  bu  bhòidhche, 

'S  an  robh  na  daoine  chòmhnaidh, 

Is  far  am  faight'  an  òigridh 

Bu  mhòdhaire  beus ; 
An  diugh  gu  fuaraidh,  fàsail, 
Gun  aon  chuid  buar  no  bàrr  annt, 
Is  dachaidh  nam  fear  àbàlt 

'Nan  làraichean  rèidh : 

Cha'n  fhaicear  tigh  fo  smùid  ann, 
Cha  chluinnear  ceòl  no  miiirn  ann, 
Is  far  am  biodh  na  diùlaich 

Do'n  duthchas  'bhi  treun  ; 
Tha  'm  fiadh  a'  dol  's  a'  bhiiireadh, 
Tha  'n  coileach-dubh  's  an  diirdail, 
Is  comunn  gaoil  mo  rùin-se, 

'An  diithchanna  cein. 

Is  ged  nach  f  haic  an  t-àl  so, 

Na  h-uile  ni  mar  bha  e ; 

Cho  cinnt'  's  a  tha  mi  'g  ràdh,  chi 

An  t-àl  'thig  'nar  deigh, 
Gach  oilean  agus  f  òghlum 
A'  togail  suas  na  h-oigridh, 
Is  Gàidhil  mar  bu  choir  dhaibh 

'Nan  còraichean  fein : 
Na  gleanntan  bidh  fo  àiteach, 
Na  beanntan  bidh  fo  àlach ; 
Is  pailteas  anns  gach  fàrdaich, 

Mar  b'  àbhaist  o  chein ; 
^S  an  àite  bròn  is  tùrsa, 
Bidh  aighear  agus  siigradh, 
Ma  gheibh  am  Blackie  ciiirteil, 

Na  ciiisean  g'a  reir. 


AM     FEAR-CIUIL.  69 

NA   SEANN   GRAIN. 


O,  seinn  a  ris  iad,  mo  chaflin  dileas, 
'S  iad  thogadh  m'  inntinn  os  cionn  gach  doruinn  ; 
Tha'n  cridhe  fuaraidh  nach  deanadh  gluasad 
Ri  èisdeachd  dhuanag  air  fuaim  cho  ceòlar. 

Cho  binn  's  a  dh'èireas  am  bàrr  na  gèige, 

Air  mhadainn  chèitein  a  beul  na  smeoraich ; 

Air  fuinn  a  dh'fhàsas,  'sna  glinn  gu  nàdurr', 

'S  nach  tig  gu  blàth,  ach  an  sgàth  nam  mor-bheann, 

Tha  greis  o'n  dh'fhàg  mi  an  gleannan  fàsail, 
'S  an  d'fhuair  mi  m'  àrach  an  làithean  m'òige ; 
'S  an  cual  mi  'chànain  tha  'm  chluais  gun  f  hàgail, 
'Am  fuaim  nan  dan  air  an  robh  mi  eòlach. 

O,  creid  gur  f  irinn  a  tha  mi  'g  innseadh, 
Is  ionmhas  priseil  do  thir  a  h-òrain ; 
Cha  dileab  shuarach  o'n  bhàrd  a  dhuanag, 
Ged  's  beag,  mo  thruaighe !  'chuir  i  'na  phoca. 

O,  ceòl  ar  diithcha,  is  spiorad  iùil  e 
A  tha  'g  ar  stiùradh  air  ciirsa  mòrachd ; 
An  cumail  ùrail  nam  beusan  fiiighail, 
A  choisinn  cliii  dhuinn  an  cùis  na  còrach. 

'Na  fhann-ghuth  gràsmhor,  biodh  cèol  nan  àrd-bheann, 
'Am  chluais  'san  la  'bhios  gun  mhàireach  dhòmhsa, 
'S  mo  bheannachd  dh'f  hàgainn,  an  cainnt  mo  mhàthar, 
Do  'n  tir  'rinn  m'  àrach  'an  làithean  m'òige. 

AN    T-SUIRIDH    THUBAISTEACH 
FoNN — "  Crodh'laoigh  nam  bodach." 


Seisd — Cha  tèid  mise  tuillidh  a  shealltainn  na  cruinneig ; 
Cha  tèid  mise  tuillidh  air  shuiridh  do'n  ghleann ; 
Cha  tèid  mise  tuillidh  a  shealltainn  na  cruinneig ; 
Cha  dirich  mi  'm  bruthach  cha  'n  urrainn  mi  ann. 

'Nuair  rinn  mi  mo  bhrògan  gu  snasmhor  a  ghròbadh, 
'S  a  ghluais  mi  cho  ceolar  ri  smeoraich  air  chrann, 
A  shealltainn  na  h-òighe  'tha  thallad  a  chomhnaidh, 
Cha  chreidinn  am  dheòin  gur  e  'ghoraich  a  bh'ann. 
Cha  tèid  mise  tuillidh,  &c. 

Bha  m'  inntinn  Ian  suigeirt  'nuair  rainig  mi  'n  uinneag, 
'S  mi  cinnteach  gu  'n  cumadh  a'  chruinneag  rium  cainnt ; 
'Nuair  dh'f  hosgail  i  'n  duilleag  's  a  theann  mi  ri  furan, 
'S  ann  thaom  i,  an  truille,  an  cuman  mu'm  cheann, 
Cha  tèid  mise  tuillidh,  &c. 

'S  mur  tuiginn  an  sanas  sin  stuig  i  am  madadh ; 
Bha  'màthair  'sa  h-athair  a  labhairt  le  sgraing ; 
Thuit  ceo  air  mo  leirsinn  is  m'anail  'gam'  threigsinn ; 
An  rathad  cha  b'  leir  dhomh  is  leum  mi  'san  staing. 
Cha  tèid  mise  tuillidh,  &c. 

Mi  fodha  gu  'm  shùilean  an  eabar  an  diinain, 

Mo  bhrigis  mu  'm  ghluinean  's  an  cù  oirr'  an  geall ; 

Bu  mhiosa  na  'n  còrr  learn  'bhi  faicinn  na  h-òinsich, 
Aig  uinneig  a  sèomair  ri  spòrs  air  mo  chall. 
Cha  teid  mise  tuillidh,  &c. 

Marbhaisg  air  an  ullaid !     'S  i  dh'f  hag  mi  am  bhurraidh, 
Mo  chaiseart  'san  runnafch  's  mo  thriubhas  'sa  ghleann, 
'S  mi  'n  so  as  mo  leinidh  ag  altrum  mo  chreuchdan, 
'San  ionad  nach  leir  dhomh  am  breid  a  chur  teann. 
Cha  teid  mise  tuillidh,  &c. 

'Toirt  bòidean  do  Mhuire,  ma  chaomhnar  mi  'm  dhuine, 
Ged  gheibhinn  an  cruinne  's  na  h-uile  ni  th'ann, 
Nach  teid  mise  tuillidh  air  cheilidh  no  shuiridh, 
S  nach  f  haicear  mo  luideagan  tuillidh  'sa  ghleann, 
Cha  teid  mise  tuillidh,  &c. 

MO   RUN   GEAL   DILEAS. 
(A  Parody.) 


Mo  run  geal  dileas,  dileas,  dileas ; 
Mo  run  geal  dileas,  nach  till  thu  nail ; 
Mar  till  an  ribhinn,  bidh  mi  fo  mhi  griean, 
'S  mi  'n  so  'am  dhilleachdan  'measg  nan  Gall. 

'S  truagh  nach  robh  mi  an  riochd  na  sgliuraich, 
Air  lub  an  dùnain  am  measg  nan  dràchd ; 
Shnàmhainn  siùbhlach  air  bhàrr  na  sgùrainn, 
Is  bheirinn  crìidan  air  ghiìiir  gu  tràigh. 
Mo  run  geal  dileas,  &c. 

'S  truagh  nach  robh  mi  's  mo  rogha  ceile, 
Aig  bun  an  t  slèibhe  a'  cuallach  ail ; 
Mar  Adh'mh  is  Eubh  sinn,  'an  Gàradh  Edein, 
'San  crodh  air  cheilidh  's  a'  ghàradh-chàil. 
Mo  run  geal  dileas,  &c. 

Bho  'n  's  i  'n  fhirinn  is  coir  dhomh  innseadh, 
Cha  robh  mi  'n  Innsean  an  Ear  no  'n  lar ; 
Ach  bean  do  bhòidhche,  o  d'  bhonn  gu  d'  sgròban, 
Cha  'n  fhaca  DomhnuU  am  measg  nan  ciad. 
Mo  run  geal  dileas,  &c. 

Cha  bhi  mi  ciùran  am  measg  nam  fiiiran, 
Mur  dean  iad  liibadh  gur  beag  am  beud ; 

Gaoth  ad'  ghiuran  ma  thug  thu  dil  rium, 
Bidh  mise  'stiùradh  mo  chiirsa  fhein. 
Mo  run  geal  dileas,  &c. 

'S  coma  learn  ged  a  shèid  a'  ghaillionn, 
'S  ged  reub  i  'n  t-athar  'na  leathrach-iall ; 
'S  miosa  chilis  nach  'eil  grèim  'am  spliùcan, 
Is  toll  'am  chiilaig  'gam  chur  o  m'  chiall. 
Mo  run  geal  dileas,  &c. 

AN   RIBHINN   ÒG   D'AN   D'THUG   MI   GRÀDH 
FoNN — "  The  minstrel  boy  to  the  wars  is  gone.^' 


An  ribhinn  òg  d'  an  d'  thug  mi  gràdh, 

A  nis  air  fas  dhiom  suarach  ; 

'S  e  sin  a  tha,  an  diugh,  'gam  chràdh, 

'S  a  d'  f  hag  cho  ban  mo  ghruaidhean  : 

Ged  thug  thu  rium  do  chiil  an  dràst, 

'S  a  dh'  fhàg  thu  mi  fo  smuairean ; 

Tha  t'  iomhaigh  ghaoil  ri  m'  thaobh  a  ghnàth, 

'S  do  chomhradh  tlàth  'am  chluasan. 

'Nuair  bha  sinn  òg,  gun  f  heall,  gun  ghò, 
'S  sinn  còmhla  feadh  nan  cluanag ; 
Ag  eisdeachd  eòin  na  coill'  ri  ceol, 
'S  an  t-allt  ri  cronan  suaineach  : 
Mar  oiteag  cheit  am  measg  nan  geug, 
Gun  fhios  daibh  fein  'gan  luasgadh ; 
Thug  sinne  speis  do  chàch  a  chèil', 
Gun  suim  ciod  è  a  ghluais  sinn. 

Tha  'n  t-allt  mar  bha,  a'  ruith  gu  tràigh, 

'S  na  fliiir  a'  fas  m'a  bhruachan  ; 

Is  eoin  nan  speur  am  bàrr  nan  geug, 

A'  seinn  gu  h-eutrom  guanach  ; 

Ach  dhòmhsa,  cha'  n'  eil  ni  mar  bha, 

Tha  'n  latha  's  àiUe  gruamach ; 

Tha  maise  'n  t-sleibh  is  glòir  nan  speur, 

'S  gach  ni  fo  'n  ghrein  leam  suarach. 


AM     FEAR-CIUIL.  75 

CUAIRT   'SAN   FHRÌDH. 
FoNN — **  The  Bonnie   Wood  of  Cratgieke" 


O,  theid,  's  gu  'n  teid  mi  ceum  a  sios  ! 
O,  theid,  's  gu  'n  teid  mi  ceum  a  sios ! 
O,  bheir  mi  chuairt  so  ris  a  'chruaich. 
A  dh'  f heuch  an  cuir  e  'n  smuairean  dhiom. 

Tha  fadadh-cruaidh  'san  àirde  tuath, 
Is  coltas  gruamach  air  an  t-sid  ; 
Ach  fair  a  nuas  mo  bhreacan  guaill', 
Is  bheir  mi  chuairt  so  anns  an  fhridh. 
O,  theid,  's  gu  'n  teid,  &c. 

Is  miosa  leam  na  'ghaillionn  chruaidh, 
A'  tigh'n  o  'n  tuath  le  marcachd-shion ; 
An  t-uallach  cruaidh  'tha  orm  'san  uair, 
'Cur  maille  'm  ghluasad  's  fuachd  'am  chridh. 
O,  theid,  's  gu  'n  teid,  &c. 

An  crann  fo  bhlàth  's  an  òg-mhìos  mhàigh, 
An  geamhradh  dh'  f hag  gun  bhlàth,  gun  bhrigh, 
Is  ionann  sin  's  mar  tha  mi  'n  dràst, 
Gun  sunnd,  gun  chàil,  'am  ànrach  sgith. 
O,  theid,  's  gun  teid,  &c. 

Tha  anail  chùbhraidh  bhàrr  nan  stùchd, 
Ar  leam,  ag  ùrachadh  mo  chli ; 

Ach  b'fhearr  a  'chùis  na'm  biodh  mo  dhiiil 
Ri  faicinn  rùnaich  a  tha  'm  dhith. 
O,  theld,  's  gu  'n  tèid,  &c. 

Na  fleasgaich  uasal  do  'm  bu  dual 
A  bhi  gu  h-uallach  feadh  na  fridh ; 
An  diugh  air  fuadach,  deas  is  tuath, 
Is  cuid  'nan  suain  'an  cadal  sior. 
O,  theid,  's  gu  'n  teid,  &c. 

Bu  trie  sinn  feadh  nan  creachan  cruaidh, 
'S  nan  glacag  uaigneach  bhos  is  shios, 
'S  am  faight'  an  damh  's  na  h-aighean  ruadh', 
'Nan  uraigh  chuanail  anns  a  'chiob. 
O,  theid,  's  gu  'n  teid,  &c. 

Mar  mhaduinn  chèit  's  am  feur  fo  dhriichd, 
Is  ribheid  chiùil  air  cùl  gach  geig  j 
Tha  maduinn  chiiiin  ar  beatha  'n  tiis, 
Ach  thig  an  diibhlachd  dliith  'na  deigh. 
O,  theid,  's  gu  'n  teid,  &c. 

Tha  'ghrian  a'  dùnadh  cùrsa  'n  là ; 
Gach  nì  gu  nadurr'  ruith  a  reis ; 
Tha  mise  'ruith  mo  churs'  mar  chàch, 
'S  a'  fàgail  stùchd  is  earn  'am  dheigh. 
O,  theid,  's  gu  'n  teid,  &c. 

FAIR    A    NALL    AN    T-SEARRAG    SIN. 
FoNN — "  My  love  she's  but  a  lassie  yet^ 


O,  fair  a  nail  an  t-searrag  sin, 

Is  lion  a'  chuach  gu  barraichte, 

Is  bheir  sinn  dùbhlan  do  'n  ghaoith  tuaith, 

Is  do  gach  truaighe  charraidich  : 
Cha  chuir  oirnn  cuing  no  teannachadh, 
No  tùchadh,  no  gainn'  analach, 
No  caoile  'n  earraich,  teas  no  fuachd, 

Cho  fhad's  'tha  cuach  'san  t-searraig  sin. 

An  cluinn  thu  mi,  Mhic  Alastair, 
Tha  moran  buaidh  'san  Talasgair ; 
As  eugais  c'iamar  dheanainn  duan  ? 

Cha  bhiodh  mo  smuain  ach  anabaich : 
Tha  uidhir  brigh  'san  t-sean-f  hacal, 
'S  ged  bhiodh  e  sgriobht'  an  Genesis ; 
Gu  bheil  ''firinn  anns  an  fhiona," 

Dearbhaidh  mi  gu  deimhinn  duit. 

'S  i  'bhreug  a  thig  gu  nàdurra, 
Mur  bi  a'  chollunn  sàsaichte ; 
Ach  cuach  o  'n  t-searraig  thar  t'  èightioch, 

'S  i  'n  fhirinn  fein  is  cànain  dhuit : 
Do  theanga,  ni  e  uilleachadh ; 
Do  mheomhair  ni  e  urachadh  ; 
Do  chluas,  a  'cluinntinn  fuaim  nan  reul, 

'S  do  leirsinn  air  a  diiblachadh. 

'Nis  's  leir  dhuit  fein  na  cùisean  sin, 

Cho  feumail  's  a  tha  'n  t-srùthlag  so, 

A  thachdadh  bhreug  am  beul  do  chleibh, 

Mu  'n  toir  iad  beus  neo-chliùiteach  dhuit 
Seadh,  ciod  'tha  cearr  *san  earrainn  sin  ? 
Tha  thus'  air  fas  cho  bearraideach ; 
Tha  eagal  orm,  a  bhurraidh  thruaigh, 

Gu  'n  d'  chuir  a'  chuach  an  dalladh  ort ! 

AM     BOTHAN     BEAG. 
FoNN— "  The  Auld  House:' 


Am  bothan  beag  'an  sgàth  na  creig', 

'S  an  d'  f  huair  mi  m'  àrach  òg ; 
'Sa  ghleannan  uaine  'n  cluinnear  fuaim, 

Is  gàirich  a  chuain  mhòir ; 
Na  beannta  fuara  'g  eirigh  suas, 

'Ga  chuartachadh  mar  chro  ; 
O,  's  trie  mo  smuain  'saf ghleannan  uain' 

'S  an  d'  f  huair  mi  m'  araeh  òg. 

Air  fad  mo  ehuairt  mu  dheas  's  mu  thuath. 

'S  gaeh  ait  an  d'  fhuair  mi  tàmh 
'S  e  'm  bothan  truagh  fo  sgàil  nan  eruaeh 

'Bha  ruith  'am  smuain  a  ghnàth , 
Ged's  fuar,  mo  chreaeh,  an  diugh  do  leac, 

'S  gun  neaeh  a  ehur  orm  f àilt , 
O,  nead  cho  euanna  riamh  eha  d'  fhuair'mi, 

'S  a  bha  uair  fo  d'  sgàth. 

Gur  goirt  mo  smuain  air  làraich  fhuair, 

Nan  daoine  suaire'  a  bh'  ann ; 
Chaidh  cuid  thar  ehuan  diubh,  's  euid  a  fhuair 

An  dachaidh  bhuan  measg  Ghall. 
Bu  ghoirt  an  eridh'  mu  'n  d'  leag  iad  sios 

'An  eadal  sior  an  eeann, 
Naeh  robh  iad  sinte  mar  ri  'n  dilsean, 

Ann  an  tir  nam  beann. 

An  oiteag  luaineach  feadh  nam  bruach, 

Tha  'gluasad  bàrr  an  f  hèoir, 
Mar  ghuth  'am  chluais  a'  dùsgadh  smuain 

Nach  luaidh  mi  'm  briathran  beoil ; 
Tha  nithe  taisgt'  an  cridh'  gach  neach, 

Nach  fhaic  aon  sùil  ^tha  bèo ; 
O,  soraidh  bhuan  do'n  ghleannan  uain' 

'S  an  d'  f  huair  mi  m'  àrach  og. 


"^^ 

BEAN     A'CHÒTAIN     RUAIDH. 

FoNN — "  Coming  through  the  rye." 


C'àit  an  robh  mo  leannan  bòidheach, — 

Bean  a  'chòtain  ruaidh  ? 
An  robh  i  cas-ruisgt'  air  an  Ion, 

Is  drùchd  an  fheòir  cho  fuar  ? 
No'n  robh  i  ruith  le  'casa  beaga, 

Feadh  nam  preas  's  nam  bruach  ? 
Gun  ghun,  gun  chleòc,  gun  bhrèid,  gun  bhròig, 

Ach  ann  a  còtan  ruadh. 

Cuailein  bòidheach  's  fiamh  an  oir  dheth, 

'S  dath  an  ròis  a*  d'  ghruaidh  ; 
Suidh  learn  comhla,  's  ni  mi  bran, 

Air  do  chòtan  ruadh ; 
Tha'n  còtan  goirid  mar  is  diith  dha, 

Tigh'n  gu  d'  ghliin  a  nuas  ; 
Ach  troigh  is  bòidhche  cha  do  chòmhdaich 

Còta  dubh  no  ruadh. 

Socair  ort  's  an  dean  mi  'n  t-òran, 

Air  a'  chòtan  ruadh  ; 
Cum  do  chasan  as  a'  bheòlaich, 

'S  cum  an  cot'  o  'n  luaith ; 
Ciod  am  feum  a  bhi  'cur  seisd  air, 

'S  thusa  'leum  mu  'n  cuairt  ? 
C'àit  a  nis  am  bheil  thu  rèiseadh, 

Ann  ad'  f  hèileadh  ruadh  ? 


82  AM     FEAR-CIUIL. 

A  righ,  beannaich  's  gleidh  mo  leannan, 

'S  gu  'm  a  fad  i  buan  ; 
Da  shiiil  mheallach  orm  a'  fanaid, 

'S  a*  cur  car  'am  dhuan ; 
'Nuair  bhios  airgiod  arm  am  phòca, 

Gheibh  thu  sròl  thar  chuan ; 
Ach  cha  bhi  srol  no  sioda  dhòmhsa, 

Mar  bha  'n  còtan  ruadh. 

ORAN     DEALACHAIDH. 


Seisd — Eirich  agus  tiugainn  O, 
Eirich  agus  tiugainn  O, 
Eirich  agus  tiugainn  O, 
'S  e  crioch  gach  comuinn  dealachadh. 

An  cuimhne  leats'  an  gleannan  uain', 
Far  an  robh  sinn  òg  is  luath, 
A'  buain  nan  sòbhrach  feadh  nam  bruach, 
'S  gun  luaidh  againn  air  dealachadh. 
Eirich  agus  tiugainn  O,  &c. 

Is^far  an  robh  sinn  ait  le  cheil', 
A'  ruith  a'  bhradain  leis  an  leus ; 
No  sealg  a'  choilich  air  a'  gheig, 
Mu  'n  d'  thug  sinn  ceum  an  allabain. 
Eirich  agus  tiugainn  O,  &c. 

Ach  's  cian  bho  'n  sgaoil  sinn  deas  is  tuath, 
Chaidh  cuid  thar  bheann  is  cuid  thar  chuan  ; 
Cha  chluinn  mi  'n  diugh  an  coileach  ruadh, 
Ged  bheirinn  duais  nach  canainn  air. 
Eirich  agus  tiugainn  O,  &c. 

Ach  fair  do  lamh,  mo  charaid  ciiiin, 
Is  cuir  an  smalan  so  air  chùl ; 
Oir  chi  sinn  fathast  tir  nan  stiic, 
Is  bidh  sinn  sunndach  aighearach. 
Eirich  agus  tiugainn  O,  &c 

Air  son  na  tim  chaidh  seach  cho  luath, 
'S  air  son  gach  caraid  a  tha  uainn, 
O,  èirich,  cuir  an  deoch  mu  *n  cuairt, 
'S  bidh  cuach  againn  'san  dealachadh. 
Eirich  agus  tiugainn  O,  &c. 

CATRÌONA     BHÒIDHEACH. 


Seisd — 'Chatrlona  bhòidheach,  'Chatrìona  ghaolach ; 
'Chatrìona  bhòidheach,  gur  mòr  mo  ghaol  ort ; 
'Chatriona  bhoidheach,  an  or-fhuilt  chraobhaich, 
A  righ,  gu  'm  b'  og  sinn  'nuair  leòn  do  ghaol  mi. 

An  ceòl  'tha  'm  chluasan,  mar  dhuan  na  smeòraich  j 
An  ceòl  a  chual  sinn  'sna  cluaintean  comhla ; 
An  uair  b'  e  m'  uaill  è  'bhi  buain  duit  neòinein, 
'S  a  ris  'gan  dualadh  a'  d'  chuailein  boidheach. 
'Chatriona  bhoidheach,  &c. 

Mar  dhealbh  'an  or  è  'an  seòmar  uaigneach, 
Nach  f  haic  an  t-eòlach  's  nach  eol  do  'n  luaineach  ; 
'S  è  ìomhaigh  bhòidheich  an  ròis  a  bhuain  mi, 
'S  o  'n  fhuair  mi  coir  air,  's  ann  dòmhs'  tha  'bhuannachd. 
'Chatriona  bhoidheach,  &c. 

Ach  leag  an  saoghal  air  daoine  'n  t-uallach, 
'S  gun  neach  a  dh'  fhaodar  a  shaoradh  uaithe ; 
Ach  thusa  daonnan,  a  ghaoil,  ri  'm  ghualainn, 
A'  deanamh  aotrom  gach  aobhar  bruaillein. 
Chatriona  chòidheach,  &c. 

Is  ged  bha  'm  bruaillean  air  uairean  sàruicht', 
Nach  mor  an  duais  dhuinn,  a  suas  na  dh'  f has  leinn, 
Na  bheir  an  t-uallach  bhàrr  guaillean  màthar, 
'Nuair  bhios  na  gruaidhean  air  snuadh  a's  bàine. 
'Chatriona  bhoidheach,  &c. 

A'  ghrian  a  dh'  èirich  'sa  chèitein  àluinn, 
A  ruith  a  rèise  gun  èis,  gun  mhàirneal, 
Air  dol  an  iar  uainn  le  trian  d  ar  làithean, 
'S  a  'sealltuinn  fiar  oirnn  's  a'  ciaradh  naduir. 
'Chatriona  bhòidheach,  &c. 

Theid  sinn  le  cheile  'nuair  threigeas  càil  sinn, 
Gu  ceann  ar  reise,  a  reir  na  h-àithne, 
'S  an  t-slighe  chèìn  sin  a  rèitich  gràs  dhuinn, 
'S  ag  earbs  an  De  leis  an  leir  ar  fàillinn. 
'Chatriona  bhòidheach,  &c. 

AN  CLUINN  THU,  'CHALUM,  AN  CLUINN  THU  * 


Seisd — An  cluinn  thu,  'Chalum,  an  cluinn  thu  ? 
An  cluinn  thu  idir,  an  cluinn  thu  ? 
An  cluinn  thu  Chalum,  b'  e  aighear  mo  chrìdh', 
Thu  thilleadh  a  ris  g  'ar  n-ionnsaidh. 


& 


'Nuair  theid  thusa  thairis  gu  fearranna  cein, 
Na  diobair,  a  Chalum,  na  dh'  fhan  as  do  dheigh ; 
Tha  guidhe  gach  caraid  'del  mar-riut  's  gach  ceum, 
'S  sinn  uile  gu  leir  'gad  'ionndrainn. 
An  cluinn  thu,  &c 

'Nuair  bhios  tu  fo  smalan  's  a  sheallas  tu  tuath, 
'S  nach  f  haic  thu  na  beanna  bu  mhath  leat  'san  uair ; 
O,  cuimhnich,  a  Chalum^  luchd  tathaich  nan  cruach, 
'S  na  tha  dhiu  'san  uair  'gad  ionndrainn. 
An  cluinn  thu,  &c. 

'S  tu  sealgair  a'  choilich  an  doire  no  'm  frith ; 
'S  tu  nàmhaid  na  h-eilid  'ga  leagail  'sa  chiob ; 
'S  tu  thogadh  ar  cridhe  le  fiodhall  no  piob, 
'S  CO  idir  nach  bi  'gad  ionndrainn. 

An  cluinn  thu,  &c. 

'S  tu  sheinneadh  na  h  orana,  ceòlar  is  binn ; 
'S  tu  dheanadh  na  h-òraidean,  òrdail  is  grinn ; 
Tha  t'  oilean  is  t'  fhoghlum  a  stòr-thigh  gach  linn, 
A'tarruing  gach  tim  'gad  ionnsaidh. 

An  cluinn  thu,  &c. 

Calum  MacAonghais,  M.A.,  L.L.B.,  's  e  *dol  do  dh'  Africa-mu-Dheas. 


88  AM     FEAR-CIUIL. 

Cha  diith  dhomh  bhi  romhad  'nuair  thig  thu  a  ris, 
'S  cha  d'  thig  dhomh  bhi  'sodal,  no  'moladh  gun  bhrigh ; 
Ach  thugadh  dhuit  cothrom,  'an  cogadh  no  'n  sith, 
'S  thig  onair  is  ni  'gad  ionnsaidh. 

An  cluinn  thu,  &c. 

'S  h  guidhe  na  buidhinn  th  'air  tulaich  nam  Braid  ; 
Ard-Riaghlair  na  cruinne  'gad  chumail  o  bheud ; 
Tha  'm  beannachd  'ad  chuideachd  a  h-uile  taobh  theid 
'S  cha  leig  iad  do  bheus  a  cuimhne. 

An  cluinn  thu,  &c. 

TOBAR-LEACNAM-FIANN. 


Fhuarain  fhior-ghloin  chois  na  frithe, 

'S  fearr  na  fion  na  Spàinde, 
Do  bhùrn  milis  tigh'n  o  'n  ghrinneal, 

'S  biolair  a  *cur  sgàil  ort ; 
Tha  thu  mar  lèigh  le  slàint'  fo  d'  sgèith, 

Do  gach  creutair.  pàighteach, 
O'n  uiseig  riabhaich  anns  an  riasg-fheur, 

Gu  damh  ciar  na  cràice. 

O  dheas  's  o  thuath,  thar  bheann  is  chuan, 

Thig  ort  sluagh  gun  àireamh, 
A  dh'  Ò1  do  bhiiirn  a's  àirde  cliìi, 

Dh'  ùrachadh  an  càileachd ; 
Gach  buaidh  aithnichte  riut  ceangailt', 

'S  Helicon  nam  bard  thu, 
Bho  'n  thum  Oisein  annad  f heusag, 

Air  an  Fheinn  chaidh  t'  fhàgail. 

'Measg  nan  ceud  de  nighnean  Eubha 

'Sheall  orr'  f  ein  a'  d'  sgàthan ; 
'S  cuimhne  leatsa  òighe  dhreachmhor, 

Ann  am  mais'  'thug  bàrr  orr' ; 
Air  fad  do  chuairt  o  bheinn  gu  cuan, 

Am  faic  thu  snuadh  a's  àille  ? 
A's  grinne  beus,  no  's  gile  deud, 

'S  a  guth  mar  theud  na  clàrsaich. 

Shuidh  i  greis  learn  air  a'  bhruaich  so, 

'S  sheinn  i  'n  duanag  òrain 
A  rinn  mi-fhein  mu  shealg  an  fhèidh, 

Creid  mi,  dh'eisd  na  h-eòin  rlth', 
Ach  's  beag  feum  dhomh  bhi  'ga  leughadh, 

'S  lèir  dhuit  fein  an  corr  dheth, 
Mis'  ag  at  do  bhiiim  le  m'  dheuraibh, 

'S  ise  'n  euchdag,  pòsda. 

Soraidh  leat,  bidh  mis'  a'  triall  uait, 

O'n  tha  ghrian  air  teàrnadh, 
Smuaintean  cianail  'gam  shior  phianadh, 

'S  iargainn  'toirt  mo  chàil  uam. 
An  tom  luachrach  sin  air  ghluasad, 

'S  e  'cur  cuairt  mu'n  làraich, 
'S  air  an  leargainn  coslas  ainmhidh 

Nach  do  dh'  ainmich  Àdhamh. 


^ 

PÌOBAIREACHD   DHÒMHUILL   DUIBH. 


Eirich,  a  Dimmhuill  Duibh ; 

Eirich  a  Dhòmhuill ; 
Eirich  is  gleus  na  duis, 

Cluinneadh  am  mod  iad 
Thigibhse  nigheana 

Binne  na  ceolraidh, 
I'higibh  is  frith  eilibh 

Tiotan  air  Domhull. 

Seideadh  a'  ghaoith  a  muigh, 

'S  muime  do  'n  cheol  i ; 
Eitidh  no  caoin  a  guth, 

Cluichear  g  'a  h-ordugh  ; 
'S  organ  na  cruinne  i, 

Subhach  no  brònach ; 
'S  torman  na  tuinne  i 

'N  sumainne  ceòlar. 

'S  èibhinn  'sa  cheitein  guth 

Uiseig  is  smeòraich ; 
'S  èibhne  leam  fein  an  diugh, 

Luinneag  nan  òg-bhan  ; 
Thugaibhse  cuideachadh 

Murrach  do  Dhòmhull, 
Eagal's  nach  cluinnear  leibh 

Tuillidh  air  mod  è. 

Eirich  is  seall  a  muigh, 

Tubaist  air  Dòmhull ! 
'S  fheudar  nach  'eil  na  duis, 

Buileach  an  òrdugh ; 
Feithibhse  'bhreitheamhna, 

Beagan  ri  Dòmhull , 
Feithibh,  O,  feithibh  ris, 

TheagamJi  nach  beò  è. 

Eirich  is  gleus  do  chuilc, 

'S  uiseag  'sna  neòil  i ; 
Sèid  gus  am  beuc  na  duis, 

UirighioU  ceòlar ; 
Greadaibh  'ur  basan  ri 

Caiseamachd  Dhomhuill ; 
Breabaibh  'ur  casan  r'a 

Spaisdeireachd  òrdail. 

Eisdibh  r'a  ghleus  an  diugh, 

Thugaibh  a'  choir  dha ; 
Eireadh  am  beus  mar  ghuth 

Thuiltean  nam  mòr-bheann ; 
Feithibhse  'bhreitheamhna, 

Ceileirean  Dhomhuill, 
Eagal  's  mu  dheireadh,  gu'n 

Ceil  è  a  lòchran. 

A'  CHÈILIDH. 

FONN— "  Cabarfeidh:' 


Bha  mise  'n  raoir  air  cheilidh, 

'S  gu  'm  b'eibhinn  a'  chuideachd  sinn  \ 

Bha  maithean  a  Dunèideann, 

A'  Chleir  's  am  Bard  Luideagach ; 

Bha  rannan  againn  's  seisdean, 

Le  sgeulachdan  's  luinneagan, 

'S  bha  mise  'cur  an  ceill  daibh, 

Na  dh'eirich  dhomh  'thubaistean  ; 

H-uile  duine  's  muinntir  Mhuile 

A'toirt  buille  'n  bhata  dhomh, 

Nach  b'fhearr  mo  ghuth  na  cearc  air  ghur, 

Gun  bhàrr,  gun  bhun,  am  achmhasan  j 

Gu  'n  d'f  hag  mo  thuigse  mi  gu  tur 

'S  gu'n  d'f  has  gun  phurp  mo  sgathbhardachd, 

Bho  'n  chuir  mi  corrag-eibhinn, 

Air  Ephoid  na  Sagartachd. 

Thuirt  Mac-ic-IUemhichdl, 

Gu  'm  b'fhigearach  duine  mi, 

Is  ghuidh  è  agus  ghrios  e, 

Air  Bride,  no  cuideigin  ; 

Mo  chur  o  m'  bhonn  gum'  chirein, 

An  sioman  de  dh'  ubagan 

Air  neo  gu  'n  tugainn  mi-chliu, 

Is  di-meas  do'n  chuideachd  sin ; 

"  A'chruit  dhona,  bYheàird  i  'foileadh, 

Anns  na  corra-cagailte  ; 

Am  bard  broineach,  's  beag  an  dolaidh, 

Ged  a  loir  na  madaidh  è ; 

Th'  agams'  ortha  ann  am  sporan, 

'Bheireadh  sonas  maireann  dha  ; 

Nach  fhàgadh  fuath  no  mi-run, 

No  pris  na  smior-chaillich  ann." 

'Sin  thog  an  t-Ollamh  Blàrach 
A  làmhan  is  labhair  è  ; 
"O,  fheara  is  a  bhràithre  ! 
Cha  'n  f  hearr  sibh  na  amadain ; 
Gu  deimhinn,  tha  mi  'g  ràdh  ribh, 
Ma's  bàrdachd  neo-airidh  i, 
Nach  f hiach  i  bhi  g  'a  càineadh, 
'S  nach  fheàird  i  bhur  tabhann-se : 
Seallaibh  mise,  ciod  is  misd  mi, 
A  bhi  trie  ri  rannaireachd, 
'Leum  air  ite  bhàrr  a'  chipein, 
Cha'n'eil  mios  air  atharrach  ; 
Laoidhean  Vishnu  ann  am  chiste, 
Cha  bu  mhisd  sibh  earrann  diubh ; 
'Nuair  thig  iad  deas  o  m'  laimhse, 
Dh'  f  haodadh  Daibhidh  gabhail  riu, ' 

Mac  Fhionghain,  ceann  na  ceille, 
A'  reiteach  a  h-uile  ni ; 
A'  toirt  fainear  na  cleire. 
Is  geiread  an  guidheachan ; 

Mu  dheireadh,  thug  è  sgeul  dhuinn 

Air  euchdan  ChuchuUainne ; 

Is  chuir  è  fèin  gu  gleusda, 

An  Fheinn  air  a  h-uilinn  dhuinn ; 

Fionn  is  Oisein,  Goll  is  Oscar, 

'S  Conan  crosda,  curanta; 

Gun  tàmh,  gun  chlos,  a  'sgoltadh  chorp, 

'S  Lochlannaich  a'  cumail  riu ; 

Air  muir  's  air  tir,  a  rogha  sid, 

A  ghnàth  a'  stri  ri  cuideigin ; 

Mar  gheibh  sibh  anns  an  fhirinn, 

Mar  sgriobhas  Mac  Mhuirich  i. 

Thuirt  Bean-antighe  chùirteil, 

'S  i  stidradh  an  rathaid  dhuinn ; 

*'Tha  bòrd  na  suipeir'  cùirnicht, 

Is  diith  dhuibh  bhi  'fannachadh  ;" 

Lean  mise  sios  gu  dlùth  i, 

'S  mo  shiiilean  'ga  beannachadh  ; 

Air  son  'bhi  fialaidh,  fiiighail, 

Tha  cliii-se  ro-aithnichte : 

Fhir  na  Gealaich  !  sin  an  sealladh 

'Thug  a  phlathadh  m'  anail  uam  ; 

Brie  le'n  lannair  as  an  abhainn, 

Bradain  agus  gealagan ; 

Eoin  gun  airceas,  geòidh  is  cearcan, 

'S  pailteas  de  gach  annas  ann  ; 

Bha  muilt  f  hèoil  's  mairt-f  hèoil  ròiste, 

Bu  leòir  air  son  banais  h. 


g6  AM     FEAR-CIUIL. 

Bha  Mac-an-Leisdeir  làmh  rium, 
'S  e  'sàbhadh  nam  maragan, 
Is  bhruid  è  mi  's  na  h-àirnean, 
Is  ghàir  è  gu  h-aighearach ; 
"  Nam  biodh  Rob  Burns  a  làthair, 
'S  a  làmh  anns  an  ealainn  so, 
Gu  'm  faighte  dan  a  b'fhearr  uaith, 
Na  dh'  fhàg  è  do'n  taigeis  ud : 
Ach  nach  duilich  mac  an  duine 
'Chur  'an  uidheam  sgairtealachd ; 
lochdar  tuinne  's  uachdar  cruinne 
A  'cur  thun  a  chairtealan  ; 
Gach  muir  is  tir  'gan  cur  fo  chis, 
Air  son  gach  ni  as  taitneiche, 
Seadh,  toradh  mara's  tire 
'Gan  iobradh  air  altair-san." 


O,  dh'ith  sinn  agus  dh'òl  sinn, 
'S  bu  ròiceil  a'  chuideachd  sinn, 
'S  'nuair  dh'fheuch  sinn  ri  bhi  stòlda, 
Ochòin  !  bha  sin  duihch  dhuinn ; 
Bha  mis'  air  fonn  cho  cèolmhor, 
'S  gu  'm  b'  òran  dhomh  h-uile  ni, 
'S  thug  Odhran  binn  an  còrr  dhomh, 
Mar  smèorach  nam  bruthaichean ; 
Crodh  no  aighean  cha  robh  aige, 
'S  cha  robi;;^  smal  no  mulad  air ; 
Ni  is  earras,  ged  is  math  iad, 
Cha  'n  'eil  aig  a  h-uile  fear ; 
Ciod  am  math  dhuinn  a  bhi  'talach. 

Gabhamaid  na  bhuilichear, 

Is  theagamh  gu  'm  bi  'm  màireach 

Na 's  fàbhraich'  d'  ar  n-uireasbhuidh. 

'Nuair  thainig  briste  fàire, 

'Chur  sgànradh  's  a'  chuideachd  sin  ; 

'S  a  ghluais  sinn  air  ar  màgan, 

A  thearnadh  nam  bruthaichean ; 

Chuir  fear-eigin  gu  càirdeil, 

A  làmhan  mu  'm  mhuineal-sa, 

Is  thuirt  e  rium  gu  bàigheil, 

Gur  bràthair  a  h-uile  h-aon ; 

'S  fear  na  h-ortha,  chuir  e  'm  mothan, 

Ann  am  bhroilleach  's  dh'  earalaich 

Orm  a  choimhead  mar  mo  chogais, 

'S  nach  dean  donas  beanachd  rium ; 

"  'S  feàrr  na  armachd,  sleagh  is  targaid, 

An  lus  dearbhta,  ceanalta, 

'S  na  biodh  ort  fraoch  no  farmad 

Ri  '  Carmina  Gadelica.'  " 


TRANSLATIONS. 


THE     MINSTREL.* 


Night  on  Kylabost  descended 
Cold  and  showery  as  my  way 

To  MacAskil's  inn  I  wended, 
Sheltered  there  to  close  the  day. 

Soon  my  thirst  and  hunger  vanished, 
All  my  weariness  and  care 

With  a  soothing  pipe  I  banished. 
Building  castles  in  the  air. 

Vain  the  labour  that  is  founded 
On  the  wind,  though  pleasing  well : 

Paint  a  cough  behind  me  sounded, 
And  my  airy  palace  fell. 

*  Translation  of  poem  at  page  I. 

Who  had  thus  the  stillness  broken  ? 

Tall  and  bent  beside  me  stood 
One  whose  guise  gave  little  token 

That  he  fared  on  sumptuous  food. 

Thankful  was  I  there  to  meet  him, 

Since  the  stress  without  was  sore, 
Eager  with  goodwill  to  greet  him, 

Threadbare  raiment  though  he  wore. 

Straight  I  to  his  wants  attended 

With  the  cheer  that  was  at  hand. 
And  a  potion  duly  blended 

Promptly  placed  at  his  command. 

Comfort  that  he  valued  rightly  ; 

Not  ungenial  was  my  friend ; 
Knowledge,  sense  and  converse  sprightly 

Joined  his  lack  of  store  to  mend. 

"  When,"  said  he,  "the  mind  is  ailing. 
And  on  Nature's  face  a  gloom. 
When  the  heart  is  faint  and  failing. 
Every  sound  a  sign  of  doom, 

*'  Less  of  potency  than  liquor 

There  are  other  things  that  claim. 
To  revive  life's  feeble  flicker, 
And  the  vulture  in  us  tame. 

"  But  while  thus  it  tends  to  warm  ~us 
Into  active  fancy's  play, 
Equal  is  its  power  to  harm  us 
And  to  wile  our  strength  away. 

"  So  may  good  and  evil  meeting 
Often  in  a  lock  be  twined, 
What  endures  with  what  is  fleeting, 
Sweet  with  bitter  be  combined. 

"  Healing  dwells  in  plants  with  poison, 
Truth  in  fiction  may  be  found, 
Right  and  wrong  on  our  horizon 
Seem  to  meet  Hke  sky  and  ground. 

"  Hark  the  choir  of  praise ;  its  members 
Are  the  winds  and  stormy  sea : 
Shut  the  door  and  stir  the  embers. 
Hear  the  north  wind's  melody. 

"  Listen  how  the  notes  are  flowing 
Faint  and  loud  in  concert  forth, 
All  the  storm-bags  hoarsely  blowing 
Marches  from  the  wintry  north. 

"  Nor  believe  it  war  unruly 
That  the  elements  prolong, 
But  the  keynote  guiding  truly 
All  the  varied  moods  of  song. 

"  Sound  of  waves  and  wild  birds'  warble 
Tuneful  souls  deem  one  in  type ; 
Symphonies  in  halls  of  marble, 
On  the  knoll  an  oaten  pipe. 

"  No  melodious  minstrel's  tuning 
Harp  or  viol  ever  gave 
Sounds  that  please  like  mother's  crooning 
O'er  her  child  this  side  the  grave. 

**  Come,  if  tune  still  haply  lingers 
In  this  harp,  or  if  there  lies 
Power  of  movement  in  my  fingers, 
Join  the  chorus  of  the  skies." 

Then  myself  at  ease  I  seated, 

Sought  the  fragrant  weed  again, 
And,  in  comfort  thus  completed, 

Heard  awhile  no  wonted  strain. 

Somehow,  whether  I  was  dozing, 

Or  by  harper  thin  and  hard, 
Music's  spell  my  vision  closing 

Threw  my  senses  off  their  guard. 

Still  I  heard  the  stormy  chorus  ; 

Changed,  however,  were  the  staves ; 
Clamours  from  the  sea  swept  o'er  us. 

But  with  rhythmic  roll  of  waves. 

Sailed  I  over  land  and  ocean, 

High  o'er  hills,  to  valleys  near  ; 
Helm  nor  compass  ruled  my  motion, 
But  the  music  in  my  ear. 

Far  away  were  billows  sounding, 
Heavy  on  the  shore  they  broke : 

'Mid  the  hills  green  lowland  bounding 
Curled  a  lonely  dwelling's  smoke. 

Springing  light  as  one  unshackled 
On  my  native  heath  I  stood, 

Saw  the  lea  with  canach  speckled, 
Heard  the  moor-hen  call  her  brood. 

Hillsides  rough  with  crag  and  boulder 
Well  I  knew,  and  hollows  clear. 

Felt  my  gun  upon  my  shoulder, 
On  my  hands  the  hair  of  deer. 

Lithe  and  strong  with  youthful  vigour, 
Power  and  pith  in  bones  and  veins  : 

Wealth  of  life  beyond  a  figure, 
Envied  bliss  the  hunter  gains. 

Precious  tide  !     What  was  the  reason 
Why  it  should  so  soon  recede  ? 

Oh  for  but  the  briefest  season 
Of  the  life  in  this  my  need  ! 

Speeding  to  the  city's  bustle 

Next  I  paced  the  frigid  street, 
Where  the  crowds  the  stranger  hustle, 

Care  on  every  hand  we  meet ; 

Force  and  fraud  o'er  right  prevailing, 

Sad  endeavour  fast  in  gyves, 
While  in  sacrifice  unfailing 

Rise  to  Mammon  toiling  lives. 

Whether  now  his  fingers  trembled, 

Or  his  harpstrings  were  not  tense, 
In  my  ear  his  strains  resembled 

Nought  but  sound  apart  from  sense. 

Fitful  flashes  cast  reflection 

Where  impressions  once  had  been, 
Things  that  out  of  recollection 

Long  before  had  vanished  clean. 

But  at  last,  my  spirit  crushing 

That  thin  harper  struck  a  chord. 
Smote  the  desert  rock,  and  gushing 

Floods  of  bitter  anguish  poured. 

Once  the  morning  sunbeams  welling 

Drove  the  shades  of  night  away. 
Save  the  cloud  above  our  dwelling, 

Ne'er  to  lift  in  sun  or  day. 

Shade  by  birds  of  song  evaded, 
Where  the  newest  blade  is  sere, 

Where  my  beauteous  floweret  faded, 
And  my  plaint  she  cannot  hear. 

Fair  her  form  when  sad  we  laid  her 
Low  within  her  earthy  bed ; 

Daisy  coverlet  we  made  her, 
Watered  with  the  tears  we  shed. 

Treasured  more  than  princely  jewel, 
Tiny  shoes  and  many  a  thing 

In  our  empty  home  renewal 
Of  our  sorrow  ever  bring. 

Day  declined  and  darkness  hastened, 
Night  in  memory  enrolled  : 

Leave  the  door  to-night  unfastened 
For  my  lamb  has  left  the  fold. 

Up  I  bounded  saying,  "  Harper 
Thin  and  hard,  you  rack  my  soul 

With  ill-timed  invention  sharper 

Than  the  wind  that  leaves  the  Pole." 

Then  he  looked,  his  eyebrows  lowering, 
Knowledge  of  my  thoughts  to  gain  : 

"  Where  is  now  the  tempest  roaring  ? 
In  yourself  or  on  the  main  ? 

"  Know  that  tempest  never  rages, 
Bursting  on  us  in  its  ire, 
Such  as  when  the  soul  engages 
With  the  world  in  conflict  dire. 

"  In  yourself  is  song,  which  after 

Minstrels  touch  the  chord  is  moved, 
And  in  tune  for  tears  and  laughter 

On  through  life  your  course  is  grooved. 

"  Music  worthy  ends  fulfilling, 

Where  the  virtues  have  their  birth, 
Heart  and  ear  is  ever  thrilling 

Through  your  pilgrimage  on  earth. 

"  Sometimes  too  a  sweeter  measure 
Than  the  minstrel's  art  may  teach. 
Gives  the  heart  a  sacred  pleasure, 
Though  the  ear  it  cannot  reach. 

"  Call  you  these  transcendent  notions  ? 
Have  you  any  knowledge,  pray  ? 
Nothing  but  your  own  emotions 

Formed  the  groundwork  of  my  play. 

"  But  not  yours  the  sole  obedience ; 
Nature  likewise  all  along 
Yields  in  depths  and  heights  allegiance, 
Marching  in  accord  with  song. 

"  And  at  Nature's  consummation, 


Music  from  the  trump  of  doom 
Shall  dissolve  the  wide  creation, 
And  arouse  you  in  the  tomb." 


Talk  with  parting  thanks  he  ended, 
Closer  drew  his  gabardine, 

Poorly  from  the  storm  defended. 
But  inspired  with  breath  divine. 

Man  is  a  mysterious  temple, 

Deity  indwelling  there. 
Fane  with  structure  far  from  ample^ 

And  its  covering  but  bare. 


A.  G. 


AM    FEAR    CIUIL.  I07 

BRUADAR    AN    T-SAIGHDEIR. 

"  The  Soldier's  Dream." — Campbell. 


Sheinn  diidaich  an  fhois-ghairm  aig  dorchadh  nan  tràth, 
'S  an  speur  le  a  freiceadain  reul  mar  is  gnàth  ; 
Le  sgios  luidh  na  miltean  a  sios  an  droch  chàs, 
An  claoidhte  gu  cadal  's  an  leòinte  gu  bàs. 

'Am  shuain  air  mo  sheideig  air  leitir  gle  gharbh, 
Taobh  'n  teine  'bha  gleidheadh  na  feitheid  o  'n  mharbh ; 
O  mheadhon  na  h-oidhche  gu  soillseachadh  la, 
Tri  uairean  gu  'n  d'  bhruadair  mi  bruadar  an  àidh. 

Ar  leam  gu  'n  do  thàr  mi  troimh  f  hàsaichean  balbh, 
Gle  fhada  bho  'n  àraich  's  gach  blàr-uidheam  gharbh ; 
Fo  speuran  a  b'  àille  's  gun  mhairneal  'am  cheum, 
Gu  dachaidh  mo  chàirdean  'chuir  fàilt  orm  'am  fheum. 

Ruith  mi  is  leum  mi  thun  reidhlean  nam  blàth, 

'San  trie  bha  mi  èibhinn  'an  cèitein  mo  la ; 

Mo  ghabhair  a  meigeadaich  'freagairt  a  chèil', 

Is  b'  eòl  dhomh  am  buanaich  's  an  duan  'bha  'na  bheul. 

Is  gheall  mi  do  m'  chàirdean,  's  sinn  àbhach  mu  'n  fhìon', 
Mo  dhachaidh  nach  fhàgainn  air  àilgheas  an  righ ; 
Mo  bhean  is  mo  phàisdean  'gam  thàladh  a'  stri ; 
Ghuil  ise  is  ghàir  i,  an  lànachd  a  crìdh'. 


io8 

"  Fuirich,  O,  fuirich  !     Fan  le  d'  mhuirichinn  ghràidh'," 
'S  bha  'n  t-ànrach  glè  ullamh  gu  fuireach  's  gu  tàmh  ; 
Ach  thill  rium  mo  thruaighe  le  luath  theachd  an  la, 
'S  an  tlàth  ghuth  'am  bhruadar  theich  uam  mar  an  sgàth. 

DE'N  H-UILE  TAOBH  'GAN  SEID  A'GHAOTH. 

**  O^  a!  the  airts  the  wind  can  blawJ'^ 


De  'n  h-uile  taobh  'gan  seid  a'  ghaoth, 

'S  ro  chaomh  learn  i  bho  'n  tuath ; 
Oir  's  ann  an  sin  'tha  ise  'tàmh, 

An  te  do  'n  d'thug  mi  luaidh ; 
Ged  's  iomadh  cnoc  is  glac  is  coill, 

Tha  eadar  uinn  'san  uair, 
Mo  smuain  a  ghnàth,  a  dh'oidhch  's  a  la, 

Air  Sine  dhonn  nam  buadh. 

Ar  leam  gu  'm  faic  mi  i  'sna  fliiir, 

Fo  dhrùchd  air  mhaduinn  Cheit ; 
Ar  leam  gu'  n  cluinn  mi  i  'sna  h-eòin, 

Ri  ceol  air  bhàrr  nan  geug ; 
O,  cha  'n'  eil  sòbhrach  'am  bun  tuim, 

No  neòinein  chruinn  am  bruaich, 
No  eun  a  sheinneas  ceol  's  a'  choill, 

Nach  cuimhnich  dhomh  mo  luaidh. 

MO   SHEANA   CHRUIT   CHIUIL. 

**  Gae  bring  my  guid  mild  harp  ance  mair.^^ 


Fair  a  nail  mo  sheana  chruit  chiiiil, 

Fair  thugam  i  gun  dàil ; 
Oir  feumaidh  mi  dan  eile  'sheinn, 

Mu  'n  triall  gu  tur  mo  chàil ; 
'S  mo  làmh  dhuibh,  'nuair  a  sheinneas  mi, 

'S  e  'm  fonn  a  dh'  eireas  leinn  : 
'S  i  tir  nam  beann  is  tir  nan  gleann, 

An  tir  is  anns'  fo  'n  ghrein  ; 
O,  dh'  òlainn  cuach  do  thir  nan  cruach, 

Le  caithream  uallach  cleith. 

Tha  'm  fraoch  'ga  luasgadh  air  a'  bheinn, 

'S  'nan  leum  thar  bhàrr  nan  eas 
Tha  'h-uillt  a'  seinn  air  saorsa  'n  fhuinn, 

Troimh  'n  taom  an  steud-shruth  bras ; 
'S  i  'n  tir  mu'n  iadh  an  lear,  mo  sheoid, 

An  tir  do  'm  mo  mo  speis  ; 
'S  i  tir  nam  beann  is  tir  nan  gleann, 

An  tir  is  annsa  leinn  ; 
O,  dh'  òlainn  cuach  do  thir  nan  cruach, 

Le  caithream  uallach  cleith, 

Tha  'n  cluaran  dosrach  air  an  fhaich', 
'S  an  d'  tharruinn  Wallace  lann, 

S  an  d'  thug  e  fuil  a  nàmh  mu  shliabh, 

A  dhath  a  liath-bhrait  ann ; 
A'  sealltainn  dha  'san  iar,  mo  sheòid, 

Air  òran  thog  e  'n  t-seisd  : 
'S  i  tir  nam  beann  is  tir  nan  gleann, 

An  tir  is  annsa  leinn  ; 
O,  dh'  òlainn  cuacb  do  thir  nan  cruach, 

Le  caithream  uallach  cleith. 

Glan  speuran  àillidh  dhùthcha  cèin, 

Tha  sgaoilt'  os  cionn  na  tràill ; 
Thoir  dhòmhsa  tir  a'  cheo  's  na  saors', 

'San  aobhach  guth  nam  bard  ; 
An  tir  a  dh'  eisd  ri  Oisein  binn 

A'  seinn  air  suinn  na  Feinn ; 
'S  i  tir  nam  beann  is  tir  nan  gleann, 

An  tir  is  annsa  leinn ; 
O,  dh'  olainn  cuach  do  thir  nan  cruach, 

Le  caithream  uallach  cleith. 

THA     MO     GHAOL-SA     MAR    AN     ROS. 

"  My  love  is  like  a  red^  red  rose." 


O,  tha  mo  ghaolsa  mar  an  ròs, 

'S  an  og-mhios  fo  ur  bhlàth  ; 
O,  tha  mo  ghaolsa  mar  an  ceòl 

Is  bòidhche  fonn  air  chlàr ; 
Cho  maiseach  thu,  mo  chailin  ciiiin, 

'S  cho  trom  mo  ghaol  's  cho  buan, 
'S  nach  treig  gu  bràth  mi  fein  mo  ghràdh, 

Ach  gus  an  tràigh  an  cuan. 

Ach  gus  an  tràigh  an  cuan,  a  ghaoil, 

'S  an  teid  'nan  caoran  dearg 
Gach  creag  is  sHabh  mu  'n  iadh  a'  ghrian, 

Do  ghaol  'am  chliabh  cha  searg ; 
Ach  soraidh  slàn  le  'm  chailin  malt' , 

Ceud  soraidh  slàn  'san  uair, 
Ach  thig  mi  ris  ged  robh  an  t-sligh' 

Deich  mile  'mhiltean  buan. 


^ 


SGEULACHDAN, 


AN     CAT. 


Theirinn  ri  caraid  no  bana-charaid  'sam  bith  a  thig  trasd 
air  an  duilleig  so,  gun  mhòr-shuim  a  ghabhail  di,  nach  'eil 
dad  innte  's  fhiach  a  leughadh.  Cha  'n  'eil  mi,  mar  gu  'm 
b'  eadh,  ach  'gam  thoileachadh  fhein,  's  an  uair  a  tha  duine 
'ga  thoileachadh  fein  faodaidh  e  bhi  cinnteach  nach  'eil  e 
toileachadh  muinntir  eile.  Cha  'n  e  gu  bheil  e  soirbh  muinntir 
eile  thoileachadh,  eadhoin,  'nuair  a  dh'  fheuchas  duine  ri  sin  a 
dheanamh.  Tha  'n  cat  's  mi-fhein  an  deigh  cur  a  mach  air 
a  cheile,  direach,  mu  'n  cheart  phuinc  so.  Dh'  fheuch  mi 
r'a  thoileachadh,  ach  an  ait  e  bhi  toilichte,  's  ann  tha  diomb 
na  dunaich  air.  Thug  e  greis  'na  shuidhe  aig  an  teine  a' 
glanadh  aodainn  's  a'  cireadh  a  chinn,  'nuair  a  thug  e  fainear 
nach  robh  'n  teine  cho  aoibheil  's  a  bu  mhath  leis.  Sheall  e 
mu  'n  cuairt  air  son  àite  'bu  sheasgaire,  's  cha  'n  fhac  e  ait, 
ar  leis,  a  b'  fheàrr  na  uchd  fear  an  tighe.  Leum  e  'n  àird  's 
rinn  e  e-fhein  cho  socrach  's  ged  a  bhiodh  e  'pàigheadh  air 
son  a  leapa.  G'a  thoileachadh,  shuidh  mi  fodha  ann  an  sin 
gus  an  robh  an  cadal  deilgneach  a'  tighinn   'am  luirgnean. 

H 

Thuirt  mi  ris,  mu  dheireadh,  gu  'm  b'  fheàrr  dha  dol  gu  làr, 
ach  thuit  gu  'n  robh  esan  de  dh'  atharrach  beachd,  's  a  sios 
cha  rachadh  e.  Dh'  fheuch  mi  ri  iompaidh  a  chur  air  le  min 
chomhairle,  ach  thug  e  cluas  bhodhar  dhomh.  Cha  'n  eil 
mise  cho  faighidneach  's  a  bha  'n  duine  coir  sin  a  bha  aon- 
uair  arm  an  tir  Uis,  's  bho  'n  nach  'eil,  ghabh  mi  lasan 
ris  a'  chat.  Rug  mi  air  bhad-muUaich  cinn  air,  's  theann  mi 
r'a  chur  sios  leis  an  làimh  làidir ;  ach  cha  robh  sin  domhsa 
mar  mo  chuid  fhdin.  Chuir  esan  a  dhubhain  an  sàs  gu 
greimeil  ann  am  thriubhas,  's  chuir  e  roimhe  nach  geilleadh 
e  òirleach.  Gu  mi-f  hortanach,  bha  'spuirean  cho  geur  's  gu  'n 
deach  iad,  cha  'n  ann  a  mhàin  troimh  'n  chlo,  ach  troimh  'n 
chraicionn  a  bha  foidhe.  Leum  mis'  air  mo  bhonn  a'  glaodh- 
ach,  Mort !  Leum  esan  thun  an  ùrlair,  ach  mu  'n  d'  fhàg  e 
mo  shealladh  thug  e  siiil  orm  thar  a  ghualainn — siiil  anns  an 
robh  tuillidh  spid  r'a  leughadh  na  thèid  agams'  air  a  sgriobh- 
adh.  Tha  so  a'  deanamh  soilleir  dhuibh,  cho  doirbh  's  a  tha 
muinntir  eile  'thoileachadh,  air  cho  math  's  gu  'm  feuch  sibh 
ris. 

Tha  seòrsa  de  thlachd  agam  fhein  air  a  bhi  beachdachadh 
air  gnàths  nan  creutairean  a  thachaireas  a  bhi  'm  choimhears- 
nachd,  agus  a  bhi  'toirt  fainear  mar  a  tha  'n  tuigse  nàdurr' 
a  chaidh  a  bhuileachadh  orra  'ga  nochdadh  fhein  annta. 
Leughaidh  mi  inntinn  a'  choin,  mar  gu  'm  biodh  run  diomh- 
air  a  chridhe  sgriobht'  air  clàr  aodainn.  Cha  'n  'eil  an  cat, 
uile  gu  lèir,  cho  fosgailteach,  ach  'nuair  gheibh  sibh  iuchair 
na  h-inntinn  aige,  *s  a  thuigeas  sibh  gur  i  's  riaghailt  beatha 
dha,  fior  dheadh  chùram  a  ghabhail  mu  phearsa  phriseil 
fhein,  's  gur  e  so  an  t-aon  lùdagan  air  am  bheil  a  ghiiilan  gu 

h-iomlan  a'  tionndadh  ;  tha  'n  corr  soilleir  gu  leoir.  Tha  'n 
cat,  mar  so,  na  's  glice  air  a  shon  fhein  na  tha  'n  cù.  Tha  'n 
CÙ  daonnan  deas  a  chur  a  ghliocais  fhein  gu  seirbheis  an 
diiine,  ach  tha  fhios  aig  a'  chat,  nach  'eil  an  sin  da  ach  an 
fhaoineas.  Tha  'n  cat  ag  amharc  air  an  duine  mar  chreutair 
a  chaidh  ullachadh  a  dh'  aona  ghnothach  a  chum  freasdal 
da-san  's  d'a  uireasbhuidh. 

Tha  'n  duine,  'n  a  fhèin-soèis,  a'  gabhail  g'a  ionnsaidh 
fhein,  gu  bheil  a  thuigse-san  cho  àrd  os  ceann  tuigse  nan 
creutairean  dibhdh  leis  am  bheil  e  air  a  chuartachadh,  's  a 
tha  na  neamhan  os  ceann  na  talmhainn ;  ach  ma  sheallas 
sinn  a  stigh  na  's  dliiithe  'sa  ghnothach,  chi  sinn — co-dhiii, 
cho  fhad  's  is  leir  dhomhs'  e — nach  'eil  eadar-dhealachadh  'sam 
bith  eatorra  riù  'an  gne,  ach  a  mhàin  anns  an  tomhas  's  a  bheil 
an  tuigse  sin  air  a  buileachadh.  Cha  'n  e  sin  a  mhàin,  ach 
tha  co-chòrdadh  nach  beag  eadar  giiilan  an  duine  gu  nàdurra, 
agus  giùlan  nan  ainmhidhean  a's  dlùithe  dha  'an  inbhe.  Ma 
sharahlaicheas  mi  beusan  an  duine  ri  beusan  a'  chait  air  am 
bheil  mi  'g  iomradh,  cha  'n  'eil  mi  faicinn  gu  bheil  aobhar 
mòr  sam  bith  aig  an  duin'  air  uaill  a  dheanamh.  Ma  theirear, 
nach  'eil  an  cat  cho  onarach  's  a  dh'  fhaodadh  e  bhi ;  cò  is 
urrainn  a  ràdh  gu  bheil  an  duine  ?  Ma  theirear  gu  bheil  an 
-cat  'na  chreutair  ro-fheineil ;  nach  cuala  sinn  iomradh  air 
daoine  nach  robh,  uile  gu  leir,  saor  o'n  fhàilinn  cheudna? 
Ma  thàtar  a'  cur  as  leth  a'  chait  gu  bheil  e  mi-thai ngeil ;  mo 
chreach !  nach  'eil  aon  no  dha  de  m'  luchd-eòlaiò  fhein,  nach 
'eil  ro-chomharraicht'  air  son  an  taingealachd. 

Faodaidh  mi  eisimpleir  bheag  no  dha  thoirt  seachad  air 
beusan  a'  chait — ma  tha  e  ceadaichte  dhuinn  beusan  a  ràdh 

ri  nithean  nach  'eil  idir  beusach;  co  dhiu,  biodh  na  beusan 
math  no  dona,  cha  'n  'eil  an  cat  gun  toinisg. 

An  cat  so  againne,  d'an  ainm  "Tomas,"  tha  e  ro-dheidheil 
air  iasg.  Latha  o  cheann  ghoirid,  chaidh  e  fhèin  's  mis'  fhàgail 
leinn-f  hein  a  ghleidheadh  an  tighe.  'Nuair  thainig  am  gu  Ion  a 
dheanamh  deas,  chuir  mi  de  dh'  iasg  ann  an  coire  air  an 
teine  na  dh'  fhoghnadh  dhuinn  le  cheile.  Chaidh  mi  'n  sin 
an  àird  an  staidhir  air  son  leabhair  a  bha  dhith  orm.  'Nuair 
a  fhuair  mi  'n  leabhar,  thug  mi  sùil  ann,  's  a  reir  coltais,  leig 
mi  'n  t-iasg  air  dhearmad ;  ach  ma  leig  mise,  cha  do  leig 
Tomas.  Air  ball,  thòisich  e  air  nuallanaich  aig  bonn  na 
staidhreach,  's  air  dhomh  dol  le  leathad,  stiùir  e  'n  rathad 
thun  na  teine,  far  an  robh  'n  coire  nis  a'  goileadh  's  a'  cur 
thairis.  Bha  so  a'  nochdadh  tomhas  nach  bu  bheag  de 
thuigse ;  ach  f haic  sibh,  bha  fhios  aige  gu  'n  robh  a  chuibh- 
rionn  fhein  'sa  choire,  's  bha  eagal  air  gu  'n  rachadh  e  'n 
dolaidh,  mar  a  chaidh,  "  càl  nam  Bodach  Gallda."  Na  'm 
bu  phoit  bhuntàta  bh'  air  an  teine,  cha  chuireadh  e  iomagain 
'sam  bith  air  Tomas  ged  a  chitheadh  e  i  'dol  a  mach  troimh 
'n  luidheir. 

Dhearbh  mi  cuimhne  Thòmais,  uair  no  dhà,  's  feumaidh 
mi  'ràdh  gu  bheil  i  gle  mhath  'nuair  is  fhiach  an  ni  cuimhne 
ghleidheadh  air.  Tha  e  'n  a  dheadh  shealgair,  's  mar  sin 
cha  'n  'eil  radain  no  luchaidh  a'  cur  a'  bheag  de  dhragh  oirnn ; 
ach  dh'  fhàg  sin  an  fhiadhach  car  gann  'na  chriochan  dligh- 
each  fhein,  's  b'  eigin  da  seilg  fhaotainn  air  fonn  eile. 
Thòisich  e  air  sealg  nan  eun  beaga  'bha  tighinn  a  neadachadh 
's  a  sholar  loin  mu  thaobh-cùil  an  tighe.  Cha  robh  so  tait- 
neach  leamsa,  ach  dh'  fheith  mi  gus  an  d'  fhuair  mi  fianuis 

'na  aghaidh.  Latha  de  na  làithean,  thainig  e  stigh  's  eun  'na 
bheul,  's  e  'g  a  leigeil  fhaicinn  do  gach  neach  a  bha  mu  'n 
cuairt.  'Nuair  a  thainig  e  far  an  robh  mise,  rug  mi  air  's  dh' 
innis  mi  dha  nach  robh  mi  idir  buidheach  dheth.  Nach  b'i 
sin  an  seòrsa  sithinn  a  bha  dhith  ormsa ;  's  a  bharrachd  air 
sin,  gu  'n  robh  Achd  Pàrlamaid  an  aghaidh  a  bhi  'marbhadh 
eun  as  eugmhais  cead  laghail  air  a  shon ;  's  na  *m  faicinn-se 
a  leithid  so  de  sheilg  a  rithist,  gu  'n  cuirinn  maoir  is  madaidh 
a'  bhaile  'na  dheigh.  "  Fhaic  thu,"  arsa  mise,  's  mi  crathadh 
mo  chorraig  r'a  shròin ;  "  b'  fheàrr  leamsa  èisdeachd  ri  ceileir 
an  eòin  bhig  sin  fad  choig  mhionaidean,  na  ged  a  bhiodh  tusa 
agus  do  chompanaich  a'  seinn  domh  fad  choig  ràidhean." 
Tha  amharus  agam  nach  do  leig  Tomas  dheth,  uile  gu  leir, 
a  bhi  'sealg  nan  eun  ach  thuig  e,  math  gu  leòir,  nach  robh 
cliù  aige  ri  f  haotainn  air  a  shon,  's  leig  e  dheth  a  bhi  'toirt 
dachaidh  na  cairbh. 

Còrr  is  bliadhna  'n  deigh  dhomh  'n  t-achmhasan  sin  a 
thoirt  do  Thomas  mu  shealg  nan  eun,  thachair  dhomh  'bhi 
'm  sheasamh  aig  an  dorus-chùil,  's  a'  sealltainn  mu  'n  cuairt, 
'nuair  thug  mi  fainear  eun  beag  bòidheach  a'  piocadh  crioman 
arain  a  chaidh  a  thilgeadh  a  mach.  Goirid  uaithe  chunnaic 
mi  gluasad  faoin  am  measg  na  luibheanaich.  Ciod  a  bha  'n 
so  ach  Tomas  's  e  snag  troimh  'n  fheur  ag  èaladh  air  an  eun  ; 
a  shùilean  mar  chaora  teine  'na  cheann,  's  mort  dearg  'na 
chridhe.  Bha  'n  t-eun  bochd  cho  trang  a'  dinneadh  a 
sgròbain  's  nach  robh  smaointeachadh  aige  air  bas  obann,  's 
bha  'n  cat  cho  dian  air  a'  ghnothach  fhuilteach  a  bha  'n  a 
bheachd  's  nach  robh  siiil  aige  air  son  ni  'sam  bith  eile.  Mar 
sin,  cha  d'  thug  aon  dhiù  'n  aire  gu  'n  robh  mise  'gabhail  iolla 

rill.  'Nuair  a  shaoil  mi  gu'n  robh  an  cat  ullamh  gu  buille- 
mhuineil  a  thoirt  seachad,  rinn  mi  casd  's  chunnaic  e  mi. 
Ann  am  prioba  na  siil,  bha  e  'g  amharc  an  àird  an  adhair, 
mar  gu  'm  buaileadh  grad  iomagain  e  mu  chor  na  side,  agus 
fiamh  cho  neo-chiontach  air  a  mhala  's  ged  nach  do  thuinicii 
droch  smuain  riamh  'n  a  coimhearsnachd.  'S  a  dhearbhadh 
dhomh  gur  ann  mar  sin  a  bha,  thoisich  e  air  cur  char  dheth 
'san  f heur,  's  air  mire  r'a  earball.  O,  an  t-uan  neo-choireach  I 
Co  a  chuireadh  olc  as  a  leth  ?  Esan  a'  dol  a  thoirt  droch 
ionnsaidh  air  an  eun  bhochd  !  Ud!  Ud!  Cha  do  smaointich 
e  riamh  air  a  leithid.  Cha  robh  e  ach  a'  dol  a  chur  clisgeadh 
air;  direach,  a  dh'  fhaicinn  mar  a  leumadh  e.  Tha  mi  'g 
ràdh  ribh  gu'n  robh  an  gnothach^  uile  gu  leir,  cho  coltach  ri 
rud  a  dheanainn  fhein  's  gu'n  do  chuir  e  eagal  orm. 

Tha  nighean  duinn  a  chòmhnaidh  air  an  duthaich.  Chuir 
i  uair,  crioman  ime  g'ar  n-ionnsaidh,  ag  innseadh  aig  a'  cheart 
am  gur  i  fhein  a  rinn  e.  Cha  robh  thar  luach  tastain  ann, 
ach  rinn  a  màthair  uidhir  othail  mu  dheighinn  's  ged  a  bu 
mheall  oir  a  bhiodh  ann.  Mhol  sinn  an  t-im,  's  ghuidh  sinn 
beannachd  air  an  làimh  a  chuir  thugainn  e,  's  chaidh  a  chur 
seachad.  An  ath-uair  a  chaidh  tarruing  a  thoirt  air  an  im, 
chunnaic  mi  gu'n  robh  gòmag  bheag  air  a  toirt  as,  's  air 
sealltainn  na  bu  dliiithe,  thuig  mi  gur  i  'n  luch  a  bha 
feuchainn  a  fiacail  air.  Bha'n  cat  air  an  iirlar,  's  e  ga 
shuathadh  fhein  ri  m'  luirgnean,  'gam  dheanamh  mothachail 
gu'n  robh  esan  a  làthair,  's  gu'n  robh  e  deas  air  son  a 
chuibhrionn  fhein  de  dh'  aon  dad  a  bha  'dol.  Thog  mi  air 
a'  bhòrd  e,  's  nochd  mii  dha  diol  an  ime,  's  thug  mi  dha,  aig 
a'  cheart  am,  mo  shaor  bharail  air  teisteas  cait  a'  bhaile; 

nach  b'  airidh  iad  air  an  tearmunn  a  bha  iad  a'  faotainn  ; 
gu'm  bu  mho  an  cron  na'm  math,  's  nach  b'  fhiach  iad  a  bhi 
'gan  cumail  'am  biadh  's  an  deoch,  agus  gu'n  robh  amharus 
nach  bu  bheag  agam,  nach  b'  fheàrr  esan  na  aon  diiibhsan. 
Thug  mi  fainear  gu'n  d'  amhairc  e  glè  gheur  air  an  aileachd 
a  dh'  f  hag  fiacail  na  lucha  's  an  im,  ach  cha  robh  tuiUidh  air 
aig  an  am.  An  là'r-na-mhàireach,  mu  bhriste  na  fàire,  chaidh 
mo  dhiisgadh  as  mo  chadal  le  ulartaich  oillteil  aig  dorus  an 
t-seòmair.  Leum  mi  as  mo  leabaidh  's  mi  cinnteach  gu'n 
robh  na  meirlich  air  bristeadh  a  stigh,  no  gu'n  robh  'n  tigh 
r'a  theine.  Dh'  fhosgail  mi  le  cabhaig  an  dorus,  ach  cha 
robh  ri  fhaicinn  an  sin  ach  an  cat.  Bha  esan  'n  a  sheasamh 
fa  m'  chomhair  's  a  cheann  cho  àrd  ri  ceann  saighdeir. 
Sheas  mi  tiota  beag  's  gun  mi  tuigsinn  aobhar  an  fhuathais  a 
chuireadh  orm ;  ach  cha  robh  mi  fada  mar  sin  'nuair  a  thuig 
Tòmas  nach  robh  mi  'gabhail  a  stigh  suidheachadh  a' 
ghnothaich.  An  dara  cuid  gu'n  robh  mi  fh^hast  'am  leth 
chadal,  no,  anns  an  odhar  dhòrcha,  nach  rob/fi  mi  leirsinn  na 
luch  a  bh'  aige-san  'na  bheul.  A  dheanamh  a'  ghnothaich 
cinnteach,  thilg  e  'n  luch  's  an  adhar  's  cheap  e  i  'san  tighinn 
a  nuas  ;  thilg  e  'n  sin  mu'm  chasan  i  's  leum  e  air  mo  ladhran, 
's  dhamhais  e  mu  chorp  na  lucha  gus  an  robh  e  dearbh- 
chinnteach  gu'n  robh  mise  mothachail  air  an  treuntas  a  rinn 
e.  Thuig  mise  mar  a  bha  'chilis.  Chaidh  mo  dhiisgadh  à  m* 
shuain  chadail,  aig  am  cho  m\-chneasda,  a  shealltainn  air 
corp  lucha,  's  a  dh'  f  haotainn  dearbhadh  air  cho  neo-airidh 
's  a  bha  cait  a'  bhaile — gu  sonraicht  aon  diù — air  an  tuaileas 
a  bha  mise  'cur  a  mach  orra.  Ciod  a  b'  urrainn  domhsa 
'dheanamh   ach   aithreachas    a    ghabhail   's    mo    cheann    a 

chromadh  le  tàmailt,   's  aideachadh  do  Thomas  gu'm   bu 
dheadh  sheirbhiseach  e. 

Theagamh  gu'n  abair  cuideigin,  gu'n  nochdadh  Tòmas 
tuillidh  gliocais  le  a  Ion  maidne  dheaiiamh  de'n  luch  's  gun 
diog  a  ràdh  mu  'dèighinn.  Tha  mòran  dhaoine  'tha  tulteam 
's  a'  cheart  mhearachd  sin.  Tha  iad  a'  smaointeachadh 
gur  leòir  dhaibh  an  gnothach  a  chaidh  earbsa  riu,  a  dhean- 
amh  gu  dichiollach,  onarach,  's  gu  'n  toir  an  saoghal  creideas 
dhaibh  air  a  shon.  Cha'n  'eil  an  so  dhaibh  ach  an 
amaideachd.  Ciod  is  mo  air  an  t-saoghal,  iad  fhein  's  an 
gnothaichean  suarach  ?  Ma's  àill  leò  creideas  fhaotainn  air 
son  an  gniomhara,  feumaidh  iad  an  trombaidean  fein  a 
shèideadh  na  's  cruaidhe  na  sin,  's  a  chur  an  ceill  anns  gach 
ionad-fèille,  gur  iadsan,  gun  teagamh,  an  sluagh,  agus  maille 
riùsan  gu'm  bàsaich  gliocas.  Na  creidibh  gur  feala-dhà 
'tha  'n  so,  's  ann  a  th'  ann  smior  na  firinn.  "  Is  mise  'bha  'n 
sin  's  a  chunnaic,"  daoine  nach  b'  fhiach  a  bheag  no  mhor 
ann  an  greim  duineil  'sam  bith,  a'  tighinn  gu  àitean  àrda  air 
neart  a  bhi  'ghnàth,  a  dh'  oidhch'  's  a  la,  moch  is  anmoch,  a' 
trombaideachadh  an  tapadh  fhein,  agus  sin,  iomadh  uair, 
ann  an  gnothaichean  cho  suarach  's  gu'm  bu  nàr  leam 
iomradh  'dheanamh  orra. — Fhir  leis  am  b'  àill  faotainn  air 
t'  aghairt  's  an  t-saoghal  so,  tilg  nàire  thun  nam  feannagan ; 
cruadhaich  do  bhathais,  's  na  leig  an  cothrom  a's  lugha 
seachad  ort  gun  do  ghuth  a  thogail  's  do  chliù  fhein  a 
sheinn.  Na  cuireadh  e  miapadh  'sam  bith  ort  nach  'eil  do 
ghniomh  ach  suarach ;  dean  uidhir  fuaim  m'a  dheighinn  's 
ged  a  b'e  cuilean  na  crith-thalmhainn  a  bhiodh  ann.  Seid 
do  thrombaid  's  cuir  an  ceill  do  'n  t-saoghal  mhor  m'an  iadh 

a'  ghrian,  gur  tu  fhein  is  mòr-ionmhuinneach  ann,  's  do 
choimpire  nach  'eil  r'a  fhaotainn.  'Nad  aonar  rinn  thu 
euchdan  aibheiseach.  Le  d'  ghàirdean  neartmhor  fhein 
mharbh  thu — luch  ! 

Cha  'n  ann  idir  amaideach  a  tha  Tòmas  againne. 

AN      CU. 


"Ged  tha  mi  gun  chrodh,  gun  aighean,"  cha'n'eil  mi  gun 
chii.  Bho  chionn  beagan  bhliadhnachan,  chuir  caraid  dhomh 
CÙ  chaorach  'am  ionnsuidh.  Cha  robh  feum  fo'n  ghrein 
agams'  air  cii,  ach  ghleidh  mi  'm  fear  so ;  gun  fhios  nach 
fhaodadh  am  Freasdal  fhaicinn  iomchuidh,  grunnan  chaorach 
a  chur  'am  rathad,  bho  'n  a  bha  'nis  an  cii  deas  agam  air  an 
son.     Ach  tha  mise  fathast, 

"  Gun  chrodh-laoigh,  gun  chaoraich  gheala," 
's  tha  mar  sin  an  cii  bochd  as  eugmhais  na  gnè  oibre  sin  a 
tha  nàdurra  dha.    Tha  e,  gu  dearbh,  toileach  gu  leoir  gu  obair 
a  dheanamh  na  'm  biodh  a'  chungaidh  aige.    Ach  gu  mi-f  hort- 
anach  an  obair  a  ni  e  air  uairean,  b'f  hearr  i  'bhi  gun  deanamh. 

Tha  da  no  tri  chearcan  aig  bana-choimhearsnach  dhuinn, 
's  ged  a  tha  iad  gle  mhiadhail  aice-fein,  gu  dearbh,  cha'n 
fhaod  mi  ràdh  gu  bheil  moran  ciataich  agamsa  de  na  ceart 
chreutairean.  Rug  te  dhiu  ubh  an  là-roimhe,  's  gu  dearbh 
cha  do  chum  i  sin  an  uaigneas  oirnn.  Mach  o  nach  da 
bhodhair  i  sinn  le  a  goganaich.  Ged  a  b'  ubh  òir  a  bhiodh 
ann,  cha  b'urrainn  di  tuillidh  a  ràdh  mu  dheighinn.  Dh'fhàs 
mi,  mu  dheireadh,  cho  searbh  d  'a  gogail,  's  gu  'n  do  leig  mi 
facal  cabhagach  tromh  m'  fhiaclan  an  lathair  Yarrow  ('s  e 
sin  ainm  a'  choin),  's  mar  gu  'n  leigte  saighead  a  bogha,  bha  e 
mach  air  an  dorus-chùil,  agus  mu'n  d'amais  mis'  air  mo 
chorragan  a  chur  'am  bheul,  a  dheanamh  na  fead-ghlaice  sin 

a  dh'  ionnsaich  mo  sheanair  dhomh,  bha  amhach  na  circe 
sgarta  bho  a  coUuinn.  Chuir  sin  stad  air  a  goganaich ;  ach 
ma  chuir,  bha  amhach  eil'  arm  nach  robh  cho  soirbh  a 
cur  'na  tosd.  B'  i  sin  amhach  na  ban-Eirionnaich  d'am 
buineadh  a'  chearc.  Thai  nig  i,  's  fada  cruaidh  air  a  bathais, 
's  a  teanga  cho  geur  ris  an  ealtuinn.  Theich  mi  fein  as  an 
rathad  'nuair  a  chunnaic  mi  'tighinn  i,  's  dh'fhàg  mi  bean  an 
tighe  a  rèiteach  a'  ghnothaich  mar  a  b'fhearr  a  dh'fhaodadh  i, 
Tha  mo  bheurla-sa  math  gu  leòir  a  stuigeadh  nan  con,  's  a 
dheanamh  gnothaichean  beaga  timchioll  an  tighe ;  ach 
'nuair  thig  e  gu  trod,  's  gu  h-iorguill,  cha  'n  'eil  feum  'sam 
bith  oirre.  Bheireadh  e  gàir'  air  sean  each  a  bhi  'g  eisdeachd 
ris  na  mnathan ;  ach  mo  chreach  !  Cha  b'aobhar  ghàire  na 
bha  'bhan-Eirionnach  a  'cur  an  eiric  na  circe.  Sin  agaibh 
eisimpleir  bheag  de'n  ni  a  tha  mi  ciallachadh  leis  an  obair 
a  b'fhearr  a  bhi  gun  deanamh. 

Bho  cheann  bheagan  iiine,  chuir  duin'  uasal  ann  an  Glascha 
fios  thugam,  òran  gaoil  a  dheanamh,  's  a  chur  thuige  gun 
dàil.  Bha  toil  mhòr  agam  comain  a  chur  air  an  duin'-uasal, 
ach  bha  cho  fhad'  o'n  a  bha  mis'  ann  an  gaol,  's  nach  robh 
cuimhn'  agam  air  a  bheag  mu  dheighinn.  Bha  e  cheart  cho 
soirbh  dhomh  rannan  a  dheanamh  air  an  triogh,  no  air  dJ 
ghriobhaich,  no  turainn  'sam  bith  eile  'thachair  dhomh 
'ghabhail  ann  an  làithean  m'  oige.  Coma  co  dhiii,  thug  mi 
oidheirp  bhearraideach  air  beagan  fhacal  a  chur  r'a  chèile. 
Thagh  mi  'n  t-ainm  a  bu  fhreagarraiche  leam  à  measg  mo 
shean  leannan,  's  b'  e  sin  Iseabal.  Bha  cuimhne  gle  mhath 
agam  air  Iseabal  bhochd.  Bha  'cridhe  cho  glan  ri  bonn  òir, 
agus  a  ceann  cho  ruadh  ris  an  t-sionnach.     Chuir  mi  sios. 

"Gruagach  òg  a'  chuailein  òr-bhuidh,"  's  shaoil  mi  gu'n 
deanadh  sin  feum  math  gu  leòir  air  son  ceann  peallach 
ruadh  :  ach  mu  'n  chridhe,  ged  a  bha  làn-f hios  agam,  gu'm 
b'  è  mòran  a  bu  luachmhoire  nan  ceann,  cha  robh  diog 
agam  ri  ràdh.  Bha  sin  dhomhsa,  mar  an  t-ionad  ro-naomh, 
nach  robh  coir  agam  air  innteart.  Chuir  so  smaoin  no  dhà 
'am  cheann,  ach  cha  robh  iad  idir  de  'n  t-seorsa  'gheibhear 
ann  an  oran-gaoil.  Fhreagradh  iad  na  b*  fhearr  am 
marbh-rann.  Cha  deanadh  so  feum  !  Spion  mi  mo  cheann, 
's  bhreab  mi  mo  chasan,  s'  thug  mi  roid  no  dhà  trasd  an 
iirlair  's  mi  'cur  dhiom  mu  Iseabal.  Ach  cha  bu  mhòr  a  b' 
fheaird  mi  sin.  Cha  robh  a'  Cheòlraidh  fàbharach,  's  cha 
robh  an  gnothach  a'  còrdadh  rium.  Cha  mho  na  sin  a  bha 
€  'cordadh  ri  Yarrow.  Bha  esan  a'  cumail  siiil  nuagach 
orm,  's  gun  e  idir  a'  tuigsinn  ciod  am  buaireas  a  thainig  orm, 
no  ciod  a  bu  chiall  do  'n  bhaothaireachd  so  mu  dheighinn 
Iseabail  's  a  cuailein  òrbhuidh ;  smaointich  e  gu  'n  robh  an 
t-am  stad  a  chur  air.  Thug  mis'  aig  a'  cheart  am  làmh  air 
mo  chota  'thilgeadh  dhiom;  ach  ma  thug,  cha  robh  sin 
dhomhsa  mar  mo  chuid  fein.  Leum  an  creutair  coirbte  sin 
air  a  bhonn  agus  colg  air  a  chuireadh  eagal  air  duine  'sam 
bith  ach  duin'  aig  am  biodh  cuibhrionn  dhùbailte  de  spiorad 
na  bàrdachd.  Ach  a  leithid  sin  a  dhuine,  's  e  as  a  leinidh, 
a'  deanamh  òran  d'a  shean  leannan ;  cha  robh  e  tearuinte  do 
bheathach,  no  do  dhuine  grabadh  a  chur  air.  Leis  a  sin  thug 
mi  pailleart  's  a'  chluais  do  'n  chii,  's  dh'òrduich  mi  mach  as 
an  tigh  e.  Thug  e  grad  leum  thun  an  doruis,  ach  air  an 
rathad,  thachair  an  cat  air.  A  nis  bha  'n  cat  cho  neo- 
choireach  ris  an  naoidhean  air  a  chich  mu  dheighinn  Iseabail; 

ach  cba  bhacadh  sin  do  'n  chii  thilgte  sin,  ionnsuidh 
fhuilteach  a  thoirt  air,  a  loireadh  agus  abladh,  direach  mar 
gu  'ra  b'e  a  bu  mhathair  aobhair  do  'n  iorghuill.  Dh'amais  e 
air  an  dorus,  mu  dheireadh,  's  theich  e  'mach,  le  sian  ghoirt 
'na  bheul ,  ceart  mar  gu  'm  b'  esan  a  f  huair  an  leadairt  a  thug 
e  fein  seachad,  's  dh'fhag  e  mise  'g  eiridinn  a'  chait. 

Thuig  mi  nach  robh  feum  dhomh  a  bhi  'breabadh  an 
aghaidh  nan  dealg  aig  an  am.  Chaidh  an  gnothach  tur 
'am  aghaidh. 

Shuidh  mi  aig  an  teine,  's  chuir  mi  eibhleag  *sa  phiob. 
Mo  mhile  beannachd  leis  an  fhear  a  fhuair  a  mach  luibh  an 
tombaca,  cha  bhithinn-sa  beò  as  a  h-eugmhais.  Thug  mi 
greis  a'  deoghal  na  cutaig,  's  a'  smaointeachadh  air  ni  no  dlià 
a  thachair  bho  'n  a  bha  Iseabal  's  mi-fhein  a'  leanhanachd. 
"Cha'n'eil  anns  an  duine,"  arsa  mise  rium  fein,  "ach  an 
taisdealach  truagh.  Air  a  thilgeil  lomnochd  air  cladach  fuar 
an  t-saoghail,  gun  a  chead  fein  iarraidh  no  ghabhail.  Cha 
luaithe  dh'  fhosglas  e  shùilean  's  a  sheallas  e  mu'n  cuairt  na 
thuigeas  e  nach  àite-còmhnuidh  seasmhach  a  tha  'n  so ;  gur 
eigin  dha  cur  uime  's  a  thurus  a  ghabhail ;  a  churach 
bheag  a  chur  air  sàile,  a  siùil  a  sgaoileadh,  's  an  saoghal  mòr 
a  thoirt  m'a  cheann.  A'  fàgail  a  chala  dha,  bheir  e  sùil  'na 
dhèigh,  's  chi  e  na  làmhan  geala  'bha  gu  so  mu  thimchioll 
'ga  chumail  o  gach  sgiorradh,  togta  ris  na  neamhan  as  a  leth. 
Tha  f  hios  aige  gu  bheil  na  deoir  a'  dalladh  nan  sùilean  caomha 
sin  a  tha  stri  ri  sealladh  a  chumail  air.  Ach  cha  'n  fhaodar 
fuireachd,  tha  siiiil  na  h-iiibhraich  Ian,  an  sruth  fo  a  druim, 
is  dòchas  làidir  air  an  stiùir.  Tha  'thriall  air  slighe  na  beatha, 
's  cha  chomasach  dha  pilleadh  air  ais.     Fathast  re  tamuill 

bhig,  biodh  faighidinn  aig  na  càirdean  gaoil  a  dh'  fhàg  e  'na 
dheigh,  's  an  sin  cluinnidh  iad  mu  na  nithe  mora  'tha  esan  a' 
deanamh  'san  t-saoghal.     Is  ann  air  aghaidh  tha  chiirsa,  air 
aghaidh  an  stoirm  's  am  fèath,  an  turadh  's  an  uisge,  am 
fuachd  's   an  teas.     An  ùine   ghearr,  ar   leis  gu  bheil  an 
saoghal    na  's  farsuinne   na   shaoil  e;   's   gu   bheil   fàsach 
leathann    eadar    è    's    'Fearrann    a'   Gheallaidh.'      Tha   'n 
t-saothair  's  an  t-allaban,  am  pathadh  's  an  t-acras  deuchainn- 
each.     Ach  misneach  mhath  !     Thig  thu  gu  d'  sheilbh  mu 
dheireadh.    Mu  dheireadh,  an  deigh  nan  dà-fhichead  bliadhna 
*san  f  hasach,  tha  'm  fearann  sin  a  tha  sruthadh  le  bainne  agus 
le  mil  'san  t-sealladh.    Ach  ma  tha,  tha  e  nis  soilleir  gur  fearann 
e  air  am  bheil  droch  chliii.     Fearann  a  tha  'g  itheadh  suas  a 
luchd-aiteachaidh.     Tha,  os  barr,  famhairean  'san  tir — Mic 
Anaic — daoine  borba,  nach  leig  clod  de'n  fhearrann  uapa 
gun  chogadh  air  a  shon.   Cog  ma-tà  !   Ma 's  fhiach  am  fearann 
a  shealbhachadh,  is  fhiach  e  cogadh  air  a  shon.     Is  obair 
chlaoidhteach  an  cogadh.     Trèigidh  a  chàil  an  curaidh  a's 
treine.      Fàsaidh  an  cridhe  a's  laidire  fann.      Caillidh  an 
gàirdean  a's  treise  a  neart.     Tha  mhòr  chuid  de  'n  la  air  dol 
seachad,  's   tha  'n  oidhche  'teachd   anns   nach   urrainnear 
cogadh  a  dheanamh.     Air  feasgar  an  la,  theid  an  t-iarrtas 
diblidh  so  suas.    "  Ceadaich  dhomh,  guidheam  ort ;  aite  beag 
a  shealltainn  a  mach,  anns  am  faod  mi  luidhe  sios  agus  bàs 
fhaotainn."     Caidil  an  slth.     Thainig  thu,  mu  dheireadh,  gu 
d'  sheilbh — ^fad  agus  leud  do  dhroma  de  'n  fhearann  sin  a 
chaidh   a  ghealltainn   duit,   's   a   choisinn   thu    cho    daor, 
Diomhanas  nan  diomhanas  !     Is  diomhanas  na  h-uile  nithe." 
Bha  mi  tighinn  gu  ceann  mo  theadhrach  leis  na  smaointean 

cianail  so  'nuair  chuala  mi  guth  brònach  mu  thaobh-cùil  an 
tighe.  Dh'  èisd  mi.  Dh'  èirich  e  rithist,  tuireadh  cho 
tiamhaidh  ris  an  tuireadh  sin  a  rinn  am  fear  nach  maireann, 
leremiah.  Chaidh  mi  thun  an  doruis  a  shealltainn  cò  a  bha 
'na  leithid  a  thrioblaid.  Co  a  bh'  ann  ach  Yarrow,  's  e  'na 
shuidhe  air  èarr,  a  shron  'san  athar,  a  bheul  fosgailte,  's  a 
shiiilean  dùinte,  a  diià  spàg  togta  ris  na  Neamhan  os  a  chionn, 
's  e,  'reir  coltais,  a'  tagradh  a  chiiis  anns  a'  chearn  sin,  'na 
dhoigh  fein.  Ghairm  mi  air,  ach  as  a  sin,  cha  tigeadh  e. 
B'eigin  domh  dol  's  a  thogail  leam  ann  am  achlais.  Shuidh 
mi  leis  aig  an  teine  'ga  bhanaltrachd,  's  a  'feuchainn  ri 
comhf hurtachd  a  thoirt  da.  Ach  cha  b'aill  leis  comhfhurtachd 
fhaotainn.  Bha  'chridhe  briste,  a  chluas  briiite,  is  osann 
a  chleibh  cho  trom,  's  gu'n  lionadh  i  siiiil  na  h-Iubhraich 
Bhallaich.  Cha  robh  iocshlaint  an  Gilead  a  fhreagradh  d'a 
chor,  's  cha  robh  àrach  air.  Direach  'nuair  shaoil  mi  gu  'n 
robh  e  'sna  h-ospagan  deireannach,  chuir  mi  cagar  'na 
chluais — an  rachadh  e  'ghabhail  sràid  ?  Cha  robh  am  facal 
ach  gann  as  mo  bheul,  'nuair  bha  e  'leumraich  air  an  ùrlar 
mar  gu'm  biodh  e  'damhsadh,  Gille  Calum.  Thug  sinn  oirnn 
gu  te  de  phàircean  a  bhaile.  Yarrow,  le  earball  thar  a 
ghualainn  a'  seòladh  an  rathaid.  Tha  bruthach  corrach  air 
leth-taobh  na  pairce  so,  's  cha  'n  urrainn  do  Yarrow  amharc 
air  gun  reis  a  ghabhail  'na  aodann,  air  fhad  's  air  fhiaradh  ;  a 
cheart  cho  luath  ris  a'  ghaoith.  Thug  e  cuireadh  dhomh,  mar 
is  gnath  leis  a  dheanamh,  reis  a  ghabhail  leis.  An  saoil  sibh 
nach  robh  mi  cho  faoin  's  gu'n  d'  aontaich  mi.  Bha  toil  agam 
an  sgailleag  sin  a  thug  mi  dha  'sa  chluais,  a  chur  as  a 
chuimhne.     Ghrad  leum  sinn  air  falbh,  taobh  ri  taobh  ;  ach 

cha  deachaidh  sinn  ach  gle  ghoirid,  'nuair  a  chuir  mise  car-a- 
mhuiltein  dhiom  leis  a'  bhruthach.  Rol  mi,  car  air  char,  an 
dara  h-uair  a'  treabhadh  na  fiadhrach  le'm  shròin,  's  an  uair 
eil'  a'  gearradh  sgroth  as  a'  ghrunnd  le  m'  shàiltean,  gus  an 
do  chuir  torn  conuisg  stad  orm.  Bha  bean-uasal  a  'dol 
seachad  aig  an  am,  's  chuir  e  giorag  nach  bu  bheag  oirre, 
m'fhaicinn  a'  tighinn  air  a  leithid  de  dhòigh.  Thill  Yarrow 
cho  luath  's  a  dh'ionndrainn  e  mi,  ach  cha  robh  mise  r'a 
fhaicinn.  Mu  dheireadh,  chunnaic  e  rud-eigin  coltach  rium, 
ann  an  teis-meadhoin  tom  conuisg  agus  an  dearbh  Iseabal  a 
bu  mhathair-aobhair  do'n  trioblaid  uile,  'gam  shlaodadh  as 
an  dris.  'Nuas  le  bruthach  e  mar  mhaoim-sleibhe !  Mort 
'na  chridhe !  Dioghaltas  'na  shuil !  Agus  gamhlas  anns 
gach  rioba  d'a  fhionna !  Gu  freasdalach,  bha  leithid  de 
shiubhal  air  's  gu  'n  deach  e  astar  latha  sàbaid  seachad  oirnn 
mu'm  b'urrainn  da  stad.  Bha  mis'  air  mo  chasan  mu'n 
d'f huair  e  air  ais ;  's  bu  mhath  gu  'n  robh.  Cha  robh  an 
colg  a  bh'  air  ris  a'  mhnaoi-uasail  boidheach  r'a  fhaicinn  ; 
's  cha  chreideadh  e  bhuam  nach  b'i  so  an  dearbh  chuspair 
a  chuir  an  ceòl  againn  feadh  na  fidhle.  'Nuair  fhuair  mise 
mi  fein  a  thrusadh  r'a  cheile,  's  mo  shròn  a  chur  direach ; 
thug  mi  taing  do'n  mhnaoi-uasail, — boirionnach  anabharrach 
eireachdail, — air  son  a'  chuideachadh  a  rinn  i  learn.  Ghabh 
Yarrow  's  mi  fein  an  rathad  a  ris',  ach  an  uair  so,  shiubhail 
sinn  gu  min,  mall.  Cha  d'thug  sinn  roid  no  leum,  's  cha 
chreid  mi  nach  robh  a'  bhrùid  bhochd  taingeil  m'fhaotainn 
dhachaidh  sàbhailte. 


^ 

AN     DAOL 


Tha  am  Maighstir  Sgoil  againn  'na  dhuine  cho  foghluimte 
's  nach  'eil  e  soirbh  dhomhsa  seanachas  a  dheanamh  ris. 
Tha  mi  gle  thoigheach  air  a  bhi  deasbaireachd  ris  mu 
ghnothaichean  air  am  bheil  mi  car  eòlach;  ach  'nuair  a  thig  e 
gu  laimhseachadh  nithe  cudthromach  an  lagha,  feumaidh  mi 
a  bhi  fior  fhaicilleach  ann  am  chainnt.  Ma  thuiteas  dhomh 
facal  tuaisdeach  a'  ràdh ;  bha  e  cheart  cho  math  dhomh  a 
bhi  'n  cuideachd  na  leomhainn  bheucaich.  Thuit  dhuinn, 
bho  cheann  ghoirid,  a  bhi  'g  iomradh,  am  measg  ghnothaichean 
eile,  air  an  deidh  a  th'aig  mòran  de'n  t-sluagh  againn  air  an 
uisge-bheatha.  Thuirt  esan  nach  robh  dream  dhaoine  air 
aghaidh  an  t-saoghail  cho  fhad  's  a  b'fhiosrach  e,  nach 
d'fhuair  seòl  air  seòrs'-èigin  de  dheoch  làidir  a  dheanamh 
dhaibh  fhèin.  Chuir  so  iongantas  orm,  agus  bha  mhiann 
orm  tuillidh  fiosrachaidh  fhaotainn  m'  a  dheighinn  ;  ach  gu 
mishealbhach  dh'fharraid  mi  dheth,  "Am  b'e  'n  duine,  'na 
bheachdsan,  am  misgear  a's  modha  am  measg  uile  chreutairean 
na  talmhainn?"  "Am  misgear  a's  modha!"  ars  'esan,  's  a 
dhà  shùil  a'  lasadh  suas  mar  leòis  theine;  "Am  misgear  a's 
modha !  Cha  'n  'eil  misgear  idir  ann  ach  e ;  's  am  measg 
uile  chreutairean  na  talmhainn  cha  'n  'eil  mi  'smaointeachadh 
gu  bheil  creutair  ann  cho  amaideach  ris  ! "  Bha  fhios  agam 
nach  robh  tuillidh  fiosrachaidh  r'a  fhaotainn  uaith  aig  an 
am,  's  leig  mi  leis  a'  chùis  dol  seachad,  ach  cha  do  leig  mi  an 

ni  air  dhi-chuimhn'.  Cha  b'fhada  'na  dhèigh  sin  gus  an 
d'fhuair  mi  làn-dearbhadh  gu'n  robh  creutair  no  dhà,  'bharr 
air  an  duine,  nach  cuireadh  cùl  ri  dileig  dhibhe  na'm  biodh 
i  goireasach,  no  dòigh  air  a  faotainn.  Air  tighinn  dachaidh 
anmoch  dhomh,  oidhch'  àraidh,  's  an  teaghlach  uil'  air 
gabhail  mu  thàmh,  shuidh  mi  greis  aig  taobh  na  teine  a  thoirt 
toit  as  a'  phiob,  an  deigh  saothair  agus  allaban  an  latha  'chur 
seachad  ;  ach  bha  mi  cho  sgith,  chlaoidhte,  's  gur  gann  a  bha 
'dol  agam  air  a'  phiob  a  tharruing.  Bha  sgios  na  colainn  'na 
eallaich  air  an  inntinn  air  chor  's  gu'n  robh  mi  'faicinn  gach 
ni  troimh  iarmailt  dhorcha,  dhoilleir,  gun  ghath  greine,  gun 
leus  gealaich.  "Saoghal  duaichnidh,"  arsa  mise,  "Saoghal 
gun  chuma,  gun  dealbh,  gun  bhonn-steidh,  gun  chul-taice, 
gun  aon  ni  seasmhach  mu  thimchioll ;  saoghal  nach  f hiach 
a  shealbhachadh ;  saoghal  nach  gabhainn  ann  an  gibht." 

Co  so  a  bha  'sgàineadh  a  ribheid  a'  seinn  air,  "  Gloir  nan 
speur  's  an  t-saoghail  gu  leir  ? "  Gloir  na  dunach  dha ! 
Na'm  bitheadh  e  leamsa  tighinn  thar  an  aiseig  an  nochd,  fo 
speur  cho  tiugh  's  gu  bheil  caoban  dhi  agam  ann  am  phòca- 
fathast,  tha  mi'm  barail  nach  bitheadh  a  ghuileag  cho  binn. 
Gloir  nan  speur !  Uch !  'S  eigin  gu'n  robh  an  duine  air 
mhisg  an  uair  a  thuirt  e  'leithid !  Chuir  so  am  chuimhne 
gu'n  robh  mi  ag  iomradh  air  an  deoch,  's  chuir  e'm  chuimhne 
aig  a'  cheart  am,  gu'm  b'àbhaist  do  bhean-an-tighe  deur  beag 
de  shùgh  an  eorna  bhi  aice  air  son  a  chur  'na  cùlaig  a 
leigheas  an  deididh.  Gu  de  fios  nach  fhaodadh  e  tuillidh  's 
an  dèideadh  a  leigheas  ?  Dh'  fheuch  mi  deur  beag  dheth  'an 
ceann  uisge-goileach  agus  deannag  shiiicair.  An  saoil  sibh 
nach   do   mhothaich   mi   sin  a'  toirt   maothachadh  air   na 

faireachduinnean  cruaidhe  sin  a  bha  a'glasadh  suas  a'chridhe 
mar  lie  reòdhta.  Uidh  air  'n  uidh,  thog  am  brat  duaichnidh 
sin  a  bha  'cur  sgleo  air  siiil  na  h-inntinn,  's  an  ait'  a  bhi 
faicinn  dhaoine  "  mar  chraobhan  ag  imeachd,"  bha  gach  ni 
'na  chruth  's  'na  dhealbh  fein,  agus  blàths  is  tlus  fathast  fo 
dhruim  na  fàrdaich ;  an  t-adhar  na  bu  tlàithe ;  an  teine  'g 
amharc  ann  am  aodann  gu  h-aoibheil,  's  an  coire  'bha  r'a 
thaobh,  a'  seinn  mar  choileach  smeòraich.  'S  gann  gu'n 
creidinn  fein  gur  e  so  an  saoghal  a  bha  mi  a'  càineadh  cho 
gamhlasach  bho  cheann  bheagan  mhionaidean.  An  deigh 
a  h-uile  car,  theagamh  nach  robh  an  duine  grinn  a  bha  seinn 
air,  "Glòir  nan  speur  's  an  t-saoghail  gu  leir,"  cho  fada  ceàrr. 
Tha  gun  teagamh  an  saoghal  glormhor,  na  'm  bitheadh  an 
t-sùil  againne  leis  am  bu  chomasach  dhuinn  a'  ghlòir  sin 
fhaicinn.  Bha  mi  nis  mothachail  air  toileachas  inntinn  agus 
comhfhurtachd  cuirp  nach  robh  agam  roimhe.  Le  'm  phiob 
ann  am  phluic,  's  mi  mar  gu'm  b'  eadh,  a'  gabhail  sgrog  is 
balgam  ;  no,  co-dhiii,  a'  toirt  toit  as  a'  phiob,  agus  srùbag  as 
a'  chopan,  's  aig  a'  cheart  am  a'  smaointeachadh  smaointean 
farsuinn  fial,  nach  do  smaointich  duine  riamh  roimhe,  bha 
mi  anns  a'  bheachd  nach  robh  an  saoghal  cho  duaichnidh  's 
a  shaoil  mi.  Chaidh  grabadh  a'  chur  anns  na  smaointean 
fialaidh  so  le  da  chuileag  a  bha,  gu  so,  crocht'  air  ladhran  ris 
an  f haradh ;  's  ged  a  bha  am  faradh  sin  leathann  gu  leòir  air 
son  miltean  d'  an  seòrsa,  b'  eigin  do  'n  da  chreutair  thruagh 
cur  a  mach  air  a  cheile — cha  'n  'eil  fhios  c'  ar  son — ach 
chaidh  iad  an  sealbhan  a  cheile,  agus  air  dhaibh  an  greim  a 
chall  air  an  fharadh,  thuit  iad  le  cheil'  ann  am  dheoch.  Thog 
mi  as  a'  ghloin'  iad  cho  faicilleach  's  a  dh'  fhaotainn,  's  chur 

mi  gu  rèidh  air  an  iirlar  iad,  ach  cha  robh  sgrid  annta.  Bha 
'n  deoch  tuillidh  's  laidir  air  an  son.  Tliuit  e  mach  gu'n 
do  thog  mi  dliith  air  Ian  na  spàine  de  'n  dibhe  leis  na 
cuileagan  's  rinn  sin  tobar  beag  fior-uisg  air  an  ùrlar.  Bha  da 
no  tri  de  na  daolan  dubha  sin  a  tha  cumant'  gu  leoir  'an 
tighean  bhailte-mòra,  a'  ruith  mu'n  iirlar  a'  solar  loin  dhaibh 
fein.  Chunnaic  te  dhiubh  an  tobaran  so,  is  stiiiir  i  a  ciirsa 
direach  g'a  ionnsuidh.  Cha  luaithe  a  thum  i  a  sron  ann,  na 
dh'  èirich  i  suas  air  a  corra-beaga,  thog  i  a  ceann  'san  athar, 
mar  gu  'm  biodh  ann  cearc  ag  ol  uisge ;  thug  i  greis  a^ 
blaiseamachd  a  beòil,  's  an  sin  chaidh  i  sios  air  a  gUiinean ; 
chuir  i  a  ceann  gus  an  da  shùil  anns  an  linne,  's  cha  do  thog 
i  a  sin  e  gus  an  robh  i  dall,  bodhar,  gun  chomas  car.  Thug 
mi  greis  a'  beachd-smuainteachadh  air  ana-measarrachd  a' 
chreutair,  'nuair  a  thuit  clò-cadail  orm.  Anns  a'  chadal  sin 
bhruadair  mi  gu'n  d'  thainig  gaoth  mhor  o'n  fhàsach  's  gu'n 
do  bhuail  i  air  ceithir  oisinnibh  an  tighe,  ach  gu  freasdalach 
cha  do  thuit  an  tigh.  An  deigh  na  gaoithe,  thainig  crith- 
thalmhainn  a  chrathadh  am  biadh  as  an  fhaochaig  agus  a' 
bhàirneach  bhàrr  na  sgeire,  ach  cha  d'  fhàilnich  an  cabar- 
droma,  agus  a  reir  coltais,  bha  'chlach-steidhe  fathast  air  chiil 
a  gnothaich.  Bha  sin  ceart  gu  leoir,  ach  bha  mi  fas  searbh 
d'a  leithid  so  a  dh'  an-uair,  's  gun  fhios  idir  an  robh  crioch 
air  an  aimhreit.  Theagamh  gun  robh  na  siontan  air 
atharrachadh,  's  cò  a  b'  urrainn  a  ràdh  nach  fhaodadh  an 
dile-ruadh  tighinn  aon  uair  eile;  no  clach-mheallainn  a 
sgathadh  na  h-adhaircean  bhàrr  nan  damh.  Thug  mi 
blaomadh  air  mo  shuilean  's  an  earalas,  ach  ciod  a  chunnaic 
mi  'na  sheasamh  làimh  rium,  ach  Aingeal  !     Seadh,  Aingeal, 

agus  e  sgeadaicht'  anns  an  lèine-bhàin  a  b'  àbhaist  a  bhi  's 
an  Eaglais,  's  'fhalt  air  a  thoinneadh  suas  ann  am  pàipeirean. 
Dh'  fheuch  mi  cainnt  a  chur  air,  ach  mu'n  d'  fhuair  mise 
grèim  air  na  facail  chràbhach  a  bha  toil  agam  a  ghnàthachadh, 
fhuair  esan  greim  air  facal  sgaiteach  no  dhà,  a  thug  ormsa 
mo  shiiilean  fhosgladh  cho  leathann  ri  beantaig,  agus  aithne 
chur  air  an  aingeal  so  d'  an  d'  thug  mi  aoidheachd.  Co  a 
bh'  ann  ach  bean-an-tighe,  a'slaodadh  a  sgiathan  'na  deigh 
mar  chearc-ghuir,  's  a'  glocail  mu'n  deuran  dhibhe  a  dh'  òl 
an  daol  's  mi  fein. 

Faodaidh  mi  'thoirt  fainear  'san  àite  so,  cho  beag  earbsa 
's  a  ruigear  a  leas  a  chur  anns  gach  ni  a  chithear  no  'chluinnear 
ann  an  aisHng  na  h-oidhche.  Cha  robh  anns  a'  ghaoth  mhoir 
a  dh  'fhairich  mise,  's  a  shaoil  leam  a  bhi  làidir  gu  leòir  a 
chur  tugha  nan  tighean  'an  claisean  nan  iomairean,  ach  oiteag 
fhaoin  a  thainig  a  stigh  an  uair  a  chaidh  dorus  an  t-seòmair 
fhosgladh.  Cha  mho  a  bha  'chrith-thalmhainn  uile  gu  leir 
cho  gailbheach  's  a  shaoil  mi ;  cha  robh  ann  ach  crathadh 
beag  a  thug  bean-an-tighe  orm  g  'am  dhùsgadh.  Theagamh 
gu'n  robh  an  crathadh  sin  neoini  na  bu  làidire  na  ruigeadh  e 
leas,  ach  cha  'n  fhaodar  sin  a  ràdh ;  Co-dhiù,  cha  robh  e  cho 
làidir  ri  crith-thalmhainn. 

Cha  do  mhosgail  's  cha  do  ghluais  aon  chuid  gaoth  no 
crith-thalmhainn  an  daol.  Bha  i  'na  cadal  gu  suaimhneach 
far  an  do  thuit  i,  agus  da  dhaol  eile  air  crioch  a  chur  air  na 
dh'  fhàg  i  de'n  deoch.  Cha  d'  fhàg  iad  uidhir  agus  aon  sile 
pinne  dheth,  agus  a  reir  coltais,  ghabhadh  iad  tuillidh  na'm 
biodh  e  r'a  fhaotainn.  Air  dhomh  carachadh  a  thoirt  air  mo 
chathair,  thug  iad  oidheirp  air  teicheadh ;  ach  cha  robh  sin 

cho  soirbh  dhaibh  a  dheanamh  's  a  shaoil  iad.  Bha  e  soilleir 
gu'n  robh  sruth  is  soirbheas  'nan  aghaidh.  An  àite  dol 
direach  thun  na  fròige  's  an  robh  iad  a'  gabhail  còmhnuidh, 
b'  eigin  dhaibh  an  rathad  fhiaradh  air  an  ais  's  air  an  aghaidh, 
mar  luing  a'  seòladh  an  aghaidh  na  gaoithe,  Chunnaic  mi 
daoine  còire,  aig  am  na  Nollaig  no  Dhi-luain-an-t-sainnseil,  a' 
gabhail  an  rathaid  air  a'  cheart  doigh ;  's  e  sin  ri  ràdh,  'g  a 
thomhas  air  fhad  's  air  fhiaradh ;  ach  gu  dearbh  cha  robh 
fhios  agam  gu'n  rachadh  aig  creutair  cho  iseal  'an  inbhe  ris 
an  daol  air  i-fein  a  ghiiilan  cho  nàdurra ;  seadh,  cho  daonnail. 
Theagamh  nach  'eil  ach  an  aona  ghnè  bheatha  air  aghaidh 
an  t-saoghail,  's  gur  ionann  modh  air  am  bheil  i  'g  oibreachadh 
anns  gach  creutair,  co  dhiu  is  duine  no  daol  e ;  Seadh,  gur 
ann  as  an  aon  stoc  a  dh'  fhàs  sinn,  's  gu  bheil  mar  sin, 

Freumh  ar  nàduir  toinnte  dlùth, 
Mu  gach  dull  'sa  chruinne-chè. 

Mur  'eil  a'  chilis  mar  sin,  tha  e  duilich  a  thuigsinn  ciamar  a 
chuireadh  an  aon  seorsa  dibhe,  an  aon  seorsa  daoraich  air 
an  daol  's  orm-fein ;  no  ciod  an  t-aobhar  mu  'm  bheil  mise 
mothachail  air  tomhas  de  chomh-fhulangas  a  bhi  agam  ris  na 
creutairean  truagh,  seachranach,  sin  a  rinn  comaidh  rium 
mu  'n  deoch  !  Biodh  na  nithe  sin  mar  dh'  fhaodas  iad,  cha 
toigh  leam-fèin  beathach  no  duine  fhaicinn  air  mhisg ;  ach 
tha  mi  ann  am  beachd  gu  bheil  ni  no  dhà  ann  a's  miosa  na 
deur  a  dh'  uisge-beatha  math,  'an  ceann  uisge-goileach  agus 
deannag  shiùcair,  ach  sin  a  ghabhail  ann  am  measarrachd. 

Tha  mi  làn-chinnteach    nach    creid  am  Maighstir-Sgoile 
facal  dheth  so.    Their  e,  mar  a  thuirt  e  rium  uair  a  bha  mi  ag 

innseadh  dha  mu  shean  each  donn  a  bh'  aig  mo  sheanair, 
"  Cha  bu  choir  dhuit,"  ars'  esan,  "  a  bhi  'cur  bhreug  air  a' 
bhriiid  bhochd  's  gun  e-fein  'san  làthair."  Ach  breug  ann 
no  as  mu'n  each  dhonn,  cha  'n  'eil  facal  breige  mu'n  daol. 

AN    SEANGAN. 


Dh'iarr  bean-an-tighe  orm  an  là-roimhe,  rud-eigin  a 
dheanamh  air  a  son.  Thuirt  mi  nach  deanadh,  gu'n  robh 
droch  ghreim  de  'n  lòinidh  'am  dhruim.  "  Droch  ghreim 
de'n  leisg,"  ars  ise,  "  Ma  tha  lòinidh  'ad  dhruim,  cha'n  ann 
leis  na  tha  thu  'deanamh  de  dh'  obair."  "  Gu  freasdalach 
dhuitse,"  arsa  mise,  "  Cha'n'eil  de  chnaimh  droma  agad  na's 
urrainn  do'n  lòinidh  greim  a  dheanamh  air."  Tha  ise  goirid 
's  an  druim  ach  cha  mhath  leatha  sin  aideachadh.  An  deigh 
dhomh  giorrad  a  droma  thilgeil  oirre,  smaointich  mi  gu'm 
b'fhearr  dhomh  ceàrn  eile  de'n  tigh  a  thoirt  orm.  Tha 
cùileag  bheag  sheòmair  aig  mullach  an  tighe  anns  am  bi  mi 
'gabhail  fasgath  o'n  stoirm,  'nuair  a  chi  mi  'n  deargan-doirinn 
'san  airde  'n  ear.  Tha  mòran  treallaich  air  bheag  feum 
'san  t-seòmar  so;  seana  bhrogan,  seana  phioban,  seana 
sporan  air  itheadh  aig  na  leòmainn,  ceann  feidh  no  dhà, 
adharc  neo-chumanta  a  cheannaich  mi  bho  ablach  cèaird, 
(chuir  an  slaightiris  mar  fhiachaibh  orm  gur  adharc  càmhail 
a  bh'  ann)  earr-theine,  eòlas  an  deididh,  's  goireasan  beaga 
mar  sin.  Am  measg  a  chòrr,  tha  seana  bhroineagan  lea- 
bhraichean  a  chaidh  a  thilgeadh  as  an  rathad,  's  a  thug  mise 
leam  do  'm  gharadh.  Tha  mi  'm  beachd  gu  'm  bheil 
cuideachd  no  dhà  a's  miosa  na  cuideachd  deagh  leabhair, 
biodh  e  sean  no  ùr.     Thog  mi  'cheud  fhear  dhiubh  a  thainig 

gu'm  laimh,  's  leugh  mi  aig  fosgladh  an  leabhair  na  briathran 
a  leanas : — 

"  Eirich  a  lunndaire  g-u  grad, 
'S  thoir  ort  an  seangan  beag  gun  stad,"  &c. 

An  saoil  sibh  nach  do  chuir  so  amhluadh  nach  bu  bheag 
orm.  Bha  seorsa  de  chomh-chòrdadh  eadar  suim  nam 
briathra  so  agus  am  beum  bearraideach  a  fhuair  mi  o  bhean- 
an-tighe  beagan  mhionaidean  roimhe.  Feumaidh  mi 
aideachadh  gu'n  do  chuir  an  ni  athadh  orm.  Chuir  mi 
seachad  an  leabhar  ag  ràdh  rium-fèin  nach  robh  e  ceart 
dhomh  gun  bheagan  cuideachaidh  a  dheanamh  leis  a' 
chreutair  bhochd  's  i  'ga  sàrachadh.  Bha  mi  tilleadh  air  m' 
ais  anns  an  rim  so  'nuair  a  chuala  mi  na  fuirm  's  na 
cathraichean  a'  gearradh  leum  feadh  an  tighe  mar  gu'm  biodh 
iad  a'  dannsadh  righle  Thullaichean  !  Thuig  mi  nach  robh 
feum  dol  na  b'  fhaide  'san  am.  Churmaic  mi  Yarrow — 'S 
e  sin  ainm  a'  choin — a'  spaisdireachd  'sa  ghàrradh  's  e 
'cumail  sùil  bhiorach  air  cearcan  nan  coimhearsnach.  Smèid 
mi  air,  's  thainig  e  'na  ruith  's  'na  leum.  Chuir  mi  cagar 
'na  chluais  mu'n  stoirm  a  bha  'n  ceann  eile  'n  tighe,  's 
dh'earalaich  mi  air  gu'n  smid  a  ràdh  ach  seapadh  a  mach 
gun  uidhir  agus  beannachd  fhàgail  aig  bean-an-tighe.  'Nuair 
a  fhuair  sinn  à  sealladh  an  tighe,  smaointich  mi-fèìn  air  gach 
ni  a  thachair  agus  air  comhairle  'n  Duine  Ghlic ;  ach  cha 
robh  e  soilleir  dhomh  ciod  a  bha  ceàrr,  no  c'  arson  a  rachainn 
thun  an  t-seangain  seach  creutair  'sam  bith.  "  An  seangan  !" 
arse  mise  rium  fein,  "creutair  cho  aingidh  agus  cho  puinseanta 
's  a  's  aithne  dhomh  idir !"  Gu  dearbh,  na  'n  deach  iarraidh 
orm  bean-an-tighe  'chur  g'a  ionnsuidh,  cha  chuireadh  e  na 

h-uidhir  a  dh'  iongantas  orm  !  Ach  tha  amharus  agam  nach 
deach  an  Duine  Glic  e-fein  thun  an  t-seangain,  air-neo  cha 
bhiodh  e  cho  deas  a  sheoladh  muinntir  eile  'na-rathad,  *s  gu 
sonraichte  cha  d'  thugadh  e  a  leithid  so  a  theisteas  da, — 

*'  Fa  chomhair  geamhraidh  ni  e  deas, 
A'  cuimhneachadh  gun  tàmh  a  leas  ; 
'S  an  t-samhradh  trusaidh  e  a  Ion  ; 
'S  an  fhoghar  iomlan  tha  a  stòr." 

Cha  truis  esan  Ion  's  cha  chruinnich  e  stòr  fa  chomhair  a' 
gheamhraidh ;  cha'n'eil  feum  aig'  air.  Tha  e  'cadal  fad  a' 
gheamhraidh,  's  ged  a  chaidleadh  e  fad  an  t-samhraidh,  seadh, 
's  fad  an  fhoghair  'na  dheigh  sin,  so  am  fear  nach  cuireadh 
ionndrainn  air,  Theagamh  nach  e  so  an  spiorad  's  am  bu 
choir  dhomh  comhairl'  a'  ghliocais  a  ghabhail,  ach  so  an 
spiorad  'san  robh  mi  aig  an  am,  's  tha  mi  a'  cur  sios  gach  ni 
mar  a  thachair  e. 

Thachair  ni  eile  a  chuir  uidhir  iongantais  orm  ris  a'  chòrr. 
Ged  a  chuir  mi  romham  nach  rachainn  thun  an  t-seangain — 
co-dhiu  air  an  turus  so, — thuit  e  'mach  gu'n  robh  mi  'dol  g'a 
ionnsuidh,  'cheart  cho  direach  's  a  bheireadh  mo  chasan  mi. 
'Nuair  a  fhuair  Yarrow  's  mi-fein  a  mach  as  a'  bhaile,  ghabh 
sinn  an  rathad  a  tha  'dol  mu'n  cuairt  bonn  nan  creagan 
corrach  sin  ris  an  abair  iad  Salisbury  Crags.  Tha  mi  gle 
eòlach  air  na  creagan  sin ;  's  ioma  spealg  a  chuir  mi  asda  le 
ord  beag  a  bhios  mi  'giiilan  'am  phòca,  'nuair  a  ghabhas  mi 
'm  cheann  teicheadh  o'n  tigh,  mar  a  thachaireas  air  uairibh. 
'Nuair  a  dh'fhàg  sinn  na  creagan  so  'nar  deigh,  thug  mi 
fainear  clach  mhòr  chruinn  air  aodann  a'  bhruthaich  os  ceann 
an  rathaid.     Thug  mi  ceum  a  leth-taobh  dh'fheuch  ciod  a 

bh'  aig  a'  chloich  so  r'  a  ràdh  air  a  son  fein.  Shuidh  mi  sios 
r'a  taobh  's  luidh  Yarrow  air  torran  beag  uaine  air  mo 
chiilaibh.  Bha  mi  greis  a'  ceasnachadh  na  cloiche,  a' 
farraid  a  h-aoise,  co  as  a  thàinig  i,  c'àit  an'  robh  i  dol,  's  co 
a  sgròb  a  h-aodann,  'niiair  a  leum  Yarrozv  air  a  bhonn  le 
sgal  ghointe.  Rug  e  air  leas-deiridh  air  fein  's  thug  e 
greis  air  a  cagnadh.  Thug  e  an  ath  sgiamh  as  ;  chuir 
e  car  dlieth  air  a'  ghrunnd,  's  thòisich  e,  a  reir  coltais, 
air  e  fein  fheannadh.  Chuir  an  gnothach  a  leithid  de 
ghiorag  orm  's  nach  b'  urrainn  domh  greim  a  dheanamh 
air  facal  freagarrach  a  thilginn  air,  's  bho  nach  b'  urrainn, 
thilg  mi  'n  t  ord  air.  Bha  mi  'trusadh  mo  chasan  r'a 
cheile,  's  mi  an  ioma-chomhairle  co-dhiu  a  theichinn  le'm 
bheatha,  no  dh'fheuchainn  ri  ciall  a  chur  air  a'  chù,  'nuair  a 
fhuair  mi  sàthadh  an  caol  na  coise,  's  mu'n  d'  fhuair  mi 
amharc  ciod  a  bh'  ann,  bha  sàthadh  eile  'm  bac  na  h-easgaid 
agam,  a  thug  orm  leum  cho  beothail  's  ged  nach  biodh  loinidh 
'san  aon  sgireachd  rium.  Thug  mi  siiil  le  leathad  's  faicear 
mo  bhrigisean  còmhdaichte  le  seangain.  Tha  mi  gle  ealamh 
'am  dhòigh  'nuair  a  bhios  feum  air.  Ann  am  prioba  na  sùl 
leum  mi  as  a'  bhrigis,  's  bha  mi  g'a  slachdadh  ri  aodann  na 
cloiche,  'nuair  a  thug  Yarrow  fainear  an  cor  'san  robh  mi. 
Shaoil  a'  bhriiid  bhochd  gu'n  do  chaill  mi  gu  buileach  am 
beagan  ceill'  a  bh'  agam.  Thug  e  aona  bhilrrall  tiamhaidh 
as  is  theich  e.  Thuit  e  mach  gu'n  robh  bean-uasal  stràiceil, 
le  sgàileag-ghrèine  'na  laimh,  a'  tighinn  mu'n  cuairt  sròn  na 
creige  air  an  rathad  a  ghabh  Yarrow.  Chunnaic  i  'tighinn  e 
'na  dhian  ruith ;  coltas  fiadhaich  air;  cobhar  mu  'bheul,  's  e 
toirt  tiolam  air  fein    an    dràsd  's  a  rithisd.      Thuig  i  *sa 

mhionaid  gu'n  robh  e  air  a'  chuthach.  Thoisich  an  amaid 
air  sguidseadh  an  athair  le  a  sgàileig,  's  air  tilgeadh  chlach 
air  a'  chii.  Thàinig  gach  gnothach  a  bh'  ann  cho  obann  air 
a'  chii  bhochd  's  nach  robh  iongantas  ged  a  chaidh  e  car  'na 
bhreislich  's  nach  robh  e  soilleir  dha  ciod  a  bu  choir  dha 
'dheanamh.  Na  seangain  'ga  leireadh ;  a  mhaighstir, 
ann  an  staid  nàduir,  as  a  dheigh  leis  an  ord,  's  am  boirionnach 
so  a  nis  a'  dol  g'a  chlachadh  gu  bàs.  Smaointich  e  gu'n 
robh  an  t-àm  air  teachd  anns  an  robh  e  ceadaichte  dha  e 
fein  a  dhion  mar  a  b'fheàrr  a  dh'fhaodadh  e;  !eis  a  sin,  thug 
e  cruinn-leum  a  dh'  ionnsuidh  na  sgàileig.  Bha  mise 
'glaodhach  ris  roimhe  so,  ach  'nuair  a  chunnaic  mi  e'  toirt 
ionnsuidh  air  a'  mhnaoi-uasail,  thug  mi  raoic  asam  cho 
cruaidh  's  ged  a  thigeadh  e  à  sgòrnan  aon  de  na  tairbh 
ainmeil  sin  a  bha  aon-uair  'am  Bàshan.  Thug  Yarrow  sùil 
's  chunnaic  e  tighinn  mi,  gun  bhoineid,  gun  phior-bhuig  ; 
mo  luirgnean  ris  na  feannagan,  's  mi  'crathadh  mo  bhrigisean 
'sa  ghaoith,  mar  gu'm  bithinn  a'  togail  na  brataich  air  faich 
lonbharlòchaidh.  Chunnaic  a'  bhean-usual  mi  aig  a'  cheart 
am,  's  bu  leòir  an  uidheam  'san  robh  mi  'thoirt  Ian  dearbhadh 
dhi  air  mar  bha'  chùis.  Cò-dhiù  a  gheàrr  an  cù  an  duine, 
no'n  duine  'n  cu,  cha  b'  f  hios  di ;  ach  gu'n  robh  sinn  le 
cheil  air  an  dearg  chuthach,  cha  robh  teagamh  'sam  bith 
aice.  Rinn  i  mar  a  ni  mnathan  am  bitheantas,  'na  leithid  a 
theinn.  Thug  i  tiota  beag  a'  sgreadail  's  a'  breabadh  a  cas, 
's  an  sin,  thuit  i  ann  am  paiseanadh.  Dhinn  mise  mo  chasan 
'sna  brigisean  's  ruith  mi  'dheanamh  còmhnaidh  leatha,  mar 
a  b'  fheàrr  a  b'  urrainn  domh.  Chuir  mi  air  a  casan  i,  's 
thoisich  mi  air  mo  leisgeul  a  ghabhail,  's  air  innseadh  dhi 

mar'thachair  an  tubaist  dhuinn;  'nuair  a  thug  am  Mac-mallachd 
fein,  no'n  seangan  air  a  shon,  sàthadh  guineach  dhomh  ann 
an  caol  an  droma.  Thug  so  orm  cruinn  leum  a  ghearradh 
agus  spadag  a  thoirt  asam  a  chuir  a  leithid  de  gheilt  oirre  's 
nach  d'  eisd  i  ri  tuilHdh  de'm  sgeul.  Le  luaths  na  h-earba 
'na  casan  thug  i  'm  fireach  m'a  ceann  's  dh'fhàg  i  mise  'm 
aonar  a'  tachas  mo  dhroma  's  a'  bruidhinn  rium  fein,  's  a' 
toirt  siiil  mhi-chiatach,  an  dràsd  's  a'  rithist  air  crannalach  na 
sgàileig  a  dh'fhàg  an  amaid  'na  deigh. 

Stiùir  mi  mo  chiirsa  dhachaidh,  a'  beachd-smuainteachadh 
air  cho  do-rannsachadh  's  a  tha  shghe  an  Fhreasdail.  Co  a 
shaoileadh  gu'n  tigeadh  a  leithid  de  dh'aimhreit  an  lorg  ni 
cho  suarach  ri  bean-an-tighe  againne  bhi  air  dhroch  g'lean 
an  tiis  an  làtha  ?  Ach  faic  ciod  a  thachair ;  mi  fein  agus  mo 
chù  neo-lochdach  air  ar  sgiiirsadh  le  scorpionaibh.  A'  bhean- 
uasal  sin  nach  fhaca,  's  nach  cuala  riamh  iomradh  air  a  h-aon 
againn,  air  a  cur  ann  an  cunnart  a  beatha  le  h-eagal,  as  am 
faod  i  galar  a  bàis  fhaotainn.  Theagamh  gu'n  robh  ise 
ciontach  air  dhoigh  eile,  's  nach  robh  annainne  ach  am 
meadhon  an  làimh  an  Fhreasdail  air  son  a  smachdachaidh  ; 
ach  shaoilinn  nach  ruigte  leas  seangain  a  chur  'am 
bhrigis-se  air  a  shon  sin.  'S  coma  leam  fein  sean-fhacail ;  gu 
sònraichte  an  fheadhainn  sin  a  dh'iarras  orm  dol  adh'fhòghlum 
gliocais  o  chreutairean  puinseanta  mar  a  tha  na  seangain. 

ATH-LEASACHADH, 


Bho  cheann  beagan  bhliadhnachan  thàinig  mi  trasd  air 
Eachdraidh  an  ath-leasachaidh  mhòir  sin  a  rinneadh  air  an 
Eaglais,  mu  thuaiream  dliith  air  Tri  ceud  gu  leth  bliadhna 
roimhe  so.  Rinn  an  leabhar  drùghadh  anabarrach  orm. 
Bha'n  t-ùghdar  cho  deas-bhriathrach  's  cho  soilleir  'na 
chunntas  air  gach  ceum  anns  an  iispairn  chruaidh  a  bha'n 
sin  's  nach  b'urrainn  dhomh  gu'n  aontachadh  leis  gach  facal. 
Rinn  e  na  daoine  'ghabh  pàirt  air  taobh  an  ath-leasachaidh, 
cho  mor  agus  cho  fiachail,  's  gu'n  robh  mi  ann  am  inntinn 
fhein  'gam  faicinn  mar  "chraobhan  ag  imeachd;"  's  a' 
mhuinntir  olc  agus  rag-mhuinealach  a  bha  'seasamh  'nan 
aghaidh,  cho  suarach  agus  cho  dimeasach  's  gu'n  diiraichdinn 
an  saltairt  fo  m'  chasan.  Mu'n  do  chuir  mi  crioch  air 
leughadh  an  leabhair,  bha  m'  fhuil  air  ghoil  'am  chuislean ; 
m'  fhaireachduinnean  air  an  luasgadh  air  chor  's  nach  b' 
urrainn  domh  an  ceannsachadh.  Bhreab  mi  'n  cu,  's  thilg 
mi  'n  cat  a  mach  air  an  uinneig,  's  na'm  biodh  a  chridh' 
agam,  bheirinn  achmhasan  garbh  do  bhean-an-tighe,  co-dhiii 
a  bha  's  nach  robh  i  'ga  thoilltinn.  Dhùisg,  mar  so,  dealas 
mor  annam,  a  chum  gach  ni  a  bha  ceàrr  a  chur  ceart,  is 
aimheal  nach  bu  bheag  orm  nach  robh  mi  làthair  'nuair  a 
bha  obair  an  ath-leasachaidh  mhòir  so  a'  dol  air  a  h-aghairt, 
air  chor  's  gu'm  biodh  cothrom  agam  air  pàirt  a  ghabhail 
innte.     Ghabh  mi  comfhurtachd  o'n  smuain,  gu'm  faod  ni 

no  dhà  bhi  air  aghaidh  na  talmhainn  fhathast  nach  bu 
mhisde  beagan  ath-leasachaidh  a  dheanamh  orra,  's  gu  'm 
b'e  mo  ghnothach-sa  sealltainn  a  mach  's  an  ni  a  bha  ceàrr  a 
chur  ceart.  Dh'innis  mi  do  bhean  an  tighe  an  ni  a  bha 
ruith  'am  bheachd.  Thuirt  i  rium,  gu'm  b'  fheàrr  dhomh  'n 
toiseach,  mo  dhroch  chleachdainnean  fhèin  ath-leasachadh. 

"Mo  dhroch  chleachdainnean  fhein!"  arsa  mise,  's  mi 
'gam  thachdadh  leis  an  àrdan. 

"  Seadh,"  ars  ise,  "  na'n  sguireadh  tu  a  dheoghal  na  pioba 
sin  nach  teid  as  do  phluic  o'n  a  dh'eireas  gus  an  laidh  thu, 
dheanadh  tu  tòiseachadh  math  le  t'  athleasachadh." 

"  Dad  eile  ?"  arsa  mise,  's  mi  mothachail  air  an  droch 
shàthadh  a  fhuair  mi. 

*'  Tha  ni  no  dhà  eile  cho  mi-chiatach  ris  a'  phiob,"  ars'  ise, 
'*  'Nuair  a  thèid  thu  dh  'iarraidh  coingheall  leabhraichean  air 
a'  Chaimbeulach,  cha  ruig  thu  leas  tigh'n  dachaidh  le  feith- 
ghàir  air  t'  fhiacail ;  's  'nuair  a  thèid  thu  dh'  f  haicinn  Mhic 
Fhionghain,  cha  ruig  thu  leas  fanachd  leis  gu  da  uair  'sa 
mhadainn." 

Cha  robh  idir  crioch  aic'  air  a  chùis  dhìtidh,  'nuair  thàinig 
steall  de  dh'  uisge  goileach  mu'm  ladhran-sa  à  coire  bha  ise 
toirt  bhàrr  na  teine.  Thug  sin  orm  leum  gu  beothail  gu 
taobh  eil'  an  tighe.  Thilg  mi  dhiom  mo  chaiseart,  's  chunnaic 
mi  'sa  mhionaid  gu'n  robh  mi  air  mo  dhroch  sgàldadh. 
Shuath  mi  ola  ri  m'  chois  's  shin  mi  uam  air  sorchan  i,  's  mi 
'gam  phianadh  leis  an  dòruinn.  Chual'  an  cii  bochd  mo 
ghearan,  's  e  fhein  's  an  cat  a'  cumail  cuideachd  ri  cheile  'sa 
ghàradh,  far  an  robh  iad  a'  gabhail  didein  o  stoirm  an  ath- 
leasachaidh  ris  an  do  chuir  mise  mo  làmh.     Thàinig  e  'na 

ruith,  's  e  tuigsinn  gu'n  robh  rud-eigin  ceàrr.  Leig  mi 
fhaicinn  da  mo  chas,'s  thòisicha'bhrùid  bhochd  air  a  h-imlich, 
's  thug  sin  faochadh  dhomh.  'Nuair  a  fhuair  mi  m'  anail,  thug 
mi  achmhasan  garbh  do  bhean-an  tighe  air  son  cho  beag 
suim  's  a  bh'  aice  mu'm  dheighinn.  'S  ann  a  rinn  i  glag 
gàire,  'g  ràdh  gu'm  b'e  sud  a'  cheud  uair  a  chual'  i  iomradh 
air  duine 'bhi  air  a  sgàldadh  le  uisge  fuar.  "Fuar!"  arsa 
mise,  "bha  e  dearg  ghoileach  !" 

"Bha  e,"  ars'  ise,  "cho  fuar  's  a  thàinig  e  as  an  spiit,  's 
ann  'ga  chur  air  an  teine  g'a  theasachadh  a  bha  mi  'nuair 
chaidh  an  dileag  sin  mu  d'  chasan." 

Sheall  mi  na  bu  dluithe  air  an  lot,  's  ged  a  bu  duilich  learn 
aideachadh,  chunnaic  mi  nach  robh  an  sgiorradh,  uile  gu 
leir,  cho  docharach  's  a  shaoil  mi^  ach  chuir  an  ni  a  leithid 
de  dh'  antlachd  orm  's  gu'n  tug  mi  mi-fhein  as  an  rathad. 

Latha  no  dha  'na  dheigh  sin,  thug  mi  fainear  gu'n  robh 
saod  anabarrach  math  air  bean-an-tighe.  Cha  b'  urrainn 
dhomh  'thuigsinn  ciod  a  bha  ceàrr ;  oir  faodaidh  sibh  a  bhi 
cinnteach,  'nuair  a  bhios  aoibh  air  bean-an-tighe,  gu  bheil 
gabhdan  beaga  thaobh-eigin  'na  h-aire.  Mu  dheireadh, 
thuirt  i,  's  sin  air  dhoigh  cho  caoin-shuarach  's  ged  nach 
biodh  ni  fo'n  ghrèin  aic'  air  a  chiil,  gu'm  fac  i  Mr  Morrison, 
a  bhean  's  a  chlann,  a'  fàgail  an  tighe'sa  mhadainn,  ann  an 
carbad-dà-each ;  's  gu'm  fac  i  Mr  Munro  's  a  theaglach  a' 
falbh  an  la  roimhe.     *'  C  ait,"  arsa  mise,  "'n  robh  iad  a'dol?" 

"  Nach  robh  thun  an  t-sàile,"  ars'  ise. 

Thuig  mi  'sa  mhionaid  ciod  a  bu  chiall  do'n  t-sid  fhèathail 
a  bh'  againn.  Chuir  mi  mo  làmh  'am  phòca  's  gun  mi 
mothachail  air  ciod  a  bha  mi  a'  deanamh ;  ach  cha  ruiginn  a 

leas,  cha  robh  an  sin  na  bheireadh  ach  astar  gle  ghoirid  o'n 
bhaile  sinn,  ged  a  ghabhamaid  giùlan  cho  iomchuidh  ri  bara- 
roth,  gun  ghuth  air  carbad-dà  each.  Bha  fhios  agam  aig  a' 
cheart  am  nach  leigeadh  ise  dhith  an  ni  a  bha  na  beachd, 
agus  b'e  sin  dol  thun  an  t-saile,  ciod  sam  bith  a  chosdadh  e. 
Thuirt  mi-fhein,  nach  bu  leir  dhomh  aobhar  air  dol  thun  an 
t-sàile  'm  bliadhna  bho'n  nach  robh  dad  ceàrr  air  a'  chloinn. 
*'Nach  'eil?"  ars'  ise,  "nam  biodh  tu 'gan  eiridinn  mar  tha 
mise,  bhiodh  fhios  agad  air  sin.  Dh'  fhaodadh  tu  fhaicinn 
nach  'eil  Deòrsa  'g  itheadh  na  chumadh  an  deò  'am  breac- 
an-t-sil,  's  nach  do  chinn  Domhull  aon  òirleach  o  cheann 
da  bhliadhna,  's  tha  casan  Raibeart  a  fas  cho  brabhdach  's 
gur  gann  a  theid  aig'  air  coiseachd ;  's  Caitriona — " 

"O,  stad,  stad,  air  ghaol  an  Fhreasdail,"  arsa  mise,  "ma 
tha  uidhir  sin  de  thrioblaid  'nam  measg,  nach  ann  a  bu  choir 
dhuinn  dol  do'n  Fhraing  leo  ?" 

Ghabh  sinn  tigh  shios  aig  taobh  an  t-sàile,  's  cha  b'e  sin 
an  salann  saor.  'Nuair  a  shuidhich  sinn  sinn-fèin  'an  sin, 
thòisich  mis'  air  cumail  mo  shùil  ri  fuaradh,  dh'  fhcuch  am 
faighinn  ni  'sam  bith  am  feum  ath-leasachaidh.  Cha  b'  fhad 
ach  gus  an  d'  fhuair  mi  sin.  Bha  tigh  eile  ri  ceann  an  tighe 
'san  robh  sinne,  's  bha'n  roinn-bhalla,  eadar  na  tighean,  cho 
tana  's  gu'n  cluinnte  'san  darna  tigh  a'  mhor-chuid  de  na 
theirte  'san  tigh  eile.  'S  e  duine  gle  riasgail  a  bha  'nar 
coimhearsnach,  's  co-dhiii  a  bha  no  nach  robh,  an  t-ablach 
mnatha  aige  'ga  thoilltinn,  bhiodh  e  toirt  ruith  mharbhaidh 
oirre  'n  dràst  's  a  rithist.  Latha  de  no  làithean,  chuala  mi 
iorghuill  'san  ath  thigh,  's  smaointich  mi  gu  'm  b'e  so  mo 
chothrom  air  son  an  duine  sin  ath-leasachadh.     Ghrad  leum 

mi  stigh  far  an  robh  e,  direach,  mar  a  bha  esan  air  pailleart 
a  thoirt  seachad  a  chuir  an  creutair  truagh  mnatha  sin  cho 
cruinn  ri  ceairsle  ann  an  cùil-na-mòna. 

"  A  dhuine  gun  chiall ! "  arsa  mise,  "  Ciod  a  tha  thu  ris  ?  " 
Dh'  amhairc  e  orm  mar  nach  biodh  e  gu  ro-mhath  'gam 
thuigsinn.  "Nach  eil  fhios  agad,"  arsa  mise, — ach  cha 
d'fhuair  mi  dol  na  b'fhaide,  'nuair  a  chuir  e  thairis  an  dorn 
orm  ann  an  cuinnein  na  sròine,  agus  sin  le  a  leithid  de 
dheadh  ghean,  's  gu'm  faca  mise  dealanach  's  gu'n  cuala  mi 
tàirneanach  nach  fhaca  's  nach  cuala  mi  roimhe  an  leithid ; 
's  leis  a  phlathadh  a  chuir  sin  orm,  chaidh  mi  's  shuidh  mi 
ann  am  poit  ghuirmein  a  bha  taobh  na  teine.  Cha  robh 
fhios  agam  aig  an  am  ciod  a  bha  'sa'  phoit,  ach  fhuair  mi 
a  mach  e  'n  dèigh-làimh.  'Nuair  a  thill  mo  leirsinn  's  mo 
chlaisteachd  rium,  's  gun  m'  àite-suidhe  bhi  ro-shocrach, 
leum  mi  air  mo  bhonn  's  thòisich  mi  air  an  duin'  aingidh  sin 
ath-leasachadh  ann  am  fior  dha-rireadh — 

**  Bhuail  sinn  air  a  cheile  'chnagadh  ; 
Leig  sinn  air  a  cheile  shadadh ; " 

's  tha  mi  smaointeachadh  gu  'n  soirbhicheadh  leam  iompaidh 
a  chur  air  na'n  leigeadh  a  bhean  leam ;  ach  ise,  'n  creutair 
fachanta,  an  ait'  i  bhi  taingeil  dhomh  air  son  tigh'n  g'a 
teasragainn,  's  ann  a  bha  i  gabhail  gach  cothrom  air  stràchd 
a  thoirt  domh  le  cas  na  sguabaich.  Chuir  so  a  leithid  de 
ghràin  orm  ris  a'  phaidhir  's  gu'n  d'  fhàg  mi  'n  sud  iad  a 
rèiteach  a'  ghnothaich  mar  a  b'  fheàrr  a  dh'  fhaodadh  iad ; 
's  ged  a  dh'itheadh  iad  a  cheile,  so  am  fear  nach  teid  'san 
eadragainn  a  rithist. 

'Nuair  thainig  mi  dhachaidh  cha  do  dh'  aithnich  mo  bhean 
fhein  mi.  Bha  mo  shròn  air  a  leudachadh  còmhnard  ri  m' 
ghruaidh;  aon  de  m'  shiiilean  cho  dubh  ri  mas  na  poit- 
ghuirmein,  's  a  h-uile  meall  air  mo  cheann,  air  tàilleabh  cas 
na  sguabaich,  cho  mòr  ri  ubh  circe.  Thainig  an  doctair,  's 
thòisich  e  air  mo  chur  'an  eagaibh  a  cheile.  Dh'  fharraid  e 
de'n  mhnaoi,  ciod  a  ghnè  shròine  bh  'ann  mu'n  deach  a 
h-ath-leasachadh  ?  "  Sròn  glè  eireachdail,"  ars'  ise,  "  de'n 
t-seòrsa  ris  an  abair  iad,  Roman  Nose.^^  Dh'fheuch  e  mar 
sud  i,  's  dh'  fheuch  e  mar  so  i,  ach,  Roman  Nose^  cha 
ghabhadh  deanamh  dhith.  Dh'  fhàg  e  mi,  mu  dheireadh,  le 
plàsda  de  shlan-lus  ri  m*  shròin ;  staoig  de  fheoil  amh  ri  m' 
shiiil,  's  fuarlait  ri  m'  cheann,  's  thug  mise  fad  mhios  anns  a' 
cheanna-bheairt  sin.  Bha  mi,  mu  dheireadh,  uidh  air  'n 
uidh,  a'  tigh'n  gu'm  chruth  fein,  's  ged  a  bha  fhathast  striam 
de  bhogha-frois  mu  m'  shiiil,  's  ged  nach  robh  mo  shròn, 
uile  gu  leir,  cho  Roman  's  a  bha  i,  bha  mi  air  chomas  dol 
mu'n  cuairt.  Thill  sinn  do'n  bhaile  mhor,  's  gu  dearbh,  cha 
robh  duilichinn  orm  muinntir  an  t-sàile  fhàgail  'nar  dèigh. 

Feumaidh  mi  aideachadh  nach  robh  mi  cho  dian  ann  an 
ciiis  an  ath-leasachaidh  an  deigh  dhomh  tigh'n  dachaidh  's  a 
bha  mi  mu'n  d'fhag  mi  'm  baile.  Cha'n  ann  a  mhain  a 
thaobh  na  giollachd  a  fhuair  mi ;  ach  a  thuiUidh  air  sin,  am 
feadh  's  a  bha  mo  cheann  'san  f  huarlait,  bha  iiin'  agam  air 
a'  ghnothach  a  rannsachadh  na  bu  mhionaidiche,  's  thainig 
mi,  mu  dheireadh,  gus  a'  cho-dhunadh,  nach  robh  e  daonnan 
iomchuidh,  ma  bha  e  idir  ceart,  a  bhi'n  còmhnuidh,  a'  sparradh 
ar  barail  fein  air  daoin'  eile,  olc  air  mhath  leo  e.  Co  againn 
is  urrainn  a  ràdh  le  cinnt  gur  e  'bharail  fhein  is  fheàrr  na 

barail  a  choimhearsnaich  ?  Ciod  a'  chinnt  a  th'  agamsa  nach 
robh  an  duine  coirbte  sin  ag  imeachd  ann  an  slighe  a 
dhleasnais,  'nuair  a  bha  e  a'  smachdachadh  a  mhnatha,  's  a 
theann  mise  ri  grabadh  a  chur  air.  Tha  mi  nis  làn-dhearbhte 
gu'n  robh  an  creutair  grànnda  mnatha  sin  feumail  air  a  h-ath- 
leasachadh. 

'S  ann  mar  so  a  bha  mi  'meòrachadh  air  a'  chùis,  'nuair  a 
thàinig  mi  air  poinneach  balaich  's  e  leadairt  caileag,  bhoidh- 
each,  cho  neo-lochdach  coltas  's  a  b'  urrainn  duin'  fhaicinn. 
Rug  mi  air  chhiais  air  's  labhair  mi  gu  sgraingeil  ris,  's  dh' 
innis  mi  dha  an  t-àit  air  an  robh  e  stiùradh  mur  deanadh  e 
a  bheusan  ath-leasachadh.  Sheall  e  orm  car  tiota,  mar  nach 
biodh  e  cinnteach  ciod  a  bu  choir  dha  'ràdh  no  'dheanamh. 
Mu  dheireadh,  ghlaodh  is  chaoin  e  cho  cruaidh  's  a  b'  aithne 
dha.  Air  ball,  leum  duine  dorcha,  geinneach,  a  mach  a 
bùth  goirid  uainn.  Bha  e  gun  chòta,  gun  bhoineid^  ach  le 
aparan  leathraich  a'  comhdach  a  thaobh-beòil,  o  mhuineal  gu 
aobrainn.  Dh'  fharraid  e  gu  feargach,  ciod  a  rinn  mi  air  a' 
bhalach,  no  ciod  an  gnothach  a  bh'  agam  ris  ?  Dh'  fharraid 
mise,  ciod  an  gnothach  a  bh'  aige-san  ris  a'  chaileig  neo- 
lochdaich  a  bha  e  'cnapadh  's  a'  ciannadh  cho  an-iochdmhor  ? 
Gun  fhacal  tuillidh  air  no  dheth,  chuir  e  smugaid  thombaca 
'na  làimh ;  sgailc  e  'bhasan  ri  cheile ;  dhruid  e  'dhiiirn,  's 
thug  e  cuireadh  dhomh  tigh'n  air  m'  aghairt.  Bho'n  nach 
do  ghabh  mis'  an  cuireadh  's  a'  mhionaid,  thog  e  seòrsa  de 
dh'  iolach,  no  brosnacha-catha,  's  leum  is  dhamhais  e  mu'n 
cuairt  orm  cho  luath  ri  gille-mirein,  gus  an  do  chuir  e  mo 
cheann  'san  tuainealaich  a  bhi  stri  ri  sùil  a  chumail  air. 
'Nuair  a  thog  e  an  iolach  a  dh'  ainmich  mi,  mu'n  abradh  tu, 

"bo  thugad!"  bha  sinn  air  ar  cuartachadh  le  gràisg  a'  bhaile; 
mnathan  is  clann ;  gàrlaich  bhalach,  's  pràbar  mar  sin,  's  a 
h-uile  sgòrnan  an  sin  fosgailte  am  aghaidh  fhein,  's  gun  fhios, 
gun  fharraid  aig  a  h-aon  diubh  ciod  a  bha  ceàrr.  Mu 
dheireadh,  fhuair  mi  cothrom  air  bristeadh  a  mach  à  measg 
na  cuideachd  neo-chùbhraidh  so,  's  theich  mi  le  'm  bheatha ; 
ach  ma  theich,  cha  robh  iadsan  idir  sgith  de  'm  chuideachd- 
sa,  's  lean  iad  mi.  Chuir  mi  's  na  buinn  cho  math  'sa 
rachadh  agam  air ;  ach  air  fheobhas  's  gu'n  cluichinn-sa  na 
pleadhain,  bha  slapail  an  aparain  leathraich  'am  chluasan. 
Shin  sinn  as,  a  suas  aon  sràid,  's  a  sios  sràid  eile ;  's  cha  robh 
CÙ  fuadain  no  balach  miomhail  a  thachair  oirnn,  nach  do 
thionndaidh  leinn  gu  sunndach  a  ghabhail  pàirt  anns  an 
ruaig.  Chain  mise  mo  bhoineid,  's  bha  na  riobagan  fuilt  a 
lean  ri  m'  cheann  a'  feadalaich  'sa  ghaoith,  ach  cha  robh 
ùine  r  'a  sheachnadh  a  dh'  amharc  air  son  bròig  no  boineid. 
Bha  m'anail  'am  uchd,  's  mo  ghluinean  a'  fàilneachadh,  ach 
chuimhnich  mi  air  na  daoin'  o'n  d'  thàinig  mi,  's  mar  a  b' 
àbhaist  domh  cumail  a  suas  ri  faghaid  an  fheidh  air 
aisridhean  corrach  na  Beinne-brice,  's  thug  mi  aon  oidheirp 
eile  a  chur  leud  nam  bonn  eadar  mi 's  mo  luchd-leanmhuinn. 

Bha  mi  'nis  a'  tigh'n  faisg  air  an  tigh,  ach  leis  an  ulfhartaich 
oillteil  a  bh'  aig  mo  luchd  coimhideachd,  bha  na  coimh- 
earsnaich,  beag  is  mor,  scan  is  òg,  a  mach  gu'm  meadhon 
air  na  h-uinneagan;  gach  siiil  is  beul  fosgailte;  deas  gu 
beannachadh  no  mallachadh,  direach,  mar  chitheadh  iad 
freagarrach;  's  ged  nach  robh  fios  fo'n  ghrein  aca  ciod  a 
thachair,   thàinig  iad  gun  dàil,  gun  teagamh,  gus  a'     cho- 

dhunadh,  gu  'n  d'  rinn  mise  ni-eiginn  fior  olc ;  mort,  air 
a'  chuid  a  bu  lugha. 

Fhuair  mi,  mu  dheireadh,  a'  chòmhladh  'chur  eadar 
mi  's  fear  an  aparain  leathraich,  ach  gu  firinneach  b' 
aimhealach  an  gnothach  dhomh  a  bhi  air  mo  ruagadh  dhach- 
aidh  troimh  shràidean  follaiseach  Dhuneidinn,  le  coin 
is  geòcaich  a'  bhaile  mhòir  as  mo  dhèigh.  B'e  iarrtas 
mo  chride  aig  an  am ;  O,  air  son  claidheamh  geur  da 
fhaobhair ;  claidheamh  a  sgathadh  cinn  o  cholanna  's  a 
ruigeadh  gu  eadar-sgaradh  nan  alt  's  nan  smear;  na'n  robh 
sin  agam,  bheirinn-sa  aichmheil  a  mach  air  a'  ghràisg  sin  air 
son  na  tàmailt  a  chuir  iad  orm  ! 

'Nuair  a  fhuair  mi  m'  fhuil  is  m'  fheòil  a  chiùineachadh, 
thug  mi  boid  air  feusag  a'  chait,  ged  a  chithinn-sa  pràbar  a' 
bhaile  so,  dol  'aii  comhair  mhullach  an  cinn  do  dh'  ait  a  's 
teotha  na  Innsean  an  Ear  no'n  lar,  gur  e  so  am  fear  nach 
togadh  làmh  no  cas  g'an  cumail  air  an  ais.  Ciod  e  mo 
ghnothachsa  riutha  ?  Nach  'eil  a'  Chleir  an  sin  a  dh'amharc 
'nan  deigh  ;  ach  tha  'Chleir  cho  bith-dheanadach  ag  ath  leas- 
achadh  an  Aidrnheilean,  's  nach  'eil  ùin'  ac'  air  na  ceart 
aidmheilean  sin  a  chur  an  gniomh.  'S  i  mo  bharail-sa  gu'm 
bheil  tuillidh  eifeachd  ann  an  cuaille  math  bata  chum  dream 
àraid  ath-leasachadh,  na  tha  ann  an  Ian  sgireachd  de  dh'  aid- 
mheilean, air  cho  diongmhalta  's  gu'm  bi  iad  air  an  tarruing 
suas.  Biodh  na  nithe  sin  mar  a  dh'  fhaodas  iad,  fhuair  mise 
na  dh'  fhdghnas  dhomh  de  dh'  obair  an  athleasachaidh. 

CARMINA     GADELICA.  * 


'S  e  tha  mhiann  orm  an  nochd  beagan  iomraidh  a  dheanamh 
ribh  air  leabhar  comharraicht'  a  chuireadh  a  mach  o  cheann 
còrr  is  bliadhna  le  Maighstir  Alastair  Mac  Gillemhicheil  ann 
an  Duneideann. 

'S  e  *  Carmina  Gadelica,'  is  ainm  do  'n  leabhar  so,  's  tha 
e  air  a  dheanamh  suas  de  sheann  ranndachd  de  gach  seòrsa, 
's  de  sheana  chleachdainnean  a  bha  cumanta  'm  measg  nan 
Gaidheal  gus  o  chionn  beagan  ùine.  Tha  laoidhean  ann  air 
son  gach  staid ;  urnuighean  air  son  gach  am ;  beannachadh 
air  son  gach  obair  a  rachta  mu  thimchioll ;  eolas  air  son 
gach  tinneis  d'am  bheil  an  fheòil  buailteach,  's  air  son  gach 
sgiorradh  a  dh'  fhaodas  tachairt  do  bheathach  no  do  dhuine ; 
guidheachan  math  is  dona;  geasanis  ubagan  's  gnothaichean 
mi-chneasda  mar  sin.  A  bharrachd  air  sin.  tha  Mr. 
MacGillemhicheil  a  toirt  seachad  mion  chunntas  air  seana 
chleachdainnean  agus  seana  bheachdan  a  bha  cumanta  'm 
measg  ar  n-athraiche  's  na  linntean  a  dh'  fhalbh ;  cleachd- 
ainnean  agus  beachdan  a  tha  'nis  air  dol  air  chill,  agus  mòran 
dhiubh  air  dol  tur  air  dhi-chuimhn'. 

'S  e  leabhar  ro-chomharraicht'  a  tha  'n  so,  's  theagamh  gu 
gu  bheil  e  dàna  dhòmhsa  làmh  neo-airidh  a  chur  air,  oir 
thigeadh  do  dhuine  bhi  air  a  dheagh  uidheamachadh  le  eolas 
farsuinn  air  nithe  seann-aimsireil  mu  'n  gabhadh  e  os  laimh 
beachd  cothromach  a  thoirt  air  a  leithid  so  a  dh'  obair.    Bha 

*  Read  before  the  Jura  Association,  Glasgow. 

cuid  de  na  cleachdainnean  sin,  a  tha  'nis  air  call  an  seadh 
dhuinne,  aon-uair,  a  'deanamh  pàirt  ann  an  aoradh  's  ann  an 
creideamh  an  t-sluaigh  ;  's  ged  a  tha  e  soirbh  gu  leòir  na  nithe 
sin  aithris  mar  sheann  sgeulachd,  cha  'n  'eil  e  idir  cho  soirbh 
a'  mhathair-aobhair  o'n  d'  thainig  iad  a  chomharrachadh  a 
mach.  Aig  an  am  so  cha  'n  'eil  a  mhiann  orm  oidheirp  a 
thoirt  air  a  bheag  de  mhineachadh  a  dheanamh  orra,  ach  a 
mhàin  cuid  de  na  's  annasaiche  dhiubh  a  chur  far  comhair, 
agus  ma  thuiteas  dhomh  mo  bheachd  fein  a  thoirt  seachad 
air  ni  sam  bith,  tha  fhios  agaibh  nach  'eil  e  mar  fhiachaibh 
oirbh  am  beachd  sin  a  ghabhail  mur  'eil  e  taitinn  ribh.  Tha 
e  'na  aobhar  uaill  dhuinn  an  t-saorsa  tha  sinn  a'  mealltainn 
fo  laghannan  cothromach  ar  dùthcha,  leis  am  bheil  e  cead- 
aichte  do  'n  aon  as  suaraiche  'nar  measg,  a  bharail  fein  a  bhi 
aig'  air  aon  ni  dh'  fhaodas  tigh'n  fa  chomhair ;  agus  glic  no 
amaideach  's  gu  'm  bi  barail  duine,  feumaidh  sinn  a  thoirt 
fainear,  gur  i  bharail  fein  a'  phriomh  chairtiùil  air  am  bheil 
gach  aon  againn  a'  stiiiradh  a  chiirsa  fein. 

Ghabh  Mr.  MacGillemhicheil  saothair  mhor,  's  chaith  e 
uine  nach  bu  bheag,  a'  tional  's  a  'deasachadh  nan  nithe  'sin. 
Thug  e  corr  agus  da  fhichead  bliadhna  'g  imeachd  sios  agus 
suas  air  an  talamh,  gu  sonraichte  'measg  Eileanan  na  h-aird- 
an  iar,  a  sireadh  ciod  a  dh'  fhaodadh  e  chur  'na  mhàileid, 
ann  an  riochd  seann  dan,  no  seann  sgeul,  no  ni  sam  bith  eile 
bhiodh  scan  gu  leòir  air  son  a  ghnothaich.  Cha  'n  'eil  cèarn 
de  'n  Ghaidhealtachd  nach  do  rannsaich  e  gu  dlùth  air  son 
na  criche  sin.  Cha  chluinneadh  e  iomradh  air  seana  chaillich 
aig  an  robh  sreang  de  dh'  ubagan  no  Ian  goid  de  ghuidheachan 
nach  robh  e  air  ball  air  a  thurus  g'a  faicinn.     'S  iomadh 

achadh  's  an  do  bhuain  e  dias,  's  cha  b'  i  'n  dias  anabaich  a 
dh'  fhòghnadh  leis,  's  ged  a  bha  'm  foghar  anmoch,  's  ged 
nach  robh  aige  dheth  ach  an  dioghlum,  thug  e  bàrr  nach 
suarach  do  'n  ioghlainn.  Thionndaidh  e  gu  beurla  na  sholair 
e  air  an  dòigh  so,  's  cha  b'e  sin  gnothach  a  b'  fhasa  dha, 
thaobh  na  bheil  de  dh'  f  hacail  air  an  gnàthachadh  's  an  t-seann 
ranndachd  sin  nach  'eil  a  nis  g'  an  cleachdadh  againn  's  nach 
faighear  'nar  Faclairean.  Ach  faodaidh  sibh  a  bhi  cinnteach, 
am  fear  a  ghabh  a  leithid  de  shaothair  ri  cruinneachadh  a' 
bharra  nach  do  dhearmad  e  dheasachadh  gu  cubhaidh  air  son 
a'  mhargaidh.  Faodaidh  mi  innseadh  dhuibh,  eadaruinn 
fhein,  gu  'n  deach  e  uair  o  Dhuneideann  gu  Uist,  a  dh'  aona 
ghnothach  air  son  aon  fhacal  a  bha  dhith  air.  Tha  shaothair 
a  nis  fa  chomhair  an  t-saoghail ;  saothair  a  tha  fior  chliùiteach 
dha  fhein  ;  a  chuir  clach  ro-luachmhor  an  earn  ar  litreachais, 
's  a  tha  cur  comain  ro-mhòr  air  na  Gaidheil. 

Ann  a  bhi  feòraich  ciod  a  tha  'n  leabhair  so  a'  teagasg 
dhuinn,  cha  'n  'eil  e  soirbh  dhòmhsa  no  do  neach  eile  chur 
ann  am  beagan  bhriathran  suim  an  teagaisg  a  dh'  fhaodar 
fhaotainn  'na  leithid  so  de  leabhar,  Tha  e  na  ni  comharraichte 
gu  leòir  an  t-eadar-dhealachadh  mor  a  tha  eadar  aon  duin' 
agus  duin'  eile  thaobh  na  brigh  a  bheir  iad  as  an  aona 
chuspair.  An  ni  a  tha  Ian  brigh  do  'n  dara  aon  faodaidh  e 
bhi  gle  shuarach  aig  an  aon  eile ;  's  e  mar  tha, 

Nach  fhaic  an  t-sùil  anns  a'  chuspair, 
Ach  ni  do  'n  tuigse  is  leir. 

Tha  ni  no  dha  'an  leabhar  MhicGhillemhicheil,  mar  a  tha 
eòlais,ubagan,is  seana  chleachdainnean,  nithean  anns  nach  'eil 
smne  'creidsinn  's  nach  'eil  sinn  a  nis  a'  gnàthachadh,  a  dh' 

fhaodas  a  bhi  gle  fhaoin  le  cuid,  ach  ma  's  miannach  leinn 
colas  ceart  fhaotainn  air  cor  an  t-sluaigh  's  na  h-amannan  a 
dh'  fhalbh, — ciod  a  ghne  chaithe-beatha  bh'  aca,  ciamar  a 
bha  iad  ag  amharc  air  an  t-saoghal,  no  ciod  a  bha  iad  a' 
tuigsinn  mu  dheighinn, — tha  na  nithe  faoine  sin  a  dh'  ainmich 
mi,  cheart  cho  feumail  a  chum  sealladh  soilleir  a  thoirt  dhuinn 
air  dreach  nan  amannan  sin,  's  a  tha  na  cunntais  a  tha  luchd 
eachdraidh  a'  toirt  dhuinn  air  na  blàran  a  chuireadh,  am 
marbhadh  a  rinneadh,  am  spuinneadh  's  an  creachadh  a  bha 
ghnàth  dol  air  aghaidh. 

Ann  a  bhi  leughadh  eachdraidh  an  t-saoghail  cuiridh  e 
farran  nach  beag  orm  a  bhi  faicinn  na  h-uidhir  mu  dheanadas 
righrean  's  dhaoine  mora,  's  cho  fior-bheag  mu  dheanadas  no 
mu  chor  an  duine  bhochd.  Gheibhear  iomradh  gu  leòir  air 
luchd  òrduchadh  a'  chatha,  ach  fior-bheagan  air  luchd 
bualadh  nam  buillean.  So  mar  a  tha,  mar  a  bha,  's  a  reir 
coltais,  mar  a  bhitheas  eachdraidh  air  a  sgriobhadh.  Tha 
bheachd  fein  aig  an  eachdraiche  ciod  is  airidh  air  ait  fhaotainn 
'na  eachdraidh,  's  gun  teagamh,  cha  'n  'eil  e  comasach  dha  a 
h-uile  ni  'ghabhail  a  steach  innte,  ach  saoilidh  mi  air  uairean, 
gu  *m  bheil  ni  no  dha  a  tha  e  fàgail  a  mach,  a  cheart  cho 
airidh  air  àite  ri  nithean  a  tha  e  gabhail  a  steach.  Tha  e  mar 
sinn  feumail  dhuinn  dol  do  stor-thigh  eile  bhàrr  air  stòr-thigh 
na  h-eachdraidh  ma  's  miann  leinn  beachd  earbsach  a  bhi 
againn  air  cor  an  t-sluaigh  anns  na  linntean  a  chaidh  seachad. 
Feumaidh  sinn  am  bàrdachd  ;  an  ceòl ;  am  beul-aithris  ;  an 
sgeulachdan  's  a'  ghne  chreidimh  a  bha  dol  nam  measg  a 
rannsachadh,  oir  's  ann  annta  sin  a  gheibh  sinn  a'  ghne 
theagaisg  a  bh'  aig  sluagh  aig  nach  robh  cothrom  air  teagasg 

eir  fhaotainn,  's  leis  an  robh  an  t-ionnlan  d'  an  Ion  spioradail 
air  a  dheanamh  suas  :  Ion  cho  feumail  's  na  linntean  sin  's  a 
tha  e  'nar  linn  fein,  oir  tha  e  fior  anns  gach  linn  de  'n 
t-saoghal,  'nach  ann  le  h-aran  a  mhàin  a  bheathaichear 
duine.'  A  nis,  so  agaibh  a  reir  mo  bheachd  sa,  far  am  bheil 
luach  an  leabhair  so  air  am  bheil  mi  'g  iomradh  a  comh- 
sheasamh,  's  an  taobh  o'n  airidh  e  air  geur-bheachdachadh 
air.  Mar  a  thuirt  mi  cheana,  faodaidh  cuid  de  na  nithe  sin 
a  bhi  gle  fhaoin  le  muinntir  leis  nach  fhiach  sealltainn  air  an 
ais  air  an  t-slighe  air  an  d'  thainig  iad,  ach  aig  a  cheart  am,  a 
bhi  Ian  brigh  dhàsan  a  tha  meorachadh  air  nithe  seann- 
aimsireil.  Tha  iad  gu  sonraichte  feumail  air  son  solus  a 
thilgeadh  air  cuid  de  na  ceuman  air  an  d'  èirich  an  duine  o 
bheachd  gu  beachd  mu  thimchioU  a  shuidheachadh  fein  's 
an  t-saoghal,  's  an  daimh  's  am  bheil  e  a'  seasamh  a  thaobh 
nan  cuspairean  nàduir  leis  am  bheil  e  air  a  chuartachadh. 
Ach  a  bhàrr  air  so  uile,  ma  chreideas  sibh  mise,  cha  'n  'eil  ni 
faoin  no  suarach  idir  ann.  Cha'n  'eil  ni  a  thachaireas  a'  tachairt 
gun  aobhar,  agus  air  cho  faoin 's  gu  'm  meas  sinne  'n  t-aobhar 
sin,  is  tinne  e  anns  an  t-slabhraidh  neo-bhristeach,  ioma- 
sgaoilteach  sin  a  tha  ceangal  aobhar  ri  buil,  agus  buil  ri 
aobhar  o  thiis  na  cruitheachd,  's  ris  am  bheil  gach  ni  a  thig 
gu  crich  an  crochadh. 

Tuigibh  sibh  uaithe  so,  an  taobh  de  'n  chilis  air  am  bheil 
mi  gabhail  beachd ;  's  e  sin,  gu  sonraichte,  luach  an  leabhair 
so  air  son  solus  a  thilgeil  air  cor  's  air  modh-smuainteachaidh 
ar  n-athraiche  anns  na  h-amannan  trioblaideach  a  chaidh 
seachad,  's  ged  a  tha  eachdraidh  nan  amannan  sin  air  a 
deanamh  suas,  anns  a  mhor-chuid,  le  cunntais  air  cogaidhean 

's  air  gach  gnè  fhoirneirt,  tha  e  soilleir  a  reir  nan  urnuighean 
's  nan  laoidhean  a  bha  cumant'  am  measg  an  t-sluaigh, 
nach  ann  idir  mi-dhiadhaidh  a  bha  iad.  Cha  bu  daoine 
mi  -  dhiadhaidh  nach  rachadh  an  ceann  gnothaich  gun 
bheannachadh  iarraidh  air  an  saothair ;  bho  smaladh  an 
teine  's  an  oidhche  gu  dol  air  turus  cuain,  bha  urnuigh 
fhreagarrach  ac'  air  son  gach  ciiis.  Is  duilich  leam  nach 
urrainn  domh  uidhir  a  thoirt  duibh  as  an  leabhar  so  's  a  bu 
mhiann  leam,  ach  tha  fhios  agaibh  a  nis  far  am  faigh  sibh  an 
t-iomlan  air  'ur  son  fein.  So  agaibh  rann  a  'Ora  nam  buadh/ 
's  thugaibh  fainear  cho  fhad  air  falbh  's  a  tha  'n  smuain,  's 
cho  ao-coltach  ri  aon  ni  a  chluinneas  sibh  air  sràidean  a' 
bhaile  so. 

'*  lonnlaime  do  bhasa 
Ann  am  frasa  fiona, 
Ann  an  liu  nan  lasa, 
Ann  an  seachda  siona, 
Ann  an  subh  craobh, 
Ann  am  bainne  meala, 

Us  cuiream  na  naoi  buaidhean  glana  caoine 
Ann  do  ghruaidhean  caomha  geala  ; 

Buaidh  cruth, 

Buaidh  guth, 

Buaidh  rath, 

Buaidh  math, 

Buaidh  chnoc, 

Buaidh  bhochd, 

Buaidh  na  rogha  finne, 

Buaidh  an  fhior  eireachdais, 

Buaidh  an  deagh  labhraidh,  &c." 

Tha  na  briathran  so  cho  caomh  ri  morbhan  braoin  air 
duille,  's  cho  tlàth  ri  maoth-ghaoth  'cheit' ;  ach  cha  cheadaich 
ùine  dhomh  a  thoirt  duibh  as  an  leabhar  ach  an  sop  as  lugha 
as  an  t-seid  as  goireasaiche,  agus  sin  a  mhàin  a  shoilleireach- 
adh  an  ni  air  am  bheil  mi  'g  iomradh.  Tha  cuid  de  na 
laoidhean  ann  am  briathran  cho  grinn  's  is  aithne  dhomh  idir, 
ged  a  tha  e  gle  choltach,  nach  robh  iad  uile  air  an  tairgse  'n 
tùs  do  na  naoimh  a  tha  nis  air  an  ainmeachadh  annta,  ach  do 
chuspairean  eile  anns  an  robh  'n  sluagh  a'  creidsinn  aig  an 
am.     Gabhaibh  an  rann  so  mar  eisimpleir. 

"  A  righ  nan  gile, 
A  righ  na  greine, 
A  righ  na  rinne, 
A  righ  na  reula 
A  righ  na  cruinne, 
A  righ  na  speura, 
Is  aluinn  do  ghnuis, 
A  lub  eibhinn. 
Da  lub  shioda 
Shios  ri'd  leasraidh 
Mhinich,  chraicich, 
Usgannan  buidhe, 
Agus  dolach 
As  gach  sath  dhiubh." 

Cha  'n  'eil  e  soilleir  co  dhiu  's  i  'ghrian  no  ghealach  is 
cuspair  dha  so.  Tha  fhios  againn  gu  'n  robh  iad  le  cheil', 
aig  aon  am  no  am  eile,  nan  cuspairean  aoraidh  aig  gach 
cinneach  air  thalamh ;  's  tha  e  gle  iongantach  a  bhi  toirt 
fainear  ann  an  aoradh  ar  latha  fein,  deas-ghnàthan  agus  modh- 
labhairt  a  bha  air  an   gnàthachadh   ann   an  aoradh-greine 


158  AM    FEAR-CIUIL. 

linntean  mu  'n  do  rugadh  Maois.  Ann  an  urnuigh  a  thainig 
a  nuas  gu  'r  n-ionnsaidh,  a  chuireadh  suas  do  *n  ghrein  le 
Nofer-i-thi,  ban-righ  a  bh'  air  an  Eiphit,  tha  na  briathran  so 
a*  tachairt.  '^A  dhe  nan  uile  bheò;  cha'n'eil  dia  eil'  ann  ach 
thu.  Cruithear  nan  uile  nithe.  Tha  thu  dol  suas  air  cuairt 
na  speur  's  o  àirde  nan  neamha,  tha  thu  buileachadh  beatha 
air  na  chruthaich  thu ;  air  duine  's  air  ainmhidh ;  air  eun  's 
air  gach  gne  chreutair  snàgach  a  shnàgas  air  an  talamh." 

Bhàtar  ag  aoradh  do  'n  ghrein  fo  iomadh  ainm,  ach  a  reir 
coltais,  's  e  Bel,  Beal,  no  Baal,  an  t-ainm  a  thug  na  Ceiltich 
leo  as  an  àirde  'n  ear  's  ris  an  do  lean  na  Gàidheil.  Bha 
latha-feille  'n  de  so  g'  a  ghleidheadh  'nar  measg  fein  gus  o 
cheann  fior  bheagan  ùine.  Dh'  innis  seana  bhean  's  'an 
eilein  Arranach  do  Mr.  MacGillemhicheil,  an  doigh  air  an 
robh  'n  latha  so  air  a  ghleidheadh  ri  linn  a  h-athar.  Air  a 
cheud  la  de  'n  Cheitein,  bha  h-uile  teine  's  an  àite  'g  a  chur 
as,  agus  tein'-eigin  'g  a  lasadh  air  a  chnoc  ghnàthaichte.  Bha 
'n  teine  so  g'a  roinn  na  dhà  earrainn,  's  'nuair  a  bha  e  aig 
àirde  theas^  bha  'n  sluagh,  beag  is  mor,  a  ruith  troimh  'n 
fhosgladh  eadar  an  da  theine.  Bha  iad  an  sin  a'  cur  an  cuid 
spreidh  troimhe  air  an  doigh  cheudna.  Bha  so  a'  ciallachadh, 
glanadh  agus  dion,  's  e  sin  ri  ràdh,  glanadh  o  thruailleachd, 
agus  dion  o'n  olc ;  no  mar  thuirt  a  bhean  choir  air  am  bheil 
mi  'g  iomradh ;  *'  g'  an  dion  o  gach  ealtraidh  agus  dosgaidh, 
's  o'n  bhana-bhuidsich  mhoir,  Nic  Creafain."  Bha  iad  a' 
comh-dhunadh  na  seirbhis  so  le  bhi  seinn,  "Am  beannachadh 
Bealltuinn."     So  agaibh  rann  dheth. 

"  A  Mhoire,  a  mhathair  nan  naomh, 
Beannaich  an  t-àl  's  an  crodh-laoigh, 

Na  leig  fuath  no  foirn  'nar  gaoith, 
Fuadaich  oirnne  doigh  nan  daoi  ; 
Cum  do  shuil  gach  Luan  is  Mart, 
Air  crodii-laoigh  's  air  aighean  dair, 
lomchair  leinn  o  bheinn  gu  sal, 
Tionail  fein  an  treud  's  an  t-al,"  &c. 

So  rann  eile. 

*'  Crois  Chriosd  a  bhi  d'  ar  dion  a  nuas, 
Crois  Chriosd  a  bhi  d'  ar  dion  a  suas, 
Crois  Chriosd  a  bhi  d'  ar  dion  mu  'n  cuairt, 
A'  gabhail  beannachd  Bealltainn  uainn." 

Bheir  sibh  fainear  ged  is  ann  uile  gu  leir  pàganach  a  tha  na 
deas-ghnathan  sin,  gur  ann  air  Moire  's  air  Criosd  a  tha  iad 
ag  aslachadh  beannachaidh.  Faodaidh  sibh  leis  sin  a  bhi 
Ian  chinnteach  nach  ann  riusan  a  bha  'n  t-iarrtas  air  a  dhean- 
amh  an  tiis,  ach  ri  Bel  agus  ma  dh'  fhaoidte  ri  Ceres  nan 
Gaidheal,  ciod  air  bith  ainm  fo  'n  robh  i  dol  'nam  measg  aig 
an  am, 

Bha  'n  teine  do  luchd  aoradh-greine,  na  shamhladh  air  a' 
ghrein,  ach  a  reir  coltais,  bha  iad  a'  faicinn  buadhan  'san 
teine  nach  robh  iad  a'  faotainn  's  a'  ghrein.  B'  iad  sin  na 
buadhan  a  dh'  ainmich  mi ;  ach  chi  sibh  gu  bheil  na  ceart 
bhuadhan  sin  air  an  cur  as  leth  na  teine  anns  na  Sgriobturan. 
Tha  'm  fàidh  Sechariah  ag  ràdh,  "  bheir  mise  'n  treas  trian 
dhiubh  troimh  'n  teine,  agus  glanaidh  mi  iad  mar  a  ghlanar 
an  t-airgiod,  agus  dearbhaidh  mi  iad  mar  a  dhearbhar  an  t-òr." 
Ann  an  earrainn  eile,  tha  'm  fàidh  ag  ràdh,  "  bidh  mise  ann 
am  bhalla  teine  dhi  mu  'n  cuairt."  'S  e  sin  ri  ràdh,  am  bhalla 
diona,  no  am  dhidein  dith. 

Far  am  bheil  gach  ni  ionmholta,  tha  e  duilich  roghainn  a 
dheanamh,  ach  so  agaibh  latha  feille  eile  air  an  fhiach  dhuinn 
amharc.  Bha  La  feill-Moire  'g  a  ghleidheadh  air  a  choigeamh- 
là-deug  de  cheud  mhios  an  Fhoghair.     Air  madainn  an  la 
sin,  bhatar  a  dol  do  'n  achadh  's  a  spionadh  diasan  de  'n 
bhàrr  ùr  a  dheanamh  a'  mhoilein  mhoire.     Bhatar  a'  caoin- 
eachadh  nan  dias  sin  ris  a'  ghrein.     'Nuair  a  bha  iad  caoin, 
bha  fear  an  tighe  'g  an  sgioladh  eadar  a  bhasan.     Bha  e  'n 
sin  a'  greidheadh  a'  ghràin  le  fasgnaig ;  'g  a  bhleith  leis  a' 
bhràth,   'sa  mhin  'ga  fuineadh  air  craicionn  caorach,    agus 
bonnach  'ga  dheanamh  dhith.     B'  e  sin  am  *moilean  Moire.' 
Bha  'm  bonnach  sin  'ga  bhruich  ri  teine  de  chonnadh    caor- 
ainn.     'Nuair  a  bha  'm  bonnach  deas,  bha  fear  an   tighe  'ga 
roinn  air  a  theaghlach,  a'  toiseachadh   aig  bean -an  tighe  'sa 
leantuinn  mu  'n  cuairt  air  a  'chloinn  o'n  aon  a  bu  shine  gus 
an  t-aon  a  b'  oige.     Bha  iad  an  sin  a'  togail  iolach  "  Mhoire 
Mhathair,  a  gheall  an  dion,  a  rinn  an  dion,  's  a  ni  an  dion 
gu  latha  'm  bais."  Am  feadh  's  a  bha  iad  a'  seinn  na  h-iolaich 
so  bha  iad  a'  dol  deiseal  mu  'n  teine,  fear-an-tighe  air  an 
toiseach,  bean-an-tighe  'ga  leantuinn,  's  a'  chlann  nan  deigh 
a  reir  an  aoise.     An  deigh  dhaibh  dol,  mar  so,  mu  'n  cuairt 
an  teine,  bheireadh  fear-an-tighe  àithinn  no    dhà  bhàrr  an 
teine  's  chuireadh  e  iad  ann  am  poit  mar-ri  crimeagan  iaruinn. 
Ghiùlaineadh  e  sin  mu  'n  cuairt  an  tighe  air  an  taobh  a  muigh  : 
a  theaghlach  'ga  leantuinn  anns  an  òrdugh  a  dh'  ainmich  mi. 
Air  uairean  rachadh  iad  mu'n  cuairt  an  t  sabhail,  an  stàbuill, 
na  bàthaich,  's  na  spreidh,  a  bhiodh  air  an  tional  air  son  a' 
ghnothaich,  's  re  na  h-uine  iad   a'  seinn  moladh  'Mhoire 
Mhathair.'     So  agaibh  rann  de  'n  mholadh  so. 


AM    FEAR-CIUIL.  t6i 

"  La-feill-Moire  cubhr, 
Mathair  buachaille  nan  treud, 
Bhuain  mi  beum  dhe  'n  toradh  ur, 
Chruadhaich  mi  e  caoin  ri  grein, 
Shuath  mi  e  gu  geur  dhe  'n  rusg 

Le  mo  bhasa  fein. 
Mheil  mi  e  air  brath  Di-aoine, 
Dh'  fhuin  mi  e  air  era  na  caoire, 
Bhruich  mi  e  ri  aine  caorain, 
'S  phairtich  mi  e  'n  dail  mo  dhaoine, 
Chaidh  mi  deiseil  m'  fhardach, 
An  ainm  Mhoire  Mhathair, 
A  Gheall  mo  ghleidheadh, 
A  rinn  mo  ghleidheadh, 
A  ni  mo  ghleidheadh, 
Ann  an  Sith, 
Ann  an  ni, 
Ann  am  fireantas  cri,"  &c. 

Tha  e  glè  choltach  gur  ann  do  dhia  an  àitich  a  bha  'n 
fheill  so  'ga  gleidheadh  an  tiis.  Cha  'n  fhios  domh  ciod  an 
dàimh  a  bh'  aig  Muire  ri  aona  chuid  buar  no  barr,  no  gu 
sonraichte,  ri  teine  chaorainn  's  ri  criomagan  iaruinn.  Tha 
fhios  againn  gu  'n  robh  an  caorann  air  a  mheas  'na  fhiodh 
naomha  am  measg  nan  Gaidheal,  's  gu  'n  robh  an  t-iarunn 
eifeachdach  an  aghaidh  chuilbheartan  nam  buidseach  's  nan 
sithichean.  Tha  'phoit  is  na  bha  innt'  a'  cur  'nar  cuimhne 
coire  Cheridwen  anns  an  robh  na  h-uidhir  de  dhiomhaireachd 
na  Druidheachd,  's  air  am  bheil  na  bàird  Chuimreach  a* 
deanamh  na  h-uidhir  a  dh'  iomradh.  Ach  theagamh  nach 
robh  a  dh'  fheum  oirre  'sa  ghnothach  so  ach  a  ghiiilan  na 

teine,  a  chur  a  chearcaill  dhiona  mu  'n  tigh,  mu  'n  spreidh  's 
gu  leir — "  'gan  dion,"  mar  a  thuirt  am  boirionnach  Arannach, 
"  o  ealtraidh  's  o  dhosgaidh."  Tha  'n  cearcall  teine  so  a' 
tachairt  oirnn  ann  am  moran  chleachduinnean  is  sgeulachdan 
an  t-saoghail,  Anns  an  sgeulachd  Ghermailteach  — 
^Niebelungen-lkd^  —  'nuair  a  chuir  Odin  seun  cadail  air 
Brynhild,  chuir  e  cearcall  teine  mu  'n  cuairt  di,  's  cha  ghabh- 
adh  i  dùsgadh  ach  leis  a'  churaidh  a  b'  urrainn  dol  troimh  'n 
teine  g'a  h-ionnsaidh.  Ann  an  '  Ridire  na  Sgeithe  Deirge ', 
'nuair  a  ràinig  an  lubhrach  Bhallach  "an  t-eilean  a  bu 
bhoidhche  chunnacas  o  thus  an  domhain  gu  deireadh  na 
dilinn,"  bha  cearcall  teine  mu  'n  eilean ;  's  mar  sin  le  moran 
eile. 

Tha  e  coltach,  anns  a'  chruth  's  an  d'  f huair  Mr.  MacGille- 
mhicheil  an  deas-ghnàth  so,  gur  e  'n  cearcall  teine  no  diona 
bha  air  a  chiallachadh  leis,  ach  tha  amharus  agam  gur  ann 
an  coire  Cheridwen  a  tha  ceud  aobhar  an  ni  r'a  fhaotainn. 
Bha  na  Druidhean,  tha  fhios  agaibh,  ag  aoradh  do  dhia  no 
dhà,  ach  gu  sònraichte,  do  'n  ghrein,  do  'n  ghealaich,  's  do  'n 
phriomh-athair,  Noah,  agus  sin  fo  iomadh  ainm,  direach,  a 
reir  na  buaidh  de  'n  chuspair  aoraidh  ris  an  robh  iad  ag 
amharc  aig  an  am.  A  reir  coltais,  bha  coire  Cheridwen  a' 
samhlachadh  na  h-àirce  sin  a  bha  'na  meadhon  air  beatha 
chaomhnadh  air  an  talamh,  agus  an  diomhaireachd  a  bha  'n 
coire  cleith  a'  ciallachadh,  math  a  dh'  fhaoidht',  an  diomh 
aireachd  do-rannsachaidh  leis  am  bheil  beatha  'ghnàth  air  a 
cuartachadh.  A  bhàrr  air  so,  cha  'n  fhios  domh  gu  'n  robh 
creideamh  riamh  air  thalamh  aig  nach  robh  diomhaireachd  a 
thaobh-eigin  a  bha  'n  sagart  a'  faicinn  iomchaidh  a  chumail 

o'n  t-sluagh.  A  nis  b'i  Ceridwen  spiorad  na  h-airce,  a  reir 
creideamh  nan  Druidhean,  's  cha  b'e  'mhàin  gu  'n  robh  an 
aire  'na  meadhon  air  beatha  chreutair  a  choimhead ;  bha  i, 
mar  an  ceudna,  'na  meadhon  air  siol  de  gach  por  a  shàbhaladh 
o  bhi  caillte  do  'n  duine.  Bhàtar  mar  sin  a'  sealltainn  air 
Ceridwen  mar  bhan-dia  an  àitich, — Ceres  nam  Breatunnach. 
Air  an  aobhar  sin,  tha  amharus  agam  gu  'n  robh  tuillidh  's 
na  criomagan  iaruinn  agus  an  'àine  chaorainn,'  anns  a'  phoit 
aig  Mr.  MacGillemhicheil,  ach  tha  mi  làn-chinnteach  gu  'n  d' 
thug  esan  dhuinn  i  mar  a  fhuair  e  i,  's  tha  e  soirbh  gu  leòir 
a  thuigsinn  mar  a  dh'  f  haodadh  cuid  de  'n  diomhaireachd  dol 
air  seacharan  air  an  turus  a  nuas  troimh  na  linntean.  Faod- 
aidh  mi  thoirt  fainear,  gu  bheil  am  facal,  *  àine,'  no  'aithinn/ 
mar  a  tha  e  air  a  sgriobhadh  'sna  Sgriobturan,  cho  dluth  air  an 
ainm  a  th'  aig  an  Hindu  air  dia  na  teine, — ^-  Agni^ — 's  gu  'm 
bheil  e  coltach  gur  ann  o'n  aon  fhreumh  a  thainig  iad. 

Tha  Mr.  MacGillemhicheil  a'  toirt  cunntas  dhuinn  mar  a 
bha  latha  feille  eile  air  a  ghleidheadh  gus  o  chionn  beagain 
uine, — Là-fèill-Mìcheil, — ach  tha'n  cunntas  sin  cho  mionaid- 
each  's  nach  ceadaich  uine  dhomh  a  thoirt  duibh  aig  an  am, 
ach  mholainn  duibh  a  leughadh  air  bhur  son  fein ;  's  cha  'n 
e  mhain  a  leughadh,  ach  na  bheil  de  bhrigh  ann  a  sgriidadh 
as. 

Bho  nach  'eil  uine  ri  sheachnadh  air  son  Là-FèiU-Mìcheil, 
faodaidh  mi  earrann  bheag  eile  thuirt  duibh  'na  àite. 
Earrann  a  tha  fior  ghrinn,  ach  tha  i  ann  an  cruth  cho  neo- 
chumanta  's  gu  bheil  i  a'  cur  iongantais  orm.  Tha  amharus 
agam  gu  bheil  tuillidh  innte  na  tha  r'a  fhaicinn  an  clàr  a 
h-aodainn,  ach  bitheadh  no  na  bitheadh,  cha  dean  e  cron 

amharc  oirre  's  barail  a  thilgeil  mu  tuaiream.  Mar  a  thuirt 
mi  cheana,  tha  e  ceadaichte  dhuinn  ar  beachd  fein  a  bhi 
againn  air  aon  ni  dh'  fhaodas  tigh'n  fa  'r  comhair,  faoin  no 
glic  'gam  bi  i. 

Thuirt  mi  ribh  cheana  gu  'n  robh  ar  n-athraiche  cràbhach 
'nan  dòigh  fein,  ach  gu  'n  robh  moran  paganachd  measgte 
'nan  creideamh.  Thuirt  mi  aig  a'  cheart  am,  gu  'n  robh  e 
soilleir  o  leabhar  MhicGhillemhicheil,  nach  robh  gnothach  a 
rachadh  iad  mu  thimchioll  nach  robh  ùrnuigh  f  hreagarrach  ac' 
air  a  shon,  no  beannachadh  'ga  iarraidh  air  an  saothair. 
Bha  'n  urnuigh  's  am  beannachadh  air  an  uUachadh  roimh- 
laimh,  's  a  reir  coltais,  leis  an  eaglais.  So  agaibh  beannachadh 
bàta,  no  urnuigh  mhara, — an  earrann  air  an  robh  mi  'g 
iomradh. 

ThaMr.MacGiUemhìcheilagràdh  mu'm  fàgadh  iad  tir  adhol 
air  turus-mara,  gu  'n  robh  iad  ag  iarraidh  beannachaidh  air  a' 
bhàta,  's  a'  guidhe  air  Dia  nan  dul  soirbheachadh  leò  air  an 
turus.  So  mar  bha  iad  a'  deanamh  an  iarrtais.  Sheasadh 
iad  mu  'n  cuairt  a'  bhàta  's  labhradh  fear  na  stiiirach,  's 
fhreagradh  an  sgioba  e  mar  so. 

Stiuireadair.    Beannaicht'  an  long. 

Sgioba.  Beannaicheadh  Dia  an  t-athair  i. 

Stiùir.      Beannaicht'  an  long, 

Sgioba.     Beannaicheadh  Dia  am  Mac  i. 

Stiiiir.       Beannaicht'  an  long, 

Sgioba.     Beannaicheadh  Dia  an  Spiorad  i. 

Uile.         Dia  an  t-athair, 
Dia  am  Mac, 
Dia  an  Spiorad, 
Beannaich  an  long. 

Stiuir.       Ciod  is  eagal  duibh, 

Us  Dia  an  t-athair  leibh? 
Sgioba.     Cha  'n  eagal  duinn  ni. 

Stitiir.       Ciod  is  eagal  duibh, 

Us  Dia  am  Mac  leibh  ? 
Sgioba.     Cha  'n  eagal  duinn  ni. 

Stiuir.       Ciod  is  eagal  duibh 

Us  Dia  an  Spiorad  leibh  ? 
Sgioba.     Cha  'n  eagal  duinn  ni. 

Uile.         Dia  an  t-athair, 
Dia  am  Mac, 
Dia  an  Spiorad 
Leinn  gu  sior. 

Stiuir.       Ciod  e  fath  bhur  curam 

Us  Ti  nan  dul  os  bhur  cinn  ? 
Sgioba.     Cha  churam  dhuinn  ni. 

Stiuir.       Ciod  is  fath  bhur  curam 

Us  Righ  nan  dul  os  bhur  cinn  ? 
Sgioba.     Cha  churam  dhuinn  ni. 


Stiuir.       Ciod  is  fath  bhur  curam 

Us  spiorad  nan  dul  os  bhur  cinn  ? 
Sgioba.     Cha  churam  dhuinn  ni. 

Uile.         Ti  nan  dul, 
Righ  nan  dul 
Spiorad  nan  dul, 
Dluth  OS  ar  cinn, 
Suthainn  sior." 

Faodaidh  e  bhith  gu  'n  robh  so  'ga  ghnàthachadh  gu 
cumanta  'measg  an  t-sluaigh,  ach  feumar  aideachadh  nach 
'eil  e  idir  coltach.  Cha  robh  a  leithid  so  de  riaghailt  chràbh- 
aidh  goireasach  air  son  dhaoine  bha  'n  còmhnaidh  air  an  ais 
's  air  an  aghaidh  'measg  nan  eileanan,  's  mar  a  bu  bhitheant', 
ann  an  deifir  a  cheapadh  an  t-siùil  mhara.  Theid  agam  air  a 
ràdh  o  m' f hein-f hiosrachadh,  nach  feitheadh  sruth  Choire- 
bhreacain  air  a  bheag  no  mhor  de  'n   t-siabhaireachd   so. 

A  bhàrr  air  sin,  tha  'n  rian-suidhichte  's  am  bheil  an  ni, 
'ga  dheanamh,  ann  am  bheachd-sa,  na  's  coltaiche  ri  deas- 
ghnàth  a  bhiodh  'ga  chleachdadh  ann  an  aoradh  pàganach. 
Thiiirt  mi  cheana  gu  'm  b'e,  Noah,  aon  de  na  cuspairean 
aoraidh  aig  na  Druidhean,  's  tha  sinn  a'  tuigsinn  o  na  bàird 
Chuimreach,  gu  'n  robh  e  'dol  fo  iomadh  ainm,  direach  mar 
bha  'n  t-iomlan  de  dhiathan  nan  cinneach,  ach  gu  'm  b'e 
Hi,  an  t-ainm  fo  'm  bu  trice  bha  e  aithnichte.  Bha  na 
h-ionadan  aoraidh  a  bha  air  an  coisrigeadh  dha,  am  bitheantas, 
air  eileanan  an  lochan  uisge,  no  air  eileanan  dluth  air  tir-mor. 
Tha  e  coltach  gu  'm  b'e  aon  de  na  h-eileanan  sin,  's  gu  'n 
robh  e  air  ainmeachadh  air  a'  phriomh-athair,  Eilean-Hi,  na 
mar  their  sinn  ris  a  nis,  I-Chaluim-Chille.  Tha  na  bàird  ag 
ràdh  gu  'n  robh  tri  fichead  eilean  ann  an  Lochloimean  's 
gu  'n  robh  nead  iolair  air  gach  aon  diubh ;  's  e  sin  ri  radh, 
cill-aoraidh   druidh   air    gach    eilean.      Tha    mi    a'   tigh'n 

thairis  air  na  nithean  sin  a  leigeil  ris  duibh  an  dluth-cheangal 
a  bha  eadar  a'  ghne  aoraidh  sin  agus  na  cuspairean  nàduir  air 
am  bheil  mi  'g  iomradh.  Bha  mar  so  an  loch  a*  samhlachadh 
na  dile,  agus  an  t-eilean,  na  h-airce ;  agus  far  nach  robh 
eilean  goireasach,  bhàtar  ag  acrachadh  aire,  no  slaod  uisge 
air  an  loch  air  son  ionad  aoraidh.  Faodaidh  sibh,  leis  a  sin, 
a  bhi  cinnteach  gu  'n  robh  am  bàta  no  'n  long  a'  seasamh  a 
mach  gu  soilleir  anns  an  dealbh-riochdachaidh  a  bha  dol  'nam 
measg.  Cha  'n  ann  a  mhàin  aig  na  Druidhean  a  bha  so  mar 
so.  Ann  an  iomadh  creideamh  eile,  bha  'n  long  'na  samhladh 
comharraichte.  Am  moran  de  na  seann  sgeulachdan  a 
thàinig  a  nuas  g'  ar  n-ionnsaidh,  tha  'n  long,  an  iiibhrach,  's 
an  curach  a'  faotainn  àite ;  agus  ni  a's  iongantaiche,  tha 
mhor-chuid  diubh  air  an  gibhteadh  le  tuigse.  Bha  long  nan 
Argonaut  a'  toirt  rabhaidh  seachad  roimh  theachd  cunnairt, 
's  bha  'n  curachan  air  an  do  thill  Ridire  na  Sgeithe  Deirge 
dhachaidh  cho  tuigseach  's  nach  robh  dha  ach  a  toiseach  a 
thoirt  do  mhuir  's  a  deireadh  do  thir  's  dheanadh  i  fein  an  corr. 
Tha  coimeas  eile  eadar  an  da  eathair  so  a  dh'  fhaodas  mi 
ainmeachadh.  Bha  Orpheus  le  chruit-chiuil  air  bòrd  na 
h-Argo,  a'  cumail  ciiiil  ris  na  cinn-fheadhna  sinn  a  bha 
sireadh  an  òr-rùisg  iomraidich,  's  bha  aig  an  ridire  air  a 
thurus  na  tri  chalmain  sin  a  thug  a  chomhaltan  dha,  's 
a  sheinn  dha  an  aona  cheòl  a  bu  bhinne  chual  e  riamh. 
Theagamh  nach  robh  so  a'  ciallachadh  ach  ceòl  na  gaoithe 
ann  am  beairteachadh  na  luinge.  Biodh  an  ceol  mar  a  dh' 
fhaodas  e,  tha  sinn  a'  faicinn  gu  'n  robh  an  long  'na  comharra 
sonraichte,  cha  b'  ann  a  mhain  ann  an  aoradh  nan  Druidhean, 
ach  anns  a'  mhor-chuid  de  gach  creideamh  pàganach  air  am 

bheil  cunntas  earbsach  againn,  's  mar  sin  'na  cuspair  beann- 
achaidh,  iomadh  linn  mu  'n  deach  an  creideamh  Criosdail  a 
shuidheachadh  'n  ar  measg.  'S  e  sin  an  t-aobhar  a  tha  togail 
m'  amharuis  gu  'n  d'  rinn  am  beannachadh  -  bàta  so  deas- 
ghnàth  ann  an  creideamh  no  dhà  mu  'n  do  chuir  an  Eaglais 
Chriosdail  a  dreach  fein  air. 

Tha  aon  ni  eile  bu  mhiann  leam  iomradh  dheanamh  air, 
ged  nach  'eil  ùin'  air  a'  bheag  a  ràdh  mu  dheighinn.  Tha 
Mr.  MacGillemhicheil  a'  toirt  duinn  'na  leabhar  àireamh  de 
rannan  mu  thimchioll  luibhean  'san  robh  aa  sluagh  a'  creid- 
sinn,  cha  b'  ann  a  mhàin  air  son  an  eifeachd  mar  chungaidh 
leighis,  ach  mar  an  ceudna  air  son  feartan  àraid  a  bhàtar  a'  cur 
as  an  leth ;  mar  eisimpleir  ; 

"  Eala-bhi,  Eala-bhi ;  mo  niarach  neach  aig  am  bi, 
Buaineam  thu  le  mo  lamb  dheas  ;  teasdam  thu  le  mo  lamh  chli ; 
Ga  ba  co  a  gheabh  thu  'n  cro  an  ail,  cha  bhi  e  gu  brach  gun  ni." 

Bha  amannan  àraid,  's  dòighean  àraid  r'an  coimhead  am  buain 
nan  luibhean,  's  bha  rannan  àraid  ri  'n  aithris  an  am  an  cur 
gu  feum.  Bha  'n  duine  anns  gach  linn  de  'n  t-saoghal,  cho 
fad  's  is  fhios  duinn,  a  stri  ri  cungaidh  leighis  a  thoirt  as  na 
luibhean.  Cha  chuir  e  iongantas  oirnn  mar  sin  gu  'n  robh 
na  h-uidhir  de  mheas  aig  ar  n-athraichean  air  cuid  de  luibhean 
na  machrach,  's  cho  fhad  's  a  dh'  fhan  iad  air  a  bhi  'gan 
gnàthachadh  mar  chungaidh  leighis,  bha  'n  gnothach  ceart 
gu  leòir,  ach  'nuair  a  tha  iad  a'  buileachadh  buadhan  freasdail 
orra,  tha  amharus  againn  gu  'm  bheil  iad  a'  dol  na  's  fhaide 
na  tha  barantas  ac'  air  a  shon.  Tha  fhios  againn  gu  'n  robh 
mhor-chuid  de  shluagh  an  t-saoghail,  aig  aon  am,  no  am  eile, 


AM    FEAR    CIUIL.  169 

'toirt  onair  do  luibh,  flùr,  no  fiodh  a  thaobh-eigin.  Bha  'n 
lotus^  an  lilidh^  's  an  crann  pailm  'nan  comharran  aithnichte 
an  iomadh  creideamh,  's  thainig  fuigheall  de  'n  t-saobh- 
chràbhadh  so  nuas  'san  Eaglais  Chriosdail  gus  an  latha- 
diugh.  Bha  àireamh  luibhean  aig  Ceridwen  'sa  choire 
shonraicht'  a  dh'  ainmich  mi,  's  an  deigh  do  'n  choimeasgadh 
a  bh'  ann  a  bhi  air  a  bhruich  fad  latha  's  bliadhna,  bha  'n 
togail  cho  làidir  's  gu  'n  d'  rinn  tri  boinnean  deth,  fàidh, 
sagart,  agus  bard,  de  'n  fhear  a  bhlais  e.  B'  fhearr  sin  na 
uisge-beatha  nan  Eileana-Caola  ! 

Thugadh  mar  so  cungaidhean  leighis  as  na  luibhean,  ma  's 
fior  an  sgeul,  cho  eifeachdach  's  gun  tugadh  iad  beò  o'n 
bhàs.  Cha  'n  'eil  e  soirbh  a  thuigsinn  ciamar  a  bha  daoine 
cho  faoin  's  gu  'n  creideadh  iad  'sna  buadhan  miorbhuileach 
sin ;  ach  'nuair  rannsaicheas  sinn  na  sgeulachdan  samhlach- 
aidh  a  bha  dol  'nam  measg  's  a  thuigeas  sinn,  gur  ann  air 
cuspairean  nàduir,  mar  a  tha  grian  is  gealach,  talamh  is  athar, 
gaoth  is  uisge,  sneachd  is  reothadh,  a  bha  iad  air  an  deanamh 
suas,  agus  buadhan  nan  cuspairean  sin  air  an  samhlachadh  a 
mach  an  cruthan  corporra,  chi  sinn  na  's  soilleire  ciod  a  th' 
air  a  chiallachadh  leis  na  nithean  aibhiseach  a  tha  sinn  a'  faot- 
ainn  'sna  sgeòil.  'Nuair  a  leughas  sinn  gu  'n  do  mharbh  's 
gu  'n  d'ith  Bel  a  phàrantan,  cuiridh  e  grain  oirnn,  ach  'nuair 
thuigeas  sinn  gur  e  Bel  an  teine,  agus  a  phàrantan  an  connadh 
a  bha  'ga  chumail  beo,  chi  sinn  gu  bheil  an  ni  nàdurra  gu 
leòir.  Air  a'  cheart  doigh,  'nuair  a  leughas  sinn  gu  'n  do 
ghoid  Hermes,  's  gun  e  ach  tri  uairean  a  dh'  aois,  crodh  a 
choimhearsnaich,  Apollo  cha  'n  urrainn  duinn  sin  a  chreid- 
sinn  air  duine  talmhaidh ;  ach  'nuair  a  dh'  innsear  dhuinn, 

gu  'm  b'e  Hermes  a'  ghaoith  's  gu  'm  b'  iad  crodh  Apollo  na 
neoil  a  bha  snàmh  air  aghaidh  na  speur,  chi  sinn  gu  bheil  an 
ni  freagarrach  gu  leòir.  A  nis,  's  ann  mar  sin  a  dh'  eirich 
sgeulachdan  air  buadhan  miorbhuileach  an  luibh,  am 
beathach,  's  an  duine — am  bard  a'  cur  nam  buadhan  sin  an 
riochd  a'  chuspair  a  s  freagarraiche  d'a  sgeul,  's  mar  sin  a'  dean- 
amh  suas  nan  sgeul  a  th'  againn  air  famhairean,  beithirean 
sgiathach,  gaisgich  nach  robh  'n  coimpirean  riamh  air  thalamh, 
's  air  daoine  làidir  mar  a  bha  Samson,  Hercules,  Achilles  's  an 
leithidean  sin.  Ach  gu  'n  robh  mòran  de  na  nithe  sin  air  an 
gabhail  leis  an  t-sluagh  mar  dhearbh  fhirinn,  tha  e  soilleir  gu 
leoir.  Chain  iad  sealladh  air  an  t-seadh  a  bh'  aig  an  ni  an 
tÙ3,  's  troimh  aineolais,  ghabh  iad  ris  an  fhaileas  an  ait  a' 
chuspair  a  bha  'ga  thilgeadh.  Cha  'n  'eil  so  gun  a  theagasg 
fein  dhuinne,  ma  sheallas  sinn  air.  Tha  e  teagasgail  gu 
sonraicht'  an  comharrachadh  a  mach  dhuinn  an  t-slighe 
air  an  d'  thainig  cuid  d'  ar  beachdan  fein  a  nuas  g'  ar 
n-ionnsaidh ;  beachdan,  math  a  dh'  fhaoidht',  a  tha  sinn  a' 
gabhail  a  steach  mar  fhirinn  shuidhichte,  ach  nach  bu  mhisd', 
aig  a  cheart  am,  a  bhi  air  an  rannsachadh  beagan  na  's  cùram- 
aiche,  agus  an  seadh  air  a  dheanamh  beagan  na  's  soilleire. 

Tha  e  soilleir  nach  ceadaich  uine  dhomh  dol  na  's  fhaide, 
ach  mu  'n  criochnaich  mi  faodaidh  mi  thoirt  fainear,  cho 
duilich  's  a  tha  e  dhuinn  a  nis  cuid  de  na  nithean  sin  a 
thuigsinn.  Chaill  sinn,  ann  am  mor-thomhas,  greim  air  an 
fhreumh  o'n  do  chinn  iad,  's  cha  'n  'eil  sinn  a  nis  ach  'g  am 
meorachadh  anns  an  dorcha. 

Rinn  an  Eaglais  spàirn  mhòr  a  chum  gach  ni  a  mheas  ise 
mar  chogul  a  spionadh  a  bun,  ach  's  duilich  leam  a  ràdh 

gu  'n  do  spion  i  aig  a'  cheart  am  mòran  a  mheasamaid  an 
diugh  mar  chruinneachd.  Cha  robh  na  Gaidheil  fein  saor  o 
choire  'san  dearmad  a  rinneadh  air  an  ionmhas  sgeòil  agus 
chiiiil  a  bha  aon  uair  'nar  measg.  Bha,  gun  teagamh,  gnè 
leisgeil  ac'  air  a  shon.  Bha  teagasg  Chalvin,  co  dhiu  mar 
thugadh  dhuinn'  e,  cho  dearg  theth  an  aghaidh  gach  ni  dheth 
sin  's  nach  robh  chridh'  aig  duine  a  bheul  fhosgladh  air  sean 
dan  no  seun  sgeul,  's  iadsan  aig  an  robh  bathar  cunnartach 
de  'n  t-seòrsa  sin,  b'  eigin  daibh  a  ghleidheadh  gle  uaigneach. 
Chaidh  gach  ribheid  chiiiil  'nar  measg  a  thachdadh  mar  ni 
toirmisgte,  direach,  mar  nach  buineadh  ceòl  de  dh'  obair  a^ 
Chruitheir  idir.  Tha  e  duilich  a  chreidsinn  gu  'n  robh  ar 
luchd-teagaisg  air  cho  beag  toinnisg.  Nach  'eil  e  soilleir,  na  's 
lugha  na  tha  duine  cho  bodhar  ri  cloich,  nach  'eil  e  comasach 
dha  ceòl  a  dhruideadh  a  mach ; 

Ceol  'na  chridhe,  ceòl  'na  chluasan, 
Fad  a  chuairt  o  bhreith  gu  bhàs. 

Do  'n  chluais  a  tha  air  a  gleusadh  a  chum  ciùil,  tha  nàdur 
uile  ceòlmhor,  ach  a  reir  an  teagaisg  so,  am  fear  aig  am  bheil 
cluas-chiùil,  sparradh  e  chorrag  innt',  's  am  fear  air  an  do 
bhuihcheadh  guth  mar  ghuth  aingil,  cuireadh  e  gloc  'na  bheul 
's  na  canadh  e  dùrd ;  's  e  so  an  lagh. 

Tha  gleann  domhain  caol  ann  is  aithne  dhomh ;  allt  a' 
ruith  troimh  ghrunnd  a'  ghlinne ;  àrd  leum  uisg'  air  an  allt ; 
coille  air  gach  taobh  dheth;  beinn  àrd  chorrach  trasd  air 
ceann  a'  ghlinne,  's  a'  mhuir  fharsuinn  aig  a  bhun.  'Nuair  a 
bhiodh  gaoth  làidir  o'n  mhuir  a'  seideadh  suas  troimh  'n 
ghleann  sin,  's  trie  a  shuidh  mi  air  leth-taobh  a'  bhruthaich 

ag  eisdeachd  ris  a'  cheòl  a  dh'  eireadh  as ; — trom  thoirm  na 
gaoithe  ri  aodann  na  beinne ;  torman  an  eas  ag  eirigh  's  a' 
tuiteam  air  a'  ghaoith ;  morbhan  an  uillt  an  grunnd  a'  ghlinne ; 
àrd-cheòl  fonnmhor,  ioma-ghuthach  na  coille,  's  gaoir  chaoch- 
laidich  na  mara  'cur  co-sheirm  ris  an  iomlan ;  an  t-iomlan  sin 
a'  deanamh  suas  ceol  nach  cualas  riamh  a  leithid  anns  an 
teampull  a's  greadhnaiche  thogadh  riamh  le  lamhaibh ;  ceol 
airidh  air  cluas  an  àrd  f  hir-chiìiil.  Bha  gach  ni  'am  eisdeachd 
a'  gabhail  pàirt  'sa  cheòl  sin,  mar  gu  'm  biodh  gach  bith 
'san  domhan  a'  toirt  molaidh  'reir  a  ghnè,  's  cha  b'e  sin  a 
mhàin,  bha  gach  ni  a  b'  urrainn  gluasad  a'  dannsadh  ris,  's 
direach  mar  a  dh'  aithris  an  sgeulaiche,  iadsan  a  bha  dannsadh 
ris  a'  cheòl,  cha  b'  urrainn  daibh  stad  cho  fhad  's  a  leanadh 
Orpheus  air  seinn.  Theagamh  gu  'n  robh  so  uile  gu  leir 
peacach,  's  gu  'n  robh  e  aingidh  dhòmhs'  eisdeachd  ris,  no 
tlachd  a  ghabhail  ann,  's  theagamh  gu  'n  do  thoill  an  gleann 
sin  a  bhi  air  a  lom  sgrios,  's  a  bhi  air  fhagail  cho  fas  ri 
Sodom  's  ri  Gomorah ;  cha  'n  urrainn  domh  a  ràdh  ;  aig  a' 
chlèir  a  mhàin  a  tha  fhios. 

A  nis  rinn  mi  mar  a  gheall  mi,  thug  mi  dhuibh  an  sop  a's 
suaraiche  as  an  t-seid  a  bu  ghoireasaiche,  ach  's  leòir  na  thug 
mi  seachad  a  leigeil  ris  duibh  nach  e  'm  beagan  uine  a  th' 
againn  r'a  sheachnadh  aig  an  am  a  dh'  fhòghnadh  air  son  an 
iomlain  a  chur  fa  'r  comhair.  Gu  mi-fhortanach  cha  do 
sgriobhadh  mythology  nan  Gaidheal  fathast  cho  fad  's  is  fios 
domh  \  cha  'n  'eil  so  cUiiiteach  dhuinn,  ach  co  'sam  bith  a 
ghabhas  os  laimh  ar  nithe  seann-aimsireil  a  sgriobhadh, — na 
seann  sgeulachdan  sin,  a  tha,  reir  coltais,  cho  sean  ri  imrich 
nan  Ceilteach  as  an  aird  an  Ear ;  na  seana  chleachdainnean 

's  na  deas-ghnàthan  a  thainig  a  nuas  g'  ar  n-ionnsaidh  troimh 
na  linntean,  's  a  ghabh  freumh  anns  gach  ait  'san  do  thuinich 
ar  sluagh, — tha  mi  'g  ràdh,  co  'sam  bith  a  ghabhas  os  laimh 
na  nithe  seann-aimsireil  sin  a  thoirt  gu  riaghailt  thuigsich, 
gu  'm  faigh  e  tomhas  nach  beag  de  'n  chungaidh,  deas  g'  a 
laimh,  ann  an  stor- thigh  Mhic  Ghillemhicheil  ;  ann  an 
'  Carmina  Gadelica.' 

CÒMHRADH. 


EoGHANN   Og  agus   Eachann   Ruadh,  a'  coinneachadh 

AIR    AN    T-SRAID. 


EoGH. — How  do  you  do,  Hector?  Glad  to  see  you!  And 
how  are  you  ? 

Each. — An  eatorras,  gu  'n  robh  math  agad  Eoghainn ; 
ciamar  a  tha  thu  f ein  ?     Ach  an  do  chaill  thu  do  Ghàidhlig  ? 

EoGH. — Cha  do  chaill,  's  cha  chaill  gus  an  caill  mi  'n  deò ; 
ach  shaoil  learn  tbusa  'bhi  cho  fada  'sa  bhaile-mhor  gu  'm  b'i 
'Bheurla  bu  deise  leat. 

Each. — Cha  'n  i  ;  cha  'n  'eil  annams'  ach  duine  maol- 
teangach.  's  cha  'n  'eil  de  dh'  eanchainn  agam  na  's  urrainn 
greim  a  dheanamh  air  cànain  choigreach ;  ach  f  òghnaidh 
dhomhsa  an  te  a  dheoghail  mi  stigh  le  bainne  na  ciche. 

Eogh. — Tha  thu  cur  iongantais  orm,  Eachainn ;  shaoilinnse 
gu  'm  b*  fhasa  dhuit  a'  chànain  a  th'  ann  ad  chluasan  a  h-uile 
latha  'ghabhail  a  stigh,  na  greim  a  chumail  air  an  te  nach  'eil 
thu  cluinntinn  ach  fior  ainneamh. 

Each. — Cha  'n  e  an  ni  'tha  daonnan  'sa  chluais  a  tha 
daonnan  'sa  chridhe,  Eoghainn,  agus  is  ann  'sa  chridhe  a 
tha  sinn,  am  bitheantas,  a'  tasgadh  nan  cuimhneachan  air 
am  mo  meas  againn,  bitheadh  no  na  bitheadh  iad  fiachail 

annta  fein ;  cha  'n  e  nach  d'  fheuch  mi  ris  a'  Bheurla,  ach 
dh'  fhairtlich  i  orm. 

EoGH, — Tut !  cha  'n  'eil  an  gnothach  cho  doirbh  's  a  tha 
thu  smaointeachadh.  Thoir  fainear  mar  a  tha  daoin'  eile  'ga 
labhairt.  Leugh  leabhraichean  'sa  chànain  sin.  Gleidh 
Foclair  math  Gàidhlig  làmh  riut,  's  theid  mise  'n  urras  nach 
bi  thu  fad  ag  ionnsachadh  na  Beurla. 

Each. — Mar  thuirt  an  t-òganach  o  shean,  "  choimhead  mi 
iad  sin  uil'  o  m'  òige  " ;  's  ged  a  choimhead,  tha  mise  fathast 
gun  Bheurla.  Ach  a  bhi  'g  iomradh  air  an  Fhoclair :  cha  'n 
'eil  an  sin  ach  an  gnothach  ciogailteach  a  bhi  smeachranachd 
ris  na  Foclairean. 

EoGH. — Ciamar  sin  Eachainn? 

Each. — Mata  bho  'n  is  tu  am  fear  a  th'  ann,  faodaidh  mi 
innseadh  dhuit  mar  a  rinn  am  Foclair  orm.  Bha  mi  o  cheann 
ghoirid  a'  tionndadh  suas  fhacal  anns  an  Fhoclair  Ghàidhlig, 
's  thainig  mi  trasd  air  an  fhacal,  '•^aothar'^  's  gu  de  a'  bheurla 
'bh'  aig'  air  ach,  ^ flatulent.^  Bha  iongantas  orm  nach  cuala  mi 
'm  facal  so  'ga  chleachdadh  aig  muinntir  na  Beurla,  's  ghleidh 
mi  cuimhn'  air — 's  tha  mi  coma  ged  nach  do  ghleidh — ach 
aig  an  am  shaoil  mi  gu  'n  robh  e  gle  fhreagarrach  air  son  na 
gaoithe  cruaidhe,  feanndaidh,  'bhios,  air  uairean,  a'  sianail 
troimh  chaol-shraidean  a'  bhaile  so,  le  fead  cho  cruaidh  ri 
fead  ghlaice. 

EoGH. — Seadh,  Eachainn,  ach  ciod  a  bha  cearr  air  an 
fhacal  ?     Ciamar  a  chaidh  an  gnothach  air  aimhreidh  ? 

Each. — Chaidh  mar  so  :  bha  mi  a'  toirt  sràid  do  'n 
chuilein  mhadaidh  agam,  'nuair  a  thachair  aon  de  dhaoine 
mora  'bhaile  orm,  's  bho  'n  a  thuit  e  mach  gu  'n  robh   a' 

ghaoth  car  àrd,  chuir  mi  fàilt  air  an  duin'-uasal  le,  ^'■flatulent 
mornings  Sir." 

EoGH.— Ho  !  Ho  !  Ho  !  Ha  !  Ha  !  'De  thuirt  e? 

Each. — Rinn  e  snodha  gàire,  's  thuirt  e, — agus  sin  ann  an 
Gàidhlig  cho  math  ri  m'  Ghàidhligse, — "Ciod,  a  dhuine 
bhochd  a'  ghaoth  'tha  'cur  dragh  ort ;"  '  Tha  le  'r  cead,'  arsa 
mise,  an  aona  ghaoth  is  fhiosrach  mise  'thigh'n  riamh  rathad 
a,  bhaile  so, — a'  ghaoth-an-ear  ? '  "  Nach  cuimhne  leat,"  ars' 
esan,  "  mar  a  thuirt  a  charaid  ri  lob ;  an  lion  an  duine  ghc 
a  chliabh  leis  a'  ghaoith-an-ear  ? '' 

EoGH. — So ;  nach  e  'bha  bearraideach  !  Thachair  do 
sheise  riut,  Eachainn. 

Each. — *  Anns  a'  bhaile  so/  arsa  mise,  '  biodh  daoine  glic 
no  amaideach,  cha  'n  'eil  atharrach  gaoth  ann  leis  an  lion  iad 
am  builg,  gabhadh  iad  caol  no  reamhar  i.' 

EoGH. — Mo  ghille  geal ! 

Each. — "  Innsidh  mise  dhuit,"  ars'  esan,  "  Ciod  is  coir 
dhuitse  'dheanamh;  's  ma  ghabhas  tu  mo  chomhairle,  cha 
chuir  gaoth  an  ear  no'n  iar  dragh  ort;  cum  do  bheul  diiinte. 
Madainn  mhath  leat." 

Eogh.— 'S  dh'  fhàg  e  'n  sud  thu  ? 

Each. — Dh'  fhàg  e  'n  sud  mi ;  'am  sheasamh  ann  am 
chnapstarra  air  an  t-sràid,  ag  amharc  as  a  dheigh,  's  mi  faicinn 
gu  soilleir  air  a  shlinneanan  gu  'n  robh  e  'sna  crithean  a' 
gàireachdaich. 

Eogh. — Fhuair  e  chuid  a  b'  fhearr  dhiot,  Eachainn.  Nach 
iongantach  leamsa  thusa  'bhi  cho  maol-cheannach  an  deigh  a 
bhi  leithid  a  dh'  uine  'sa  bhaile-mhor. 

Each. — Cion  na  Beurla,  Eoghainn  ;  cion  na  Beurla.  Tha 
Ghàidhlig  so  againne  tuillidh  is  uasal  'na  gnè.  Cha  'n  fhiach 
leatha  iasad  a  ghabhail  bho  chànainean  eile.  Cha  'n  fhiach 
leatha  a  ceann  a  chromadh  air  aon  doigh  no  doigh  eile,  's 
tha  sin  'ga  fàgail  air  dheireadh. 

EoGH. — Tha  mi  creidsinn  nach  'eil  thu  fada  cearr.  Ach 
ciod  a  rinn  thu  an  deigh  do  'n  duin'-uasal  dealachadh  riut  ? 

Each. — Cha  do  rinn  dad  is  fhiach  ainmeachadh.  Thug 
mi  siiil  air  a  chù,  's  thug  an  cii  siiil  ormsa,  's  thug  sinn  le 
cheile  sùil  an  deigh  an  fhir  a  bha  'nis  a'  dol  as  an  t-sealladh 
aig  oisinn  na  sràide,  ach  cha  d'thuirt  sinn  smid.  Thionndaidh 
sinn  air  ball  ar  sròn  an  aghaidh  na  gaoith-'n-ear  's  shèap  sinn 
dachaidh. 

Eogh. — An  d'  innis  thu  do  'n  mhnaoi  mar  thachair  ? 

Each. — Cha  'n  'eil  e  soirbh  diùrrais  a  chumail  o  na 
mnathan.  An  deigh  dhomh  mo  phiob  a  lasadh,  thug  mi 
fainear  gu  'n  do  thachair  a  leithid  so  a  dhuin'-uasal  orm  air 
an  t-sraid.  "An  do  thachair,"  ars'  ise,  "Ciod  a  bha  e  'g  ràdh?'* 
A  nis,  gu  mi-fhortanach,  cha  robh  breug  deas  agam,  's  cha 
robh  iiin'  agam  air  te  a  dheanadh,  's  e  bh'  ann  gu  'n  d* 
thainig  an  fhirinn  a  mach,  eadar  mo  làmh  's  mo  thaobh. 

Eogh. — Seadh,  's  gu  de  'thuirt  i  ri  d'  Bheurla  ? 

Each. — Cha  d'  thubhairt  an  aon  fhacal  beag.  'Nuair  a 
chual  i  an  fhàilt  a  chuir  mi  air  an  duin'-uasal,  thog  i  a  da 
làmh  mhìn-gheal,  bhoidheach  os  cionn  a  curraichd ;  thionn- 
daidh i  gealagan  a  sùl  ris  a  chabar-dhroma ;  's  an  deigh  dhi 
ruith  chunntais  a  thoirt  air  cabair  an  fharaidh,  chrom  i  'ceann 

's  thòisich  i  air  figheadh  na  stocaidh  a  bha  'na  h-uchd,  mar 
gu  'm  b'e  am  meur  a  bu  mhoille  am  meur  a  bu  diombaiche. 

EoGH. — Gabh  mo  chomhairl'  Eachainn  agus  loisg  am 
Foclair  sin. 

Each. — Tha  mi  'ga  dheanamh  sin  Eoghainn ;  tha  mi  'toirt 
stròic  as  an  dràsd  's  a  rithist  a  chur  teine  ris  a'  phiob  an  àite 
na  h-eibhleig  a  b'  àbhaist  domh  'chur  innte. 

EoGH. — Latha  math  leat  Eachainn;  chi  mi  fathast  thu 
mu  'm  fag  mi  'm  baile. 

Each. — Latha  math  leat  fein  Eoghainn,  's  bi  cinnteach 
gu  'n  tathail  thu  mu  'm  fag  thu  'm  baile^  ach  na  abair  smid 
mu  'n  bheurla  mhoir  agamsa.     Latha  math  leat. 

OIDHCH'     AIR     CHEILIDH. 


Thainig  caraid  'gam  fhaicinn,  an  oidhche  roimhe,  's  dh' 
iarr  e  orm  dol  leis  air  chèilidh.  ''Carson  a  rachainns' air 
cheilidh?"  arsa  mise,  "A  dh'  fhaotainn  cuideachd  agus 
còmhradh  dhaoine  fiachail,"  ars'  esan.  "  Tha  agams'  ann  an 
so,"  arsa  mise,  's  mi  togail  an  leabhair  a  bh'  air  a'  bhòrd, 
"cuideachd  dhaoine  cho  fiachail 's  a  bha  riamh  air  thalamh." 
"  Tha  sin  ceart  gu  leòir,"  ars'  esan,  "  ach  nach  saoil  thu,  air 
uairean,  gu  bheil  a'  chuideachd  sin  car  marbhanta.  Tha  thu, 
mar  gu  'm  b'eadh,  ag  ionndrainn  anail  na  beatha  anns  an  ni 
a  tha  iad  a'  toirt  seachad."  "Theagamh  nach  misd*  an 
gnothach  sin  idir,"  arsa  mise,  '*  gheibh  mi  uatha  gu  ciallach, 
cothromach,  gun  ghuth  mòr  no  droch-fhacal,  na  smaointean 
a  b'  fhiachala  bh'  aca  r'a  chur  an  ceill ;  agus  sin  anns  an 
òrdugh  a  b'  fheàrr  's  am  b'  urrainn  daibh  fein  an  cur.  Ciod 
a  b'  fhearr  na  sin  a  gheibhinn  air  cheilidh  ?"  "  Gheibheadh 
ni  no  dhà,"  ars'  esan,  "a  dh'  aon  ni  dheth,  ma  theid  thu 
leamsa  'nochd,  gheibh  thu  cuideachd  dhaoine  a  tha  ainmeil 
anns  gach  cearn  de  'n  t-saoghal  anns  am  bheil  Gàidheil  a' 
tuineachadh ;  's  nach  mor  an  ni  sin  ?"  **  Seadh,  seadh,"  arsa 
mise,  "ach  cò  iad  na  daoine  mora  so?"  "Thig  agus  faic," 
ars'  esan.  Cha  'n  'eil  annams'  ach  duine  socharach,  's 
dh'  fhalbh  mi  leis.  Air  an  rathad,  thug  mi  fainear  gu  'm 
b'  fhaoin  an  duine  mi,  a'  dol  a  leithid  a  dh'  astar  o'm 
bhothan  fein  air  oidhche  fhuar  gheamhraidh,  agus  sin  a  dh' 
aona  ghnothach    a  spleuchdadh  air  daoine  mora — daoine 

nach  sealladh  air  an  taobh  air  am  bithinn  de  'n  t-sràid.  "  Cha 
'n  'eil  thu  na  's  faoine  mar  sin  na  daoin'  eile,"  ars'  esan,  "  's 
theagamh  gu  'm  bheil  bunachas  anns  an  ni  sin  nach  'eil  idir 
cho  faoin  's  a  tha  thu  saoilsinn.  Co-dhiù,  faodaidh  tu  fein  a 
thoirt  fainear,  gur  iad  na  daoin'  a's  fiachala  annta  fein,  'is 
deise  gu  deagh-thoillteanas  dhaoin'  eil'  aideachadh.  Am 
bheil  cuimhn'  agad  air  an  rann  sin  aig  Browning  anns  am 
bheil  e  'farraid  niu  dhèighinn  an  duin'  ainmeil  sin,  Shelley  ? 

'  An  e  gu  'm  fac  thu  Shelley  fein  ? 
An  d'  chaisg  e  'cheum  's  an  d'  èisd  thu  'ghuth  ? 
An  d'  labhair  thu  ris,  beul  ris  beul  ? 
Air  leam  gur  ait  do  sgeul  an  diugh  V 

A  nis  bu  duine  comasach  Browning  e  fein  ach  a  reir 
coltais  bha  farmad  air  ris  an  duine  a  chunnaic  Shelley  's  an 
fheòil."  "Cha  robh  fhios  agam,"  arsa  mise,  "gu 'n  do 
sgriobh  Browning  anns  a'  Ghàidhlig."  "  Ud !  ud  !  cha  do 
sgriobh,"  ars'  esan,  "thionndaidh  mise  sin  gu  Gàidhlig, 
eagal  's  nach  tuigeadh  tus'  a'  Bheurla."  "Tha  mi  'nur 
comain,"  arsa  mise,  "  ach  a  reir  mo  bheachd-sa,  cha  robh  e 
cho  soirbh  cainnt  f  haotainn  dheth  fein ;  nach  e  thuirt  ann  an 
ait  eile ; 

*  Sùil  troimh  m'  uinneig  gheibh  thu  'nasgaidh, 
Ach  cas  na  cuir-sa  thar  mo  starsnaich.' 

Thionndadh  mise  sin  gu  Gàidhlig  eagal 's  gu  milleadh  sibhs' 
e.  'S  e  mar  a  tha,  nach  'eil  e  furasd  eolas  a  chur  air  duine. 
Cò-dhiù  a  chi  sibh  e  tromh  'n  uinneig  no  troimh  'n  luidheir, 
cha  'n  'eil  sibh  'ga  fhaicinn  ach  o'n  taobh  a  muigh,  's  cha  'n 
'eil  e  dhuibh,  mar  sin,  ach  mar  choigreach,  gus  an  toilich  e 

fein  dorus  na  hinntinn  fhosgladh.  Tha  an  seanachas  so  a' 
fàgail  mo  cheumsa  trom.  Nach  'eil  fhios  agaibh  gu  bheil  am 
air  son  gach  ni ;  am  gu  feallsanachd,  's  am  gu  ceilidh ;  no 
mar  thuirt  an  duine  glic  a  bh'  ann  roimhe  so,  '  'Nuair  a  bhios 
sin  ri  maorach,  biomaid  ri  maorach.'  Is  air  a  cheart 
dòigh,  'nuair  a  bhios  sinne  ri  ceilidh,  biomaid  ri  ceilidh.' 
Mu  'n  d'  fhàg  sin  an  tigh,  bha  mi  dol  a  dh'  innseadh  dhuibh 
mu  rud-eigin  a  thachair  dhomh  an  oidhche  roimhe  a  chuir 
iongantas  orm,  ach  bha  a  leithid  de  ghoganaich  oirbhse  mu'n 
cheilidh  so  's  nach  d'  fhuair  mi  facal  a  ràdh.  So  agaibh, 
mata,  an  ni  a  thachair :  Bha  mi  'm  shuidhe,  mar  is  minic, 
ann  an  ciiil  leam  fein,  's  mi  'smaointeachadh  tuillidh  na  bha 
mi  'g  ràdh,  'nuair  a  chuala  mi  guth  ciùin  caol  nach  b'f  hiosrach 
mi  leithid  a  chluinntinn  riamh  roimhe  Shaoil  mi  gu'm  b'e 
spiorad  nabàrdachd  a  thainig  leteachdaireachd  g'amionnsaidh 
no  a  thilgeil  falluinn,  no  blaigh  lin,  no  leith-phlaide,  no  gioball 
mai^  sin,  tharum,  mar  a  thachair  do  mhuinntir  eile  air  an 
cuala  mi  iomradh.  Chum  mi  sùil  ris  an  fharadh  air  chor  's 
gu  'm  bithinn  deas  a  cheapadh  ni  'sam  bith  a  dh'  fhaodadh 
tuiteam  as  a'  chearn  sin ;  ach  cha  robh  ni  ri  fhaicinn.  Dh* 
eisd  mi  greis  ris  a'  cheòl-shìth  so,  's  gu  de  a  b'  iongantaiche 
ieam  a  chluinntinn,  na  fonn  aon  de  'm  òrain  fein.  Bha 
bòsdan  beag  ann  an  oiseinn  anns  an  robh  mi  gleidheadh 
spruidhleach  phaipeirean.  Thog  mi  'm  brod  dheth  gu  faicill- 
each,  's  gu  de  bha  'n  so  ach  luch  a  rinn  a  dachaidh  am 
measg  nam  paipeirean.  Bha  cuid  de  na  paipeirean  sin  a  bha 
gle  mhiadhail  agam  fein,  gu  sònraichte,  òrain  a  Bhàird 
Luideagaich.  Thagh  i  mach  à  measg  chàich,  òran  a  rinn  mi 
fein  do  'm  cheile  pòsda,  's  thug  an  creutair  uilc  (an  luch)  an 

t-òran  lurach  sin  'na  mhile  criomag,  's  rinn  i  leab-iirlair  dhi 
fein  's  d'a  muirichinn  'na  theis-meadhoin.  Tha  mi  'm  beachd 
gur  ann  am  feadh  a  bha  i  a'  criomadh,  's  a'  cuimireachadh  a' 
phaipeir  air  son  a  nid  a  f  huair  i  bias  air  an  òran.  'S  gu  'n  do 
thaitinn  e  cho  math  rithe,  's  gu  'n  do  leig  i  earrann  deth 
thar  a  slugan,  's  gur  e  sin  a  thug  a'  bhuaidh-chiùil  dhi. 
Cò-dhiu,  bha  i  'nis  'ga  channtaireachd  do  na  sgriotachain 
aice,  direach  mar  a  b'  àbhaist  domhsa  'bhi  'ga  channtaireachd 
do  'm  fheadhainn  fein."  "Tut!  Tut ! "  arsa  mo  charaid,  "tha 
eagal  orm  fein  nach  do  lean  thu  ro-dhliith  do  smior  na  firinn 
anns  an  ni  sin ;  cò  'chuala  riamh  iomradh  air  luch  a'  cannt- 
aireachd?"  '"Nach  cuala,"  arsa  mise,  "  Matà,  cò-dhiù 
'chuala  no  nach  cuala,  no  cò-dhiù  a  lean  mise  ri  smior  na 
firinn,  no  nach  do  lean,  cha  ruig  sibhse  'leas  a  bhi  cho 
mionaideach  m'  a  dheighinn :  cha  trie  leamsa  facal  a  chur  an 
aghaidh  nan  rò-sgeul  a  bhios  sibhse  'g  innseadh."  "  So  sgad 
tigh  na  ceilidh,"  ars'  esan,  's  e  'g  amharc  cho  gruamach  ri 
fuaradh  froise. 

Cha  b'  e  sin  an  tigh  suarach,  's  cha  b'  e  a'  chuideachd 
shuarach  a  bha  cruinn ;  's  ceart  mar  thuirt  mo  charaid,  bu 
daoin'  ainmeil  a'  mhòr-chuid  de  na  bha  'làthair.  Thòisich  na 
sgeulachdan.  Thug  Fear  an  Tighe  dhuinn  "  Gaisgeach  na 
Sgeithe  Deirge."  'S  math  a  bu  chuimhne  leamsa  'cheart 
sgeulachd  a  chluinntinn  air  a  h-aithris  le  Iain  MacFhearchair 
a  bha  'n  Colasa ;  ach  tha  latha  no  dhà  bho  sin.  'Nuair  a  bha 
crioch  air  an  sgeulachd,  thòisich  deasbaireachd  mu  chiall  cuid 
de  na  facail  a  bha  air  an  gnàthachadh  innte.  Shaoil  mise  gu'm 
b'  aithne  dhomh  Gàidhlig,  ach,  mo  chreach  !  's  beag  a  b' 
fhiach  mo  Ghàidhlig-sa  am  measg  nan  daoine  sin.     Cha  'n  e 

mhàin  gu  'n  robh  iad  mion-eòlach  air  a'  Ghàidhlig,  bha  iad  a 
bhàrr  air  sin,  coimhlionta  ann  an  cànainean  eile  a  bha  cuid- 
eachail  a  chum  solus  a  thilgeadh  air  an  ni  a  bha  dorcha 
dhuinn  's  a'  Ghaidhlig.  Thionndaidh  an  sin  an  seanachas 
air  ciall  no  seadh  nan  sean  sgeulachdan  sin,  no  an  robh 
seadh  idir  annta.  Chuir  e  iongantas  orm  a  chhiinntinn 
nach  ann  gun  seadh  a  tha  iad,  's  gu  bheil  daoine  fògh- 
luimte  a'  caitheadh  mòran  saoithreach  riutha^  'gan  tional  f eadh 
gach  diithaich  's  am  bheil  iad  ri  fhaotainn,  a'  lorgachadh  a 
mach  na  rathaidean  air  an  d'  thainig  iad  g'  ar  n-ionnsaidh-ne, 
's  'gam  mion  sgriidadh  a  chum  beachd  a  tharruing  uapa  air 
a'  ghnè  dhaoine  am  measg  an  d'eirich  iad  an  tùs ;  's  gu  bheil 
iad  mar  sin  airidh  air  àite  nach  suarach  am  measg  litreachas 
an  t-saoghail.  "Ubh!  Ubh!"  arsa  mise  rium  fein,  "a  rèir  so, 
rinn  Iain  MacFhearchair  coir  seirbheis  nach  beag  do  litreachas 
a  dhùthcha,  anns  an  sgeulachd  so  chumail  a  lathair." 

An  deigh  nan  sgeulachdan,  bha  ceòl  agus  fearas-chuideachd 
againn  a  bha  fior  thaitneach ;  ach  an  deigh  sin,  thainig  an 
ni  a  bu  taitniche  leamsa  na  h-uile  ni  eile — an  t-suipeir — 's 
cha  b'i  'n  t-suipeir  ach  a  leithid !  An  deigh  na  suipearach 
bha  pioban  is  cigars^  'gan  tarruing.  Cha  robh  agamsa  ach 
seana  chutag  dhubh,  's  bha  nàir'  orm  a  toirt  am  follais,  ach 
thairg  duin'-uasal  caoimhneil  cigar  dhomh,  's  ghabh  mi  sin. 
Cha  'n  'eil  mise  suas  ris  na  gnothaichean  riomhach  sin,  's  tha 
amharus  agam  gur  e  'n  ceann  cearr  dheth  a  chuir  mi  'm 
bheul.  Cha  tàirneadh  an  rud  grannda  deò,  's  bha  smiidan 
an  uilc  as  a  cheann  eile,  a  bha  'dol  cho  direach  ann  am  shròin 
's  ged  a  b'e  am  ball-àirneis  sin  a  b'  aon  luidheir  air  an  tigh. 
Tha  mi  smaointeachadh  gur  e  sin  a  thug  an  deur  air  an  t-siiil 

agam  'nuair  bha  mo  charaid  a'  seinn  "  An  gleann  's  an  robh 
mi  òg."  Ach  sin  agaibh  mar  a  tha,  'nuair  a  bhios  duine  am 
measg  dhaoine  mora  's  gun  e  suas  r'  an  dòighean,  faodaidh 
e  bhi  cinnteach  gu  'n  eirich  tubaist  dha. 

Chaidh  an  tim  seachad  cho  luath  ri  saighead-shith,  's 
thainig  dà-uair  dheug  a  dh'  oidhche  mu  'n  do  smaointich 
sinn  air  gluasad ;  ach  mu  dheireadh,  thòisich  sinn  air  dragh- 
adh  ar  casan  'nar  deigh,  's  iad  gle  neo-thogarrach  a  thighinn. 

Dh'  fheòraich  mo  charaid  dhiom  ciamar  a  thaitinn  a' 
chèiHdh  rium.  "A'cheiUdh!"  arsa  mise,  "Ma's  ann  mar 
sud  a  thàtar  a'  gleidheadh  na  ceilidh  a  nis,  rachainns'  air 
cheiHdh  a  h-uile  h-oidhche  's  t-seachduinn, — a  Dhòmhnach, 
a  Luan  's  a  Shathurna.  Tha  mi  'gràdh  ribh,  gu  'm  b'  fhiach 
an  t-uisge-beatha  fein,  dol  a  h-uile  ceum  de  'n  astar  air  a 
shon.  'Nuair  a  bha  sibhse  'gabhail  an  brain,  thug  mise 
sriibag  as  mo  ghloine,  gun  fhios  do  chàch,  's  tha  mi  'g  ràdh 
ribh  gu  'n  d'  thug  e  meall  ann  am  mhuineal  cho  mòr  ri  cnap 
buntàta."  "Tut !  Tut !"  ars'  esan,  "  Carson  nach  do  chuir 
thu  uisge  'na  cheann  ?  Bha  'n  t-uisge-beatha  sin  mar  a  dh' 
fhàg  e  Làmh-phròaig  an  He."  *'  Nach  coma  leam,"  arsa 
mise,  "  Co  an  làmh  no  'chas  a  dh'  fhàg  e ;  an  saoil  sibh  an 
robh  mi  dol  a  thruailleadh  tiodhlacan  an  fhreasdail  mar  sin. 

"Ach  cha  b'  urrainn  domh  gun  bhi  smaointeachadh  air  an 
atharrachadh  a  thainig  air  an  t-saoghal  o  'n  a  b'  àbhaist 
domhsa  bhi  dol  do  thigh  baintreach  Dhiighaill  Chiobair,  's  a 
bhiodh  am  boirionnach  laghach  sin  ag  innseadh  sgeulachdan 
do  dh'  Iain  a  h-ogha  's  dhomh  fein,  gus  am  biodh  ar  siiilean 
an  impis  leum  as  ar  cinn  leis  an  eagal.  Tha  cuimhne 
shonraicht'  agam  air  aon  de  na  h-oidhchean  sin.     Bha  na 

sgeulachdan  air  an  oidhche  sin,  cho  Ian  de  chulaidh-uamhais 
's  gur  gann  a  rachadh  agams'  air  seasamh  air  mo  chasan  leis 
an  eagal,  'nuair  thainig  an  t-àm  dhomh  dol  dachaidh.  Bha  'n 
oidhche  cho  dorcha  ri  toll-guail,  's  bha  mu  thuaiream  da 
chiad  slat  a  dh'  astar  eadar  an  da  thigh,  agus  mu  mheadhon 
slighe,  bha  dig  mhòr  dhomhain  a  bha  'm  bitheantas  Ian 
puill  is  uisge.  Leum  mi  air  falbh  's  ruith  mi  cho  luath  ri 
fiadh  na  Beinne-brice,  gus  an  do  shaoil  mi  a  bhi  dlùth  air 
bruaich  na  dige.  Thug  mi  an  sin  duileum  'san  athar,  's 
thainig  mi  gu  talamh,  gu  cruinn,  cothromach,  ann  an  teis- 
meadhoin  na  dige.  Cha  luaithe  a  bhuail  mi  'sa  pholl,  na  las  e 
suas  le  teine  shionnachain  leis  am  faca  mi  gu  soilleir  air  a' 
bhruaich  os  mo  chionn,  cruth  an  uamhais  !  An  t-each  uisge ! 
Ghlaodh  mi  gu  cruaidh  leis  an  eagal !  Thug  esan  leum  as 
's  rinn  e  sraigheadh.  Ar  leam  gu  'n  d'  aithnich  mi  'n  sraigh- 
eadh.  An  ait  an  Eich-Uisge,  's  ann  a  bh'  ann  an  sean  each 
donn  aig  mo  sheanair. 

"Gu  firinneach  b'  uamhasach  an  saoghal  a  bh'  ann  's  an  am 
sin,  cho  Ian  de  thaibhsean  's  de  bheistean  mì-nàdurra.  Eadar 
an  t-Each-Uisge  's  a'  Chaointeach,  am  Beithir-Sgiathach  's 
Leabhar  nan  Ceist,  cha  'n  'eil  f hios  agam  f ein  ciamar  a  bha 
balaich  bhochda  beò  idir.  Ach  fhuair  sinn  cuidhte  'sna 
trioblaidean  sin  uidhair  'n-uidh,  ach  ma  fhuair,  thainig 
feadhainn  eile  'nan  aite ;  's  mur  a  b'  iad  a  bu  mhiosa,  cha  b' 
iad  dad  a  b'  fheàrr.  'S  fhad  o'n  a  shuaip  sinn  an  t-Each- 
Uisg'  air  son  an  Eich-Iaruinn.  Chuir  sinn  a  Chaointeach 
as  a  dreuchd  'nuair  a  fhuair  sinn  a  mach  gu  'n  rachadh 
againn  air  caoineadh  air  ar  son  fein.  Fhuair  sinn  a  mach 
mu  'n    cheart  am   nach     bu   bheò    am    Beithir-Sgiathach. 

Chunnaic  sinn  le  'r  siiilean  fein  e  'na  luidhe  's  an  uaigh — 
uaigh  cho  domhain  's  gu  'n  robh  an  leac-lighidh  air  uachdar 
na  miltean  troidh  air  thiuighead,  's  tha  amharus  agam  gu  'n 
robh  e  'na  luidhe  an  sin,  cian  mu  'n  robh  balach  beag  ann  air 
am  faodadh  e  eagal  a  chur,  agus  cian  nan  cian  mu  'n  do 
bhruadair  Maois  air  na  sè  làithean.  Ach  gu  de  dheth  sin, 
cha  bu  luaithe  a  bha  sinn  saor  o  aon  trioblaid  na  'bha 
trioblaid  eile  'na  lorg.  'Nuair  a  bha  sinn  òg  agus  thar  nan 
cluas  ann  an  gaol,  shaoil  sinn  nach  robh  trioblaid  ann  cho 
deuchainneach  ris.  Tha  sinn  a  nis  sean,  agus  thar  nan  cluas 
ann  an  ainbheach,  's  tha  fhios  againn  gur  e  sin  trioblaid 
mòran  a's  deuchainniche  na  'n  gaol."  "  Nach  ann  mar  sin," 
arsa  mo  charaid,  "a  chaidh  ar  beatha  orduchadh  o  thus  : — 

'  Rugadh  an  duine  gu  carraid 
Mar  a  dh'  ^ireas  srada  suas.' 

'S  cha  'n  'eil  buannachd  dhuinn  a  bhi  ri  monmhur,  no 
'bhi  ghnàth  a'  sealltuinn  air  an  taobh  a's  duirche  de  'n  neul. 
An  àite  sin,  nach  e  's  coir  dhuinn  na  sochairean  a  tha  'm 
freasdal  a'  buileachadh  oirnn,  a  ghabhail  ann  an  spiorad 
taingealachd  ?"  '*Gu  sònraicht,"  arsa  mise,  "ma  thig  iad  an 
dràsd  's  a  rithist,  ann  an  riochd  Oidhch'  air  Cheilidh. 


^i 

OMAR     KHAYYAM. 

Am  bard  Fersianach. 


Mu'n  am  'san  robh  Macbheathain, — mu'n  d'rinn  Shakspeare 
an  dàn-cluiche  a  tha  'dol  fo  'n  ainm  sin, — a  gleachd  air  son  a 
chinn  's  a  chriiin  an  aghaidh  feachd  Chaluim-a-Chinn-Mhoir, 
thainig  an  duin'  ainmeil  so,  Omar  Khayyam,  thun  an 
t-saoghail.  Agus  mu  'n  am  'san  robh  Mànus  Casruisgt', 
Rìgh  Norway,  a  tarruing  a  luinge  trasd'  an  fhearainn  aig  an 
Tairbeart  Chinntireach,  air  chòr  's  gu  'n  rachadh  aig'  air  a 
ràdh  gu  'm  b'  eilean  Cinntire,  fhuair  Omar  bàs.  Tha  e,  mar 
sin,  mu  thuaiream  ochd  ceud  bliadhna  bho  'n  a  chuir  Omar 
r'a  cheile  na  rannan  sin  a  dh'  fhàg  e  'na  dheigh  fo  'n  ainm 
air  am  bheil  iad  air  an  cur  am  mach, — "An  Rubaiyat  aig 
Omar  Khayyam." 

Cha  'n  'eil  cinnt  air  a  cheart  bhliadhna  'san  d'  rugadh  e, 
ach  tha  fhios  gur  ann  'am  baile  beag  dliith  air  Naishapilr, 
ann  an  roinn  Chorassain  de  rioghachd  Phersia  a  thachair  dha 
'bhi  air  a  bhreith. 

Feumar  a  ràdh  ged  a  bha  'n  duine  so  ainmeil  'na  latha 
'sna  linn  fein,  nach  d'  thainig  ach  fior  bheagan  de  mhion- 
chunntas  mu  bheatha  'nuas  g'ar  n-ionnsuidh.  Tha  e  coltach 
gun  robh  a  phàrantan  'an  staid  chothromaich,  oir  fhuair 
Omar  an  t-ionnsachadh  a  b'  fhearr  a  bha  'dol  aig  an  am.    'S 


too  AM    FEAR-CIUIL. 

ann  an  Àrd  Oil-thigh  Naishapiiir  a  fhuair  e  fhòghlum,  's  a 
reir  coltais,  rinn  e  deagh  bhuil  de  'n  teagasg  a  fhuair  e.  Tha 
e  fein  ag  innseadh  dhuinn  mu  dheighinn  so. 

"  Luchd  fòghluim  theagaisg  dhomh  gach  nl  fo  'n  ghrèin, 
'S  thug  mi,  gun  teagamh,  leam  na  b'  eòl  daibh  fein  ; 
Ach  brlgh  an  iomlain  dhomh,  de  'n  eòlas  bhaoth, 
Mar  uisge  thainig  mi  is  thèid  mar  ghaoth." 

Aig  an  Oil-thigh,  chuir  e  eòlas  air  da  ghill'  òg,  comh- 
aoisean  dha  fein,  d'am  b'ainm,  Abdul-Khassan,  agus  Hassan 
Sabbah.  Is  ann  bho  aon  dhiubhsan,  Abdul-Khassan,  a 
fhuaradh  a  mhor-chuid  de  na  's  aithne  dhuinn  mu  dheighinn 
Omair.  Mu  'n  d'  f  hag  na  triiiir  ghillean  òga  so  an  t-Oil-thigh, 
rinn  iad  co-chòrdudh  eatarra  fein,  gu  'm  biodh  iad  cuimhneach 
mu  chàch  a  cheile,  agus  co  air  bith  dhiu,  a  thigeadh  gu  inbh 
àrd  'sant-saoghal,noadheanamhsaoibhreas,gu'n  cuimhneach- 
adh  e  air  each.  Fhuair  Abdul  Khassan  air  aghaidh  gus  an 
robh  e,  mu  dheireadh,  'na  Ard-riaghladair  air  an  rioghachd, 
fo  Alp  Arslan,  a  bu  righ  air  Persia  aig  an  am.  Chum  Abdul 
r'a  ghealladh ;  thug  e  ait  àrd  do  Hassan  Sabbah  an  ciiirt  an 
righ,  agus  thairg  e  leithid  eile  do  dh'  Omar ;  ach  chuir  esan 
CÙ1  ris  an  tairgse  so,  ag  ràdh  gu  'm  b'  fhearr  leis  a  bhi  air  a 
dhoigh  fein,  gun  suim,  gun  churam,  ag  òl  f ìona  's  a'  deanamh 
rannan ;  no  mar  thuirt  e  fein  ann  an  te  de  na  rannan  sin. 

**  Thoir  crioman  arain  dhomh  is  searrag  fhion', 
Le  leabhar  rannan,  mar-ri  caraid  mhi, 
Is  craobh  an  fhàsaich  'deanamh  sgàil  o  'n  ghrèin; 
O,  bhiodh  an  fàsach  dhomh  mar  Phàras  fein  !  " 

'Nuair  a  chunnaic  Abdul  Khassan  so,  agus  speis  nihòr  a  bhi 
aige  de  dh'  Omar,  thug  e  dha  coir,  ann  an  saor  dhuais,  air 
roinn  mhath  de  theachd-a-stigh  a'  bhaile-mhoir,  Naishapùr, 
anns  an  robh  Omar  a'  gabhail  còmhnaidh.  Beagan  bhliadh- 
nachan  na  dheigh  sin,  thug  e  dha  Ian  ùghdarras  thairis  air 
Krà-Oòservatory  na  rioghachd.  Tha  againn  air  ùghdarras, 
Tarik-ul-Hukama,  gu  'm  b'  e  Omar  duine  a  b'  fhòghluimte 
'san  rioghachd ;  cha  b'  ann  a  mhain  anns  gach  fòghlum  a 
bha  cumant'  an  Persia,  ach  gu  'n  robh  e  fiosrach  ann  an 
Htreachas  na  Greige.  A  bhàrr  air  so,  chaith  e  cuid  d'a  ùine 
a'  geur-bheachdachadh  air  Oibrichean  Nàduir,  's  na  laghanna 
nàdurr'  a  bha  'riaghladh  gach  ni,  cho  f  had 's  a  bu  chomasach 
dha  sin  fhaotainn  a  mach.  Chaith  e  earrann  eile  d'a  iiine  ri 
speuradaireachd.  Cha  chur  e,  mar  sin,  iongantas  oirnn  gu  'n 
robh  an  Observatory  air  a  cur  fo  'chiiram ;  ach  chuireadh  e 
iongantas  gu  leoir  oirnn  nan  creideamaid  an  teisteas  a  bha  e 
'toirt  air  fein ;  's  e  sin  nach  robh  ann  ach  am  misgear.  Tha 
e  ag  innseadh  dhuinn  mar  so. 

*'  Anns  an  tlgh-òsda  rinn  mi  m'  fhall  'san  smùr, 
Is  dhealaich  mi  ri  'm  chòmhdach  ann  's  ri  m'  thùr ; 
Gun  dùil,  g-un  dòchas,  is  gun  eagal  De, 
A*  snamh  gu  ceòlar  ann  an  glòir  gun  stèidh." 

Co  is  urrainn  so  a  chreidsinn  air  duine  'bha  cho  foghluimte 
's  a  bha  'n  duine  so  a  reir  teisteas  a  chomh-aoisean  fein,  's  a 
bha  am  mòr  urram  aig  uachdarain  na  rioghachd ;  's  a  dh' 
ath-leasaich  Miosachan  Phersia,  gus  an  d'  fhàg  e  cho  neò- 
mhearachdach  e  's  a  tha  am  Miosachan  againne  air  an  latha- 
diugh. 

Tha  Abulfeda  an  t-eachdraiche  a'  daingneachadh  ughdarrais 
eile  'thaobh  fòghluim  agus  farsuinneachd  eolais  Omair,  ach 
tha  e  'cur  ris  na  dh'  fhòghluim  sinn  bho  chàch,  gu  'n  robh 
Omar  toigheach  air  bàrdachd  's  air  fearas-chuideachd,  's  nach 
robh  e  a'  cur  mòran  luach  air  fhòghlum  fein,  no  air  na  nithe 
sin  a  rinn  e  choimhlionadh.  Tha  e  fein  ag  innseadh  dhuinn 
mu  thiomchioll  a'  Mhiosachain,  nach  do  rinn  e  do  dh'  ath- 
leasachadh  air,  ach  an  là-dè  a  chaidh  seachad  a  dhubhadh  a 
mach,  's  gu  'n  suim  a  ghabhail  de  'n  là-màireach  nach  d' 
thainig  fathast.  Tha  so  a'  toirt  'nar  cuimhne  briathran  Fear- 
teagaisg  a  b' àirde  na  Omar;  *'No  biodh  ro-chiiram  oirbh 
mu  thiomchioll  an  là-màireach ;  is  leòir  do  'n  la  olc  fein." 
Tha  Omar,  mar  so,  gu  minig,  a'  cur  firinnean  chudthromach 
an  ceill,  ach  air  mhodh  cho  caoin-shuarach  's  gu  'm  faodar, 
gu  trie,  gabhail  thairis  orra  gun  mhoran  suim  a  thoirt  d'  am 
brigh.  Aig  a  cheart  am,  tha  e  soilleir  gu  leòir,  nach  robh  e 
fein  idir  cho  suarach  mu  na  nithe  sin  'sa  bha  e  gabhail  air. 
Gheur  bheachdaich  e  air  laghanna  suidhichte  nàduir,  's  thug 
e  fainear,  grian  is  gealach,  reult  is  talamh,  cho  cinnteach, 
neò-mhearachdach,  a'gleidheadh,  le  chèile,an  cìirsa  suidhichte 
chaidh  òrdachadh  dhaibh  o  thus.  Gach  creutair  a  reir  a 
ghnè  a'  coimhlionadh  na  criche  chum  an  do  chruthaicheadh 
e.  An  duine  a  mhàin,  a  reir  coltais,  air  a  thilgeadh  air  an 
t-saoghal,  gun  stiuir,  gun  chompaist,  gun  chairt-iùil  air  an 
seòl  e,  agus  buailteach  gu  bhi  air  a  thilgeadh  thuig'  agus 
uaith,  leis  gach  gaoth  a  sheideas.  Is  ann  mar  so,  a  reir 
coltais,  a  thaisbean  na  nithe  sin  iad  fein  d'a  inntinn.  Chaidh 
e  cho  f  had 's  a  bheireadh  solus  is  eolas  nàduir  e,  'na  oidheirp 
a  dh'  f  haotainn  freagairt  do  'n  cheisd  chudthromaich  sin,  ciod 
e  do  ghnothachs'  an  so,  Omair  ?    Tha  e  fein  ag  radh, 

*'  O  mheadhon  talmhainn  dh'  èirich  mi  gu  sèimh, 
Gu  cathair  Shatuirn  amis  an  t-seachdamh  nèamh  ; 
'S  ged  dh*  fhuasgail  mi  'san  t-slighe,  iomadh  dul, 
Cruaidh-shnaim  ar  crannchuir  dh'  fhairtlich  orm  gu  tur." 

Ann  an  ait  eile,  tha  e  'g  ràdh  mu  'n  ni  cheudna, 

"  An  so,  tha  sinn  air  chuairt  fad  la  no  dhà, 
Air  bheagan  buannachd  dhuinn  ach  pèin  is  cràdh  ; 
'S  a'  fàgail  ceisd  ar  bith,  gun  fhuasgladh  r^idh, 
An  rathad  gabhaidh  sinn  gun  sùil  'nar  dèigh," 

Cha  'n  ann  idir  troimh  aineolas  air  teagasg  eaglais  a  dhiithcha, 
a  bha  inntinn  Omair  'san  t-suidheachadh  so,  ach  a  chionn 
nach  b'  urrainn  dha  mòran  de  'n  teagasg  sin  a  chreidsinn. 
Bha  làn-fhios  aige,  gu  'n  robh  cheart  uidhir  fiosrachaidh  aige 
fein  mu  na  nithe  sin  's  a  bha  acasan  a  bha  'gabhail  os  laimh 
a  theagasg.  Bha  'n  Eaglais  làidir  aig  an  am ;  's  e  sin  ri  ràdh, 
bha  chleir  lionmhor,  agus  a'  gnàthachadh  cumhachd  mòr 
thar  an  t  sluagh ;  ach  bha  iad  fein  saoghalta  agus  cealgach. 
Cha  b'  urrainn,  mar  sin,  gu  'm  biodh  mòr-bhàigh  aig  Omar 
ris  a'  chleir,  's  cha  mho  a  b*  urrainn  gu  'm  biodh  speis  aig  a 
chleir  de  dh'  Omar.  'S  e  mar  bha,  nam  bu  duine  cumant'  e, 
nach  robh  'bheatha  tearuinte  'nam  measg;  ach  bha  mios  mor 
aig  an  righ  air  Omar,  agus  b'e  àrd  fhear-riaghlaidh  na  riogh- 
achd  a  shàr-chompanach.  Cha  robh  e,  mar  sin,  soirbh  do  'n 
chleir  am  mi-riin  'na  aghaidh  a  thoirt  gu  buil.  Chaidh,  gun 
teagamh,  casaid  no  dha  'chur  'na  aghaidh  air  son  a  mhi- 
chreidimh,  ach  bha  Omar  cho  eòlach  's  a'  Chòran  (leabhar 
naomh  luchd-leanmhuinn  Mhohammed),  's  a  bha  iad  fein,  's 
bha  e  daonnan  deas  a  dhearbhadh  gur  ann  aige-san  a  bha  an 
creideamh-fior,  's  gu'n  robh  a  luchd-casaide  tur  am  mearachd. 

Cha  robh  aca,  mar  sin,  ach  cur  suas  le  Omar  mar  a  b'  fhearr 
a  dh'  fhaodadh  iad,  ach  bha  e  fein  's  a  rannan,  "mar 
sgolbaibh  'nan  taobhan." 

Bha  gnothaichean  a*  dol  air  an  aghaidh  mar  so,  Abdul 
Khassan  a'  riaghladh  na  rioghachd  gu  sicir,  teòma ;  Omar,  a 
reir  a  chunntais  fein,  ag  òl  fiona  's  a'  deanamh  rannan  ;  ach, 
aig  a'  cheart  am,  a'  toirt  fainear  gu  'n  robh  a'  ghrian  's  a' 
ghealach  ag  eirigh  's  a'  laidhe  aig  na  h-àmannan  suidhichte ; 
agus  a  chleir,  faodaidh  sibh  a  bhi  cinnteach,  a'  gleidheadh 
siiil  bhiorach  air  giùlan  Omair. 

Bha  aon  eile  de  'n  triùir  chompanach  a  rinn  an  comh- 
chordadh  a  dh'  ainmich  mi ;  b'e  sin,  Hassan  Sabbah,  esan 
d'  an  d'  thug  Abdul  Khassan  an  t-àite  'n  ciiirt  an  righ.  Bu 
duine  comasach  Hassan  air  doigh  no  dhà,  ach  an  daor- 
shlaightire  'na  dheigh  sin.  Aig  an  am  so,  bha  e  stri,  gu 
cealgach,  ris  an  fhear  a  bhuilich  an  t-àit  air,  a  chur  as 
a  riaghladaireachd,  agus  e  fein  a  chur  'na  àite.  Cha  do 
shoirbhich  sin  leis ;  chaidh  a  chuilbheartan  a  dheanamh 
follaiseach  '$  chaidh  fhògaradh  a  mach  as  an  dùthaich  fo 
thròm  mhasladh. 

Cha  ruigeamaid  a  leas  tuillidh  gnothaich  a  ghabhail  ri 
Hassan,  ach  gu  'n  do  thachair,  gu  mi-f hortanach,  gu  'n  d'thug 
e  aon  ni  gu  crich  a  bhean  gu  dliith  ri  leas  Omair.  'Nuair  a 
dh'  fhag  Hassan  ciiirt  an  righ,  thug  e  cearn  iomallach  de  'n 
duthaich  air,  far  an  do  chruinnich  e  mu  'n  cuairt  air  buidh- 
ean  de  dhaoine  coirbte  mar  e  fein.  Shuidhich  iad  iad-fein 
am  measg  bheanntan  iomallach  an  àite  sin,  leis  an  run 
shuidhichte  gu  'n  cuireadh  iad  gu  bàs  gach  aon  de  dhaoine- 
mora  na  rioghachd,  an  aghaidh  an  robh  gamhlas  aca.     Air 

son  na  criche  so,  chuir  iad  a  mach  teachdairean  diomhair  am 
fad  's  am  fagus,  agus  troimh  'n  cuilbheartan  chaill  iomadh 
duine  fiachail  a  bheatha,  agus  am  measg  chàich,  Ard-riagh- 
ladair  na  rioghachd,  Abdul  Khassan. 

Bha  so  'na  bhuille  glè  throm  do  dh'  Omar,  's  bha  e  air  a 
leanntainn  le  buill'  eile,  neo  air  thaing  cho  trom,  ann  am  bàs 
an  righ,  Malik  Shah,  aig  an  robh  mor  spèis  de  dh'  Omar. 
Thainig  am  bàs  car  obann  air  an  righ,  's  cha  b'  ann  gun 
amharus  a  bhi  air  an  droch  dhuine  so,  Hassan,  gu  'n  robh 
làmh  aig'  ann. 

Tha  e  car  iongantach  gu  'n  d'  fhuaradh  iomradh  'sna 
cearnan  so  air  Hassan,  iomadh  linn  mu  'n  d'  thainig  cliù  a 
chompanach  fhiachail  gu  'r  n-ionnsuidh.  Thàtar  ag  ràdh 
gu  'n  d'  thainig  na  Crusaders  trasd  air  'san  Airde  'n  Ear,  's 
gur  e  droch  chliii  an  t-saoghail  a  bha  ac'  air.  Tha  e  air  a  ràdh, 
mar  an  ceudna,  gur  ann  bho  ainm  an  duine  so,  a  thainig  am 
facal  a  tha  againn  'sa  bheurla  a'  ciallachadh,  mortair,  's  e  sin, 
assassin^  ach  biodh  so  mar  a  dh'  fhaodas  e,  cha  bhi  tuillidh 
gnothaich  againn  ri  Hassan  Sabbah. 

Ann  am  bàs  an  righ  agus  an  àrd-riaghladair,  chaill  Omar 
an  cùl-taice  cumhachdach  a  bh'  aige  'sna  daoine  sin.  Bha  e 
nis  soilleir  dha  gu  'm  feumadh  e  tuillidh  faicill  a  ghnàthachadh 
a  thaobh  na  cleire.  A  chum  na  criche  so,  rinn  e'n  turus  sin 
a  tha  mar  fhiachaibh  air  gach  deagh  Mhohammedanach 
a  dheanamh,  's  e  sin,  an  turus  gu  Mecca,  far  am  bheil 
Ard-theampull  an  Fhàidh  aca.  Tha  'n  teampull  so  do  na 
Mohammedanaich,  mar  a  bha  teampull  lerusaleim  do  na 
h-Iùdhaich.  An  deigh  so,  cha  do  chuir  a  chlèir  uidhir  dragh 
air  Omar ;  cha  'n  e  gu  'n  do  feig  e  dheth  a  bhi  'deanamh 

M 


194  AM    FEAR-CIUIL. 

rannan  's  ag  ol  fiona ;  ach,  ma  dh'  fhaoidhte,  nach  robh  iad 
cinnteach  dè  cho  fhad  's  a  bha  e  glic  dhaibh  dol  an  aghaidh 
duine  cho  comasach  air  e  fein  a  dhion  's  a  bha  Omar. 

Bha,  'reir  coltais,  meas  mor  aig  a'  ghineal  òg  a  bha  faighinn 
am  fòghluim  aig  an  Oil-thigh  air  Omar.  Bha  e  'cleachduinn 
a  bhi  labhairt  gu  follaiseach  riu,  mu  nithe  bhuineadh  do 
theagasg,  gu  sonraichte  mu  fheallsanachd.  Thainig  aon  de'n 
òigridh  sin,  a  thachair  a  bhi  dol  air  thurus,  a  dh'  fhaicinn 
Omair,  's  a  dh'  fhàgail  beannachd  aige  mu  'n  trialladh  e  air 
a  thurus.  Bha  Omar  a  nis  'na  shean  duine,  's  'nuair  a  bha  e 
'dealachadh  r'a  charaid  og,  dh'  f heòraich  e  dheth,  c'uin  a  bha 
fiughair  aige  'bhi  air  ais  ?  Dh'  in  nis  a  charaid  sin  da.  "  Matà," 
ars'  Omar,  "chji  bhi  mise  romhad  'nuair  a  thilleas  tu,  ach 
gheibh  thu  m'  uaigh  far  an  comhdaichear  i  gach  bhadhna  le 
blàth  an  ùr-chèitein."  Chuir  so  iongantas  air  an  oganach,  oir 
tha  e  ionann  's  air  a  thoirmeasg  anns  a'  Chòran,  do  neach 
'sam  bith  a  ràdh  c'  ait  am  bi  e  air  àdhlac.  'Nuair  a  thill  an 
gill'  og  so  bhàrr  a  thuruis,  dh'  fharraid  e  air  son  Omair  's 
chaidh  innseadh  dha  nach  bu  bheò  e.  Chaidh  e  air  ball  a 
shealltainn  air  son  uaigh  an  duine  choir,  's  fhuair  e  i  dliith 
air  liosmheasan,  agus  an  leac-lighidh  comhdaichte  leis  na 
blàthan  a  bha  tuiteam  bhàrr  nan  craobh. 

**  Co  dhiù,  aig  Babilon,  no  Ispahan  ; 

Co  dhiù,  tha  'n  cup  de  mhil,  no  dhomblas  Ian, 
Tha  flon  na  beatha  'sruthadh,  braon  air  bhraon  ; 
Tha  'chraobh  a'  call  a  duille,  aon  air  h-aon." 

So  mar  bheachdaich  Omar  fein  air  làithean  an  duine,  's 
faodaidh  sinn  a  thoirt  fainear,   nach  'eil  a  bhriathran  eu 

coslach  ris  na  briathran  a  chuireadh  am  beul  lob  air  an  ni 
cheudna. 

"  Amhluidh  mar  shruth  a  ruitheas  bras, 
'S  nach  pill  air  ais  r'a  shliabh  ; 
Tha  latha  's  bliadhna  's  linn  dol  seach, 
'S  cha  phill  ri  neach  an  triall." 

'S  e  'bha  mhiann  orm  'san  àite  so,  an  deigh  cunntas 
aithghearr  a  thoirt  dhuibh  air  beatha  'n  duine  so,  dol  air  m' 
aghaidh  a  labhairt  air  a'  ghnè  bhàrdachd  a  dh'  fhàg  e  'na 
dheigh  ;  agus  a  chur  fa  'r  comhair  an  t-eadar-dhealachadh  a 
tha  eadar  inntinn  Omair,  mar  a  tha  i  air  a  foillseachadh  dhuinn 
'na  bhàrdachd,  agus  inntinn  nan  daoine  air  am  bheil  sinn 
eolach  ann  am  bàrdachd  ar  dùthcha  fein.  A  chum  na  criche 
so,  thionndaidh  mi  cuid  de  rannan  Omair  gu  Gàidhlig,  air 
son  an  cur  taobh  ri  taobh  ri  cuid  de  rannan  nam  bard  againn 
fein,  a  leigeil  ris  dhuibh  an  t-eadar-dhealachadh  a  tha  'am 
bheachdj  ach  tha  e  soilleirnach  ceadaich  an  ùine  dhuinn  dol 
cho  domhain  'sa  chùis  aig  an  am.  Faodaidh  mi,  air  a  shon 
sin,  a  chomharrachadh  a  mach  dhuibh,  ann  am  beagan  f  hacal, 
far  am  bheil  am  bard  Persianach  agus  a'  mhor-chuid  de  na 
bàird  Ghaidhealach  a'  dealachadh  gu  tur. 

Tha,  mar  is  trice,  na  bàird  Ghaidhealach,  a'  sealltuinn  air 
aghaidh  nàduir,  le  siiil  gheur,  shoilleir,  's  a'  cur  an  ceill  ann 
an  cainnt  phoncail,  dhealbhaich,  an  ni  mar  a  tha  e  'ga 
thaisbeanadh  fein  do  'n  t-siiil,  ach  is  ainneamh  leòtha  Nàdur 
a  cheasnachadh,  ciamar  a  tha  sud  mar  sud,  no  c'arson  a  tha 
so  mar  so.  Feumaidh  sinn  aideachadh,  gu  bheil  am  bard, 
air  uairean,  a'  cur  tuillidh  dreach  air  an  ni  na  tha  barantas 
aig*  o'n  t-sùil  air  a  shon.    'Nuair  a  tha  Alastair  MacMhaighstir 

Alastair,  a'  còmhdachadh  bruachan  Àllt-an-t-siùcair  le  lusan  a 
bha  u-comasach  a  bhi  làthair  do  'n  t-sùil, — ma  bha  iad  idir 
'sa  choimhearsnachd, — air  a'  *  mhaduinn  chiibhraidh  cheit,' 
air  am  bheil  e  'seinn  ;  'san  uair  a  tha  Donnachadh  Ban  ag 
ainmeachadh  "fàileadh  nan  sugh-craobh  is  nan  ròsan,"  am 
measg  nan  nithean  taitneach  a  bha  ri  'm  faotainn  air  Beinn- 
Dòrain,  tha  amharus  againn  gur  ann  a  mhàin  an  siiil  na 
h-inntinn  a  bha  na  nithe  sin,  's  nach  robh  iad  a  làthair  do  'n 
t-sdil  chorporra.  Ach  biodh  sin  mar  a  dh'  fhaodas  e,  's  e 
tha  mi  ciallachadh  gur  e  'mhàin  aghaidh  nàduir  a  tha  iad  a' 
toirt  dhuinn,  agus  nach  'eil  iad  ach  fior  ainneamh  a'  dol  na 's 
doimhne.  Tha  Omar,  air  an  làimh  eile,  daonnan  mothachail 
nach  'eil  'san  t-sùil  ach  an  sgàthan  air  am  bheil  faileas  an  ni 
air  a  thilgeadh,  's  gur  ann  'san  inntinn  a  gheibhear  brigh  an 
ni,  ma  tha  e  idir  r'a  fhaotainn.  Tha  e  'sealltainn  air  aghaidh 
nàduir  le  sùil  thlusail,  bhàigheil,  's  a  toirt  fainear  a'  Cheitein, 

*'  Le  lamh-gheal  Mhaois  a'  còmhdach'  gheug  le  blàth, 
Is  anail  chùbhraidh  Chriosd,  'toirt  beatha  's  fas." 

Ach  tha  e  ghnàth  a'  stri  ris  a'  chùirtein  a  thogail  bhàrr  aghaidh 
nàduir,  's  tha  e  diombach  a  chionn  gu  'n  do  dhiùlt  nàdur  an 
dìomhaireachd  fhoillseachadh  dha. 

•'  A  ghaoil,  nam  b'  urrainn  dhulnne  ris-san  strl, 
'S  tuigs'  fhaotainn  air  stèidh-shuidhichte  an  nl, 
Nach  brisdeamaid  'na  bhloighdean  e ;  's  a  rls 
Ath-dhealbh  na  's  dlùithe  do  Ian  run  ar  cridh'." 

Ach  tha  daonnan  an  roinn-bhrat  dorcha  sin,  eadar  e  fein  agus 
am  fiosrachadh  a  b'  àiU  leis  fhaotainn.  Tha  e  'ghnàth,  aghaidh 
ri  aghaidh,  ris  an  dorus  ghlaiste  sin  air  son  nach  d'  f huair 

e  'n  iuchair.  Tha  mar  so,  na  bàird  againne  a'  sealltainn  air 
nàdur  o'n  taobh  a  muigh.  Tha  iad  a'  gabhail  ri  òrdugh  na 
cruinne  mar  a  tha  sin  'ga  thaisbeanadh  fein  dhaibh,  's  mar  a 
tha  iad  fein  'ga  thuigsinn.  Ach  calg-dhireach  an  aghaidh  sin 
a  bha  an  spiorad  'san  robh  Omar  a'  sealltainn  air  an  t-saoghal. 
An  àite  gabhail  ri  suidheachadh  na  cruinne  mar  a  tha  sin 
'ga  fhiosrachadh  fein  dhuinn  ;  's  ann  a  bha  esan  a'  cruaidh- 
ghleachd  an  aghaidh  nan  cuibhrichean  leis  an  robh  an 
suidheachadh  sin  'ga  chumail  ceangailte;  cuibhrichean,  a 
reir  a  bheachd-san,  nach  robh  idir  cothromach,  'san  aghaidh 
an  robh  e  'ghnàth  a'  cruaidh-ghearan, — mar  eiseimpleir, 

"  Ri  m'  ghearan  èlsd-sa  amis  na  neamhan  shuas  ; 

Cuir  saor  o  m'  chuibhrichean  mi,  's  gabh  dhiom  truas  ; 
Ma  's  ann  do  'n  phràbar  a  tha  'm  fàbhar  trie, 
Seall  air  mo  chàs-sa,  cha  'n  'eil  ml  ro-ghlic. 

Thuirt  mi  gu  'n  do  ghabh  na  bàird  againne  ri  òrdugh  na 
cruinne  mar  a  bha  iad  fein  a'  tuigsinn  sin.  Ma  dh'  f  haoidhte, 
gu  'm  biodh  e  na  bu  dlùithe  do  'n  fhirinn,  nan  abrainn  gu'n 
do  ghabh  iad  ri  teagasg  na  h-eaglais  air  a'  chùis,  agus  sin,  gun 
a  bhi  air  an  gluasad  a  nunn  no  nail  le  teagamh,  no  le  spiorad 
neo-chinnt  'sam  bith.  Theagamh  gur  e  so  an  t-aobhar  nach 
'eil  iad  a'  gabhail  tuillidh  gnothaich  ri  taobh  spioradail  na 
cùise.  Co  dhiù,  tha  sinn  ag  ionndrainn  anns  a'  mhòr-chuid 
de  bhàrdachd  ar  diithcha,  an  t-sùil  a  tha  sealltainn  troimh 
nàdur  a  mheòrachadh  air  a'  chumhachd  a  tha  air  a'  chùl. 
Chuir  Omar,  air  an  laimh  eile,  cùl  ri  teagasg  eaglais  a  dhiithcha 
fein,  a  chionn  nach  b'  urrainn  dha  'mhòr-chuid  de  'n  teagasg 
sin  a  chreidsinn.  Chaidh  inntinn  dhomhain,  gheur,  a  bhuil- 
^aohadh  air  gu  nàdurra,  's  bha  'n  inntinn  sin  air  a  neartachadh, 

's  air  a  h-uidheamachadh  gu  fialaidh  leis  a'  ghnè  oilean  a 

fhuair  i.     Cha  robh  e  comasach  d'a  leithid  sin  de  dh'  inntinn 

a  bhi  sàsaichte  le  faoin  sgeul,  no  baoth-mhineachadli  air  ni 

'sam  bith  leis  am  bu  mhath  leatha  eòlas  cinnteach  fhaotainn. 

Bha  Omar,  mar  so,  a  reir  earail  an  Abstoil,  a'  stri  ris  na  h  uile 

nithe  'dhearbhadh,  ach  cha  robh  e  furasda  dha  dearbhadh  a 

riarachadh  inntinn  fein  fhaotainn  air  ni  'sam  bith.     Bha  e, 

gu  sonraichte,  neo-thoilichte  le  cho  beag  soilleireachaidh  'sa 

fhuair  an  duine  air  ciall  a  thuruis  fein  troimh  'n  t-saoghal  so ; 

a  chor  truagh  re  a  thuruis,  agus  cho  neo-dhaingnichte  'sa  tha 

bunait  a  dhochais  air  son  saoghal  is  fearr.     Faodaidh  sibh  a 

bhi  cinnteach  nach  robh  e  taitneach  do  'n  chleir  an  leithide 

so  de  cheistean  cruaidh  a  bhi  air  an  cur  cho  fosgailte  le  a 

leithid  so  de  dhuine.     Duine  bha  'g  61  Fiona  gu  foUaiseach ; 

ni  a  tha  air  a  thoirmeasg   'sa    Chòran;   agus    a'  deanamh 

ran  nan  anns  an  robh  buaidhean  an  fhiona  sin  air  an  àrd- 

mholadh.     A  thuillidh  air  sin,  duine  bha  'cur  teagamh  anns 

an  nèamh  a  bha  iadsan  a'  teagasg  a  bha  air  ullachadh  fa  'n 

comhair-san  a  bha   dileas  do  'n  chreideamh  air  thalamh  ; 

nea  mh  anns  am  bheil  òighean  maiseach  a'  frithealadh  orrasan 

a  tha  troimh  chreidimh  air  an  deanamh  iomlan.    Cha  b'e  sin 

a'   ghne  [neamh  a  shàsaicheadh  Omar,  no  a  bha  idir  'na 

bheachd ;  tha  e  fein  ag  ràdh, 

"  Ri  nèamh  's  ri  ifrionn  sheall  mi  suas  's  a  slos, 
Troimh  chuairt  na  siorruidheachd  's  air  m'  ais  a  rls  ; 
Thuirt  Aosd  'nan  Làithean  rium,  gu  'n  robh  o  chèin, 
Mo  nèamh  is  m'  ifrionn,  ann  am  anam  fein." 

Tha  na  cuisean  a  bhi  mar  so,  eadar  Omar  's  a'  chleir,  agus 
an  staid  neo-chinnt'  san  robh  e  mu  thimchioll  nithe  spioradail, 

a'  mineachadh,  ann  am  mòr  thomhas,  am  bias  garg  a  tha  air 
cuid  d'a  rannan. 

**  Do  mheas  na  cinnt  cha  spion  thu  dearc  no  dias  ; 
An  ceum  do  'n  fhlonlios  sin,  cha  d'  fhuair  thu  riamh." 

Mar  so,  'nuair  chunnaic  Omar  nach  b'  urrainn  da  na  b'  f hearr 
a  dheanamh  dheth,  shuidh  e  sios,  ma  's  fhior  e  fein,  a  dh'  òl 
fìona,  's  a  sgriobhadh  rannan,  a'  dubhadh  a  mach  an  là-dè 
chaidh  seachad  'sa  cumail  inntinn  saor  bho  iomagain  mu  'n 
là-màireach  nach  d*  thainig  fhathast, 

**  A !  lion  an  cupan,  clod  am  feum  bhi  ghnàth, 
A'  caoidh  na  h-aimsir  a  chaidh  seach  cho  tràth  ; 
An  dè  chaidh  seach,  's  am  màireach  co  a  chl, 
Ma  tha  'n  diugh  taitneach,  meall  e  'reir  do  chrldh\" 

Bu  choma  leis  daoine  a  bhi  ghnàth  fo  ro-chùram  mu  thiom- 
chioU  nithe  an  là-màireach ;  dhaibh-san  thug  e  'chosmhalachd 
so. 

**  Thuirt  breac  ri  tunnaig,  teicheamaid  gu  luath, 
Mu  'n  tràigh  an  linne  gus  an  grinneal  cruaidh' ; 
Ars'  ise  ;  'nuair  bhios  mise  splonte  's  ròist', 
Ged  thràigheadh  an  cuan  tioram,  'de  'sin  dòmhs'  ?  " 

Fo  chleòc  a'  mhi-churam  leis  an  robh  Omar  'g  a  chomhdachadh 
fein,  bha  cridhe  suairce,  bàigheil,  truacanta.  Tha  e  'ris  agus 
a  ris,  'g  ar  n-earalachadh  an  aghaidh  a  bhi  neò-f  hulangach  a 
thaobh  muinntir  eile. 

'*  Do  d;  charaid,  seadh,  's  do  d'  nàmhaid,  caoimhneas  nochd  ; 
Cha  dealbh  an  cridhe  bàigheil,  ceilg  no  lochd  ; 
Ni  mi-run  nàmhaid  dhuit  à  caraid  gràidh, 
'S  ni  caoimhneas  caraid  dhuit  à  broilleach  nàimh." 

'S  a  rithist. 


**  Ach  thar  gach  ni,  do  bhràthair  bochd  na  claoidh, 
'S  na  buair  g-u  h-aimhreiteach  a  chlos  a  chaoidh  ; 
Ma''s  àill  leat  sonas  slorruidh  'bhlasad  tràth^ 
Plan  t'  anam  fein,  ach  caomhain  pèin  do  chàch." 

Tha  fhaireachduinnean  fein  a'  del  a  mach  thun  gach  creutair  ;^ 
thun  luibhean  na  machrach, — eadhoin  an  dus  fo  bhonnaibh 
a  chas  a'  faighinn  cuid  d'a  aire,  'nuair  a  tha  e  'g  iarraidh  air  a 
charaid, 

"  Gu  h-aotrom  saltair  air  an  dus  fo  d'  bhuinn, 
'S  gu  'm  b'  aon-uair  blàth-shuil  e,  na  h-àilleig  dhuinn.  ' 

Na  Unntean  do-aireamh  a  chaidh  seachad  bho  'n  a  thainig  an 
duin'  air  thus  a  dh'  àiteach  na  talmhainn  j  na  muillionan 
thar  chunntais  do  shluagh  a  thainig  's  a  dh'  fhalbh  re  nan 
linntean  sin ;  gach  aon  neach  fa  lath  dhiiibh,  a'  cur  seachad 
a  latha  goirid,  trioblaideach  fein,  's  an  sin,  a'  snag  air  ais 
thun  an  duslaich  as  an  d'  thainig  e.  'S  e,  gun  teagamh,  a 
leithid  so  de  smuain  a  bhrosnaich  an  inntinn  Omair  an  earail 
d'a  charaid, 

'*  Gu  h-aotrom  saltair  air  an  dus  fo  d'  bhuinn." 

So  agaibh  a  ris  a'  cheart  smuain  air  dhoigh  eile, 

"  Chunnaic  mi  creadhadair  a'  fuineadh  crèadh, 
'Nuair  rinn  i  labhairt  ris  gu  soitheamh,  sèimh  ; 
'  Gu  rèidh,  a  charaid  ;  guidheam  ort,  gu  rèidh  ; 
Ceart  mar  tha  thusa  'n  diugh,  bha  mise  'n  de  '  ?" 

Cha  'n  e  mhàin  an  duslach  a  bha  co-cheangailte  r'ar 
daonnachd  a  tha  tighinn  g'ar  n-ionnsaidh  a  ris  ann  an  ciirsa 

nàduir;  ach  aig  a'  cheart  am,  fathunn  mu  dheighinn  a' 
sruthadh  thugainn  troimh  na  linntean  a  chaidh  seachad, 

"  Nach  d'  thainig  sgeul  oirnn  troimh  na  linntean  cèin, 
A  cheart  co-ionann  ris  an  nl  so  fein  ; 
Mu  'n  cheud  chlod  ùrach  sin  an  tvis  an  re, 
D'  an  d'  rinneadh  duii>e,  ann  an  cruth  a  Dhè." 

An  duine  sin  a  dhealbhadh  ann  an  cruth  a  Dhe,  's  air  an  do 
bhuilicheadh  anam  mar  shrad  nèamhaidh,  do-mhuchta, 
comasach  air  nithean  àrda  ghabhail  a  steach,  's  an  rann- 
sachadh;  ach  do  nach  do  cheadaicheadh  uile  dhiomhaireachd 
na  beatha  so  fhaotainn  a  mach.  An  duslach  'san  do  ghabh 
an  spiorad  so  comhnaidh  re  seal,  a  nis  'ga  luasgadh  le  gaoth 
an  fhàsaich,  's  air  a'  shaltairt  fo  bhonnaibh  chas,  a'  dùsgadh 
ann  an  Omar  smuain  mu  chor  an  duine  'san  t-saoghal,  's  a' 
geurachadh  inntinn  gu  bhi  meorachadh  air  eachdraidh  's  air 
crannchur  ar  daonnachd  bho  'n 

"  Cheud  chlod  urach  sin  an  tùs  an  re," 

"  Ard  ghairm  na  druma  's  crloch  a'  chruinne  che. 

Sin  agaibh,  mata,  an  gleus  air  an  robh  Omar  a'  seinn;  gleus, 
ma  dh'  fhaoidhte,  nach  taitinn  ri  cluasan  a  tha  cleachdte  ri 
ceòl  a's  binne.  Tha  gleus  no  dha  ann  air  am  faodar  ceol  a 
sheinn,  ach  cha  'n  'eil  aona  ghleus  ann  a  fhreagaras  do  na 
h-uile  ceol. 

Bho  na  h-eiseimpleirean  a  thug  mi  dhuibh,  bheir  sibh  fein 
fainear  an  t-eadar-dhealachadh  mòr  a  tha  eadar  bàrdachd  an 
duine  so,  agus  bàrdachd  nan  daoin'  againne.  Tha,  gun 
teagamh  'sam   bith,    eadar-dhealachadh  mor   eadar   an    da 

dhùthaich, — dùthaich  na  h-airde  'n  ear,  agus  diithaich  na 
h-airde  'n  iar^ — agus  tha  fhios  agaibh  gu  bheil  buaidh  àraidh 
aig  a'  choimhearsnachd  'sam  bheil  duin'  air  a  thogail,  air  an 
taobh  a  dh'  ionnsaidh  an  aom  a  chàil.  A  dheanamh  so  na 's 
soilleire  dhuibh ;  'nuair  a  tha  Donnachadh  Ban  a'  taomadh 
a  mach  a  chridhe  fein  a'  moladh  nam  beann  's  nan  gleann 
am  measg  an  robh  e  air  àrach,  's  d'  an  d'  thug  e  a  leithid  de 
speis,  tha  sinne  mothachail  air  ar  cridhe  fein  a  bhi  mosgladh 
an  co-fhulangas  ri  faireachduinnean  a  bhàird,  direach,  a  chionn 
gu  bheil  a  bhriathran  a'  toirt  fa  chomhair  ar  n-inntinn  gach 
ait'  is  cuspair  taitneach,  am  measg  an  robh  sinn-fein  air  ar 
n-àrach,  's  a  dhrùigh  cho  domhain  'nar  nàdur. 

'*  B'e  sin  an  sealladh  èibhinn, 
Bhi  'g  imeachd  air  na  slèibhtean, 
'Nuair  bhiodh  a'  ghrian  ag  èirigh, 
'S  a  bhiodh  na  fèidh  a'  langanaich." 

'S  e  so  guth  na  h-airde  'n  iar.  Cha  'n  'eil  guth  na  h-airde  'n 
ear,  uile  gu  leir  cho  binn.  A  reir  coltais,  cha  do  dhrùigh 
aghaidh  a  dhiithcha  fein  cho  domhain  an  cridhe  Omair  : 
ach  so  agaibh  facal  d'a  ghuth  cho  fad  's  a  tha  sin  a'  beantainn 
ri  aghaidh  a  dhiithcha.     Tha  e  a'  cuireadh  a  charaid  thun, 

*'  Na  stiallaig  lombair  air  nach  crom  an  sprèidh, 
Eadar  am  fàsach  is  an  t-àiteach  rèidh  ; 
Is  far  nach  luaidhear  ainm  an  rlgh  no  'n  deòir'  ; 
O,  slth  do  Mhamud  air  a  chathair  òir." 

Cha  ghluais  so  cridhe  aon  againne;  "'S  e  farsuinneachd  an 
t-sleibh,"   a   b'  fhearr  a  thigeadh  ruinne,   no,   "  an  stiallag 

lombair  air  nach  crom  an  spreidh,"  ach  cha  'n  'eil  ùin'  air  dol 
na  's  fhaide.  Dh'  fheuch  mi  ri  seòrsa  beachd  a  thoirt  duibh 
air  Omar  Khayyam,  mar  is  aithne  dhòmhs'  e.  Chuir  mi 
eisimpleir  no  dhà  d'a  rannan  fa  'r  comhair,  sgeadaichte  ann 
an  deise  Ghaidhealaich ;  ach  faodaidh  mi  innseadh  dhuibh, 
nach  'eil  e  idir  soirbh  na  rannan  aig  Omar  a  thionndadh  gu 
Gàidhlig.  Tha  iad  air  an  cur  r'a  cheile  cho  teann,  chruaidh, 
sgaiteach,  's  nach  'eil  e  furasd  doigh  labhairt  fhaotainn  's  a 
chànain  againne  freagarrach  air  an  son.  Cha  d'  fheuch  mi, 
uime  sin,  ris  an  litir  a  leanachd,  ach  a  mhàin  brìgh  an  ni  a 
thoirt  dhuibh  cho  dliith  's  a  b'  urrainn  dhomh  sin  a  dheanamh. 
Is  airidh  bàrdachd  Omair,  mar  bhàrdachd,  air  a'  chliii  is  àirde, 
a  reir  mo  bheachdsa,  ach  tha  mi  creidsinn  nach  taitinn  i 
ris  a  h-uile  h-aon ;  ach  co  d'  an  urrainn  a  h-uile  h-aon  a. 
thoileachadh  ? 

SMIOR    NA    FIRINN. 


Fhir  na  Stiurach, — Chaidh  mi  'ghabhail  sràid,  an  là- 
roimhe,  's  cha  robh  mi  ach  goirid  o'n  tigh  'nuair  a  thachair 
fear-eòlais  orm.  Dh'  fharraid  e  dhiom,  ciamar  a  bha  mi  ? 
Thuirt  mi  gu  'n  robh  gu  math ;  ciamar  a  bha  e  fein  ?  Thuirt 
€  gu  'n  robh  gun  deireas.  A  nis,  thuit  e  mach  nach  robh  mi 
fein  idir  gu  math.  Bha  mi,  mar  a  their  na  maraichean,  air 
laidhe-thuige  fad  seachdain  roimhe  sin,  's  chuala  mi  gu  'n 
robh  esan  'san  t-suidheachadh  cheudna.  Cha  robh  aobhar 
fo  'n  ghrein  a  chuir  's  nach  fhaodamaid  an  fhirinn  innseadh, 
ach  a  reir  coltais,  's  i  'bhreug  a  bu  deise.  Dhealaich  sinn  an 
deigh  dhuinn  breug  no  dhà  eile  a  chur  ris  an  fheadhainn  a 
dh'  ainmich  mi.  Chuir  so  mi  fein  a  smaointeacbadh  air  cho 
breugach  's  a  tha  muinntir  an  t-saoghail  so  air  fas,  's  bha  mi 
'meòrachadh  air  an  ni,  'nuair  chunnaic  mi  fear-eòlas  eile'  tigh- 
inn,  agus  sgonn  de  chu  goirid  tiugh  aig'  air  ceann  teadhrach. 
Cha  do  ghabh  mi  mòr  thlachd  de  'n  chii ;  bha  'm  peirceall 
iochdair  aige  da  no  tri  dh'  òirhch  na  b'  f haide  na  'm  peirceall 
uachdair,  's  a  h-uile  tosg  a  bha  na  chraos  cho  fada  ri  crann- 
tarruinn.  Bha  'n  da  chluais  dheth  o'n  fhaillean  's  an  t-earball 
o'n  eàrr.  Cha  bu  chii  bòidheach  air  dhòigh  'sam  bith  e,  's 
cha  b'i  'n  t-siiil  bhoidheach  no  chaoimhneil  a  bha  'na  cheann. 
Dh'  iarr  mi  air  a  mhaighstir  an  teadhair  a  thochras  thuige. 
Rinn  e  sin  le  lànaighear  nach  bu  bheag,  a  chionn  mise  'bhi 

an-earbsach  as  a  chù.  "  Cù  cho  teò-chridheach,"  ars'  esan, 
"  's  a  laidh  riamh  ann  am  broilleach  duine,  agus  sin  agad  far 
am  bheil  a  leaba  h-uile  h-oidhche  bhios  mis'  aig  an  tigh." 
"  Cha  'n  'eil  teagamh  agam,"  arsa  mise,  "  nach  coimh-leapach 
gle  ghrinn  an  cii,  ach  's  feàrr  leam  am  fear  sin  ann  ad  bhroill- 
each  fein  na  'm  bhroilleach-sa."  Thoisich  e  'n  sin  air  spleadh- 
raich  mu  ghliocas  's  mu  threuntas  a  'choin,  gus  an  robh  mi 
seachd  searbh  dheth.  A  ghearradh  goirid  a  rò-sgeul,  thuirt 
mi  fein  nach  bu  ni  'sam  bith  sin  làmh  ri  gliocas  cù-chaorach 
a  bh'  agamsa.  "  Seadh,"  ars'  esan,  **  agus  ciod  a  ni  'm 
fleasgach  sin ?"  "Ni,"  arsa  mise,  "a  h-uile  ni  a  theid  iarraidh 
air  a  dheanamh,  agus  tuigidh  e  h-uile  facal  seanachais  a  bhios 
againn  'na  làthair."  "  Ciamar  a  tha  fhios  agad  ?  "  ars'  esan. 
"Mar  dhearbhadh  air  sin,"  arsa  mise,  "thàinig  caraid  thun  an 
tighe,  air  an  oidhche  roimhe ;  duine  a  chunnaic  mòran  de  'n 
t-saoghal,  's  thoisich  e  air  innseadh  mu  ghàbhadh  cuain  'san 
robh  e  aon  uair.  Bha  "  Yarrow  "  'na  laidhe  taobh  na  teine  's 
e  'cumail  a  chluais  fosgailte.  Mar  a  bha  naigheachd  mo 
charaid  a  'dol  air  a  h-aghairt,  bha  'ghaillionn  a  rug  air  an 
luing  aige,  a  fas  na  bu  chruaidhe  's  na  bu  chruaidhe,  gus  mu 
dheireadh,  am  b'  fheudar  dhomh  fein  mo  chasan  a  chur  'am 
forcadh  ris  a'  bhalla,  eagal  's  gu  'n  rachadh  mo  thilgeil  air  mo 
chinn-thota.  Bha  "  Yarrow"  a  fas  neò-shocair  's  e  dranndail 
ris  fein.  Thug  mi  bruideadh  dha  a  chur  clos  air.  Dh'  amhairc 
e  orm,  agus  air  m'  fhacal  firinneach,  chaog  an  slaoightire  a 
shùil  rium,  a  cheart  cho  cealgach  's  ged  a  bhiodh  e  'dol  a 
shuaip  each  ri  fear  na  naigheachd.  Ach  'nuair  a  chual  e 
iomradh  air  a'  ghaoth  bhi  cho  làidir  's  gu  'n  robh  i  'spionadh 
an  fhuilt  bhàrr  cinn  nan  seòladairean,  leum  e  air  a  bhonn  's 

colg  na  dunach  air.  "Caisg  do  chù,"  arsa  mo  charaid.  Thug 
mi  fein  pailleart  do  'n  chù  's  thuirt  mi  ris  gu  'm  b'  fheàrr  dha 
amharc  as  deigh  a'  chait  's  gun  fhios  ciod  a  bha  e  ris.  Am 
prioba  na  siil,  bha  e  fein  's  an  cat  ann  am  muinealan  a  cheile. 
Chuir  sin  stad  obann  air  an  naigheachd,  's  dh'  fhàg  mo 
charaid  an  tigh  le  freimseadh  cho  mòr  's  nach  d'  fhuair  mi 
uidhir  is  beannachd  fhàgail  aige."  "  Seadh,  seadh,"  arsa  fear 
a'  choin  fhiaclaich,  "  nach  robh  cho  math  dhuit  a  radh  nach 
do  chreid  thu  na  thuirt  mise  mu  dheighinn  a'  choin  so." 
"  Ni  h-eadh,"  arsa  mise,  "  chreidinn-se  ni  'sam  bith  mu 
dheighinn  a'  choin  sin."  'S  cha  mhòr  nach  robh  so  fior,  oir 
chreidinn  ni  olc  'sam  bith  mu'n  cheart  bhriiid.  Smaointich 
mi  'nis  gu  'm  bu  leòir,  air  son  aon  latha,  na  dh'innis  mi 
*bhreugan,  's  thionndaidh  mi  mo  cheum  dhachaidh,  ach  mu'n 
do  rainig  mi  an  tigh,  thachair  fear  eil'  orm.  Fear  de  'n 
t-seòrsa  sin  aig  am  bheil  slugadh  cho  far  suing  air  son 
naigheachd  fhior  no  bhreugach,  's  gu'n  sluigeadh  e  lonah  's 
a'  mhuc-mhara  gun  uidhir  agns  fiacail  a  chur  orra.  Rinn  mi 
deas  air  a  shon  's  dh'  innis  mi  dha  te  de  na  breugan  mora 
sin  a  bhios  mi  'g  innseadh  do  "  Fhionn  "  corr  uair,  's  rinn  mi 
'm  brochan  cho  tiugh  air  a  shon  's  gu'n  seasadh  maide  na 
poite  ann,  ach  cha  do  chuir  sin  gaise  air.  'S  ann  a  thuirt  an 
duine  truagh,  'nuair  bha  crioch  air  mo  naigheachd ;  "  O, 
,  dhuine  ghaolaich,  nach  eil  fhios  gur  fior  sin."  Tha  mi  'g 
radh  ribh  gu'n  dùraichdinn  a  bhreabadh. 

Bh'  uaithe  so,  tha  mi  'n  dòchas  gu  bheil  e  soilleir 
dhuibh,  cho  breugach  's  a  tha  h-uile  duin'  ach  mi  fhein, 
's  airson  aon  dad  a  chaidh  mi  thar  smior  na  firinn, 
_gur  iad  na  daoine   baoghalt'   a   thachair  orm  a  bu  choir- 

each.  'S  e  mar  a  tha,  'nuair  a  theid  breug  shnasmhor 
innseadh  dhomh  fein,  gu'm  bheil  mi  deas  'sa  mhionaid,  a 
thoirt  tè  seachad  a  bheir  bàrr  air  an  te  a  fhuair  mi.  'Nuair 
fhuair  mi  dhachaidh  's  mo  phiob  a  lasadh  thug  mi  greis  a' 
mèorachadh  air  an  ni — cho  deas  's  a  tha  daoine  leis  a  bhreig, 
eadhoin,  'nuair  nach  eil  i  a  chum  buannachd  aimsireil 
dhaibh.  Thug  mi  fainear,  gu  bheil  e  fasanta  'nar  measg  a 
bhi  'sealltuinn  air  gach  sean  sgriobhadh,  is  sean  ràdh  a 
thainig  a  nuas  g'  ar  n-ionnsaidh  le  liathtas  na  h-aoise  air, 
mar  gu'm  biodh  e  air  a  dheachdadh  le  spiorad  na  firinn. 
Thug  mi,  air  an  aobhar  sin,  sùil  air  feadh  nan  gnàth-fhocal 
dh'fheuch  ciod  a  bh'  aig  na  sean-daoine  ri  ràdh  mu'n  bhreig. 
Tha  amharus  agam,  aig  a  cheart  am,  gu  bheil  an  gnàth- 
fhocal  coslach  ris  an  f hàidheadaireachd ;  gu'm  faod  sibh 
ciall  'sam  bith  a  thoilicheas  sibh  a  thoirt  as ;  agus  gu'm  faod 
sibh  uidhir  de  ghliocas  's  a  tha  agaibh  fhein  r'a  sheachnadh 
a  chur  ann,  ach  nach  fhaigh  sibh  a  bheag  no  mhor  as,  ach 
direach  na  chuir  sibh  ann.  B'e,  mata,  a  cheud  ràdh  a 
thachair  orm  mu'n  bhreig,  "Is  feairde  duine  breugach 
fianuis."  A  nis,  air  chor  's  gu'm  biodh  an  fhianuis  a  chum 
feum  do'n  duine  bhreugach,  saoilidh  mi  gu'm  biodh  e 
feumail  gur  ann  air  a  thaobh  fein  a  bhitheadh  i;  ach  a 
thaobh  's  gur  duine  breugach  e-fein,  saoilidh  mi  gur  fianuis 
bhreige,  an  aon  fhianuis  o  'm  b'  urrainn  dha  buannachd 
fhaotainn.  Ma  tha  so  mar  so,  saoilidh  mi  gu  bheil  teagasg 
an  ràdh  so  calg-dhireach  an  aghaidh  teagasg  lagh  nam 
modhanna,  's  air  an  aobhar  sin,  cha  bhi  tuillidh  gnothaich 
againn  ris.  An  ath  ràdh  a  thionndaidh  suas,  ^'  Is  feàrr  a 
bhi  bochd  na  bhi  breugach."     An    fheàrr  gu  dearbh?     A 

reir  coltais  thuit  am  Maol-Ciaran  so  'na  chadal,  's  leig  e  leis 
an  t-saoghal  dol  seachad  air.  Na'n  d'  fhosgail  e  'shùilean 
mu'n  do  labhair  e,  chitheadh  e  gu  soilleir,  gu  bheil  an 
saoghal  de  dh'  atharrach  barail.  Tha  fhios  aig  an  t-saoghal, 
gu  bheil  an  duine  bochd,  a  thaobh  teanntachd  a  bheatha, 
na's  buailtiche  do'n  bhreig  na  tha  'n  duine  saibhir,  's  tha  e 
'ga  ghnàthachadh  d'a  reir  sin,  biodh  e  f  irinneach  no  breugach. 
Ach  's  e  mar  a  tha,  gu  bheil  sinn  breugach  a  h-uile 
mac  mathar  dh'inn — bochd  is  beairteach  raaraon.  Thuirt 
an  Salmadair  mu  thimchioll  muinntir  a  latha  fein, 
gu'm  bu  bhreugairean  iad  uile.  Gun  teagamh,  ghabh  e 
^leisgeul  an  deigh  dha  so  a  ràdh.  Thuirt  e  gu'n  robh  deifir 
air  'nuair  a  labhair  e.  Ach  nam  biodh  e  'lathair  'nar  latha-ne, 
dh'  fhaodadh  e  'cheart  ni  a  ràdh  m'ar  timchioll-ne,  agus  sin 
air  a  shocair  fein,  's  cha  bhiodh  ann  da  ach  smior  na  firinn. 
Cha  do  rannsaich  mi  na  sean  fhacail  na  b'  fhaide.  'S  eiginn 
dhomh  aideachadh,  nach  'eil  earbsa  mhòr  'sam  bith  agam 
asda.  Thuit  dhomh,  aon-uair,  gu'n  d'  thug  mi  geill  do  'n 
ghnàth-fhocal  sin  aig  Solomh,  a  tha  'g  iarraidh  air  daoine 
gun  toinisg,  mar  a  tha  sibh  fein  is  mise,  dol  thun  an 
t-seangain  a  dh'  fhòghlum  gliocais.  Chaidh  mis'  an  sin,  mar 
nach  do  shaodaich  am  Freasdal  mi,  's  bho  'n  is  duine  gun 
ghò  mi,  chaidh  mi  's  shuidh  mi  air  tom-sheangan,  air  chor  's 
gu'm  faighinn  aon  dad  gliocais  a  bha  'dol.  Fhuair  mi  sin, 
uidhir  de  'n  t-seòrsa  ghliocais  a  bh'  aig  na  creutairean 
guineach  sin,  's  a  dh'  fhòghnas  domh  ri  m'  bheò.  Tha  mi 
'nis  cho  glic  's  nach  d'  thoir  mi  geill  do  sheanfhacal,  ged  a 
thuiteadh  e  mach  gu'm  b'e  Solomh  fein  a  b'  ùghdar  dha. 
Theagamh  gu'n  d'  thainig  spiorad  na  breige  'nuas  oirnn  tre 


AM   FEAR-CIUIL.  209 

ghinealacha  gnàthaichte  mar  thainig  am  peacadh  gin,  no  'n 
dùthchas  a  thèid  an  aghaidh  nan  creag.  Ma  thainig  's  gur 
dual  dhuinn  a  bhi  breugach,  cha  'n  eil  comas  air.  An  deigh 
a  h-uile  car,  theagamh  nach  *eil  e  cho  soirbh  a'  bhreug  a 
sheachnadh  's  a  tha  daoine  'm  beachd.  Cha  'n  'eil  sinn  idir 
cho  cinnteach  as  an  fhirinn  's  a  tha  sinn  fein  a' 
smaointeachadh.  Faodaidh  sinn  so  fhaicinn  gu  soilleir, 
anns  a  liughad  beachd  's  a  thainig  a.  nuas  oirnn  troimh 
linntean  cein,  mar  fhirinn  shuidhichte,  's  a  tha  'nar  latha-ne 
air  an  tilgeil  bun  os  cionn  mar  fhaoin  sgeulachdan.  C  ait'  a 
nis,  mata,  am  faigh  sinn  smior  na  firinn?  Their  a'  chleir 
rium  gu  'm  faigh  ann  an  Leabhar-na-Firinn.  Ach  tha  mi 
toirt  fainear,  gu  bheil  na  ceart  dhaoine  sin  a  chaidh  oilean- 
achadh  a  chum  na  firinn  so  a  dheanamh  aithnichte  dhuinn, 
an  còmhnaidh,  a  caramasg  'nam  measg  fein  mu  'timchioll. 
Mur  an  cord  na  buachaillean  fein  mu  'n  t-slighe,  ciod  an 
t-ioghnadh  ged  rachadh  an  treud  air  seacharan.  "  Ciod  i  'n 
Fhirinn  ? "  dh'  f harraid  Pontius  Pilat  d'ar  Slànuighear.  A 
reir  aon  de  na  Soisgeulaichean,  b'e  'n  fhreagairt  a  fhuair 
e,  gur  ann  o  neamh  a  tha  'n  fhirinn  "  mar  sin,"  arsa  Pilat, 
*'  cha  'n  'eil  firinn  air  thalamh."  Saoilidh  mi  nach  robh 
e  fad  am  mearachd  a  thaobh  na  firinn.  'S  e  mar  a  tha, 
gu  'm  bheil  ar  cor  gu  nàdurra,  mar  chor  chreutairean 
talmhaidh  eile ;  tha  de  dh'  eòlas  againn  air  na  nithe 
leis  am  bheil  sinn  air  ar  cuartachadh  's  a  tha  feumail 
dhuinn  a  chum  na  criche  chaidh  òrduchadh  dhuinn  ; 
ach  an  taobh  a  mach  de  sin — dorchadas  iomallach.  Ma 
tha  'leithid  de  ni  air  thalamh  is  firinn  neo-thruaillte,  no 
mar  their  sinn,  smior  na  firinn,  cha  d'  fhuair  an  duine  fathast 

eòlas  air.  Ann  a  bhi  feuchainn  ris  an  fhirinn  fhaotainn  a 
mach,  tha  ni  no  dhà  a  'cur  amalaidh  oirnn.  Am  measg 
nithean  eile,  tha  neò-choimhliontachd  cànain  a  chum  ar 
smuain  a  chur  an  cainnt.  Ged  a  shaoileas  sinn,  air  uair,  gu 
bheil  samhladh  firinn — mar  thuigear  i  leinne — 'nar  n-inntinn 
fein,  tha  sinn  'ga  fhaotainn  eu-comasach,  an  ni  a  tha 
'nar  n-inntinn  a  chompairteachadh  anns  a'  cheart  chruth  agus 
dhealbh  anns  am  bheil  e  'nar  n-inntinn  fein.  Thàinig 
smuain  de  'n  t-seòrsa  so  'am  cheann  fein,  an  la  roimhe,  's 
bho  nach  b'  urrainn  dhomh  a  cur  an  cainnt,  chaidh  mi  thun 
caraid  dhomh;  duin'-uasal  aig  am  bheil  sè  no  seachd  a 
chànainean  air  bàrr  a  theangaidh.  Dh'  fheuch  mi  ris  an  ni 
a  dheanamh  soilleir  dha,  ach  chuir  e  'leithid  de  cheistean 
tarsuinn  orm  nach  b'  urrainn  dhomh  f hreagairt  's  gu  'n  do 
chain  mi  m'  fhaighidinn  gu  buileach.  Thuirt  e  mu 
dheireadh,  nach  robh  anns  an  ni  bh'  air  m'  inntinn  ach 
sgleò.  Thuirt  mi  ris — "ann  am  dheiiir"  —  gu'n  robh  e 
breugach  !  Ghabh  mi  mo  leisgeul  'sa  mhionaid,  's  dh'  fheuch 
mi  r'a  dheanadh  soilleir  dha  gur  ann  ag  aithris  earrann  de  'n 
sgriobtur  a  bha  mi  'nuair  a  labhair  mi  mar  sin,  ach  bha 
sin  cho  doirbh  a  sparradh  'na  cheann  ris  an  smuain  eile. 
Tha  'n  smuain  sin  'na  sac  air  beul  mo  chleibhse  fathast,  's 
gun  chànain  thalmhaidh  ann  'san  gabh  i  cur. 

Tha  sinn,  mar  so,  breugach,  cha  'n  ann  a  mhàin,  a  thaobh 
an  lagh  a  tha  'nar  nàdur  a  tha  g'ar  co-eigneachadh  chum  na 
breige  ach,  mar  an  ceudna,  thaobh  ar  n-aineolais  air  smior 
na  firinn,  agus  cho  eu-comasach  's  a  tha  e  dhuinn  sin 
fhaotainn  a  mach.  Am  Fieasdal  a  thoirt  maitheanas  dhomh, 
's   ann  an    uair    a    tha    mi    car    blath    leis   an    deoch,   is 

soilleire  a  chi  mi  'n  fhirinn  's  is  docha  mi  'ga  labhairt, 
Thàinig  mo  charaid,  am  foirbheach,  an  oidhche  roimhe ;  's 
an  dèigh  dhuinn  naigheachdan  a  shuaip,  thug  mi  tarruing 
air  searraig  bhig  anns  am  bi  mi  gleidheadh  deuran  de  stuth 
làidir  a  bhios  mi  'gabhail  air  son  mo  ghruain.  Cha  'n  eil 
gruan  no  sgamhan  a'  cur  dragh  air  an  fhoirbheach,  ach 
shuidh  e  leam  gu  siobhalta,  direach,  a  chumail  cuideachd 
rium.  Chuir  sinn  dileag  bheag  de  'n  iocshlaint  so  ann  an 
ceann  drudhaig  de  dh'  uisge  goileach,  agus  deannag  shiucair 
'na  cheann  sin.  Cha  chreid  sibh  a'  bhuaidh  a  th'  aige  so  air 
a'  chridhe  chruaidh,  chlachach,  a  tha  'nar  feoil  a  mhaothachadh ; 
agus  le  toit  a  tharruing  as  a'  phiob  eadar  bhalagam,  cha  'n 
'eil  ni  ann  cho  eifeachdach  ris, 

A  thachdadh  bhreug  'am  beul  a  chlèibh, 
Mu'n  d'  thoir  iad  beus  neò-chliùiteach  dhuinn. 

Ma  chreideas  sibh  mi,  mu  'n  d'  eirich  sinn  o  'n  bhord,  dh' 
innis  mi  dha  h-uile  ni  a  rinn  mi  riamh,  agus  ni  no  dhà  nach 
do  rinn  idir,  direach,  a  leigeil  ris  da  nach  robh  mi  a'  ceiltinn 
dad  uaith.  Tha  mi  'smaointeachadh  gu'n  d'  rinn  an 
fhosgailteachd  so  driighadh  air  an  fhoirbheach;  thuirt  e 
rium  's  e  fàgail  beannachd  agam  aig  an  dorus,  's  e  'na 
sheasamh  air  a  chorra-beaga,  gu'm  bu  duine  fior  stèidheil  mi. 
Is  leir  dhuibh  fein  a  nis  mar  a  tha  'chilis  anns  a'  bhaile  so, 
's  tha  amharus  agam  nach  'eil  gnothaichean  a  bheag  na  's 
fhearr  ann  am  bailtean  a  dh'  fhaodainn  ainmeachadh. 

TROM-LIGHE. 


Tha  cuid  de  dhaoin'  ann  aig  am  bheil  mar  chleachdainn  a 
bhi  bruidhinn  riu  fein ;  no  co-dhiù,  a  bhi  'ceadachadh  d'  am 
bilean  run  diomhair  an  cridhe  leigeil  ris  do  na  feannagan. 
Tha  muinntir  eil'  ann  do  nach  'eil  e  soirbh  an  inntinn  a 
chumail  fo  ghlais,  ach  an  ait  a  bhi  leigeil  le  gaoth  an  fhàsaich 
am  barail  a  chraobh-sgaoileadh,  tha  iad  a'  deanamh  cruaidh- 
ghreim  air  a'  cheud  neach  a  shaoileas  iad  a  bheir  eisdeachd 
dhaibh,  's  a'  taomadh  an  sgeòil  gun  bhrigh  'na  chluais,  olc 
air  mhath  leis  e.  Cha'n  'eil  mis',  uile  gu  leir,  cho  ao-dionach 
riu  so,  ach  's  gle  thoigh  leam  seanachas  beag  a  bhi  agam  ri 
m'  chu,  an  dràst  's  a  rithist ;  gu  sònruichte,  'nuair  a  thachaireas 
dhuinn  a  bhi  leinn  fein  air  leth-taobh  bruthaich  's  gun  duine 
'gar  n-eisdeachd.  Is  creutair  compant'  an  duine  'thaobh 
nàduir,  's  mar  sin,  tha  iarrtas  aige  air  a  bhi  leigeil  inntinn 
r'a  chomh-chreutair,  gu  sonruichte,  ri  caraid  dileas  anns  am 
bi  làn-earbs'  aige.  Ach  tha  mi  m'  barail  nach  'eil  e  furasda 
do  dhuine  caraid  a's  dilse  no  a's  earbsaiche  fhaotainn  na  'n 
CÙ.  Cha  toir  fuachd  no  teas ;  pathadh  no  acras  air  a'  chu 
a  mhaighstir  a  threigsinn.  'Nuair  bhios  tu  f o  làimh  trioblaide, 
CO  a's  mo  iomaguin  mu  d'  dheighinn,  no  a's  mo  co-fhulangas 
ri  d'  chor  na  do  chu !  Cha'n  ith  e  biadh  's  cha'n  òl  e  deoch 
gus  am  faic  e  air  do  chasan  thu.     Cha  chuir  do  chii  facal  a 


AM     FEAR-CIUIL.  213 

t'  aghaidh  ged  nach  bi  do  chainnt,  uile  gu  lèir,  cho  cràbhach 
's  a  dh'  fhaodadh  i  bhith.  'S  ged  a  thuiteas  dhuit,  ann  ad 
sheanachas,  leum-taoibh  a  thoirt  thar  smior  na  firinn,  mar  a 
thachaireas  dhuinn  air  uairean,  cha'n  e  do  chù  a  their  riut 
gur  h-olc.  Faodaidh  e,  gun  teagamh,  car  beag  a  chur  an 
cuinnein  a  shròine  mar  gu'm  biodh  e  faotainn  fàileadh 
bragsaidh,  ach  cha  'n  abair  e  riut,  am  muigh  's  a  mach,  gu 
bheil  thu  'dol  tuaitheal  air  steidh  a'  ghnothaich.  Cha  mho 
na  sin  a  thig  e  thairis,  ri  neach  eile,  air  aon  fhacal  beag  a 
their  thu  ris  eadaruibh  fein ;  's  'nuair  a  dh'  eireas  droch 
thubaist  duit,  cha'n  abair  do  chii  riut  gur  ann  agad  fein  a  bha 
'choire.  Cha'n  ionann  sin  's  do  charaid  ionmhuinn ;  thig 
esan  le  salann  an  achmhasain,  'ga  shuathadh  ann  ad 
chreuchdan  cràiteach,  gus  am  b'  fheàrr  leat  na  ni  nach  abair 
thu,  gu'n  do  ghabh  e  seachad  air  an  taobh  eile,  no  gu'n  robh 
e  gu  comhfhurtachail  ann  an  uchd  Abrahàim,  a'  gabhail 
fois  o  a  shaothair  aimsireil,  no  'n  àite  'sam  bith  eile  ach  far 
am  faigheadh  e  cothrom  air  a  bhi  'gad  fheannadh  's  'gad 
phiosdaireacd  le  lann  mheirgeach  a'  chronachaidh  's  an 
earalachaidh.  Uch  !  Thoir  dhomhsa  cuideachd  Yarrow,  a 
roghainn  air  cuideachd  a'  charaid  sin. 

'S  e  thug  dhomh  iomradh  dheanamh  air  na  nithe  so  aig  an 
am,  gu'n  robh  seanachas  beag  eadar  mi-fhein  's  Yarrow,  an 
là-roimhe,  's  ged  nach  fhiach  an  seanachas  sin  tigh'n  thairis 
air,  faodaidh  mi  cion-fàth  a'  ghnothaich  ainmeachadh.  Beagan 
làithean  roimhe  sin,  thill  caraid  dhomh  air  ais  o  bhi  gabhail 
a  chuairt  Shamraidh  am  measg  eileanan  bòidheach  na  h-àirde 
'n-iar,  agus  mar  nach  do  shaodaich  am  freasdal  e,  thug  e 
g'am  ionnsaidh  fhein  an  aona  ghiomach  a  bu  tlachdmhoire 

a  chunnaic  mi  idir.  Bha  mi  fior  thaingeil  do  m'  charaid  air 
son  a  chaoimhneis,  agus  gle  thoilicht'  an  giomach  fhaicinn, 
a  thaobh  gu'n  robh  mi  eolach  gu  leòir  air  a  sheòrsa  'sna 
làithean  a  dh'  fhalbh.  Cha  deanadh  feum  le  bean-an-tighe 
ach  gu'm  biodh  an  giomach  againn  gu'r  suipeir !  Dh'  aontaich 
mi-fhein  ris  so,  ged  nach  robh  mi  idir  cinnteach  gu'm  b'e  sin 
an  tràth  a  bu  fhreagarraiche  air  son  a  leithid  de  chuirm. 
Co  dhiù,  bhruich  is  dh'  ith  sinn  an  giomach,  's  air  ball,  ghabh 
sinn  mu  thàmh ;  's  e  sin  ri  ràdh,  ghabh  an  còrr  do'n  teaghlach 
mu  thàmh,  ach  tàmh  no  clos  cha  do  ghabh  mise.  Cha  bu 
luaithe  'dhruid  mi  mo  shiiil  na  thoisich  mi  air  bruadar  air 
gach  ni  a  b'  uamhasaiche  na  cheile,  uair  an  cunnart  a  bhi 
bàite;  uair  a'  tuiteam  bharr  bearra  nan  creag,  's  uair  a' 
tachairt  air  fiadh-bheathaichean  neò-ghlan  nach  'eil  am  mac- 
samhuil  ri  fhaotainn  anns  na  neamhan  shuas,  no  air  an 
talamh  shios.  Mu  dheireadh,  shuidhich  an  gnothach  a  sios 
ann  an  trom-lighe  cho  dealbhach  's  a  chunnaic  duine  de  'n 
àl  so.  Bha  mi  nis  air  mo  ruagadh  gu  dian  le  buidheann  de 
dhaoine  dubha,  alluidh,  nach  cuala  riamh  iomradh  air  an 
t-seathamh  àithne.  Bha  fios  agam — ach  ciamar  a  fhuair  mi 
'm  fios  cha'n  'eil  e  ro-shoilleir  dhomh — gur  ann  air  son  an 
lòn-feasgair  a  dheanamh  dhiom  a  bha  iad  cho  dian  air  mo 
thòir.  Tha  mi  làn-chinnteach  gu'n  do  ruith  mi  leth-cheud 
mile  dh'  astar  feadh  cladaich  is  garbhlaich  anns  nach  b' 
urrainn  domh  mo  chasan  a  ghleidheadh,  's  na  h-uilebheistean 
dubha  sin  air  mo  shàil.  Mu  dheireadh,  thilg  fear  dhiu  ròpa 
's  dul  air  a  cheann  mu'  m  thuaiream.  Chaidh  an  dul  sin  gu 
cruinn,  cothromach^  mu  'm  mhuineal,  's  cha  robh  dol  na  b' 
fhaid'  agam.     Duaichnidh  's  mar  a  bha'n  gnothach,  ciod  a 

thainig  am  inntinn  ach  a'  cheist  a  b'  àbhaist  duinn  fharraid 
aig  sùil-f hadaidh  na  h-àtha  air  Oidhche-Shamhna — "  Co  sud 
shios  air  ceann  mo  ròpain  ?"  Ach  ged  a  rachadh  a'  cheist  a 
chur  aig  an  am,  cha  robh  de  dh'  anail  agamsa  na  fhreagradh  i. 
Shlaod  iad  leotha  mi  air  ceann  an  ròpa  gu  bun  craoibhe 
'bha  dliith  'làimh,  's  iad  an  run  mo  chrochadh  ri  meanglan 
de'n  chraoibh ;  ach  air  a'  cheud  spadhadh  a  thug  iad  air  an 
ròpa,  leum  mise  'san  athar  's  dhùisg  mi,  's  gu  dearbh,  bha  'n 
t-àm  agam ;  mionaid  eile  dh'  ùine  's  bha  mi  cho  crochte  ri 
sgadan  dearg.  'Nuair  a  thainig  mi  gu'm  mhothachadh  ceart, 
an  àite  gad  na  croiche  bhi  mu  'm  mhuineal,  's  ann  a  fhuair 
mi  gàirdean  na  mnatha  trasd  air  ubhal  mo  sgòrnain.  Thilg 
mi  sud  uam  's  thug  mi  raoic  an  cluais  na  mnatha,  "an 
robh  i  mothachail  air  ciod  a  bha  i  deanamh  ?  "  Chlisg  i,  's 
sheall  i  'n  àird,  's  'nuair  a  chunnaic  i  'n  coltas  tilgte  bh'  orm 
— mo  shuilean  an  impis  leum  as  mo  cheann — m'  fhallus  a' 
sruthadh  mu  'm  ghruaidhean — m'  fhalt  'na  sheasmh  cho 
frionasach  ri  tom  conaisg,  's  mi  air  chrith  cho  luath  ri 
duilleig  chrithinn,  cha  mhòr  nach  do  leum  a  cridhe  as  a 
chochull  leis  an  eagal;  shaoil  i  gu'n  robh  mi  air  aona 
spruidhleach  ceille  bh'  agam  a  chall. 

''Beannaich  sinn,"  ars*  ise,  "Ciod  a  tha  ceàrr?" 

"Ciodatha  ceàrr!"  arsa  mise;  "theagamh  nach  biodh, 
dad  ceàrr  leatsa  ged  a  chitheadh  tu  mi  air  mo  chrochadh, 
agus  sin  cho  àrd  ri  Hàman,  Mac  Hamedata." 

"Bha  mise  ann  am  shuain  chadail,"  ars'  ise. 

"Mur  am  bitheadh,"  arsa  mise,  "cha  bhiodh  tu  cho 
carthannach." 


2l6  AM    FEAR-CIUIL. 

An  saoil  nach  d'  thug  e  tomhas  de  thoileachas  inntinn 
dhomh  gu'n  d'  fhuair  ise  dlùth  air  uidhir  eagail  rium  fhein. 
Air  eagal  's  gu  'n  tuitinn  'am  chadal  a  rithist  's  gu  'm 
faodainn  a  bhi  air  mo  chrochadh,  am  muigh  's  a  mach, 
mu'n  rachadh  agam  air  diisgadh,  leum  mi  air  mo  bhonn, 
ghairm  mi  Yarrow,  's  thug  sinn  am  bruthach  oirnn.  Ach 
ged  a  fhuair  mi  cuidhte  'san  dul  a  bha  mu'm  mhuineal,  cha 
d'  fhuair  mi  cuidhte  de  bhuil  an  eagail.  Bha  sin  an  crochadh 
rium  's  a  fàgail  "mo  chridhe  cho  trom  ri  cloich  ann  an 
gleann,  nach  caraich."  Bha  mo  shùilean  a'  meudachadh  's 
a'  cur  mi-dhreach  air  gach  ni  air  an  sealladh  iad,  's  mo 
mhisneach  air  mo  threigsinn  cho  buileach  's  gu'n  robh  mi 
cho  sgaoimeach  ri  each  cladhaire.  Mar  sin  cha  robh  facal 
math  no  dona  agam  r'a  sheachnadh  ris  a'  chù.  Mu  dheireadh, 
thàinig  sinn  gu  ait  adhlaic  anns  am  bheil  tolman  beag  uaine 
a's  priseile  leamsa  na'n  còrr  de'n  chruinne.  Shuidh  mi  sios 
r'a  thaobh  's  laidh  Yarrow  air  mo  chùlthaobh.  Thug  mi 
greis  an  sin  a'  smaointeachadh  mo  smaointean  fhein,  'nuair 
a  mhothaich  mi  rud-eigin  a'  beantuinn  ri  m'  ghàirdean. 
Thionndaidh  mi  's  ciod  a  bha  'n  so  ach  spag  Yarrow.  Bha 
'bhriiid  bhochd  'na  shuidhe  ri  m'  thaobh ;  a  spag  gu  reidh, 
faicilleach,  air  mo  ghàirdean ;  a  dha  shiiil  bhòidheach,  làn 
iomaguin  ag  amharc  'am  aodann,  's  a  farraid  cho  soilleir  's 
ged  a  chuireadh  e  ann  an  cainnt  e,  "Ciod  a  tha  'cur 
trioblaid  ort  ? "  Rug  mi  air  spàig  air  's  thuirt  mi  ris,  nach 
robh  mòr  fheum  dhomh  fàth  mo  thrioblaid  innseadh  dhasan  ; 
nach  tuigeadh  e  ged  a  rachadh  innseadh  dha,  's  gu'm  b' 
fheàrr  dha  bhi  mar  a  bha  e  na  'bhi  gabhail  pàirt  ann  an 
giùlan  trioblaid  an  duine.      "Fhaic  thu,   a   Yarrow,"   arsa 

mise,  "Cha'n  'eil  annads'  ach  an  cù.  Cha  deach  buaidhean 
inntinn  a  bhuileachadh  ort  comasach  air  gleachd  ris  na 
ceistean  cruaidh  a  tha  'ghnàth  'nan  saothair  anama  do'n 
duine.  Ciod  an  tuigse  th'  agadsa  air  diomhaireachd  beatha 
agus  bàis,  tìm  agus  siorruidheachd,  no  air  na  ficheadan 
cuspair  eil'air  am  bi  inntinn  an  duine  a'beachd-smuainteachadh? 
Rinneadh  thus'  ann  an  staid  iosail,  ach  rinneadh  an  duine 
ann  an  inbhe  àrd,  beagan  na  b'  isle  na  na  h-ainglean,  's  air 
dha  bhi  air  fhàgail  gu  saorsa  thoile  fèin,  fhuair  e  ni  no  dhà 
a  mach  nach  deach  a  theagasg  dha  'n  tùs,  gus  am  bheil  e  nis 
mar  dhe,  fiosrach  air  maith  agus  air  olcj  agus  mar  sin,  a 
thaobh  eolais,  na's  àirde  na  na  h-aingil.  Am.  fac  thu 
aingeal  riamh,  a  Yarrow  ?  "  Chrath  e  'cheann,  ach  tha  mi 
saoilsinn  gur  ann  a  chrathadh  nan  cuileag  bharr  a  chluas. 
"  Mata,  a  Yarrow,  na'm  bu  chuimhne  leatsa  an  te  a  tha  'na 
cadal  fo'n  tolman  sin,  's  e  sin  coimeas  a's  dliiithe  a's  urrainn 
domhsa  thoirt  dhuit  air  an  aingeal.  Ach  mar  thuirt  mi  riut 
cheana,  cha'n  'eil  annads'  ach  an  cù,  's  ged  a  tha  thu  leigeil 
ort  a  bhi  'geur-bhreithneachadh  air  na  briathran  cudthromach 
a  tha  tuiteam  o  m'  bhilean,  cha  'n  'eil  iad  ann  ad  chluais  ach 
mar  fhuaim  na  gaoithe ;  mar  ni  gun  fhoidheam.  Tha  thu 
tur  aineolach  air  na  nithe  sin ;  cha'n  fhios  duit  cia  as  a 
thàinig  thu,  no  c'  ait  am  bheil  thu  'dol ;  no  ciod  is  crioch 
àraid  do  dhuine  no  do  bheathach.  Ach  na  cuireadh  so  mor- 
chùram  ort,  oir  na'm  bithinnse  cho  firinneach  's  cho  onarach 
riutsa,  dh'  aidichinn  duit  gu  bheil  mi-fhèin  anns  a'  cheart 
suidheachadh,  's  tha  amharus  agam  gu  bheil  mi  fhein  'sa 
mhòr-chuid  de  m'  choimhearsnaich  air  ar  tearradh  leis  an 
aona  pheallan.     Thuirt  fear  àraid  mu  dheighinn  aineolais 

mhuinntir  an  t-saoghail  so  a  thaobh  an  crannchuir,  rudeigin 
mar  so : — 

Tha'n  saoghal  so  mar  thigh-òsd, 

Aig-  taobh  an  ròid  air  son  luchd-turuis  ; 

Thig  iad  thuige  'gul  's  a'  bròn, 

Is  thèid  fa-dheòidh  a'  bròn  's  a'  tuireadh. 

Thig  is  thèid,  a  dh'  oidhch'  's  a  la, 

'S  leò  cuid  an  tràth  anns  an  dol  seachad  ; 

Thig  mar  f  haileis,  's  thèid  mar  sgàil, 

Mar  cheò  a'  snàmh  air  aodann  leacainn. 

'S  cruaidh-cheist  so  o  thus  an  re, 

'S  a  liughad  inntinn  gheur  'sa  ghleachd  rith' 

C  as  a  thainig  ?    C  ait  an  tèid  ? 

Cha'n  f  hios  's  cha  lèir  do  aon  de'n  f  heachd  sin. 

Tha  amharus  agam  gur  ann  mar  so  a  tha  'chiiis ;  's  a  dh' 
aindeoin  na  bheil  de  dhaoine  chràhach  a  'dol  sios  agus  suas 
air  an  talamh,  a'  leigeil  orra  gu  bheil  iadsan  làn-chinnteach 
air  a  h-uile  ceum  de'n  turus,  gu  sònraichte  air  ar  ceann-uidhe 
mur  creid  sinn  a  h-uile  facal  a  their  iadsan  ruinn,  tha  mi^ 
deanamh  dheth  nach  'eil  tuillidh  fiosrachaidh  aca  mu'n 
ghnothach  na  tha  agadsa  no  agamsa.  Tha  mi  toirt  fainear, 
gu  sònraichte,  gur  e  'chuid  a's  lugha  toinisg  's  a'  s  aineolaiche 
d'  an  luchd-leanmhuinn,  a's  diorrasaiche  'chumas  a  mach  gur 
ann  acasan  a  mhàin  a  tha  iuchair  na  firinn  's  gu  bheil  gach 
aon  a  tha  dh'  atharrach  beachd  riu  fein  air  an  t-slighe  chli. 
Ach  CO  a  tha  air  an  t-slighe  cheart,  no  cò  a  tha  air  an  t-slighe 
chli,  bhiodh  e  dàna  do  dhuine  'sam  bith  breith  a  thabhairt. 

Thuirt  aon  àraid  mu  dheighinn  na  muinntreach  dhannarra. 
so,  rud-eigin  mar  leanas  : — 

An  saoil  sibh  'n  ann  d'  ur  leithidse  de  dh'  fhuigheall  pòir, 
A  bhuamastairean  leibidich  na  h-earra  ghlòir, 

A  dh   foillsich  Dia  an  dlomhaireachd  a  dhiult  e  dhòmhs'? 
Seadh,  seadh  matà ;  creidibhse  sin  mar  ris  a'  chòrr. 

Gu  dè  SO  ?  A  choin  gun  mhodh,  gun  nàire  !  An  robh 
thu  'dol  a  dheanamh  mort  agus  mo  dhà  shìiil  ag  amharc  ort? 
Ciod  am  buaireas  a  th'  air  t'  aire  ?  Mis'  a'  taomadh  rogha 
's  tagha  na  bàrdachd  ann  ad  chluais  leobhair,  ghlais,  agus 
thusa  'dealbh  uilc  ann  ad  chridhe  's  a  geurachadh  t'  fhiaclan  a 
chur  an  uilc  sin  an  gniomh.  Nach  d'  thuirt  mi  riut.  uair  is  uair, 
gun  thu  chur  fiacail  air  creutair  beò  ach  ann  ad  fhèin-dhìon, 
no  'n  dion  do  mhaighstir,  no  ma  thachaireas  dhuibh  le  cheile 
bhi  'dol  bàs  a  dhith  sithinn.  Nach  d'  thuirt  mi  riut,  gu  bheil 
a'*  cheart  uidhir  coir  aig  a'  chreutair  dhiblidh  sin  air  a 
cuibhrionn  fein  de'n  bheatha  sin  de'm  bheil  an  saoghal  Ian, 
's  a  tha  agadsa  no  agamsa.  Nach  farsuing  an  t-achadh  air 
'ur  son  le  cheile?  An  creutair  neo-lochdach  a  bha  gu 
saoithreach,  dichiollach,  a'  solar  loin  dhi-fein  's  do'n 
mhuirichinn  laig  a  dh'  fhag  i  'm  bun  an  tuim  thallad,  agus 
thusa  'dol  a  thoirt  bàs  obann  di  mar  luach  saoithreach.  O, 
Yarrow,  Yarrow,  nach  e  am  peacadh  gin  a  fhuair  an  droch 
ghreim  ort !  Seadh,  seadh,  tha  thu  smaointeachadh  nach 
'eil  dhuit  ach  an  spàg  sin  a  thogail  as  a'  pholl  's  a  cur  'am 
làimh  's  gu  bheil  an  reidhte  seulaichtc;  ach  na  faiceamsa 
leithid  sud  a  rithist ;  ma  chi ;  chi  thusa  duine  feargach  a' 
damhsadh,  "  seann-triubhas,"  air  a'  chnaimh  a  's  àirde  dhiot. 
Gabh  mo  chomhairle  's  bi  iochdmhor  ris  gach  creutair, 
eadhoin  ris  an  dallaig-fheòir.  An  cual  thu  riamh  mar  a 
thuirt  am  bard  Sasunnach;  's  gu  dearbh,  ged  a  bu  Shasunnach 
e,  bu  ghrinn  a  labhair  e.  Eisd,  mata,  's  bho'n  a  dh'ionnsaich 
bean-an-tighe   dhuit-sa    Beurla — ni    a    dh'   fhairtlich    oirre 

ionnsachadh  dhomhsa — bheir  mi  dhuit  rann  an  duine 
laghaich  'na  chànain  fhèin. 

Thoir  geur  aire  dha  so,  oir  tha  mi  'g  ràdh  riut,  gu  bheil 
tuillidh  de  spiorad  na  diadhachd  anns  a'  bheagan  fhacal  so, 
na  tha  ann  an  leth-cheud  searmoin  : — 

"  He  prayeth  best  who  loveth  best 
All  things,  both  great  and  small, 
For  the  dear  God  who  loveth  us  ; 
He  made  and  loveth  all." 

A  nis,  a  Yarrow,  biomaid  a'  bogadh  nan  gad.  "Tog  orm  mo 
phiob  's  theid  sinn  dachaidh."  O  !  tha'n  giomach  sin  'na 
shac  air  beul  mo  chleibh,  no  air  mo  chogais,  no'n  àit-eigin 
mu'm  thimchioll,  's  tha  e  air  mo  ghruan  a  chur  troimhe  cheil' 
air  chor  's  gu  bheil  leusan  dubha  tigh'n  mu  'm  shùilean,  a 
tha  cho  leathann  ri  d'  bhroilleach.  Ach,  O,  bha'n  giomach 
math,  's  b'  ann  le  deadh-ghean  caraid  math  a  fhuair  sinn  e ; 
ach  nach  b'oillteil  an  gnothach  na'n  deachaidh  mise'chrochadh 
air  a  thàilleabh.  Mise  air  mo  chrochadh  air  son  giomaich  ! 
Uch  !     Tiugainn,  a  Yarrow  ! 


^^"f^ 

RU  AIS. 


Thainig  an  luiriste  thruagh  sin,  Iain  a  Mhuilleir,  a  stigh 
an  là-roimhe,  's  mach  o  nach  do  chuir  e  as  mo  chiall  mi  le  a 
sheanachas  ruaimleach  gun  bhun,  gun  bhàrr.  An  deigh  dha 
tighinn  a  stigh,  thug  e  greis  'na  sheasamh  air  meadhon  an 
ùrlair  a'  spleuchdadh  air  a  bhrògan,  dìreach,  mar  gu'm  biodh 
iongantas  air  iad  a  bhi  air  a  chasan.  Thug  mise  sùil  an 
rathad  a  bha  e  'g  amharc,  's  gu  dearbh,  cha  b'  e  m'  ioghnadh 
fhein  dad  a  bu  lugha  'nuair  a  thug  mi  fainear  meud  nam 
bròg.  Bha  h-uile  te  dhiu  a'comhdach  leac  de'n  iirlar ;  ach 
bha  fhios  agam  nach  b'ann  a  leigeil  fhaicinn  domh  tomhas  a 
choise  a  thainig  Iain  bochd  thun  an  tighe,  's  dh'  iarr  mi  air 
suidhe  'dheanamh.  Rinn  e  sin,  ach  an  ait'  a  ghnothaich  a 
chur  an  ceill,  's  ann  a  thoisich  e  air  spliugail  's  air  seideadh 
a  shroine  ann  an  leòb  de  nèapaiginn-pòca  a  bha  cho  lachdunn 
's  ged  a  bhiodh  e  air  a  thumadh  an  sugh-cartach.  "  Ciod,  a 
laochain,  a  tha  cearr  ?  "  arsa  mise,  's  mi  'cur  mo  laimh  air  a 
shlinnean.  Thuirt  e,  's  guileag  mhuladach  'na  mhuineal, 
"  mo-mhàthair-chèile."  Dh'  fheith  mi  greis  a  thoirt  ùine  dha 
ciùineachadh  air  chor  's  gu  'n  rachadh  aig  air  innseadh  ciod 
an  sgiorradh  a  thachair  d'a  mhàthair-chèile;  ach  a  reir  coltais, 
cha  robh  smid  tuilUdh  dol  a  thighinn  as  a  bheul.  Chuir 
mi  mo  làmh  'sa  bhudhailt  's  thug  mi  mach  soire  beag  anns 

an  robh  deuran  de  dh'  uisge-beatha  Cheann-loch,  's  thuirt  mi 
ris  "  so,  Iain,  fliuch  do  bheul  leis  a  sin,  's  fheaird  thu  e  ann 
ad  thrioblaid."  Rinn  Iain  mar  a  dh'  iarr  mi,  's  tha  mi  meas, 
ged  nach  ann  'ga  mhaoidheadh  air  a  tha  mi,  gu  bheil  beul 
Iain  cho  farsuinn  r'a  bhròig,  leis  na  ghabhas  e  de  dh'  uisge- 
beatha  'ga  fhliuchadh.  An  deigh  dha'n  deur  dibhe  chur 
thar  cioch  a  mhuineil,  rinn  e  gnùsd  no  dhà  's  thuirt  e,  "  'S 
aithne  dhuit  mo  mhathair-cheile,  'Dhòmhuill?"  "'S  aithne 
gu  math,"  arsa  mise ;  "  boirionnach  coir,  ceanalta."  "  Boirion- 
nach  steidheil,"  ars'  Iain  j  "  boirionnach  air  am  bheil  eagal, 
— bu  !  hu  !  hu-u-u  ! "  Theab  's  nach  rachadh  aig  Iain  air 
innseadh  ciod  a  chuir  eagal  air  a  mhathair-cheile;  ach  an 
deigh  dha  greis  a  thoirt  air  burralaich  mar  sin,  thuit  e  mach 
gur  e  eagal  an  Tighearn  a  bha  toil  aig  a  ràdh ;  ni  a  bha 
ceart  gu  leòir. 

Tha  mi  smaointeachadh  gur  e  uisge-beatha  Cheann-loch  a 
dh'  fhuasgail  teang'  Iain,  's  a  thug  air  gabhail  air  aghairt  a 
dh'  innseadh  dhomh  cho  dreachmhor  's  a  bha  mhàthair-chèile 
'nuair  a  bha  i  'na  h-ighinn  oig ;  nach  robh  cho  eireachdail 
rithe  'dol  a  stigh  air  dorus  eaglais  Chill-a-chlamhain  'na  latha 
fhein.  "  Ach  ma  thug  thu  'n  aire  'Dhòmhuill,"  ars'  esan, 
"  tha  ceum  beag  crùbaich  'na  coiseachd ;  seòrsa  de  cheum  gu 
leth,  mar  gu'm  b'eadh ;  tubaist  a  dh'  eirich  di  's  i  'na  caileig 
bhig  a  'dol  le  biadh  a  h-athar  do  'n  achadh-bhuana,  's  a 
thachair  an  tarbh  buidhe  aig  Còirneal  Seumas  oirre.  Theich 
ise  le  a  beatha  's  thar  a'  bhriiid  iargalt'  sin  'na  deigh,  's  leis 
an  eagal  's  gun  i  ro-fhaicilleach  m'a  ceum,  thuit  i  ann  an 
talamh-toll  's  chaidh  i  a  alt  a'  chruachainn ;  's  sin  agad  na 
fhuair  ise  air  tailleabh  an  tairbh  bhuidhe;  mac  an  fhir  ud! 

Ach  cha  d'  fhuair  mi  riamh  a  mach,  's  tha  e  'cur  iongantais 
orm  ciod  an  seun  a  chuir  Eoghan  a'  Ghlinne  oirre,  nighean  a 
bha  cho  dreachmhor,  stuama  rithe,  'nuair  a  tharruing  i  suas 
ris.  Tha  fhios  agad  a  Dhòmhuill,  gur  e  duin'  aotrom, 
fiadhaich  a  bh'  ann  an  Eoghan,  's  nach  e  sin  a  ghiorraich  a 
bheatha  fhein  mu  dheireadh,  e  'shuidhe  air  an  each  chuthaich 
sin  air  nach  do  shuidh  duine  riamh  roimhe,  's  an  t-each  sin  a 
dh'  fhalbh  leis  mar  eun  air  ite  trasd  na  sgire  gus  an  d'  rainig 
iad  mullach  Chreag-nam-meann.  Creag,  mar  a  tha  fhios  agads' 
a  tha  còrr  is  ceithir  cheud  troidh  air  airde,  's  direach  far  am 
bheil  am  frith-rathad  ag  iadhadh  mu'n  cuairt  air  fior  bhearradh 
na  creige,  ciod  'sam  bith  a  b'  aobhar,  cha'n'eil  fhios,  ach  thar 
bearradh  na  creige  ghabh  an  t-each  gun  chiall  sin  le  Eoghan 
air  a  dhruim.  Fhuaradh  iad  ann  an  glomhas  aig  bonn  na 
creige  's  iad  air  an  spuacadh  'na  cheile  air  chor  's  nach  b' 
urrainnear  a  ràdh  co  e  'n  t-each  no  co  e  Eoghan,  's  cha  robh 
dhaibh  ach  na  shaoil  iad  a  bhuineadh  do  Eoghan  a  thoirt 
leò  's  a  chur  do'n  chill.  Ach  's  math  a  tha  fhios  agams'  a 
Dhòmhuill,  gur  iomadh  latha  'na  dheigh  sin  a  bha  e  'na  shac 
gle  throm  air  cridhe  na  baintrich  nach  robh  i  cinnteach  de 
na  bh'  aice  de  dh'  Eoghan  'sa  chill.  B'e  duine  gle  dheas  air 
a  chasan  a  bha  'n  Eoghan,  's  nan  d'  fhan  e  air  a  chasan  fhein 
dh'  fhaodadh  e  bhi  bèo  gus  an  latha-diugh  j  agus  neo-ar-thaing 
mur  an  robh  e  deas  leis  na  duirn.  Nach  do  ghabh  e  air 
Ailein  an  Tòrr-mhoir  latha  faidhir  na  Liinasdaidh,  gus  an  d' 
fhàg  e  ceann  an  duine  cho  mor  ri  buideal,  is  aisnean  air  an 
cur  troimhe  cheile  air  chor  's  gu  'n  d'  thug  e  'leòir  r'a 
dheanamh  do  'n  Doctair  MacCalman  an  cur  air  an  ais  'san 
brdugh  'san  d'  fhàg  am  Freasdal  iad,  agus  b'e  duine  gle 

sgileil  a  bh'  anns  an  doctair ;  gu  dearbh,  nan  creideamaid  na 
chluinneamaid,  bha  cuid  de  sgil  an  doctair  nach  robh  a 
thaobh  an  t-saoghail  so.  Nach  do  chuir  e  ubagan  no  rudeigin 
mi-chneasda  ann  am  poit  thearra  bha  Torcuill  MacRuaraidh 
a'  bruich  air  son  a  cur  ris  a'  bhàta,  's  nach  do  leum  peileir 
de  'n  tearr  ghoilich  as  a'  phoit,  's  nach  do  ruaig  am  peileir 
teinnteach  sin  Torcuill  bochd  ceithir  thimchioll  na  lèana  air 
an  robh  e,  gus  an  do  theab  e  'n  deò  a  chall  leis  an  eagal 
Mu  dheireadh,  thug  e  ionnsaidh  air  làmh  throm  a  leigeil  air 
an  doctair,  ach,  fhir  mo  chridhe !  cha  robh  sealladh  aige  r'a 
fhaicinn  de  'n  doctair  !  cha  robh  aiteal  dheth,  ged  nach  robh 
uidhir  agus  toman  dris  anns  am  b'  urrainn  da  e-f hein  f halach 
an  taobh  a  stigh  de  mhile  dh'  astar.  Ach  gu  de  a  bha  sin  a 
Dhòmhuill  ach  an  sgoil-dhubh  !  Obair  Shatain  !  Thuirt 
Torcuill  rium,  's  tha  mi  'ga  Ian  chreidsinn,  oir  's  e  duine 
foghainteach  a  bha  'n  Torcuill ;  bha  e  còrr  a's  sè  troidhean  air 
airde,  's  cho  leathann  trasd  an  t-slinnean  ri  dorus-a-chadha," — 
"  An  gabh  thu  mo  leisgeul,  Iain,"  arsa  mise,  "  tha  coinneamh 
agam  ri  ghleidheadh,  agus  is  eigin  domh  falbh,  ach  chi  mi 
thu  rithist,  Iain,  ma  bhios  an  t-slaint'  agam;  slàn  leat" 
Chunnaic  mi  gu  soilleir  nach  robh  ceann  no  crioch  air  an 
sgeul  a  bha  Iain  a'  toirt  seachad  's  gu'n  robh  mi  cho  fhad  o 
fhios  fhaotainn  air  fàth  a  thrioblaid  's  a  bha  mi  mu'n  d'fhosgail 
e  bheul.  Ach  ciod  a  bu  choir  dhomh  dheanamh,  cha  robh 
fhios  agam.  Smaointich  mi  gu'm  bu  choir  dhomh  dol  thun 
an  tighe  dh'fhaicinn  air  mo  shon  fhein  ciamar  a  bha  na 
cùisean ;  ach  bha  mi  Ian  chinnteach  leis  an  spiiugail  a  bh' 
air  Iain  gu  'n  robh  am  boirionnach  'na  corp,  's  nan  rachainn- 
sa  thun  an  tighe   's   gu  'n   tigeadh  i   fein   thun  an  doruis 

leis  a  cheum  gu  leith  sin  air  an  d'rinn  Iain  iomradh, 
leumadh  mo  chridhse  as  a  chochull.  Ciod  am  buaireas 
an  t-seamasanachd  a  bh'  air  aire  'bhlaomastair  uilc  nach 
d'  innis  am  muigh  's  am  mach,  co  dhiu  bha  'm  boirionnach 
beò  no  marbh,  no  ciod  an  truaighe  a  thachair.  An  e'n  sac 
a  dh'fhag  a'  ghnèbhàis  a  fhuair  Eoghan  air  a  cridhe  bha  air 
fas  do-ghiùlan,  no'n  e'n  iomcheist  a  bha  e  'cur  oirre,  co  dhiu 
a  chaidh  roinn  chothromach  a  dheanamh  eadar  Eoghan  's 
an  t-each,  no  am  b'e  'n  cruachan  a  chuir  i  as  an  alt  a 
teicheadh  roimh  'n  tarbh  bhuidhe  a  bha  air  bristeadh  a  mach 
'an  ait  eile  ?  No  ciod  idir  an  seadh  a  ghabhadh  toirt  as  an 
dreamsgal  sgeòil  a  fhuair  mi  o  'n  chreutair  spadchasaich  ? 
Ciod  a  b'  f  heaird  mise  fios  f haotainn  air  mar  a  ghiorraich  am 
burraidh  sin,  Eoghan,  a  bheatha,  le  suidhe  air  an  each 
fhiadhta  sin,  no  c'arson  a  shuidh  e  air ;  mur  ann  a'  dol  'ga 
mharcachd  a  bha  e,  nach  robh  cho  math  dha  suidhe  air 
sorchan  iomchaidh  eile.  No  ciod  idir  an  gnothach  a  bh' 
agamsa  ri  aisnean  fear  an  Torr-mhoir?  Gabhadh,  no  na 
gabhadh  iad  reiteach,  co  nach  eil  coma,  's  shaoilinn  gu'm 
faodadh  an  doctair  a  sgil  a  chur  gu  buil  a  b'fhiachala  na  bhi 
ruagadh  le  peileirean  tearra  duine  cho  ionraic,  onarach,  ri 
Torcuill  MacRuaraidh.  Tha  mi  'g  ràdh  ribh  nach  d'eisd  mi 
r'a  leithid  de  ruais  o  'n  is  cuimhne  leam,  's  !eis  a  sin,  chuir 
mi  romham  nach  rachainn  ceum  thun  an  tighe  aca  gus  an 
cuireadh  iad  fios  g'am  ionnsaidh  le  urra  phoncail,  co  dhiu  a 
bha  iad  beò  no  marbh.  'S  coma  leam  fhein  daoine  gun 
toinisg. 

A'  Chrioch. 

Archibald  Sinclair,  Printer,  'Celtic  Press,'  Glasgow. 

